(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΗ΄

Τρίτη, 01 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 11ο Δημοτικό Σχολείο Ηλιούπολης, το 3ο ΕΠΑΛ Σιβιτανιδείου, το 3ο Δημοτικό Σχολείο Λαυρίου, το 9ο Δημοτικό Σχολείο Μυτιλήνης, το Γυμνάσιο Χιλιομοδίου Κορινθίας, το 29ο Δημοτικό Σχολείο και από το 26ο Δημοτικό Σχολείο Πάτρας, σελ.   
3. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Οικονομικών: «Κύρωση Κώδικα Φορολογικής Διαδικασίας», σελ.   
2. Κατάθεση Εκθέσεων Διαρκών Επιτροπών:   
 i. Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Οικονομικών «Κύρωση Κώδικα Φορολογικής Διαδικασίας», σελ.   
 iii. Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Πολιτισμού και Αθλητισμού «Κύρωση του μνημονίου κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας.», σελ.   
3. Κατάθεση σχεδίου νόμου:

Οι Υπουργοί Δικαιοσύνης, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Εσωτερικών, Μετανάστευσης και Ασύλου, Αγροτικής Ανάπτυξης και Τροφίμων, οι Υπουργοί Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 31.10.2022 σχέδιο νόμου: «Προστασία προσώπων που αναφέρουν παραβιάσεις ενωσιακού δικαίου - Ενσωμάτωση της Οδηγίας (ΕΕ) 2019/1937 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019 (L 305) και λοιπές ρυθμίσεις του Υπουργείου Δικαιοσύνης», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΑΛΕΞΙΑΔΗΣ Τ. , σελ.   
 ΑΡΣΕΝΗΣ Κ. , σελ.   
 ΒΕΛΟΠΟΥΛΟΣ Κ. , σελ.   
 ΚΥΡΑΝΑΚΗΣ Κ. , σελ.   
 ΛΑΜΠΡΟΥΛΗΣ Γ. , σελ.   
  
Β. Επί του σχεδίου νόμου του Υπουργείου Οικονομικών:  
 ΑΘΑΝΑΣΙΟΥ Μ. , σελ.   
 ΑΛΕΞΙΑΔΗΣ Τ. , σελ.   
 ΑΜΑΝΑΤΙΔΗΣ Γ. , σελ.   
 ΑΝΤΩΝΙΟΥ Α. , σελ.   
 ΑΡΒΑΝΙΤΙΔΗΣ Γ. , σελ.   
 ΑΡΣΕΝΗΣ Κ. , σελ.   
 ΒΕΛΟΠΟΥΛΟΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΙΛΙΑΡΔΟΣ Β. , σελ.   
 ΒΡΟΥΤΣΗΣ Ι. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΖΑΧΑΡΙΑΔΗΣ Κ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΟΜΝΗΝΑΚΑ Μ. , σελ.   
 ΚΟΝΣΟΛΑΣ Ε. , σελ.   
 ΚΟΥΡΟΥΜΠΛΗΣ Π. , σελ.   
 ΚΥΡΑΝΑΚΗΣ Κ. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΛΟΓΙΑΔΗΣ Γ. , σελ.   
 ΠΑΠΑΝΑΤΣΙΟΥ Α. , σελ.   
 ΠΑΣΧΑΛΙΔΗΣ Ι. , σελ.   
 ΣΑΡΑΚΙΩΤΗΣ Ι. , σελ.   
 ΣΠΑΝΑΚΗΣ Β. , σελ.   
 ΣΤΑΜΕΝΙΤΗΣ Δ. , σελ.   
 ΣΥΡΜΑΛΕΝΙΟΣ Ν. , σελ.   
 ΥΨΗΛΑΝΤΗΣ Β. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΗ΄

Τρίτη 1η Νοεμβρίου 2022

Αθήνα, σήμερα την 1η Νοεμβρίου 2022, ημέρα Τρίτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στην ημερήσια διάταξη, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα πέντε μαθήτριες και μαθητές και πέντε συνοδοί εκπαιδευτικοί από το 11ο Δημοτικό Σχολείο Ηλιούπολης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Οικονομικών: «Κύρωση Κώδικα Φορολογικής Διαδικασίας».

Η Διάσκεψη των Προέδρων αποφάσισε στη συνεδρίασή της στις 26 Οκτωβρίου 2022 τη συζήτηση και ψήφιση του νομοσχεδίου σε μία συνεδρίαση επί της αρχής και επί του συνόλου, με τη διαδικασία που προβλέπεται για τους κώδικες στα άρθρα 76 του Συντάγματος και 111 του Κανονισμού της Βουλής.

Ειδικότερα, ως προς την οργάνωση της συζήτησης, προτείνονται, εκτός από τους εισηγητές, τους ειδικούς αγορητές, τους Κοινοβουλευτικούς Εκπροσώπους καθώς και τους Υπουργούς, ένας κύκλος κατά προτεραιότητα, που θα περιλαμβάνει έναν ομιλητή από κάθε Κοινοβουλευτική Ομάδα, καθώς και ένας δωδεκαμελής κύκλος ομιλητών, με αναλογία πέντε από τη Νέα Δημοκρατία, τρεις από τον ΣΥΡΙΖΑ, έναν από το Κίνημα Αλλαγής, έναν από το Κομμουνιστικό Κόμμα Ελλάδος, έναν από την Ελληνική Λύση και έναν από το ΜέΡΑ25. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Πριν ξεκινήσει η συζήτηση, ανακοινώνω στο Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Κύρωση Κώδικα Φορολογικής Διαδικασίας».

Τον λόγο έχει ο εισηγητής της Νέας Δημοκρατίας κ. Ιωάννης Πασχαλίδης για δεκαπέντε λεπτά.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οι διατάξεις του υφιστάμενου Κώδικα Φορολογικής Διαδικασίας κατά τα τελευταία εννέα έτη που αυτός ισχύει και εφαρμόζεται έχουν υποστεί πλήθος τροποποιήσεων στο περιεχόμενό τους σε διάφορες χρονικές φάσεις μέσω μεμονωμένων ή πιο συστηματικών αλλαγών.

Εκτός όμως από τις τροποποιήσεις στο περιεχόμενο διατάξεων του ίδιου του κώδικα, το τελευταίο χρονικό διάστημα έχουν επέλθει σειρά από νομοθετικές παρεμβάσεις, εκτός του κώδικα, που επηρεάζουν ρυθμίσεις του, όπως μεταβολές στη φορολογία εισοδήματος, στη νομοθεσία για τα ελληνικά λογιστικά πρότυπα κ.λπ.. Επιπλέον, έχουν λάβει χώρα οργανωτικές μεταβολές που επηρεάζουν το περιεχόμενο του κώδικα, όπως η σύσταση της Ανεξάρτητης Αρχής Δημοσίων Εσόδων σε αντικατάσταση της Γενικής Γραμματείας Δημοσίων Εσόδων.

Στις περιπτώσεις αυτές δεν ακολούθησε η αντίστοιχη νομοθετική εναρμόνιση με ανάλογη προσαρμογή του περιεχομένου του Κώδικα Φορολογικής Διαδικασίας. Όλα τα ανωτέρω είχαν ως συνέπεια ο υφιστάμενος Κώδικας Φορολογικής Διαδικασίας να περιλαμβάνει ρυθμίσεις ανενεργές, που είτε έχουν αντικατασταθεί σιωπηρά με νεότερες διατάξεις είτε έχουν καταργηθεί οι προϋποθέσεις και οι όροι εφαρμογής τους.

Έτσι με το παρόν σχέδιο νόμου, που εκπονήθηκε από την Κεντρική Επιτροπή Κωδικοποίησης, την καθ’ ύλην αρμόδια για την κωδικοποίηση και αναμόρφωση του δικαίου, αίρονται γλωσσικές ασυνέπειες και αναντιστοιχίες σε διάφορες ρυθμίσεις και αποδίδονται οι κωδικοποιούμενες διατάξεις με κατά το δυνατόν πιο εύληπτο και συστηματοποιημένο τρόπο, ώστε να αποδίδουν με σαφή και πιο κατανοητό τρόπο το νόημα των κανόνων που εισάγουν.

Επιπλέον, απαλείφονται διατάξεις του υφιστάμενου κώδικα που έχουν καταργηθεί σιωπηρά από νεότερες διατάξεις, εναρμονίζεται η χρησιμοποιούμενη στον κώδικα ορολογία με την ορολογία που απαντάται στην ουσιαστική φορολογική νομοθεσία, η οποία έχει νομοθετηθεί ή τροποποιηθεί μετά την εισαγωγή του Κώδικα Φορολογικής Διαδικασίας, και κυρίως προσαρμόζει την ονομασία των εμπλεκόμενων οργάνων της φορολογικής διοίκησης στην οργανωτική μεταβολή που επέφερε η σύσταση της Ανεξάρτητης Αρχής Δημοσίων Εσόδων.

Έτσι, μετά τις απαιτούμενες τροποποιήσεις και την κωδικοποίηση, δημιουργείται ένα νέο, ασφαλές πλαίσιο, τόσο για τους ίδιους τους φορολογούμενους όσο και για τους εφαρμοστές και ερμηνευτές της φορολογικής νομοθεσίας, δηλαδή τη διοίκηση αλλά και τους δικαστές.

Ειδικότερα, το προτεινόμενο σχέδιο κώδικα περιλαμβάνει εβδομήντα ένα άρθρα και παράρτημα, κατανεμημένα σε δεκατρία τμήματα, και αποτελεί κωδικοποίηση των υφιστάμενων διατάξεων που διέπουν τη διαδικασία προσδιορισμού και είσπραξης των εσόδων του δημοσίου, που ορίζονται στο σώμα του κώδικα και το παράρτημα αυτού, καθώς και τις κυρώσεις για τη μη συμμόρφωση με τη νομοθεσία η οποία ρυθμίζει τα έσοδα αυτά.

Συγκεκριμένα, στο πρώτο Τμήμα που φέρει τον τίτλο «γενικές διατάξεις» περιέχονται οι διατάξεις κωδικοποιημένων άρθρων 1 έως 9 του ν.4174/2013. Εδώ και ειδικότερα στο άρθρο 2 επισημαίνεται η διαγραφή του όρου «προίκα», τόσο στον τίτλο όσο και σε όλες τις επιμέρους διατάξεις του κώδικα.

Στο δεύτερο Τμήμα, που φέρει τον τίτλο «φορολογικό μητρώο», περιέχονται οι διατάξεις των κωδικοποιούμενων άρθρων 10 και 11 του ν.4174/2013.

Στο τρίτο Τμήμα, που φέρει τον τίτλο «αποδεικτικό ενημερότητας», περιέχονται οι διατάξεις του κωδικοποιούμενου άρθρου 12 του ν.4174/2013, ενώ στο τέταρτο Τμήμα, που φέρει τον τίτλο «τήρηση λογιστικών αρχείων, βιβλίων και στοιχείων» περιέχονται οι διατάξεις των κωδικοποιούμενων άρθρων 13 έως 17Α του ν.4174/2013.

Στο πέμπτο Τμήμα, που φέρει τον τίτλο «υποβολή δηλώσεων», περιέχονται διατάξεις των κωδικοποιούμενων άρθρων 18 έως 20 του ν.4174/2013.

Πιο συγκεκριμένα, το άρθρο 18 κωδικοποιείται με τις εξής επισημάνσεις: Πρώτον, η αναφορά της κωδικοποιούμενης διάταξης σε παραγραφή του δικαιώματος της φορολογικής διοίκησης για έλεγχο της αρχικής δήλωσης αντικαθίσταται με την αναφορά στην παραγραφή του δικαιώματος της φορολογικής διοίκησης για έκδοση πράξης προσδιορισμού του φόρου, καθώς στον κώδικα δεν ρυθμίζεται παραγραφή του δικαιώματος ελέγχου της αρχικής δήλωσης, αλλά η παραγραφή αφορά το δικαίωμα προς έκδοση πράξης διοικητικού, διορθωτικού και εκτιμώμενου προσδιορισμού φόρου, άρθρο 36.

Δεύτερον, η αναφορά της κωδικοποιούμενης διάταξης περί «παρακρατούμενων φόρων μισθωτών υπηρεσιών» αντικαθίσταται με αντίστοιχη, σε «παρακρατούμενους φόρους από μισθωτή εργασία και συντάξεις», σύμφωνα με όσα ορίζονται στο άρθρο 10 σχετικά με την ορολογία του Κώδικα Φορολογίας Εισοδήματος.

Το έκτο Τμήμα του κώδικα, που φέρει τον τίτλο «ενδοομιλικές συναλλαγές», περιέχει τις διατάξεις των κωδικοποιούμενων άρθρων 21 έως 22 του ν.4174/2013.

Στο έβδομο Τμήμα, που φέρει τον τίτλο «φορολογικοί έλεγχοι», περιέχονται οι διατάξεις των κωδικοποιούμενων άρθρων 23 έως 29 του ν.4174/2013. Πιο συγκεκριμένα, κωδικοποιείται το άρθρο 28, όπως τροποποιήθηκε, με την επισήμανση ότι η φράση «την εκπνοή» αντικαθίσταται από τη φράση «από την εκπνοή», ώστε να αποδίδεται με σαφήνεια ο χρόνος που αφορά την έκδοση της οριστικής πράξης διορθωτικού προσδιορισμού του φόρου.

Στο όγδοο Τμήμα, που φέρει τον τίτλο «προσδιορισμός φόρου», περιέχονται οι διατάξεις των κωδικοποιούμενων άρθρων 30 έως 39 του ν.4174/2013. Ειδικότερα, κωδικοποιείται το άρθρο 31 με την επισήμανση ότι διαγράφεται η φράση «έως την έκδοση εντολής φορολογικού ελέγχου», για λόγους εναρμόνισης, δεδομένου ότι η τροποποιητική δήλωση μπορεί να υποβάλλεται οποτεδήποτε και μετά την έκδοση της εντολής ελέγχου μέχρι την κοινοποίηση προσωρινού προσδιορισμού του φόρου από τη φορολογική διοίκηση ή μέχρι την παραγραφή.

Το ένατο Τμήμα του κώδικα, που φέρει τον τίτλο «είσπραξη», περιέχονται οι διατάξεις των κωδικοποιούμενων άρθρων 40 έως 52 του ν.4174/2013. Με το άρθρο 46, μεταξύ άλλων, τροποποιείται το τελευταίο εδάφιο της παραγράφου 6, προκειμένου αυτό να αναφέρεται πλέον στην άσκηση προσφυγής και όχι ενδικοφανούς προσφυγής.

Σημειώνεται ότι σχετικά με την προσφυγή που αφορά τα διασφαλιστικά μέτρα γίνεται παγίως νομολογιακά δεκτό, σε εφαρμογή του άρθρου 69 του Κώδικα Διοικητικής Δικονομίας, ότι η προθεσμία για την άσκηση της προσφυγής και η άσκησή της δεν αναστέλλουν την εκτέλεσή τους.

Στο δέκατο Τμήμα, που φέρει τον τίτλο «τόκοι και πρόστιμα», περιέχονται οι διατάξεις των κωδικοποιούμενων άρθρων 53 έως 62 του ν.4174/2013.

Στο ενδέκατο Τμήμα, που φέρει τον τίτλο «διαδικασίες προσφυγής, διαδικασία αμοιβαίου διακανονισμού», περιέχονται διατάξεις των κωδικοποιούμενων άρθρων 63 έως 65Α του ν.4174/2013, ενώ με το δωδέκατο τμήμα, που φέρει τον τίτλο «εγκλήματα φοροδιαφυγής, ποινικές κυρώσεις» περιέχονται οι διατάξεις των κωδικοποιούμενων άρθρων 66 έως 69 του ν.4174/2013.

Στο δέκατο τρίτο Τμήμα, που φέρει τον τίτλο «μεταβατικές τελικές διατάξεις», περιλαμβάνονται οι διατάξεις των κωδικοποιούμενων άρθρων 70, 71, 72 και 73 του ν.4174/2013, οι οποίες περιλαμβάνονται στο άρθρο 70 και το νέο άρθρο 71.

Κλείνοντας την εισήγησή μου, θα ήθελα να τονίσω ότι το παρόν σχέδιο κώδικα στοχεύει στην ενίσχυση της ασφάλειας του δικαίου, που διέπει τη βεβαίωση και την είσπραξη των φορολογικών εσόδων και κατ’ επέκταση στην ευχερέστερη και αποτελεσματικότερη εφαρμογή του, τόσο από τη διοίκηση όσο και από τους φορολογούμενους πολίτες και επιχειρήσεις.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τρεις μαθήτριες και μαθητές και δύο συνοδοί εκπαιδευτικοί από το 3ο ΕΠΑΛ Σιβιτανιδείου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η εισηγήτρια του ΣΥΡΙΖΑ κ. Αικατερίνη Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, είναι αλήθεια ότι η δομή της νομοθέτησης στη χώρα μας δημιουργεί σε κάποιο βαθμό σύγχυση. Πλήθος διατάξεων εισάγονται διάσπαρτα σε νομοθετήματα προς ψήφιση, δίχως πάντα να σχετίζονται αμιγώς με το περιεχόμενο, με αποτέλεσμα η αναζήτηση της ισχύουσας νομοθεσίας να αποτελεί γρίφο προς επίλυση. Η συσχέτιση δε μεταξύ των διατάξεων και των αλληλεπιδρώντων νομοθετημάτων αποδεικνύεται εξίσου προβληματική. Γι’ αυτό τον λόγο, κύριοι συνάδελφοι, είναι πάντοτε θετική και καλοδεχούμενη η προσπάθεια κωδικοποίησης των νομοθετημάτων, που αποσκοπεί να επιλύσει τον σύνθετο αυτό γρίφο.

Η Κυβέρνηση φέρνει σήμερα ενώπιον της Βουλής μια τέτοια προσπάθεια κωδικοποίησης ενός νομοθετήματος-θεμελίου, θα μπορούσαμε να πούμε, της φορολογικής πολιτικής, του Κώδικα Φορολογικής Διαδικασίας. Και ενώ χαιρετίζουμε αυτή την προσπάθεια, δεν θα μπορούσαμε παρά να θίξουμε το γεγονός ότι η προσπάθεια κωδικοποίησης, εκτός από βάση της καλής νομοθέτησης, αποτελεί και μια ευκαιρία, μια ευκαιρία συζήτησης, αποτύπωσης των συμπερασμάτων και των εμπειριών των προηγούμενων ετών, συνδιαμόρφωσης και εν τέλει αλλαγής όπου και όταν χρειάζεται.

Δυστυχώς, κατά την παρούσα κωδικοποίηση η Κυβέρνηση επέλεξε να μην ακολουθήσει αυτό τον δρόμο, παρά το γεγονός ότι οι διατάξεις του Κώδικα Φορολογικής Διαδικασίας έχουν άμεσο αντίκτυπο στην κοινωνία.

Με δεδομένες λοιπόν τις συνθήκες της χώρας μας, όχι μόνο τις σημερινές, αλλά κι εκείνες που κουβαλά εδώ και μια δωδεκαετία η στοχοθεσία του Κώδικα Φορολογικής Διαδικασίας, καθώς και οι διαδικασίες που προβλέπει, θα ήταν κατά τη γνώμη μας καλό να αναλυθούν σε βάθος από τη Βουλή, σε συνεργασία με επιστημονικούς φορείς, ώστε να διαμορφωθεί ένα κωδικοποιημένο εργαλείο, που θα απαντά και θα λαμβάνει υπ’ όψιν τις κοινωνικές παραμέτρους, όπως αυτές έχουν πια διαμορφωθεί.

Έρχεται με μια εσπευσμένη διαδικασία χωρίς τον απαραίτητο διάλογο από τους φορείς, όπως είναι οι φορείς των εφοριακών ή και των λογιστών-φοροτεχνικών, κύριε Υπουργέ, που θα μπορούσαν βέβαια να βοηθήσουν στην ουσιαστική αντιμετώπιση διαπιστωμένων προβλημάτων στην εφαρμογή των διατάξεων που κυρώνει.

Θα ήθελα να σημειώσω και κάτι άλλο εδώ. Στη μεταρρύθμιση 1 του Ταμείου Ανάκαμψης περιλαμβάνονται, εκτός των άλλων, τόσο ο ΚΕΔΕ όσο και ο Κώδικας Φορολογικής Διαδικασίας μεταξύ άλλων νόμων και κωδίκων. Για την μεταρρύθμιση αυτή προβλέπεται να δαπανηθούν κάποια εκατομμύρια ευρώ. Δεν μπορούμε παρά να αναρωτηθούμε, εφόσον είναι σε ισχύ το παραπάνω έργο, για ποιον λόγο έχουμε μπροστά μας μια δεύτερη κωδικοποίηση; Αφαίρεση αντικειμένου; Θα θέλαμε μια απάντηση πάνω σε αυτό.

Ο Κώδικας Φορολογικής Διαδικασίας κατατίθεται προς ψήφιση σε ένα άρθρο. Το προτεινόμενο σχέδιο κώδικα περιλαμβάνει εβδομήντα ένα άρθρα κατανεμημένα σε δεκατρία τμήματα, καθώς και παράρτημα και αποτελεί κωδικοποίηση των υφιστάμενων διατάξεων που διέπουν τη διαδικασία προσδιορισμού βεβαίωσης και είσπραξης των εσόδων του δημοσίου που ορίζονται στο σώμα του κώδικα και το παράρτημα αυτού, καθώς και τις κυρώσεις για τη μη συμμόρφωση με τη νομοθεσία, η οποία ρυθμίζει τα έσοδα αυτά.

Το σχέδιο νόμου κωδικοποιεί μεν αλλά συχνά δεν λύνει τις αβελτηρίες που έχουν παρουσιαστεί κατά τη νομοθέτηση όλο το προηγούμενο διάστημα, στην εφαρμογή επιμέρους διατάξεων. Παρ’ όλα αυτά, πρέπει να σημειώσω μερικά θέματα ενδεικτικά και μόνο, μιας και με βάση τη διαδικασία του νομοσχεδίου δεν μπορούμε να περιμένουμε και πολλά, δεν αλλάζει, απ’ ό,τι ξέρουμε και από την συζήτηση που έγινε και στην επιτροπή.

Στο άρθρο 36, λοιπόν, θα μπορούσαμε να συμφωνήσουμε όλοι και όλες εδώ για την αναγκαιότητα της εισαγωγής της έννοιας της φοροδιαφυγής, σύμφωνα και με διεθνείς οργανισμούς, πέραν της ποινικής περιγραφής. Θα μπορούσαμε να ζητήσουμε ακόμη και απόψεις από τις αρμόδιες υπηρεσίες σχετικά με προβλήματα που προκύπτουν από τη μη ύπαρξη της έννοιας της φοροδιαφυγής.

Σημείο δεύτερο, κυρίως σχετικά με τα άρθρα 27 και 38. Σε τι σημείο βρίσκεται η έκδοση των εγκυκλίων σχετικά με τις έμμεσες τεχνικές ελέγχου για τα νομικά πρόσωπα; Έχουν εκδοθεί; Αν έχουν εκδοθεί, χρησιμοποιούνται; Κι εδώ, θα ήθελα, αν υπάρχει κάποια ενημέρωση να την έχουμε.

Σημείο τρίτο. Στο άρθρο 46 παράγραφος 5, σχετικά με τα μέτρα για τη μη πληρωμή στο δημόσιο για ποσά άνω των 150 χιλιάδων ευρώ, ίσως πρέπει να προστεθεί και το χαρτόσημο. Νομίζω ότι η διαδικασία συζήτησης δεν βοηθάει πρακτικά στην αποτίμηση του κώδικα μέχρι τώρα και στην πραγματική συνδιαμόρφωση. Παρ’ όλα αυτά, έχετε φέρει δύο κωδικοποιήσεις μέσα σε δύο εβδομάδες, η μία τη στιγμή που συζητούσαμε το προσχέδιο του προϋπολογισμού. Εδώ, βέβαια, βλέπουμε ότι δεν σας νοιάζει και τόσο πολύ η καλή νομοθέτηση, πρόσχημα ήταν.

Τα ζητήματα που απασχολούν αυτή τη στιγμή την ελληνική κοινωνία είναι αυτά της ακρίβειας, του πληθωρισμού, της ενέργειας εν όψει του χειμώνα που είναι προ των πυλών. Με τις χθεσινές ανακοινώσεις της EUROSTAT για τον πληθωρισμό στην Ευρωζώνη, που κατέγραψε νέο ιστορικό υψηλό τον Οκτώβριο, σημειώνεται ότι σύμφωνα με τα προκαταρκτικά στοιχεία, ο δείκτης τιμών στην Ελλάδα προσέγγισε ξανά διψήφιο αριθμό. Για έναν ακόμη μήνα ο πληθωρισμός στη χώρα μας παραμένει σε πολύ υψηλά, απαγορευτικά για την κοινωνική πλειοψηφία, επίπεδα.

Πρόκειται για μια αύξηση που έρχεται να προστεθεί στα απανωτά πληθωριστικά ρεκόρ των προηγούμενων μηνών. Τα βασικά τρόφιμα έχουν αυξηθεί από 12,6% σε 23,3%, τα καύσιμα 17,7%, ο ηλεκτρισμός 30,5%, το πετρέλαιο θέρμανσης 65,1% και το φυσικό αέριο 332%. Πού νομίζετε ότι θα πάει αυτή η κατάσταση; Συνεχίζετε ακάθεκτοι στην ίδια αδιέξοδη πολιτική, με επιδότηση της αισχροκέρδειας και με ανεπαρκείς ελέγχους. Η άρνησή σας, ακόμα και τώρα, να ελέγξετε τα υπερκέρδη στην ενέργεια, σε συνδυασμό με τα παραπάνω, δημιουργούν ένα εκρηκτικό μείγμα για τους πολίτες.

Η εικόνα που περιγράφετε έρχεται σε αντίθεση με την πραγματικότητα της καλής οικονομίας, με τα στοιχεία που μας λέει κατά καιρούς ο κύριος Υπουργός. Με βάση στοιχεία του ΕΦΚΑ, η μερική απασχόληση έχει αυξηθεί κατά 7,7% το 2021 σε σχέση με το 2019. Η πλήρης απασχόληση έχει μειωθεί κατά 2,1%, κάτι μας λέει αυτό. Οι τιμές το 2021, πριν την κλιμάκωση της πληθωριστικής κρίσης, αυξήθηκαν κατά 5,1%, ενώ ο μέσος ονομαστικός μισθός αυξήθηκε μόλις κατά 1,5%.

Τι σημαίνουν για εσάς όλα αυτά; Γιατί για τους πολίτες πολύ απλά σημαίνουν ότι δεν βγαίνει ένας μήνας.

Επίσης, οι αποκαλύψεις για τον κ. Πάτση συνεχίζονται και η Κυβέρνηση του Κυριάκου Μητσοτάκη όταν δεν επιλέγει τη σιωπή, επιλέγει τα ψέματα. Στο ναό της ιδιωτικοποίησης όλα, αλλά στην πραγματικότητα, τι βλέπουμε; Βλέπουμε ιδιωτικοποίηση του δημόσιου χρήματος εν γνώσει του Κυριάκου Μητσοτάκη.

Ο κ. Μητσοτάκης γνώριζε ότι ο κ. Πάτσης είχε εισπρακτικές και πλούτιζε με κόκκινα δάνεια, από τον Φεβρουάριο του 2020. Γνώριζε ότι είχε ρημάξει στις απευθείας αναθέσεις τα ΕΛΤΑ από τον Ιούνιο του 2021. Έχουν γίνει ερωτήσεις από την Αξιωματική Αντιπολίτευση, έχουν κάνει οι τομεάρχες μας ερωτήσεις για όλα αυτά τα θέματα. Τελικά, με καθυστέρηση δύο ετών τον διέγραψε. Όχι, όμως, επειδή τώρα τα έμαθε, αλλά επειδή τώρα η υπόθεση πήρε δημοσιότητα.

Δημοσιότητα παίρνει και πάλι το θέμα των παρακολουθήσεων. Έχουμε τις τελευταίες μέρες μια σειρά δημοσιευμάτων σε μέσα μαζικής ενημέρωσης -έχουμε το «ΒΗΜΑ» στις 30 Οκτωβρίου, τα «ΝΕΑ Σαββατοκύριακο» 29 και 30 Οκτωβρίου, το «INSIDE STORY»στις 31 Οκτωβρίου- τα οποία δημοσιεύματα επιβεβαιώνουν ότι το παράνομο λογισμικό «Predator» ήρθε στη χώρα μας για λογαριασμό της Κυβέρνησής σας και η εταιρεία που το εισήγαγε βρίσκεται ακόμη εδώ, είναι και σε πλήρη λειτουργία.

Ο Πρόεδρός μας, ο Αλέξης Τσίπρας, κατέθεσε χθες επίκαιρη ερώτηση για να απαντήσει ο κ. Μητσοτάκης. Και σας ρωτάει: Θα πάμε σε εκλογές με ενεργό το κέντρο που διενεργεί παρακολουθήσεις πολιτικών αντιπάλων; Ένα μείζον θέμα, όχι μόνο πολιτικό και ηθικό, αλλά υπαρξιακό για την λειτουργία του δημοκρατικού πολιτεύματος.

Αντιμετωπίζετε την κρίση σαν ευκαιρία σε όλα τα επίπεδα, κύριοι της Κυβέρνησης. Κάθε μέρα που περνάει στοιχίζει πολλαπλά στους πολίτες. Δυστυχώς, οι ανισότητες διευρύνονται περαιτέρω. Η χώρα παρακμάζει. Υπάρχει κάτι σάπιο. Η παρακμή είναι μεγάλη και τη βλέπουμε κάθε μέρα και περισσότερο. Δεν τα λέμε εμείς ως ΣΥΡΙΖΑ αυτά, είναι αναφορά του Αρχιεπισκόπου Αθηνών σε συνέντευξή του στην «ΚΑΘΗΜΕΡΙΝΗ». Για να βγούμε λοιπόν από τον βούρκο, εμείς θα επιμείνουμε. Πολιτική αλλαγή τώρα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Παπανάτσιου.

Ο επόμενος ομιλητής είναι ο ειδικός αγορητής του Κινήματος Αλλαγής κ. Γεώργιος Αρβανιτίδης.

Κύριε Αρβανιτίδη, έχετε τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ κύριε Πρόεδρε.

Κυρίες και κύριοι συνάδελφοι, να ευχηθώ κι εγώ καλό μήνα να έχουμε, με την ευχή να είναι και ζεστός γιατί είναι απαραίτητο να διατηρηθεί ο καιρός την δύσκολη περίοδο την οποία διανύουμε.

Καλούμαστε σήμερα στην Ολομέλεια να τοποθετηθούμε υπέρ ή κατά της κύρωσης του Κώδικα Είσπραξης Φορολογικής Διαδικασίας. Δυστυχώς, εξαιτίας του πολύ στενού πλαισίου διαδικασίας σύνταξης και ψήφισης τέτοιου είδους νομοθετημάτων, δεν έχουμε τη δυνατότητα αλλαγών και τροποποιήσεων. Το ΠΑΣΟΚ - Κίνημα Αλλαγής τάχθηκε στη χθεσινή επιτροπή υπέρ της κύρωσης του παρόντα κώδικα και χαιρετίσαμε κάθε προσπάθεια κωδικοποίησης της φορολογικής διαδικασίας. Ασκήσαμε όμως πολύ έντονη κριτική τόσο στα διαδικαστικά θέματα όσο κι επί της ουσίας. Αναδείξαμε ιδιαίτερα το ζήτημα της πληθώρας των τροποποιήσεων του υφιστάμενου Κώδικα Φορολογικής Διαδικασίας που έχουν επέλθει σε διάφορες χρονικές φάσεις μέσω μεμονωμένων ή και συστηματικών αλλαγών.

Οι τροποποιήσεις αυτές εστίαζαν συχνά σε πολύ κρίσιμες διατάξεις, χωρίς να λαμβάνουν υπ’ όψιν εάν επηρεάζουν άλλες συνδεόμενες διατάξεις του κώδικα ή εάν έχουν επίπτωση στην ορολογία, στη συνέπεια και στην ενότητα των ρυθμίσεων του κώδικα.

Επιπλέον, εκτός από τις τροποποιήσεις διατάξεων του ίδιου του κώδικα τα τελευταία χρόνια έχουν ψηφιστεί νομοθετικές παρεμβάσεις εκτός του κώδικα, οι οποίες βέβαια επηρεάζουν τις ρυθμίσεις του, νομοθετικές παρεμβάσεις όπως μεταβολές στη φορολογία εισοδήματος και στη νομοθεσία για τα ελληνικά λογιστικά πρότυπα και όπως ανέφερε χθες ο εισηγητής μας στην επιτροπή μέσα σε εννέα χρόνια από τα ογδόντα δύο άρθρα του κώδικα μόνο τρία έχουν μείνει χωρίς τροποποίηση, ενώ κάποια από αυτά έχουν υποστεί πάνω από δέκα τροποποιήσεις.

Θετική, λοιπόν, η προσπάθεια αναμόρφωσης του κώδικα αλλά θα πρέπει επιτέλους να έχουμε και μια αξιολόγηση των ρυθμίσεων που κάθε φορά τροποποιούνται, πώς εφαρμόστηκαν δηλαδή οι προηγούμενες διατάξεις που τροποποιούνται, γιατί απέτυχαν και χρειάζεται να επαναρρυθμιστούν; Ποια είναι ακριβώς η συνεργασία της ΑΑΔΕ και ποιος ακριβώς ο ρόλος της σύνταξης του κώδικα; Υπήρχαν άλλες εισηγήσεις που δεν υιοθετήθηκαν και γιατί, με ποιο σκεπτικό; Εισακούστηκαν οι προτάσεις των λογιστών, των φοροτεχνικών, των νομικών και σε ποιον βαθμό; Ρυθμίζονται πραγματικά οι κοινωνικοοικονομικές ανάγκες των πολιτών ή έχουμε απλά εξυπηρέτηση πελατειακών, πολλές φορές, συμφερόντων.

Όλα αυτά είναι τα ερωτήματα τα οποία πρέπει να απαντήσει και να μας διαφωτίσει η ηγεσία του Υπουργείου Οικονομικών. Και μπορεί να στηρίζουμε επί της αρχής τον σκοπό κωδικοποίησης, που είναι η ενίσχυση της ασφάλειας δικαίου και της εμπιστοσύνης του πολίτη απέναντι στο κράτος, αλλά από την άλλη πλευρά οφείλουμε να ξεκαθαρίσουμε και να τονίσουμε ρητά ότι αυτή η στήριξη δεν αλλάζει τη στάση μας σε επιμέρους διατάξεις του κώδικα, διατάξεις που δεν έχουμε ψηφίσει ως παράταξη όταν αυτές κατατέθηκαν στη Βουλή, με πιο χαρακτηριστικά παραδείγματα τον ν.4389/2016 για την ΑΑΔΕ και τον ν.4646/2019 για τη φορολογική μεταρρύθμιση της Νέας Δημοκρατίας.

Και επιτέλους πρέπει η Κυβέρνηση να κάνει την αυτοκριτική της, γιατί εμείς οι Βουλευτές που ζούμε την νομοθετική διαδικασία από κοντά βλέπουμε συχνά το φαιδρό φαινόμενο οι ίδιοι οι Υπουργοί που μια μέρα κωδικοποιούν, την επόμενη μέρα να φέρνουν τροπολογίες ad hoc, για θέματα τα οποία διάδοχοί τους θα αναγκαστούν να κωδικοποιήσουν. Κι έτσι οι κώδικες και η κωδικοποίηση της νομοθεσίας, που στην ουσία είναι η επιλογή που καταπολεμά την πολυνομία και την αντινομία, έχουν καταντήσει να γίνουν μια ιστορία με την οποία κυνηγάμε την ουρά μας.

Για παράδειγμα, έφερε η Κυβέρνηση την προηγούμενη εβδομάδα μια ξεχασμένη ευρωπαϊκή οδηγία για την ενέργεια, την οποία έπρεπε να είχαμε ενσωματώσει εδώ και δύο χρόνια. Η οδηγία αυτή επιβάλλει τροποποιήσεις του Κώδικα Προμήθειας Ηλεκτρικής Ενέργειας προς όφελος των καταναλωτών. Πότε θα τον τροποποιήσει τον κώδικα η Κυβέρνηση, παρ’ όλη την ενσωμάτωση της οδηγίας; Όταν το θυμηθεί κι αυτό ή όταν απλά την βολεύει; Πόσους μήνες πριν φωνάζαμε για την φορολόγηση των υπερκερδών των ηλεκτροπαραγωγών, το κλιμακωτό πλαφόν στη λιανική τιμή ενέργειας κι όχι μόνο στη χονδρική;

Το ΠΑΣΟΚ - Κίνημα Αλλαγής έχει ταχθεί υπέρ ενός πλαφόν στις εξωφρενικές χρηματιστηριακές τιμές, όχι μόνο στο φυσικό αέριο, αλλά και στο πετρέλαιο. Οι ραγδαίες ανατιμήσεις προκαλούν ασφυξία σε νοικοκυριά και επιχειρήσεις. Θέλουμε διαφάνεια και ενεργειακή δικαιοσύνη παντού, διαφάνεια και ενεργειακή δικαιοσύνη στα τιμολόγια, διαφάνεια και ενεργειακή δικαιοσύνη στη φορολόγηση των υπερκερδών, διαφάνεια και ενεργειακή δικαιοσύνη στην παραγωγή ενέργειας από ΑΠΕ. Αντίθετα η Κυβέρνηση επιλέγει συσκότιση, πελατειακές επιλογές παντού, συσκότιση και πελατειακές εξυπηρετήσεις και στην ενέργεια, συσκότιση και πελατειακές εξυπηρετήσεις και στην ακρίβεια. Στην ενέργεια τα νέα υψηλά υπερκέρδη των εταιρειών ενέργειας τον Οκτώβριο είναι απολύτως αποκαλυπτικά, με την Κυβέρνηση να συνεχίζει την επιλογή της να επιδοτεί τα υπερκέρδη των προμηθευτών ενέργειας. Τουλάχιστον 500 εκατομμύρια ευρώ κέρδισαν μόνο τον Οκτώβριο οι προμηθευτές ενέργειας, πουλώντας σε τιμή υπερδιπλάσια από την αγορά.

Σύμφωνα με τα δημοσιευμένα στοιχεία της ΡΑΕ, οι προμηθευτές αγόρασαν ηλεκτρικό ρεύμα στα 233 ευρώ ανά μεγαβατώρα, στην πανάκριβη πια ελληνική χονδρεμπορική, που τον Οκτώβριο ήταν η πρώτη στην Ευρώπη και πούλησαν 600 ευρώ, από 233 στα 600, δηλαδή σε διπλάσια τιμή από την αγορά κερδίζοντας μόνο για τον μήνα Οκτώβριο τουλάχιστον 500 εκατομμύρια.

Ο περίφημος μηχανισμός της Κυβέρνησης δημιουργεί κάθε μήνα εκατοντάδες εκατομμύρια νέα υπερκέρδη σε πολλούς προμηθευτές μέσω των πανάκριβων τιμολογίων που ανακοινώνει. Για να εξισορροπήσει αυτό τον στρεβλό μηχανισμό, η Κυβέρνηση είναι αναγκασμένη να ξοδεύει τεράστια ποσά επιδοτήσεων κάθε μήνα απευθείας από τον κρατικό προϋπολογισμό. Συγκεκριμένα το συνολικό κόστος των επιδοτήσεων τον Οκτώβριο ανέρχεται σε 1,1 δισεκατομμύρια ευρώ, όταν τα υπερκέρδη που παρακρατά ο μηχανισμός στην πηγή ανακτήθηκαν μόλις 250 εκατομμύρια ευρώ.

Συνεπώς για τον μήνα που τελείωσε χθες, χρησιμοποιήθηκαν για τις επιδοτήσεις κοντά στα 850 εκατομμύρια από τα κρατικά ταμεία αντί να χρηματοδοτηθούν οι προβλεπόμενες από τον προϋπολογισμό αναπτυξιακές επενδύσεις, αναπτυξιακές επενδύσεις που θα βελτίωναν και τις συνθήκες στην αγορά ενέργειας όπως οι διασυνδέσεις των νησιών, οι επενδύσεις εκσυγχρονισμού του δικτύου ηλεκτρικής ενέργειας για να μπορεί να δέχεται παραπάνω φορτία από ανανεώσιμες πηγές ενέργειας, επενδύσεις υποστήριξης της δίκαιης μετάβασης των λιγνιτικών περιοχών.

Από όλα αυτά λείπουν τα χρήματα με τον στρεβλό μηχανισμό που αναγκάζεται η Κυβέρνηση να δαπανήσει. Δυστυχώς επιβεβαιώνεται η κριτική μας για την πολιτική ανεπάρκεια της Κυβέρνησης, ειδικά στην ενεργειακή πολιτική. Η πολιτική ανεπάρκεια εδώ αφορά την αδυναμία να αντικαταστήσει τη στρεβλή εκδοχή της ρήτρας αναπροσαρμογής με ένα αποτελεσματικό σύστημα διαμόρφωσης τιμών λιανικής και δίκαιων αποζημιώσεων για όλους. Αλλάξατε την ρήτρα αναπροσαρμογής με ένα αναποτελεσματικό σύστημα διαμόρφωσης τιμών λιανικής που έχει ανάγκη στήριξης με εξαιρετικά μεγάλα ποσά από τον κρατικό προϋπολογισμό.

Η πολιτική σας ανεπάρκεια οδήγησε σε αυτό το κάκιστα σχεδιασμένο σύστημα που χρηματοδοτεί κάθε μήνα δυστυχώς τα υπερκέρδη των ενεργειακών εταιρειών αντί να κατευθύνονται αυτά τα ποσά σε κρίσιμες υποδομές για τη χώρα που έχει απόλυτη ανάγκη.

Πρέπει να αλλάξετε ρότα και να αλλάξετε πολιτική, να εισπράξετε επιτέλους τα δυσθεώρητα ποσά από τα υπερκέρδη των προμηθευτών και να θεσμοθετήσετε ένα αποτελεσματικό σύστημα διαμόρφωσης τιμών λιανικής και δίκαιων αποζημιώσεων για όλους.

Παράλληλα, βλέπουμε ότι δυστυχώς η ακρίβεια ήρθε για να μείνει. Διαπιστώνεται μια μονιμοποίηση της ακρίβειας, σύμφωνα με τα στοιχεία της EUROSTAT για τον πληθωρισμό στη χώρα μας τον Οκτώβριο. Παρά τη σχετική υποχώρησή του στο 9,8 σε σχέση με τον προηγούμενο μήνα, ο πληθωρισμός εξακολουθεί να ροκανίζει τα πενιχρά εισοδήματα των νοικοκυριών, εξακολουθεί επίσης να αυξάνεται το κόστος λειτουργίας των επιχειρήσεων που σε μεγάλο βαθμό δυστυχώς στις στρεβλώσεις της αγοράς μετακυλίεται σχεδόν ολόκληρο στους καταναλωτές. Οι αυξήσεις στα βασικά καταναλωτικά αγαθά σύμφωνα με την ΕΛΣΤΑΤ είναι ακόμα και διπλάσιες του μέσου όρου του δείκτη τιμών καταναλωτή.

Επίσης, σύμφωνα με τη EUROSTAT, φέτος το δεύτερο τρίμηνο στην Ελλάδα οι μισθοί αυξήθηκαν μόνο 0,8% με τον πληθωρισμό να τρέχει στο 10,4% ενώ στην Ευρωζώνη αυξήθηκαν πέντε φορές πιο πολύ -στο 4,1% ήταν οι μέσες αυξήσεις στην Ευρωζώνη- ενώ ο πληθωρισμός είναι μικρότερος απ’ ό,τι στη χώρα μας.

Τα πιο ευάλωτα νοικοκυριά δαπανούν το μεγαλύτερο μέρος του διαθέσιμου εισοδήματός τους για την κάλυψη των αναγκών τους σε βασικά καταναλωτικά αγαθά. Τα νοικοκυριά χαμηλότερου εισοδήματος δαπάνησαν πάνω από το ένα τρίτο του μηνιαίου προϋπολογισμού τους, ποσοστό 34,8% του εισοδήματος, για την αγορά τροφίμων, όταν το αντίστοιχο ποσοστό του πλουσιότερου 20% του πληθυσμού ήταν 13,9%. Αυτή είναι η σχέση.

Η Κυβέρνηση με αποσπασματικές πολιτικές όπως το «Καλάθι του Νοικοκυριού», που δεν είναι παρά ένα ανεπαρκές market pass προσπαθεί να αποπροσανατολίσει τους καταναλωτές. Την ίδια στιγμή η Επιτροπή Ανταγωνισμού προειδοποιεί για ενδεχόμενη νόθευση του ελεύθερου ανταγωνισμού υπέρ των μεγάλων αλυσίδων σουπερμάρκετ.

Οι επιδοματικές πολιτικές της Κυβέρνησης καταλήγουν δυστυχώς πάλι στις τσέπες των λίγων και των ισχυρών. Η ακρίβεια, κύριε Υπουργέ, μπορεί να αναχαιτιστεί μόνο με μέτρα άμεσης αποτελεσματικότητας, μέτρα τα οποία κατ’ επανάληψη έχουμε προτείνει ως ΠΑΣΟΚ. Μήπως θα πρέπει επιτέλους να ξανασκεφτείτε ως Κυβέρνηση την πρότασή μας για μείωση του ΦΠΑ στα βασικά αγαθά; Τι πιο άμεσο, τι πιο απευθείας μέτρο για τη στήριξη των νοικοκυριών; Και να μην ακούω την πολιτική οικονομική ανάλυση του κ. Κυρανάκη ότι οι πλούσιοι καταναλώνουν περισσότερα μακαρόνια και γι’ αυτό δεν μειώνει η Κυβέρνηση τον ΦΠΑ στα τρόφιμα για να μην ευνοήσει τους πλουσίους.

Συνοψίζω και με αυτό κλείνω, κύριε Πρόεδρε. Θετική η αναμόρφωση του κώδικα. Κάθε τροποποίησή του χρειάζεται να συνοδεύεται, βέβαια, από μια καλά τεκμηριωμένη αξιολόγηση για το τι πήγε και τι δεν πήγε καλά, τι πρέπει να αλλάξουμε. Δεν πρέπει να γίνονται αλόγιστες τροποποιήσεις κατά το δοκούν και όπως συμφέρει κάποιους, αλά καρτ ρυθμίσεις.

Χρειάζεται να ξαναδούμε όχι μόνο την κωδικοποίηση και τους Κώδικες Φορολογικής Διαδικασίας και Είσπραξης Δημοσίων Εσόδων, αλλά συνολικά το φορολογικό μας σύστημα και τους κωδικούς τροφοδότες του προϋπολογισμού. Αυτή είναι μια σοβαρή συζήτηση η οποία πρέπει να γίνει με καθαρές τοποθετήσεις και να αποτελεί σημαντικό μέρος του πολιτικού διαλόγου στις επόμενες εκλογές.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Αρβανιτίδη.

Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τρεις εκπαιδευτικοί συνοδοί τους από το 3ο Δημοτικό Σχολείο Λαυρίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η ειδική αγορήτρια του Κομμουνιστικού Κόμματος Ελλάδος κ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Καλώς όρισαν τα παιδιά! Καλημέρα!

Είναι αποκαλυπτικό το γεγονός ότι όλη η συζήτηση για την κύρωση του Κώδικα Φορολογικής Διαδικασίας και χθες στην επιτροπή, αλλά ακόμη και σήμερα περιορίζεται σε δευτερεύοντα διαδικαστικά ζητήματα ή άλλα που εξυπηρετούν περισσότερο το να στήνεται ένα βολικό δίπολο αντιπαράθεσης με την Κυβέρνηση και όχι στο ποια είναι πραγματικά η ουσία του συζητούμενου νομοσχεδίου και η ουσία του δεν είναι άλλη από το ποιος είναι τελικά ο χαρακτήρας του φορολογικού συστήματος τον οποίο προωθεί ο Κώδικας Φορολογικής Διαδικασίας.

Λέμε ότι η συζήτηση είναι αποκαλυπτική, αλλά είναι ταυτόχρονα και αναμενόμενη, γιατί αυτόν τον άδικο, σταθερά αντιλαϊκό και βαθύτατα ταξικό χαρακτήρα του φορολογικού συστήματος τον συνδιαμορφώσατε, τον υπηρετήσατε και συνεχίζετε να τον υπηρετείτε και να τον υπερασπίζεστε στην πράξη τόσο η Νέα Δημοκρατία όσο και ο ΣΥΡΙΖΑ και το ΠΑΣΟΚ - ΚΙΝΑΛ. Είναι κοινό σας δημιούργημα αυτό το βάρβαρο φορολογικό σύστημα, που επί της ουσίας τσακίζει τα λαϊκά εισοδήματα, τα υπερφορολογεί και από την άλλη, δίνει σκανδαλώδεις και προκλητικές φορολογικές απαλλαγές για το μεγάλο κεφάλαιο.

Και βέβαια, με τον πιο εμβληματικό τρόπο φάνηκε αυτή η σύμπλευση και στην πρόσφατη συνταγματική αναθεώρηση, όπου από κοινού Νέα Δημοκρατία, ΣΥΡΙΖΑ και ΠΑΣΟΚ αρνήθηκαν να τροποποιηθούν οι διατάξεις που έχουν συνταγματική ισχύ για τις δεκάδες προκλητικές φοροαπαλλαγές του εφοπλιστικού κεφαλαίου, αλλά εκδηλώνεται και σε μια σειρά άλλες ρυθμίσεις που δείχνουν αυτόν τον προσανατολισμό, όπως τη διαδοχική μείωση της φορολογίας στα διανεμόμενα κέρδη των μετόχων των εταιρειών από τις κυβερνήσεις του ΣΥΡΙΖΑ και της Νέας Δημοκρατίας, δεκάδες άλλα προνόμια και διευκολύνσεις προς όφελος των επενδύσεων και της προώθησης της ανταγωνιστικότητας και του φορολογικού συστήματος της χώρας.

Όμως και στα ενεργειακά ζητήματα που σήμερα μπαίνουν στο επίκεντρο της αντιπαράθεσης τόσο η στρατηγική σας για την απελευθέρωση της ενέργειας, τη μετατροπή της σε ένα πανάκριβο εμπόρευμα, όσο και η υπερφορολόγηση με τους άδικους έμμεσους φόρους είναι κοινή πολιτική που την ακολουθήσατε κατά γράμμα όλοι σας, ως κυβερνήσεις και που πρόσφατα, μάλιστα, με την ψήφο σας στις αντίστοιχες ευρωπαϊκές οδηγίες, νομιμοποιήσατε, μονιμοποιήσατε τον άδικο ειδικό φόρο κατανάλωσης στα καύσιμα, στην ενέργεια κ.λπ. την ώρα που σταθερά οι εργαζόμενοι, τα λαϊκά στρώματα, μικροί επαγγελματίες, αυτοαπασχολούμενοι γονατίζουν κυριολεκτικά από τα φορολογικά βάρη.

Έτσι διαμορφώνεται η κραυγαλέα φορολογική ανισότητα που αποκαλύπτει σε όλο της το μεγαλείο τον σταθερά αντιλαϊκό χαρακτήρα, την ταξικότητα του φορολογικού συστήματος. Και αυτό προκύπτει από την προκλητικά δυσανάλογη κατανομή των φορολογικών εσόδων και μάλιστα, με αντιστρόφως ανάλογη κατανομή σε σχέση με τις φορολογικές δαπάνες. Το γεγονός ότι σταθερά πάνω από 90% με 95% των φορολογικών εσόδων του κράτους προκύπτουν από τα φυσικά πρόσωπα, δηλαδή, από το ξεζούμισμα των λαϊκών οικογενειών, λαϊκών στρωμάτων και τελικά, εντελώς συμβολική είναι η συμμετοχή των νομικών προσώπων σε αυτά, ενώ αντίθετα αυτοί είναι που απολαμβάνουν τη μερίδα του λέοντος από τις φορολογικές δαπάνες, δηλαδή τη χρηματοδότησή τους με τον έναν ή τον άλλο τρόπο, αφού ο προϋπολογισμός εξυπηρετεί τις ανάγκες, τους σχεδιασμούς και τις προτεραιότητες της ελληνικής άρχουσας τάξης, των επιχειρηματικών ομίλων, χρηματοδοτεί τις νέες επενδύσεις προς όφελος της θωράκισης της ανταγωνιστικότητας και της κερδοφορίας τους.

Και αυτή η αναλογία παραμένει σταθερή και αμετάβλητη με οποιαδήποτε σύνθεση κυβέρνησης και αν πέρασε. Γι’ αυτό και σήμερα επιλέγετε όλοι σας να λέτε «άλλα λόγια να αγαπιόμαστε» και να συμπλέετε στην πράξη στην αναγκαιότητα, μέσω της κωδικοποίησης της φορολογικής διαδικασίας, να καταστεί το κράτος πιο αποτελεσματικό σε αυτή τη μετακύλιση των φορολογικών βαρών στους εργαζόμενους, στους συνταξιούχους, στους αυτοαπασχολούμενους, στους βιοπαλαιστές αγρότες, δηλαδή στα μόνιμα υποζύγια και βέβαια, να γίνεται και πιο αποτελεσματικό τελικά στην είσπραξή τους.

Έρχεται, βέβαια, αυτή η κωδικοποίηση της φορολογικής νομοθεσίας σε συνέχεια και για να συμπληρώσει τον εκσυγχρονισμένο Κώδικα Είσπραξης Δημοσίων Εσόδων, που ψηφίσατε πρόσφατα, ώστε να βελτιωθεί στην πράξη η ικανότητα του αστικού κράτους να εισπράττει με ταχύτερες διαδικασίες και με αξιοποίηση και των ψηφιακών δυνατοτήτων φόρους, ληξιπρόθεσμες οφειλές από τα λαϊκά στρώματα.

Βέβαια, κοντά στις νέες τεχνολογίες διατηρήσατε και πρακτικές «ρεσάλτο» της εφορίας στα σπίτια για έρευνες για μετρητά, τιμαλφή, για κατάσχεση σοδειάς και ό,τι άλλο κριθεί απαραίτητο. Σάμπως από κοινού δεν διαμορφώσατε και αυτή τη νομιμότητα που επιτρέπει στα διάφορα αρπακτικά να αξιοποιούν κάθε μέσο εκβιασμού και να προχωρούν σε πογκρόμ πλειστηριασμών της λαϊκής στέγης;

Έφτασε, μάλιστα, χτες ο κ. Αλεξιάδης, εκπρόσωπος του ΣΥΡΙΖΑ, να δηλώνει και την ικανοποίησή του, γιατί μετά την κωδικοποίηση δεν θα δικαιούται η Νέα Δημοκρατία να ασκεί κριτική στον ΣΥΡΙΖΑ για τους ηλεκτρονικούς πλειστηριασμούς, τους οποίους χαρακτήρισε ως έναν μεγάλο εκσυγχρονισμό. Πραγματικά, τέτοιου είδους δηλώσεις είναι μνημείο κυνισμού, αλλά πραγματικά κρύβουν μέσα και μια αλήθεια, γιατί, όντως, θα όφειλε η Νέα Δημοκρατία να σας αναγνωρίζει αυτή σας την υπηρεσία, όπως και τη μετατροπή σε ιδιώνυμο έγκλημα των κινητοποιήσεων ενάντια στους πλειστηριασμούς, με βάση το οποίο διώκουν σήμερα πρωτοπόρους συνδικαλιστές που αντιστέκονται στα αρπακτικά που βγάζουν με το πάτημα ενός κουμπιού τη λαϊκή στέγη στο σφυρί. Να, λοιπόν, πώς λειτουργούν οι εκσυγχρονισμοί σας!

Είναι, εξάλλου, γνωστό ποιους αφορά το κυνήγι για τις οφειλές. Είναι χαρακτηριστικό ότι οι διατάξεις του ν.4174/2013, που κωδικοποιούνται στην παρούσα νομοθεσία, διατηρούν αυτή την απαράδεκτη οριζόντια αντιμετώπιση τόσο των μικρών οφειλετών του δημοσίου όσο και των μεγάλων, αφού ο φορολογικός μηχανισμός ενεργοποιείται και προχωρά σε κατασχέσεις είτε για οφειλή 1.000 ευρώ είτε 5 εκατομμυρίων ευρώ. Η ίδια και αυτή αντιμετώπιση.

Στην πραγματικότητα, βέβαια, δεν είναι και τόσο ίδια η αντιμετώπιση, γιατί αυτοί που χρωστούν μερικές δεκάδες ή εκατοντάδες ευρώ στην εφορία είναι αυτοί που, πράγματι, αδυνατούν να ανταποκριθούν στις οφειλές τους. Και είναι βέβαια και αυτοί οι μικροοφειλέτες που δεν μπορούν να ξεφύγουν από το δόκανο της εφορίας, γιατί τα όποια ελάχιστα περιουσιακά στοιχεία έχουν είναι γνωστά, γίνονται φύλλο και φτερό από τους μηχανισμούς του κράτους.

Αντίθετα, αυτοί που θησαύρισαν, μη καταβάλλοντας φόρους στο κράτος, οι μεγάλοι επιχειρηματικοί όμιλοι, έχουν ταυτόχρονα και τα μέσα και τις δυνατότητες να εξαφανίζουν τα περιουσιακά τους στοιχεία, αξιοποιώντας όλες τις διευκολύνσεις που τους δίνει το σύστημα, την ανωνυμία των μετοχών, τα τραπεζικά απόρρητα, τους φορολογικούς παραδείσους και τις offshore εταιρείες, με αποτέλεσμα τελικά να μην έχουν καμμία επίπτωση για τα τεράστια χρέη που συσσωρεύουν στην εφορία και όχι μόνο.

Έτσι διαμορφώνεται αυτή η αποκαλυπτική αναλογία, το 88% των οφειλετών προς την εφορία, που χρωστούν μέχρι 5.000 ευρώ, να συγκεντρώνουν μόλις το 2,5% των συνολικών οφειλών στην εφορία, ενώ αντίθετα μόλις το 1% των οφειλετών συγκεντρώνει συνολικά το 75% των συνολικών χρεών προς την εφορία. Και αυτοί, όχι μόνο συνεχίζουν να μένουν κάτω από τα ραντάρ των εισπρακτικών μηχανισμών, αλλά απολαμβάνουν ταυτόχρονα και τη νόμιμη φοροαποφυγή και τα σκανδαλώδη φορολογικά προνόμια στη λογική της τόνωσης της επιχειρηματικότητας και της προσέλκυσης επενδύσεων.

Επίσης, με το σχέδιο νόμου κωδικοποιούνται -και διατηρούνται βέβαια- όλες εκείνες οι διατάξεις που διευκολύνουν την κατάσχεση και τον πλειστηριασμό της λαϊκής στέγης και της περιουσίας ακόμα και για μικρές οφειλές προς το δημόσιο. Με ταχύτατες διαδικασίες μέσα σε τριάντα μόλις ημέρες από την ατομική ειδοποίηση η φορολογική διοίκηση μπορεί να προβεί σε κατασχέσεις ακινήτων, χρημάτων ή άλλων κινητών και απαιτήσεων.

Ήδη άλλωστε έχετε νομοθετήσει -και αυτό από κοινού- τη δυνατότητα της ανάθεσης είσπραξης δημοσίων εσόδων σε ιδιώτες, σε τράπεζες, αλλά και σε αρπακτικά των εισπρακτικών εταιρειών που έχουν αποδείξει την ικανότητά τους να εκβιάζουν αποτελεσματικά όποιον αδυνατεί να ανταποκριθεί στις οφειλές του.

Μάλιστα, αν πρόκειται για χρηματικά ποσά ή απαιτήσεις στα χέρια τρίτου –δηλαδή, για να καταλαβαίνει και o κόσμος, κατά βάση καταθέσεις σε τράπεζες- ο νόμος προβλέπει ότι δεν απαιτείται ούτε καν να ειδοποιηθεί ο οφειλέτης με το πρόσχημα ότι ο τελευταίος μπορεί να κάνει ανάληψη ή να αποκρύψει τα χρήματα από τον λογαριασμό. Στα κρυφά, δηλαδή, δεσμεύονται τα χρήματα από τραπεζικούς λογαριασμούς που μπορεί να είναι και τα απολύτως απαραίτητα για την επιβίωση. Βεβαίως, φανερούς τραπεζικούς λογαριασμούς έχουν αυτοί που έχουν κάποιες μικρές αποταμιεύσεις για τις δύσκολες ώρες, γιατί οι μεγάλοι τραπεζικοί λογαριασμοί συνήθως ή αναπαύονται σε κάποιον φορολογικό παράδεισο του εξωτερικού ή βρίσκονται με άλλα ονόματα στις τράπεζες της χώρας.

Ταυτόχρονα, διατηρούνται και μια σειρά από άλλες προβληματικές διατάξεις, όπως η πλασματική επίδοση πράξεων και το τεκμήριο ότι ο φορολογούμενος έλαβε γνώση μιας συστημένης επιστολής μόνο με την παρέλευση δεκαπέντε ημερών ανεξάρτητα αν πράγματι αυτός την παρέλαβε. Επίσης, διατηρείται και μια σειρά βαρύτατων και κατά κανόνα άδικων πρόστιμων και άλλες κυρώσεις ακόμα και για τυπικές παραβάσεις, ενώ τα μεγάλα επιτόκια που προβλέπονται για όποιον καθυστερεί να καταβάλει τις οφειλές του, στην πραγματικότητα μετατρέπουν το δημόσιο σε τοκογλύφο, οδηγώντας τους μικρούς επαγγελματίες σε νέους τραπεζικούς δανεισμούς, νέες οφειλές, νέα αδιέξοδα.

Και μια σειρά από άλλες διατάξεις, τις οποίες επισημάναμε και στη χθεσινή τοποθέτηση στην επιτροπή, αποδεικνύουν αυτό τον ταξικό χαρακτήρα του κώδικα φορολογίας. Για παράδειγμα, η επί της ουσίας επιλογή των υποθέσεων προς έλεγχο που γίνεται με απόφαση του διοικητή της ΑΑΔΕ, ο οποίος μπορεί ακόμα και τα κριτήρια που προβλέπονται να τα προσπεράσει και να βάλει δικά του, τα οποία και δεν θα δημοσιοποιούνται. Άρα έχει όλη την εξουσία να αυθαιρετεί ο διοικητής της ΑΑΔΕ, για να διαλέξει ποιες υποθέσεις θα ελεγχθούν και ποιες όχι.

Ακόμη και στο άρθρο 27, που καθορίζει τις μεθόδους έμμεσου προσδιορισμού της φορολογητέας ύλης, η διοίκηση μπορεί να παρεμβαίνει και να εκτιμά με διορθωτικό ή προληπτικό προσδιορισμό τη φορολογητέα ύλη με βάση όχι τα πραγματικά στοιχεία, αλλά με τεχνικές άλλες μεθόδους. Κι εδώ δηλαδή έχει έναν πολύ υψηλό βαθμό αυθαιρεσίας στο πώς θα καθορίσει αυτή τη φορολογητέα ύλη.

Και όλα αυτά τη στιγμή που τίθενται σοβαρότερα εμπόδια στους μικρούς οφειλέτες ακόμη και για τη δικαστική αμφισβήτηση της νομιμότητας των πράξεων των φορολογικών αρχών, καθώς ο φορολογούμενος υποχρεώνεται πριν προσφύγει στο διοικητικό δικαστήριο -που είναι έτσι κι αλλιώς μια πολυέξοδη και μακρόχρονη διαδικασία- να περάσει και από τη νομικά σύνθετη, κοστοβόρα και χρονοβόρα διαδικασία της ενδικοφανούς προσφυγής, στη Διεύθυνση Επίλυσης Διαφορών, δηλαδή σε άλλη μια υπηρεσία της ΑΑΔΕ, που θα κρίνει τη νομιμότητα των πράξεων της ίδιας της ΑΑΔΕ.

Μάλιστα, βάζει εξαντλητικές προϋποθέσεις, όπως το να πρέπει να προκαταβάλει το 50% της αμφισβητούμενης οφειλής, για να μπορέσει να προσφύγει. Με αυτόν τον τρόπο -αν όχι εξαρχής, αλλά στην πορεία- ουσιαστικά σπρώχνεται ο φορολογούμενος να εγκαταλείψει την όποια δυνατότητα έχει να αντικρούσει τη φορολογική διοίκηση, γιατί, όπως αποδεικνύεται στην πράξη, η εφαρμογή των διατάξεων αυτών λειτουργεί μόνο ως εμπόδιο στην πρόσβαση στο διοικητικό δικαστήριο και αποτελεί έναν από τους βασικούς παράγοντες της τεχνητής μείωσης της ροής φορολογικών υποθέσεων σε όλα τα διοικητικά δικαστήρια της χώρας. Ακόμα, δηλαδή, και αν ο φορολογούμενος θεωρεί άδικη την πράξη της φορολογικής διοίκησης και θα ήθελε να την αμφισβητήσει, αποτρέπεται στην πραγματικότητα από το μεγάλο κόστος και την πολύπλοκη διαδικασία της πρόσβασης σε αυτή.

Εξάλλου, και η ίδια η ενδικοφανής διαδικασία δεν είναι μια απλή διοικητική προσφυγή, αφού ο φορολογούμενος στη συνέχεια δεν μπορεί να προβάλει κανέναν λόγο προσφυγής στο διοικητικό δικαστήριο, αν προηγουμένως δεν έχει προβληθεί και δεν έχει εξεταστεί στη Διεύθυνση Επίλυσης Διαφορών. Μάλιστα τα στοιχεία που η ίδια η ΑΔΑΕ δίνει στη δημοσιότητα για τα αποτελέσματα αυτής της διαδικασίας της ενδικοφανούς προσφυγής είναι αποκαλυπτικά, αφού στο πρώτο πεντάμηνο του 2022 μόνο το 27% των υποθέσεων που είχε προσφύγει στη Διεύθυνση Επίλυσης Διαφορών δικαιώθηκε μερικώς ή ολικώς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Όλες οι υπόλοιπες απορρίφθηκαν και μάλιστα μεγάλο μέρος αυτών χωρίς καν να εξεταστούν, απορρίφθηκαν σιωπηρά. Και από αυτές που απορρίφθηκαν μόνο το 39% μπόρεσε να προσφύγει στα διαιτητικά δικαστήρια, γιατί και εκεί βέβαια το κόστος πρόσβασης είναι απαγορευτικό.

Έτσι, λοιπόν, έχει διαμορφωθεί ένα τέτοιο πλέγμα διαδικασιών, που αυτός που δεν έχει τη δυνατότητα να πληρώσει δικηγόρο, να προσφύγει στα δικαστήρια και να φτιάξει έναν πλήρη φάκελο για να βρει το δίκιο του, μένει απροστάτευτος και αναγκάζεται να συμμορφώνεται ακόμα και προς τις όποιες αυθαίρετες αποφάσεις της ΑΔΑΕ.

Έτσι, λοιπόν, διαμορφώνεται συνολικά ένα αντιλαϊκό, άδικο και βαθιά ταξικό φορολογικό σύστημα, το οποίο εξοπλίζεται με τα κατάλληλα εργαλεία, ώστε να εκσυγχρονίζονται και να γίνονται πιο αποτελεσματικοί οι εισπρακτικοί μηχανισμοί, που εξαντλούν την αποτελεσματικότητά τους στο κυνήγι σε βάρος των πιο αδύναμων λαϊκών στρωμάτων. Γι’ αυτό, λοιπόν, καταψηφίζουμε τον Κώδικα Φορολογικής Διαδικασίας, γιατί κωδικοποιεί μια σταθερά αντιλαϊκή, άδικη και βαθιά ταξική φορολογική πολιτική.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Κομνηνάκα.

Τον λόγο έχει τώρα ο κ. Βασίλης Βιλιάρδος, ειδικός αγορητής της Ελληνικής Λύσης.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Σε σχέση με τον πληθωρισμό που γίνεται συζήτηση, είναι καλό να γνωρίζει κανείς ότι είναι συγκριτικά, σε σχέση με τον αντίστοιχο μήνα του προηγούμενου έτους. Όταν, λοιπόν, λέμε 9,8% τον Οκτώβριο του 2022, θα πρέπει να γνωρίζουμε ότι πέρυσι τον Οκτώβριο ήταν στο 3,4% και όσον αφορά τον Σεπτέμβρη ήταν φέτος στο 12%, αλλά πέρυσι στο 2,2%, οπότε η διαφορά δεν είναι τόσο μεγάλη, για να αναφερόμαστε σε μείωσή του.

Τώρα, όπως αναφέραμε στην επιτροπή, το σημερινό νομοσχέδιο αποτελεί μία ακόμη κύρωση φορολογικών διαδικασιών ακολουθώντας την αντίστοιχη του Κώδικα Είσπραξης Δημοσίων Εσόδων που ψηφίστηκε πρόσφατα. Οι δύο αυτές κυρώσεις εφαρμόζουν το προαπαιτούμενο νούμερο 199 του Ταμείου Ανάκαμψης, όπως θα καταθέσουμε στα Πρακτικά -αργότερα, όλα μαζί-, ενώ τα προαπαιτούμενα περιγράφονται ως ορόσημα, θυμίζοντας τη μετονομασία της τρόικας σε θεσμούς.

Δεν πρόκειται, δηλαδή, για μία εκούσια απόφαση της Κυβέρνησης, αλλά για μία εντολή ουσιαστικά της Ευρωπαϊκής Ένωσης, η οποία, εάν δεν τηρούταν, δεν θα μπορούσαν να εισπραχθούν τα χρήματα που προσφέρει το Ευρωπαϊκό Ταμείο.

Σε σχέση τώρα με την απλοποίηση της φορολογικής νομοθεσίας που δήθεν επιδιώκεται από όλες τις κυβερνήσεις, χωρίς να επιτυγχάνεται ποτέ, οφείλουμε να αναφέρουμε ότι μεταξύ των ετών 2010 και 2016 έχουν ψηφιστεί δεκαεπτά φορολογικά νομοσχέδια, ενώ συνολικά τριάντα επτά από το 2022, σύμφωνα με τη μελέτη της diaNEOsis, με τον χαρακτηριστικό τίτλο «Πολυνομία και Κακονομία στην Ελλάδα».

Εκτός αυτών, υπάρχει ένας μεγάλος αριθμός τροπολογιών και υπουργικών αποφάσεων, κάτι που δεν πιστεύουμε πως θα αλλάξει όσο κυβερνούν την Ελλάδα τα κόμματα που την κατέστρεψαν.

Παρεμπιπτόντως, σε όλες τις χώρες που οδηγήθηκαν στο ΔΝΤ μια φορά διαδοχικά με μία μόνο εξαίρεση -ενώ η Ελλάδα είναι η μοναδική στην παγκόσμια ιστορία που της επιβλήθηκαν τρία συνεχή μνημόνια- το υφιστάμενο πολιτικό σύστημα σε όλες αυτές τις χώρες -συμπεριλαμβανομένης και της Τουρκίας- εξαφανίστηκε εντελώς. Εύλογα, αφού διαφορετικά, δεν καθαρίζει η βρωμιά. Μόνο στην Ελλάδα δεν συνέβη και παραμένουν τα ίδια κόμματα. Οπότε, καταλαβαίνει κανείς για ποιον άλλον λόγο συνεχίζονται και θα συνεχίζονται τα μαρτύρια των Ελλήνων.

Όσον αφορά τώρα το δεύτερο ζητούμενο, τη διαφάνεια, πώς είναι δυνατόν να πιστέψει κανείς την Κυβέρνηση, όταν έχει διαγραφεί ένα μεγάλο μέρος των ληξιπρόθεσμων υποχρεώσεων προς το δημόσιο, χωρίς να έχει παρασχεθεί καμμία αιτιολόγηση; Ειδικότερα, από τον απολογισμό του 2019 έχουν διαγράφει ως μη εισπράξιμες απαιτήσεις συνολικού ύψους 100,4 δισεκατομμυρίων ευρώ. Οπότε οι οφειλές μειώθηκαν από τα 104,1 δισεκατομμύρια στα 3,7 δισεκατομμύρια, όπως θα καταθέσουμε στα Πρακτικά. Εν προκειμένω, έχουμε υποβάλει επανειλημμένα ερωτήσεις, χωρίς να πάρουμε καμμία απάντηση, ενώ το ποσό αυτό συνεχίζει να εμφανίζεται σε άλλες εκθέσεις. Πρόκειται για 100 δισεκατομμύρια ευρώ.

Για παράδειγμα, σύμφωνα με την έκθεση του Γραφείου Προϋπολογισμού της Βουλής, οι ληξιπρόθεσμες οφειλές συνεχίζουν να ανέρχονται σε 112,6 δισεκατομμύρια, ενώ στον απολογισμό της ΑΑΔΕ για το 2021 αναφερόταν παλαιό ληξιπρόθεσμο υπόλοιπο ύψους 107 δισεκατομμυρίων, το οποίο, όμως, χωρίς τα ανεπίδεκτα είσπραξης ανερχόταν στα 82,1 δισεκατομμύρια.

Εκτός αυτού, αναφερόταν νέο υπόλοιπο 6,3 δισεκατομμύρια, ενώ συνολικά 86,3 δισεκατομμύρια απαιτήσεις την 1η Ιανουαρίου 2022, χωρίς τα ανεπίδεκτα, καταθέτοντας τους αντίστοιχους πίνακες στα Πρακτικά.

Πώς υπάρχει αλήθεια εδώ η διαφάνεια και η απαιτούμενη συμφωνία υπολοίπων λογαριασμών μεταξύ των διαφόρων δημοσίων υπηρεσιών; Θα ήταν λάθος να χαρακτηρίσουμε την όλη κατάσταση χαώδη; Είναι χαώδης.

Σχετικά τώρα με το τρίτο ζητούμενο, με την ασφάλεια δικαίου και την καταπολέμηση της φοροδιαφυγής, πώς θα επιτευχθούν, όταν τα φορολογικά έσοδα ως ποσοστό του ΑΕΠ έχουν αυξηθεί με τα μνημόνια, παρά την καταστροφή της οικονομίας που προκάλεσαν και την εξαθλίωση των Ελλήνων; Εν προκειμένω, τα φορολογικά έσοδα ανέρχονταν στο 19,8% του ΑΕΠ μας το 2009, έχοντας αυξηθεί το 2020 στο 24,8% -5% περισσότερο-, αποτελώντας ένα από τα υψηλότερα ποσοστά στην Ευρωπαϊκή Ένωση, όπως επίσης, θα καταθέσουμε στα Πρακτικά. Με δεδομένο δε το ότι το μεγαλύτερο μέρος τους προέρχεται από τον ΦΠΑ, από τους οριζόντιους, έμμεσους και άδικους φόρους καλύτερα, δεν μπορεί να αναφέρεται η Κυβέρνηση σε κοινωνική δικαιοσύνη. Δεν είναι σωστό να κοροϊδεύει έτσι τους πολίτες.

Οι έλεγχοι πάντως εκ μέρους της ΑΑΔΕ δεν αποδίδουν, σύμφωνα με τον απολογισμό της από το 2021, όπως θα καταθέσουμε στα Πρακτικά μαζί με τις ερωτήσεις που είχαμε υποβάλει τότε και επίσης είχαν μείνει αναπάντητες.

Αποδεικνύεται επιπλέον από το γεγονός ότι δεν έχουν προκύψει εισπράξεις από τις γνωστές λίστες Λαγκάρντ και Μπόργιανς, όπως σε άλλες χώρες όπου υπήρχαν εισπράξεις από τις συγκεκριμένες λίστες.

Αυτό που χρειάζεται, πάντως, η Ελλάδα είναι η παραγωγή πλούτου και η μείωση των πόρων, ως ποσοστό επί του ΑΕΠ φυσικά, για να γίνεται η μείωση αισθητή από όλους και όχι για όσους μπορούν να φοροαποφεύγουν νόμιμα, όπως με τα family office που δρομολόγησε η σημερινή Κυβέρνηση ή με τις offshore.

Θα τονίσουμε πάντως ξανά πως είναι απαράδεκτο να είναι αρμόδια για την είσπραξη των φορολογικών εσόδων της χώρας μας μια ξένη αρχή που μας έχει επιβληθεί από τους δανειστές, μη ελεγχόμενη καν από το Υπουργείο Οικονομικών. Μια ανεξάρτητη αρχή η οποία δεν προβλέπεται από το Σύνταγμά μας ούτε προστέθηκε στην πρόσφατη αναθεώρησή του. Η ΑΑΔΕ, δηλαδή, η οποία είναι στην ουσία ο δεύτερος πυλώνας της μνημονιακής ληστείας των Ελλήνων, ενώ ο πρώτος είναι το Υπερταμείο, στο οποίο έχουν μεταφερθεί σχεδόν όλα τα περιουσιακά στοιχεία του δημοσίου, χωρίς καν την εκτίμησή τους, με στόχο φυσικά το ξεπούλημά τους.

Συνεχίζοντας στο νομοσχέδιο, ο σκοπός του σύμφωνα με την αιτιολογική έκθεση είναι ο εξής: Πρώτον, η κωδικοποίηση και η συγκέντρωση διατάξεων σχετικά με τη διαδικασία προσδιορισμού, βεβαίωσης, δηλαδή, και είσπραξης εσόδων, καθώς επίσης η καταγραφή των προστίμων. Δεύτερον, η κατάργηση διατάξεων που έχουν αντικατασταθεί από νεότερες. Τρίτον, η εναρμόνιση της ορολογίας με άλλους νόμους, όπως και του Κώδικα Είσπραξης Δημοσίων Εσόδων και, τέταρτον, η αντικατάσταση διαφόρων προηγουμένων φορέων -αυτό είναι εξαιρετικά σημαντικό- από την ΑΑΔΕ των ξένων, η οποία συστάθηκε το 2016, αποτελώντας προαπαιτούμενο του τρίτου μνημονίου, που ψηφίστηκε και από τα τρία κόμματα της τρόικας εσωτερικού, Νέα Δημοκρατία, ΠΑΣΟΚ και ΣΥΡΙΖΑ.

Συνολικά δε το νομοσχέδιο έχει εβδομήντα άρθρα και περιλαμβάνει δεκατρία τμήματα, στα οποία έχουμε ήδη αναφερθεί και δεν χρειάζεται να επαναλαμβανόμαστε.

Περαιτέρω, στην επιτροπή αναφερθήκαμε μόνο ενδεικτικά σε ορισμένα άρθρα, αφού αποτελούν κωδικοποίηση ήδη ισχυόντων, επικεντρώνοντας στο πώς μπορούν να σχετίζονται με τη μετάβαση στο νέο καθεστώς υπό την ΑΑΔΕ. Επίσης, στο πώς μπορεί να σχετίζονται με άλλες εξελίξεις, όπως με τον νέο πτωχευτικό νόμο-έκτρωμα που εξυπηρετεί τόσο τις εισπρακτικές εταιρείες όσο και την ΑΑΔΕ με τις συνοπτικές ηλεκτρονικές κατασχέσεις, που δεν υπάρχουν σε καμμία άλλη χώρα στον πλανήτη.

Θέσαμε, επίσης, ερωτήσεις, από τις οποίες απαντήθηκε από τον Υφυπουργό μόνο η μία, και αναφέραμε κάποιες προβληματικές διαπιστώσεις. Για παράδειγμα τις εξής: Στο άρθρο 5 προβλέπεται πως η κοινοποίηση των εγγράφων στον φορολογούμενο γίνεται ηλεκτρονικά, κάτι που όμως, είναι πολλές φορές προβληματικό. Αναφέρεται επίσης, πως με απόφαση του διοικητή της ΑΑΔΕ, ο οποίος αποφασίζει για τα πάντα, μπορεί η κοινοποίηση να γίνει με απλή επιστολή. Με ποια κριτήρια -αναρωτηθήκαμε- αποφασίζει; Δεν είναι εντελώς αόριστο;

Στο άρθρο 12 το προβληματικό είναι το ότι η φορολογική διοίκηση χορηγεί αποδεικτικό ενημερότητας μόνο όταν ο φορολογούμενος δεν έχει οφειλές απέναντί της από οποιαδήποτε αιτία, ενώ έχει υποβάλει τις απαιτούμενες φορολογικές δηλώσεις των τελευταίων πέντε ετών.

Με δεδομένο, όμως, το μεγάλο ύψος των οφειλών των Ελλήνων θα δημιουργεί συνεχώς προβλήματα, κάτι που έχουμε διαπιστώσει σε περιπτώσεις αδειών σε λαϊκές αγορές, όπου γίνονται εξαιρέσεις για τις νέες άδειες.

Παρεμπιπτόντως, εδώ ο Υπουργός Οικονομικών κατέθεσε έναν πίνακα σε μια προηγούμενη συζήτηση σχετικά με το ιδιωτικό χρέος, που ανέρχεται στα 406,2 δισεκατομμύρια -406,2 δισεκατομμύρια χρωστούν οι Έλληνες-, εκ των οποίων τα 258,4 δισεκατομμύρια είναι ληξιπρόθεσμα στα τέλη Ιουνίου, «κόκκινα» δηλαδή. Ταυτόχρονα, όμως, δήλωσε πως το ελληνικό ιδιωτικό χρέος προσδιορίζεται στο 125,5% του ΑΕΠ. Προφανώς, αυτά τα δύο μεγέθη δεν ταιριάζουν σε καμμία περίπτωση, είναι τουλάχιστον υπερδιπλάσια του ΑΕΠ.

Το σημαντικότερο, βέβαια, είναι το ότι το ιδιωτικό χρέος των Ελλήνων αυξήθηκε κατά 70 δισεκατομμύρια από το 2017 έως το 2021. Εβδομήντα δισεκατομμύρια χρωστούν οι Έλληνες επιπλέον από το 2017, ενώ μόνο το «κόκκινο» αυξήθηκε από το 2017 κατά 36 δισεκατομμύρια. Δεν πρόκειται, αλήθεια, για μια απίστευτα καταστροφική εξέλιξη;

Από την άλλη πλευρά, είναι ντροπή να ισχυρίζεται η Κυβέρνηση πως μειώθηκε το δημόσιο χρέος ως προς το ΑΕΠ απλά και μόνο επειδή αυξήθηκε το ΑΕΠ από τον πληθωρισμό. Θα ήταν, αλήθεια, ικανοποιημένη η Κυβέρνηση εάν ο πληθωρισμός ήταν στο 100%, οπότε το δημόσιο χρέος μας ως προς το ΑΕΠ θα ήταν στο μισό και οι πολίτες εντελώς εξαθλιωμένοι; Θα ήταν σωστό, θα ήταν λογικό; Πώς είναι δυνατό να μειώνεται το χρέος, όταν η Κυβέρνηση προκάλεσε ζημίες στον προϋπολογισμό μας, δηλαδή ελλείμματα, ζημίες στην ουσία πάνω από σαράντα δισεκατομμύρια σε τρία μόλις χρόνια; Σε ποια εταιρεία, για παράδειγμα, μειώνεται το χρέος της όταν παράγει ζημίες; Γνωρίζει κανείς κάποια τέτοια;

Τέλος, είναι αλήθεια επιτυχία να αυξάνεται το ΑΕΠ μας σωρευτικά κατά 5% σε τρία χρόνια, δηλαδή και τα τρία χρόνια μαζί, έχοντας στηριχθεί με 55 δισεκατομμύρια; Ανάπτυξη με κατανάλωση και δανεικά και επίσης με δίδυμα ελλείμματα δεν είχαμε τη δεκαετία πριν από το 2009; Δεν γνωρίζουμε πού καταλήξαμε;

Περαιτέρω, στο άρθρο 25 και στην παράγραφο 1, όπως και στο άρθρο 26, είπαμε πως δίνεται υπερβολική νομοθετική εξουσιοδότηση στον διοικητή της ΑΑΔΕ ή σε εξουσιοδοτημένα απ’ αυτόν όργανα, που δεν διευκρινίζονται, να καθορίσουν πολύ σημαντικά ζητήματα, όπως την έγγραφη εντολή φορολογικού ελέγχου. Τα ζητήματα αυτά για λόγους διαφάνειας και αξιοκρατίας θα έπρεπε να καθορίζονται μέσω της κοινοβουλευτικής οδού, να ψηφίζονται δηλαδή εδώ και όχι να αποφασίζει ο εκάστοτε διοικητής της ΑΑΔΕ, οπότε προφανώς ως προς το συγκεκριμένο είμαστε αντίθετοι. Θα μπορούσαν αλήθεια -ρωτήσαμε- να στοχοποιούνται άτομα και να γίνονται έλεγχοι με απόφαση μόνο του διοικητή της ΑΑΔΕ; Δεν θα έπρεπε να το γνωρίζει κανείς;

Το άρθρο 27 είναι αόριστο ως προς τις μεθόδους έμμεσου προσδιορισμού και επίσης ως προς τον τρόπο εφαρμογής, που εξαρτάται και εδώ από απόφαση του διοικητή της ΑΑΔΕ, στην παράγραφο 2. Το σωστό θα ήταν, αντί για μεθόδους προσδιορισμού της φορολογητέας ύλης, να υιοθετήσει η Κυβέρνηση μειωμένους συντελεστές φορολογίας, με την καθιέρωση ενός απλοποιημένου και σταθερού φορολογικού συστήματος που εμείς ως Ελληνική Λύση είχαμε αναπτύξει και αναλύσει στο πρόγραμμά μας, δηλαδή με τη μείωση του ΦΠΑ, με την κατάργηση του ΕΝΦΙΑ, των τεκμηρίων και των τελών επιτηδεύματος, καθώς επίσης και με τη διαγραφή όλων των τοκογλυφικών μνημονιακών προστίμων.

Στο άρθρο 28 δίνεται ξανά -το βλέπουμε παντού, ξανά και ξανά- υπερβολική νομοθετική εξουσιοδότηση στον διοικητή να καθορίσει σημαντικά ζητήματα, όπως τον προσωρινό και οριστικό διορθωτικό προσδιορισμό φόρου στους φορολογούμενους.

Εκτός αυτού, δεν προσδιορίζεται κάποιο όργανο ελέγχου για την ορθότητα των αποφάσεων του διοικητή. Δεν πρέπει να ελέγχεται ο διοικητής της ΑΑΔΕ από κάποιον; Δεν ανάγεται έτσι, εάν δεν ελέγχεται, σε απόλυτο μονάρχη; Μπορούμε να το επιτρέψουμε; Είναι δυνατό να στηρίζει κανείς τέτοιες αντιδημοκρατικές μεθοδεύσεις; Δεν είναι ντροπή να κάνει ό,τι θέλει ο διοικητής της βασικότερης εισπρακτικής υπηρεσίας της χώρας μας, που ανήκει πλέον στους ξένους επιτηρητές μας;

Στο άρθρο 59 είμαστε εντελώς αντίθετοι στην παρακράτηση φόρου, επειδή αφ’ ενός μεν στερεί ρευστότητα από τους λήπτες των αμοιβών, αφ’ ετέρου εισάγει γραφειοκρατικές υποχρεώσεις σε αμφότερα τα συμβαλλόμενα μέρη.

Στο άρθρο 63 η ένστασή μας είναι γενικότερη. Αφορά τη λειτουργία και την αποτελεσματικότητα της Διεύθυνσης Επίλυσης Φορολογικών Διαφορών, ιδίως την αρνητική πρόβλεψη για σιωπηρή απόρριψη.

Ειδικότερα, σύμφωνα με τα πιο πρόσφατα στοιχεία που δημοσιεύτηκαν, ο αριθμός των ενδικοφανών προσφυγών που υποβλήθηκαν στο επτάμηνο Ιανουαρίου - Ιουλίου του 2021 ανέρχεται σε έξι χιλιάδες επτακόσιες εβδομήντα επτά, ενώ απ’ αυτές οι τρεις χιλιάδες απορρίφθηκαν σιωπηρά, χωρίς καν να εξεταστούν, όπως θα καταθέσουμε στα Πρακτικά. Κανένας δεν τις εξέτασε. Είναι λογικό σχεδόν οι μισές υποθέσεις να απορρίπτονται σιωπηρά, δηλαδή να μη δίνεται καμμία απολύτως απάντηση στους πολίτες;

Είναι επίσης απαράδεκτη η πρόβλεψη της παραγράφου 3 περί της ουσιαστικής υποχρέωσης να προκαταβάλει προκαταβολικά ο ενδιαφερόμενος το 50% του αμφισβητούμενου ποσού. Για να εκδικαστεί η υπόθεση του, πρέπει να καταβάλει το 50% αυτών που θέλει να τον χρεώσει, που νομίζει η εφορία πως της οφείλει ο ενδιαφερόμενος.

Τέλος, είναι προφανής η ανάγκη επικαιροποίησης του άρθρου 66. Αυτό που θα μπορούσαμε, όμως, να πούμε, επειδή παρατηρείται συχνά στα δικαστήρια, είναι το γεγονός ότι βρίσκονται κατηγορούμενοι για λήψη εικονικών φορολογικών παραστατικών και επιχειρηματίες που δεν έχουν καμμία εμπλοκή με τις συγκεκριμένες υποθέσεις, χωρίς καν να γνωρίζουν για τις συγκεκριμένες συναλλαγές. Θα πρέπει να λυθεί αυτό.

Κλείνοντας, παρά το ότι η κωδικοποίηση γενικότερα είναι κάτι θετικό, θα καταψηφίσουμε το νομοσχέδιο ως προς την ουσία του.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Βιλιάρδο.

Ο κ. Γεώργιος Λογιάδης, ειδικός αγορητής του ΜέΡΑ25, έχει τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι, συζητάμε σήμερα για το σχέδιο νόμου του Υπουργείου Οικονομικών με τίτλο: «Κύρωση Κώδικα Φορολογικής Διαδικασίας». Πρόκειται για ένα ακόμα νομοθέτημα της «Μητσοτάκης Α.Ε.» που έρχεται να κωδικοποιήσει και να ενισχύσει περαιτέρω όλους τους σχετικούς αντιλαϊκούς νόμους όλων των προηγούμενων μνημονιακών κυβερνήσεων, με στόχο αφ’ ενός τη φοροαφαίμαξη της πλειοψηφίας του ελληνικού λαού και αφ’ ετέρου την ακόμα μεγαλύτερη προστασία των ολιγαρχών μετόχων της Κυβέρνησης, διασφαλίζοντας παράλληλα την ομαλή ροή των φορολογικών εσόδων από τις τσέπες μας στη χοάνη των δανειστών μέσω της τροϊκανής ΑΑΔΕ.

Σε αυτό το σημείο υπενθυμίζουμε ότι η ΑΑΔΕ, η υποτιθέμενη ανεξάρτητη αρχή, όχι απλώς είναι πλήρως εξαρτημένη και κατευθυνόμενη από την τρόικα, αλλά δύναται να εκχωρεί το φορολογικό λογισμικό της χώρας σε όποια εταιρεία θέλει, ακόμα και στο εξωτερικό και την οποία ακόμα και η Κυβέρνηση «Μητσοτάκης Α.Ε.» δεν μπορεί να γνωρίζει. Πρόκειται όχι μόνο για επιβεβαίωση ότι η χώρα μας τελεί υπό καθεστώς χρεοδουλοπαροικίας, όπως λέμε εμείς στο ΜέΡΑ25, όχι μόνο για απώλεια εθνικής κυριαρχίας, αλλά θέτει σε κίνδυνο και αυτή ακόμα την εθνική ασφάλεια της χώρας. Όπως με το Υπερταμείο του ΣΥΡΙΖΑ, που σε συνέχεια του ΤΑΙΠΕΔ ανέλαβε την εκποίηση της δημόσιας περιουσίας, έτσι και με την ΑΑΔΕ, που δίνει και το φορολογικό λογισμικό της, η Ελλάδα είναι πλήρως υποταγμένη και όλα αυτά αποτελούν τη μέγιστη απαξίωση της αξιοπρέπειάς μας. Γι’ αυτό ο ΣΥΡΙΖΑ δεν απαντάει. Ούτε καν ψελλίζει κάτι για την ΑΑΔΕ.

Αυτή η ανεξάρτητη αρχή δεν υπάρχει στο ελληνικό Σύνταγμα. Το Σύνταγμα στο άρθρο 101Α ορίζει πέντε ανεξάρτητες αρχές, αυτές και μόνο. Αυτές είναι η Αρχή Προστασίας Δεδομένων Προσωπικού Χαρακτήρα, το Εθνικό Συμβούλιο Ραδιοτηλεόρασης, δηλαδή το ΕΣΡ, η Αρχή Διασφάλισης του Απορρήτου των Επικοινωνιών, δηλαδή η ΑΔΑΕ, το Ανώτατο Συμβούλιο Επιλογής Προσωπικού, δηλαδή το ΑΣΕΠ, και ο Συνήγορος του Πολίτη. Δεν υπάρχει η ΑΑΔΕ στο ελληνικό Σύνταγμα ούτε προστέθηκε η ΑΑΔΕ στην τελευταία Αναθεώρηση του Συντάγματος, που έγινε τον Δεκέμβριο του 2020.

Ως ΜέΡΑ25 έχουμε καταγγείλει την ΑΑΔΕ ως ξένο σώμα, ως ξένη υπηρεσία που ελέγχεται, διορίζεται, διοικείται από τους δανειστές για τους δανειστές, επισημαίνοντας ότι αποτελεί μείζον ζήτημα εθνικής ασφάλειας το γεγονός ότι το λογισμικό της ΑΑΔΕ είναι στα χέρια σκοτεινών ιδιωτών, ότι μια άγνωστη εταιρεία στην Καλιφόρνια μπορεί να πατήσει ένα κουμπί και η πολιτεία μας να χάσει την πρόσβαση στα φορολογικά δεδομένα. Ως ΜέΡΑ25 έχουμε δεσμευτεί για την επανένταξη των εφοριών στο ελληνικό δημόσιο, όχι στον Υπουργό, αλλά υπό την εποπτεία των ίδιων των πολιτών.

Συγκεκριμένα, υπάρχουν αυτές οι θέσεις του κόμματος και το πλαίσιο των 7+1 τομών που το ΜέΡΑ25 προτείνει ως βάση παλλαϊκής συστράτευσης για ρήξη με την ολιγαρχία και ως προϋποθέσεις κυβερνητικών συνεργασιών για ουσιαστική αλλαγή και όχι απλά για εναλλαγή κυβερνήσεων, για την ανάκτηση της δημοκρατικής κυριαρχίας στο κράτος και στη δημόσια περιουσία με την ΑΑΔΕ, την ΕΛΣΤΑΤ, το Υπερταμείο και το Ταμείο Χρηματοπιστωτικής Σταθερότητας να αφαιρούνται από την τρόικα και να κοινωνικοποιούνται μέσω λογοδοσίας σε συμβούλια κληρωτών και εκλεγμένων πολιτών -αυτά που ονομάζουμε ΔΙΑΣΚΕΠ- και ορισμού διοικήσεων από μια νέα κοινωνική επιτροπή επιλογής ανώτατου προσωπικού.

Ειδικά για τη φορολογική αρχή, με την κατάργηση της ελεγχόμενης από την τρόικα ΑΑΔΕ, τόσο το φορολογικό λογισμικό όσο και τα πληροφοριακά συστήματα μεταφέρονται σε νέα Γενική Γραμματεία Πληροφοριακών Συστημάτων και Φορολογικού Λογισμικού.

Παράλληλα, δημιουργείται μια αυτόνομη Γενική Γραμματεία Δημοσίων Εσόδων με επικεφαλής γενικό γραμματέα που δεν επιλέγεται ούτε από την κυβέρνηση ούτε από τους δανειστές, αλλά εκλέγεται από κοινωνική επιτροπή επιλογής ανώτατου προσωπικού, η οποία θα αποτελείται κατά το ένα τρίτο από Βουλευτές, κατά το ένα τρίτο από κληρωτούς δικαστές και κατά το ένα τρίτο από κληρωτούς επαγγελματίες λογιστές-φοροτεχνικούς. Αυτό είναι και η καινοτόμος πρόταση που φέρει το ΜέΡΑ25.

Επιπροσθέτως, όσον αφορά τη φορολογία θεωρούμε ως εκ των ων ουκ άνευ τη μείωση των έμμεσων φόρων που δημιουργούν παραοικονομία, φοροδιαφυγή και αθέμιτο ανταγωνισμό, καθώς και μείωση του φορολογικού συντελεστή των μικρών επιχειρήσεων στο 10%, των μεσαίων στο 20% και αύξηση για τις μεγάλες στο 30%, την κατάργηση όλων των προπληρωμών φόρων για τις μικρές και μεσαίες επιχειρήσεις και, τέλος, το κούρεμα χρεών και δανείων για τις μικρομεσαίες επιχειρήσεις.

Με την ευκαιρία αυτή αξίζει να γίνει ιδιαίτερη μνεία στη μικρομεσαία επιχείρηση σήμερα, έναν χώρο ο οποίος επλήγη και εξακολουθεί να πλήττεται βάναυσα από την παρατεταμένη οικονομική κρίση των τελευταίων δώδεκα ετών, την επιβολή των μνημονίων από την τρόικα και τις πειθήνιες κυβερνήσεις της, την πανδημία με τα lockdown και προσφάτως από τον πόλεμο και τη συνακόλουθη ενεργειακή κρίση.

Αυτά τα μέτρα άγριας αφαίμαξης από την υπερφορολόγηση λόγω των μνημονίων οδηγούν στον περιορισμό της αγοραστικής δύναμης του κόσμου της εργασίας, ο οποίος αποτελεί ως επί το πλείστον την πελατεία των μικρομεσαίων επιχειρήσεων. Συνέπεια αυτού είναι η καθίζηση των εσόδων των μικρομεσαίων επιχειρήσεων, υποχρεώνοντας πολλές από αυτές σε λουκέτο και τους επιχειρηματίες υπερχρεωμένους στην ανεργία και στην απελπισία.

Και όσες πιο πολλές μικρές και μικρομεσαίες επιχειρήσεις κλείνουν, τόσο πιο πολύ γιγαντώνονται οι μεγάλες και οι πολύ μεγάλες. Ακόμα, όμως, και όσες επιχειρήσεις καταφέρνουν με αιματηρές απώλειες να σταθούν όρθιες στο σήμερα, βρίσκονται αντιμέτωπες με τις αλλοπρόσαλλες και καταστροφικές επιλογές της «Μητσοτάκης Α.Ε.», καθώς μεταφέρει τον πλούτο της κοινωνίας στις τσέπες των ολίγων, όσος πλούτος είχε απομείνει και δεν τον έχουν ήδη αρπάξει οι κάθε λογής ολιγάρχες.

Αναρωτιόμαστε τι λογής κώδικα σαν αυτόν φέρει η Κυβέρνηση και τι έσοδα προσδοκά να εισπράξει για λογαριασμό των δανειστών βεβαίως, όταν την ίδια στιγμή οι πολιτικές επιλογές της οδηγούν εσκεμμένα τις μικρομεσαίες επιχειρήσεις στον αφανισμό, αποκλείοντάς τες από τη χρηματοδότηση, συμπεριλαμβανομένου και του Ταμείου Ανάκαμψης και Ανθεκτικότητας.

Ο ν.4389/2016, με τον οποίο συστήθηκε η Ανεξάρτητη Αρχή Δημοσίων Εσόδων, στο άρθρο 1 παράγραφος 1 αναφέρει ότι «συνιστάται ανεξάρτητη διοικητική αρχή χωρίς νομική προσωπικότητα», στην παράγραφο 2 «η αρχή απολάβει λειτουργικής ανεξαρτησίας, διοικητικής και οικονομικής αυτοτέλειας και δεν υπόκειται σε έλεγχο ή εποπτεία από κυβερνητικά όργανα, κρατικούς φορείς ή άλλες διοικητικές αρχές» και στο άρθρο 5 «η αρχή δεν υπόκειται σε ιεραρχικό έλεγχο ή εποπτεία από τον Υπουργό Οικονομικών».

Για όλους αυτούς τους λόγους εμείς στο ΜέΡΑ25 θα καταψηφίσουμε το σχέδιο νόμου.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Λογιάδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις εκπαιδευτικοί συνοδοί τους από το 3ο ΕΠΑΛ της Σιβιτανιδείου Σχολής(δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σας ευχαριστώ πάρα πολύ, κύριε Πρόεδρε.

Από το 1974 αυτή η χώρα έχει ένα πρόβλημα, κύριε Υπουργέ. Το πρόβλημά της έχει να κάνει με τη συμπεριφορά της απέναντι στην Ευρωπαϊκή Ένωση, απέναντι στους συμμάχους. Θεωρώ ότι υπάρχει μια σύγχυση εννοιών και μια σύγχυση, θα έλεγα, απόψεων σε όλα τα πολιτικά κόμματα.

Και το λέω αυτό διότι δεν έχουμε αντιληφθεί ότι, ενώ όλη η Ευρώπη καταρρέει -πραγματικά όλη η Ευρώπη καταρρέει- οικονομικά, πολιτικά, κοινωνικά, πολιτιστικά, πολιτισμικά, εμείς χορεύουμε στον χορό των Ηνωμένων Πολιτειών. Αυτή η σύγχυση, λοιπόν, περί Ευρώπης, περί συμμαχιών πρέπει τουλάχιστον στο ελληνικό Κοινοβούλιο κάποια στιγμή μεταξύ πολιτικών Αρχηγών να αποσαφηνιστεί.

Βγαίνει ο Εμανουέλ Μακρόν, ο Πρόεδρος της Γαλλίας, κύριε Υπουργέ, και δηλώνει, αυτούσια σας το διαβάζω: «Οι ΗΠΑ επιτρέπουν την κρατική επιχορήγηση να φτάσει στο 80% σε όλους τους τομείς της οικονομίας της, ενώ εδώ στην Ευρώπη απαγορεύεται.».

Και ερωτώ, καθώς είστε Υπουργός Οικονομικών: Όταν ένα κράτος επιχορηγεί και επιδοτεί κρατικές επιχειρήσεις, ιδιωτικές επιχειρήσεις μέσα από το κράτος, μπορεί ένα άλλο κράτος να ανταγωνιστεί αυτό το κράτος; Σαφώς και όχι, όταν το ελληνικό κράτος για επιδοτήσεις που έδωσε πλήρωσε και πρόστιμα. Για να μπορέσουμε να κρατήσουμε τα ναυπηγεία κατά το παρελθόν, εκβιαστήκαμε να πουλήσουμε την «COSMOTE», τον ΟΤΕ, τον κρατικό αυτόν φορέα, στους Γερμανούς, εκβιαστήκαμε να πουλήσουμε αεροδρόμια και λιμάνια, εκβιαστήκαμε να πουλήσουμε ό,τι αναπνέουμε και πίνουμε, ενώ οι Αμερικανοί μπορούν να επιχορηγούν. Την ίδια ώρα οι Γερμανοί τηρούν μια περίεργη στάση περί ευρωπαϊκής αλληλεγγύης, την οποία εσείς όλοι επικαλείστε.

Άκουσα τον ίδιο τον Πρωθυπουργό και τον κ. Τσίπρα να λένε ότι η ευρωπαϊκή αλληλεγγύη είναι υπέρτερη του εθνικού συμφέροντος. Να ακούσουν τα παιδιά ότι το δικό τους το συμφέρον και το εθνικό συμφέρον της χώρας είναι υποδεέστερο σε σχέση με την ευρωπαϊκή αλληλεγγύη κατά την άποψη των πολιτικών Αρχηγών, του κ. Τσίπρα και του κ. Μητσοτάκη. Άρα το δικό τους συμφέρον υπολείπεται του ευρωπαϊκού.

Ο Υπουργός Οικονομικών της Γερμανίας, λοιπόν, εσχάτως, κύριε Υπουργέ, δεν έχει κανένα πρόβλημα να δαπανήσει 200 δισεκατομμύρια ευρώ -το κράτος του, εννοώ- για να βοηθήσει τους Γερμανούς πολίτες.

Το αντιλαμβάνομαι, κύριε Υπουργέ. Αυτό που δεν αντιλαμβάνομαι εγώ είναι πού είναι το ευρωομόλογο για το οποίο αντιδρά. Γιατί η Γερμανία δεν δέχεται το ευρωομόλογο, για να μπορέσουν να βοηθηθούν όλες οι χώρες, αλλά τα 200 δισεκατομμύρια ευκόλως και ευχερώς τα δίνει για τους Γερμανούς πολίτες; Κι εδώ υπάρχει και η ένσταση του συνταγματικού δικαστηρίου της Γερμανίας. Υπάρχει ένσταση.

Σε αντίθετη περίπτωση -και θα το πω ευθέως- η σύγχυση αυτή περί Ευρώπης, περί Ηνωμένων Πολιτειών, περί εθνικού συμφέροντος πρέπει να σταματήσει. Πρέπει το ελληνικό πολιτικό προσωπικό, το ελληνικό πολιτικό σύστημα να λέει πάνω από όλα, πάνω από όλους είναι η Ελλάδα, είναι οι Έλληνες, είναι το εθνικό συμφέρον.

(Χειροκροτήματα από την πτέρυγα της Ελληνικής Λύσης)

Και το λέω αυτό διότι διαβλέπω, κύριε Υπουργέ, μια σύγχυση και στην Αριστερά. Από χθες ζητωκραυγάζουν οι αριστεροί γιατί ο Λούλα κέρδισε τις εκλογές εκεί στη χώρα του. Να τους υπενθυμίσω ποιος είναι ο Λούλα;

Σβαμπ, Παγκόσμιο Οικονομικό Φόρουμ, κύριε Τρύφωνα Αλεξιάδη. Ποιος Λούλα και «Λουλάς»; Οι ίδιοι οι άνθρωποι αυτοί παίρνουν εντολές. Χειροκροτεί ο ΣΥΡΙΖΑ και η ψευτοαριστερά συνολικά, θα έλεγα, γιατί ο Λούλα συζητάει με το Παγκόσμιο Οικονομικό Φόρουμ και όλους αυτούς τους περίεργους τύπους που κυβερνούν τον πλανήτη.

Θα ήθελα να δώσω, λοιπόν, μερικά στοιχεία και στον Υπουργό για τα βασικά χαρακτηριστικά γνωρίσματα του πληθωρισμού, γιατί ο πληθωρισμός έχει ένα μεγάλο πρόβλημα.

Τα βασικά στοιχεία του πληθωρισμού είναι, πρώτον, κύριε Υπουργέ: Δεν είναι ένα παροδικό φαινόμενο, δυστυχώς, διότι ανατροφοδοτείται συνεχώς και θα ανατροφοδοτείται όσο δεν παίρνετε μέτρα σοβαρά.

Δεύτερον, δεν θα τελειώσει μόνος του ο πληθωρισμός, αν δεν υπάρξει σοβαρή και ουσιαστική παρέμβαση από την ελληνική Κυβέρνηση.

Τρίτον, δεν ανταποκρίνεται άμεσα στα αντιπληθωριστικά νομισματικά μέτρα που παίρνετε και λαμβάνουν και οι ευρωπαϊκές χώρες.

Τέταρτον, η μείωση δεν είναι χωρίς κόστος στην οικονομία. Όσο μειώνεται ο πληθωρισμός, τόσο θα αυξάνεται η ανεργία.

Είναι βασικά χαρακτηριστικά γνωρίσματα της οικονομικής θεωρίας, κύριε Υπουργέ, τα οποία πρέπει να τα γνωρίζετε ως εφοριακός, ως οικονομολόγος και ο κ. Σταϊκούρας.

Πέμπτον, ιδιαίτερα στην Ευρωπαϊκή Ένωση η αύξηση των τιμών δεν προέκυψε από την αύξηση της ζήτησης των προϊόντων. Όχι! Ψάξτε να δείτε από πού, κυρίως από την αισχροκέρδεια των καρτέλ που υπηρετείτε εσείς -των εφοπλιστών, των παρόχων ενέργειας- και εξυπηρετείτε συνεχώς.

(Χειροκροτήματα από την πτέρυγα της Ελληνικής Λύσης)

Εμείς σας τα λέγαμε. Κανένα νομισματικό μέτρο δεν επαρκεί για να αντιμετωπίσει τον πληθωρισμό. Σας τα έχουμε πει χίλιες φορές. Σας έχουμε καταθέσει προτάσεις. Και όλα τα αφηγήματα αυτής της Κυβέρνησης καταρρίπτονται. Από τον Ιούνιο - Ιούλιο άκουγα το αφήγημα περί τουριστικής ευδαιμονίας, ότι θα πάμε καλά, θα πάρουμε λεφτά από τον τουρισμό, θα γεμίσουμε δολάρια, θα γεμίσουμε ευρώ.

Και βγαίνει η EUROSTAT και σας διαψεύδει κατηγορηματικά: «Χωρίς προηγούμενο η εκκαθάριση του τουρισμού στην Ελλάδα. Μεταξύ του 2019 και του 2021 είχαμε μείωση 35,2 στον αριθμό των επιχειρήσεων, δεκατρείς χιλιάδες τριακόσιες έβαλαν λουκέτο, μείωση 24,4% στις κλίνες, τριακόσιες είκοσι τέσσερις χιλιάδες κλίνες αφανίστηκαν.». Δεν τα λέμε εμείς, η EUROSTAT.

Εμείς σας τα λέγαμε από πριν, αλλά εσείς χορεύατε τον χορό της ευδαιμονίας και της χαράς, «χαρωπά τα δυο χεράκια μου χτυπώ». Δεν μπορείς να έχεις τουριστική βιομηχανία, όπως την εννοείτε, γιατί δεν υπάρχει τέτοια. Είναι υψηλού ρίσκου οικονομία. Αν δεν την καθετοποιήσετε, δεν πρόκειται ποτέ να αποκομίσει η Ελλάς κέρδος από τον τουρισμό.

Πάμε και στις κατασχέσεις. Είναι υποκριτικό, είναι αισχρό, είναι άθλιο να βγαίνει ο ΣΥΡΙΖΑ και το ΠΑΣΟΚ και η Νέα Δημοκρατία και να μαλώνουν για τα δάνεια του Πάτση. Γιατί είναι ένα θέμα σοβαρό, ηθικό, πολιτικό. Ο κ. Πάτσης χρησιμοποίησε τον νόμο του ΣΥΡΙΖΑ του 2015 για να πάρει τα δάνεια -με κομπίνα τα πήρε, με πολιτικό βύσμα τα πήρε; Κακώς τα πήρε-, με συνέπεια σήμερα να κινδυνεύουν Έλληνες να χάνουν τα σπίτια τους, γιατί ένας Πάτσης δεν φέρνει την άνοιξη. Υπάρχουν δεκαεπτά περίπου funds, τα οποία διεκδικούν τεράστια ποσά. Ξέρετε πόσα είναι τα ποσά που διεκδικούν; Είναι 134 δισεκατομμύρια ευρώ δάνεια, που αντιστοιχούν σε διακόσιες πενήντα χιλιάδες ακίνητα, όσο το ελληνικό ΑΕΠ. Οι «Πάτσηδες».

Και θα σας πω και κάτι ακόμα. Έτσι κι αλλιώς είστε πάτσι στο θέμα του Πάτση. Ο Πάτσης χρησιμοποίησε τον δικό σας νόμο, του ΣΥΡΙΖΑ, που μαζί με το ΠΑΣΟΚ και τη Νέα Δημοκρατία υποθάλπουν συνεχώς τα funds, για να μπορούν να κινδυνεύουν να χάσουν την εστία τους οι Έλληνες, την ιερή εστία, το σπίτι τους, το βιος τους.

Αυτό, λοιπόν, μόνο η Ελληνική Λύση μπορεί να το σταματήσει!

Και φτάνουμε σε ένα άλλο έσχατο, αίσχιστο, θα έλεγα καλύτερα: Τα τελευταία χρόνια δώσατε 10 δισεκατομμύρια απευθείας αναθέσεις, 10 δισεκατομμύρια απευθείας αναθέσεις, για να μπορούν να παίρνουν κάποια λαμόγια ή τα περισσότερα λαμόγια, οι κολλητοί σας, οι φίλοι σας, απευθείας λεφτά. Ποιοι είστε εσείς που δίνετε απευθείας αναθέσεις δισεκατομμύρια ευρώ; Δέκα δισεκατομμύρια ευρώ, 10 δισεκατομμύρια!

Εσύ, λαέ, για να δεις τα 10 δισεκατομμύρια, πού να τα δεις; Δεν θα τα δεις ποτέ! Και το λέω έτσι. Είναι βουτηγμένη στον βούρκο της διαφθοράς και της διαπλοκής αυτή η Κυβέρνηση. Αποδεικνύεται καθημερινά. Ας μου αιτιολογήσουν τα 10 δισεκατομμύρια πώς τα έδωσαν και γιατί. Ας μου πουν γιατί οι κολλητοί τους μπλέκουν συνεχώς και διαπλέκονται με νομή εξουσίας και χρήματος: σύμβουλος του Πρωθυπουργού, κολλητός του Πρωθυπουργού, ξάδερφος του Πρωθυπουργού, θείος του Πρωθυπουργού, κολλητός της τοπικής, κολλητός της νομαρχιακής.

Ε, φύγετε, επιτέλους! Πάτε σε εκλογές, να ξεβρωμίσει ο τόπος! Δεν γίνεται έτσι να κυβερνηθεί η Ελλάδα. Φτάνει πια!

(Χειροκροτήματα από την πτέρυγα της Ελληνικής Λύσης)

Και εδώ έχουμε και το άλλο οξύμωρο. Δεν μας φτάνουν οι κερδοσκόποι, δεν μας φτάνουν οι κυρώσεις, έχουμε και τους κολλητούς και φίλους που δεν ακουμπάνε, τους εφοπλιστές. «BLOOMBERG»: Τα πλοία LNG, που μεταφέρουν φυσικό αέριο από την Αμερική -700% επάνω στην τιμή- βολοδέρνουν -λέει- στον Ατλαντικό επίτηδες καθυστερώντας, για να δημιουργήσουν αγοραστική ανάγκη, ώστε να ανέβει η τιμή!

Ποια Ευρώπη, ποια αλληλεγγύη, ποια Αμερική, ποιοι σύμμαχοι; Μόνοι ήμασταν, μόνοι είμαστε, μόνοι θα μείνουμε, μόνοι θα παλέψουμε, μόνοι θα αγωνιστούμε, μόνοι θα φτιάξουμε αυτή τη χώρα. Καταλάβετέ το, επιτέλους!

(Χειροκροτήματα από την πτέρυγα της Ελληνικής Λύσης)

Ήρθε, λοιπόν, και η πλήρης δικαίωση της Ελληνικής Λύσης, κύριε Υπουργέ. Επιμένετε στην απολιγνιτοποίηση, στο έγκλημα αυτό εναντίον των νέων παιδιών εκεί πάνω. Οι λιγνίτες είναι 300 δισεκατομμύρια.

Η Γερμανία, λοιπόν, διαλύει το αιολικό της πάρκο στη Ρηνανία - Βεστφαλία, για να ανοίξει ορυχείο λιγνιτών. Αυτή είναι η κατάντια της Νέας Δημοκρατίας, του ΠΑΣΟΚ και του ΣΥΡΙΖΑ, που κατήργησαν τους λιγνίτες και πληρώνει πανάκριβα το ρεύμα ο ελληνικός λαός, ο φτωχός Έλληνας στο Κερατσίνι, ο φτωχός Έλληνας στο Κορδελιό, ο φτωχός Έλληνας σε κάθε αστική περιοχή ή μικροαστική να πληρώνει ένα ρεύμα χρυσάφι ολόκληρο.

Την ίδια ώρα, την ίδια στιγμή, τεράστιοι κολοσσοί παγκοσμίως, κύριοι συνάδελφοι, ενδιαφέρονται να πάρουν τη Βεύη και την Αχλάδα στη Φλώρινα, τα λιγνιτωρυχεία, τεράστιοι όμιλοι! Περίεργο το ενδιαφέρον, ξαφνικό.

Κι εγώ ρωτώ τον ελληνικό λαό: Πώς μπορείς να εμπιστεύεσαι έναν πολιτικό ο οποίος μέσα σε δύο χρόνια καταστρέφει μια χώρα, οι επιλογές του είναι αντίθετες με τον σωστό δρόμο και τον ξαναψηφίζεις; Ήρθε η ώρα να ψηφίσετε συνειδητά και ελληνικά, να ψηφίσετε τη μοναδική λύση, την Ελληνική Λύση, στις επόμενες εκλογές, όποτε και αν γίνουν.

(Χειροκροτήματα από την πτέρυγα της Ελληνικής Λύσης)

Κι εδώ αυτό που με ενοχλεί είναι ότι υπακούετε, κύριε Υπουργέ, τυφλά στις διαταγές του ιερατείου των Βρυξελλών και όχι των Ελλήνων πολιτών. Αυτό είναι που μας ενοχλεί.

Μιμηθείτε το παράδειγμα του «κακού» Ορμπάν. Ο Ορμπάν τι είπε; «Μεταφέρω το συμφέρον του έθνους μου και το υπερασπίζομαι εγώ για το καλό των Ούγγρων πολιτών.». Αυτό πρέπει να κάνετε και εσείς, αυτό που είπε και ο Σαρκοζί. Θα σας πω σε λίγο τι είπε ο Σαρκοζί.

Εμείς, λοιπόν, τι λέμε σε αντίθεση με εσάς; Εσείς λέτε: Πρώτα η Ευρώπη, πρώτα η ευρωπαϊκή αλληλεγγύη, πρώτα οι Ευρωπαίοι. Εμείς λέμε: Πρώτα η Ελλάδα, πρώτα οι Έλληνες. Αυτή είναι η διαφορά μας και είναι ουσιαστική.

(Χειροκροτήματα από την πτέρυγα της Ελληνικής Λύσης)

Πάμε και στο περιβόητο καλάθι του νοικοκυριού. Ο Χριστός να το κάνει καλάθι! Άνθρακες ο θησαυρός! Πετάχτηκε στο καλάθι των αχρήστων εκ μέρους των αρίστων η περηφάνια, η αξιοπρέπεια των Ελλήνων, να του δίνουν πενήντα προϊόντα να αγοράσει φθηνότερα και αν είναι φθηνότερα. Φτάσατε στο σημείο να κάνετε τον Έλληνα επαίτη, να πρέπει να μετράει το σεντ για να μπορεί να αγοράσει κάτι από το σουπερμάρκετ. Αυτή είναι η επιλογή της Νέας Δημοκρατίας, του ΣΥΡΙΖΑ και του ΠΑΣΟΚ, επιδόματα, γιατί δεν έχουν τη δυνατότητα να παράγουν πλούτο.

Εμείς τους λέμε κάτι αντίστροφο: Τέρμα τα επιδόματα, ναι στην καλή εργασία, ναι στα πολλά λεφτά, για να μπορεί να αγοράζει ο Έλληνας με αξιοπρέπεια αυτά που χρειάζεται!

(Χειροκροτήματα από την πτέρυγα της Ελληνικής Λύσης)

Το χειρότερο δε από όλα είναι ότι περνάτε για ανοήτους τους Έλληνες. Θα δώσω μια συμβουλή στη Νέα Δημοκρατία και στα υπόλοιπα κόμματα. Ποιο είναι το πιο επικίνδυνο πράγμα στη ζωή; Να κάνετε τους έντιμους πολίτες μιας χώρας να αισθάνονται ανόητοι.

Ε, λοιπόν, ο Έλληνας δεν είναι ανόητος! Μην τον περνάτε για ανόητο. Είναι νοήμον ον ο Έλλην. Και αυτό ακριβώς θα το πληρώσετε στις επόμενες εκλογές.

Εξ ου, κύριε Υπουργέ, και το άγχος, εξ ου –αν θέλετε- και η αγωνία σας, εξ ου και ο πόλεμος εις βάρος της Ελληνικής Λύσης με ανήθικους τρόπους. Δεν θα αναφερθώ ξανά στις πόσες φορές μου έκαναν έλεγχο οι εφορίες –τη δουλειά τους κάνουν, μόνο σε εμάς βέβαια- δεν έχει σημασία, αλλά η ανηθικότητα είναι ο οδηγός της πολιτικής δυστυχίας ενός απελπισμένο πολιτικού, που βλέπει ότι βυθίζεται το καράβι. Το καράβι σας βυθίζεται και θα πάτε αύτανδροι. Αλλάξτε ρότα γιατί δεν σας βλέπουμε καλά.

Κι εμάς δεν μας αφορά τι κάνετε εσείς για έναν και μόνο λόγο: Εσείς όταν βυθιστείτε, δυστυχώς, θα βυθίσετε και τη χώρα περισσότερο στο χάος. Και εμείς, όταν θα έρθει η ώρα σύντομα να αναλάβουμε τις τύχες του έθνους, δεν θέλουμε να είναι βυθισμένο τελείως στο καράβι. Θέλουμε να το πάρουμε στα χέρια μας να το οδηγήσουμε σε απάνεμα νερά!

(Χειροκροτήματα από την πτέρυγα της Ελληνικής Λύσης)

Κύριε Υπουργέ, ο Τζορτζ Όργουελ, η μεγάλη αυτή μορφή, είχε πει για την αλήθεια ότι σε εποχές παγκόσμιας πλάνης το να λες την αλήθεια είναι μια πραγματική επαναστατική πράξη. Αυτή την επαναστατική πράξη κάνει η Ελληνική Λύση εδώ. Όσες φορές μιλήσαμε, όσες φορές ζητήσαμε, καταθέσαμε προτάσεις και επιβεβαιωθήκαμε και επιβεβαιωνόμαστε συνεχώς.

Δυστυχώς, κάνετε οικτρά λάθη. Ο πόλεμος εναντίον της Ρωσίας που κηρύχθηκε από τον Έλληνα Πρωθυπουργό ήταν ένα εθνικό λάθος τεράστιας σημασίας!

Και θα σας πω και κάτι τώρα, κύριοι συνάδελφοι. Πόσο περήφανοι μπορεί να είστε, όταν βγαίνουν οι Ηνωμένες Πολιτείες και λένε ότι κινδυνεύουν από τη Ρωσία και την Κίνα; Η Κίνα έχει πέντε στρατιωτικές βάσεις σε όλο τον κόσμο, η Ρωσία τριάντα έξι στρατιωτικές βάσεις, οι Ηνωμένες Πολιτείες οκτακόσιες πενήντα στρατιωτικές βάσεις! Και γιατί εγώ πρέπει να υπηρετώ τα αμερικανικά συμφέροντα, όταν συγκρούονται με τα ελληνικά;

Και θα σας το πω διαφορετικά: Το «ανήκομεν εις την Δύσιν» ήταν μια ρήση άλλης εποχής. Ανήκομεν εις το συμφέρον του έθνους, είμαστε με τη Δύση, αλλά είμαστε ισότιμοι με τους δυτικούς.

(Χειροκροτήματα από την πτέρυγα της Ελληνικής Λύσης)

Δεν γίνεται να είμαστε ουρά τους ούτε δορυφόροι τους!

Και θα σας διαβάσω τι λέει η «New York Post», αμερικανική εφημερίδα, χθες, δεν διαβάζετε Τύπο: «Οι κυρώσεις καταστρέφουν τη Δύση, ενώ απογειώνουν την οικονομία της Ρωσίας, της Κίνας και της Ινδίας».

Πού φτάσαμε, φίλες και φίλοι! Και αντί να σταματήσουμε τον πόλεμο χθες όλοι μαζί οι δυτικοί, οι Ευρωπαίοι κυρίως -οι Αμερικανοί βολεύονται- αντί να κάνουμε τα πάντα για να σταματήσει ο αιμοβόρος, ο αιματηρός αυτός πόλεμος, η εισβολή στην Ουκρανία, εμείς στέλνουμε συνεχώς όπλα.

Δίχως λιπάσματα, δίχως σιτηρά, δίχως ζωοτροφές από τη Ρωσία θα αφανιστεί η Ελλάς, θα αφανιστεί όλη η Ευρώπη! Καταλάβετέ το, πριν να είναι αργά! Τα παιδιά μας εκεί πάνω θα πεινάσουν, δεν θα έχουν να φάνε.

(Χειροκροτήματα από την πτέρυγα της Ελληνικής Λύσης)

Την ίδια ώρα κάποια -δεν την ξέρω την κυρία- Ούρσουλα, κάποια Ούρσουλα δίνει 1,5 δισεκατομμύριο ευρώ από την τσέπη της τον μήνα από την Ευρωπαϊκή Ένωση. Μη εκλεγμένη η κυρία. Δεν την ήξερε κανείς, τη διόρισε η Μέρκελ, γιατί είχε κάτι υποθέσεις με τα δικαστήρια στη Γερμανία από μίζες. Αυτή είναι η κ. Ούρσουλα που προσκυνάει ο Πρωθυπουργός και οι υπόλοιποι πολιτικοί Αρχηγοί. Και θλίβομαι που το λέω. Και ευτυχώς υπάρχει Θεός! Βγαίνει ο Σαρκοζί και λέει «η φον ντερ Λάιεν δεν έχει δικαιοδοσία να αγοράζει όπλα για την Ουκρανία. Δεν είναι δυνατόν να επιτρέπουμε σε μια κυρία που δεν την ήξερε κανείς να πριμοδοτεί και να πυροδοτεί τον πόλεμο στην Ουκρανία».

Όμως, τι περιμένει κανείς από τη Νέα Δημοκρατία; Το 3,3% του αμυντικού προϋπολογισμού της έστειλε στην Ουκρανία η Ελλάδα. Δεν το πιστεύετε; Καταθέτω στα Πρακτικά, λοιπόν, τη λίστα των χωρών με το τι έστειλαν στην Ουκρανία, 3,3% εμείς, 0,4% η Γαλλία. Πολύ απλοχέρης ο Πρωθυπουργός στο να δίνει αμυντικά συστήματα στους Ουκρανούς να πολεμάνε! Ποιους; Δεν ξέρω, πολεμάνε.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάντως ο κ. Ζελένσκι, ο κολλητός του Πρωθυπουργού και του κ. Δένδια, τα τελευταία έξι χρόνια είναι δισεκατομμυριούχος. Τα τελευταία έξι χρόνια έγινε δισεκατομμυριούχος με σπίτια στην Κορσική, στη Σαρδηνία, στο Χόλυγουντ, στο Μαϊάμι και δεν ξέρω πού αλλού. Πού τα βρήκε τα χρήματα; Σε ποιον τα δίνετε τα χρήματα; Σε έναν τύπο που με video wall κάνει δηλώσεις; Σε έναν, πραγματικά, ηθοποιό και όχι πολιτικό. Και όμως, κάποιοι κερδίζουν. Είναι οι φίλοι της Νέας Δημοκρατίας, το κανάλι τους, ο «ΣΚΑΪ», διότι κονομάει ο Αλαφούζος, το καλό παιδί, ο Αλαφούζος, ο οποίος έκανε την εξής δήλωση: «Στην αρχή του πολέμου αποφασίσαμε να μη μεταφέρουμε ρωσικό πετρέλαιο, αλλά στη συνέχεια είδαμε ότι ακόμη και πετρελαϊκοί κολοσσοί παίρνουν ρωσικό πετρέλαιο. Επίσης, είδαμε και την ίδια την Ευρωπαϊκή Ένωση να το ενθαρρύνει».

Δηλαδή ο τύπος έχει κανάλι -να ακούσουν τα παιδιά!- όπου όλη μέρα βρίζει τη Ρωσία, παιδιά μου, ο κ. Αλαφούζος και το κανάλι του, ο Πορτοσάλτε -πώς λέγεται, για να μην πω καμμιά κουβέντα άλλη- βρίζουν τη Ρωσία, αλλά τα χρήματα τα παίρνουν από τους Ρώσους. Για να καταλάβετε τι σημαίνει ελληνική τηλεόραση, τι σημαίνει μπόχα και δυσωδία! Σε αυτό το κανάλι που δεν μας κάλεσαν ποτέ είμαστε περήφανοι που δεν περνάμε ούτε από έξω! Σε αυτό το κανάλι της Νέας Δημοκρατίας, το υποκατάστημά τους!

(Χειροκροτήματα από την πτέρυγα της Ελληνικής Λύσης)

Και απορώ, κύριε Αλεξιάδη…

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Πρόεδρε, σας παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Αθανασίου, μη βιάζεστε! Μη βιάζεστε, θα τα ακούσετε εδώ για τον «ΣΚΑΪ»!

**ΠΡΟΕΔΡΕΥΩΝ (Χαράλαμπος Αθανασίου):** Όχι, μισό λεπτό!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσείς δεν πάτε, πάνε άλλοι, όμως, θα τα ακούσετε.

**ΠΡΟΕΔΡΕΥΩΝ (Χαράλαμπος Αθανασίου):** Άλλο θα σας πω, περιμένετε λίγο.

Επειδή υπάρχει ένα σχολείο πάνω και θέλει να φύγει, να με συγχωρέσετε για μισό λεπτό, να το αναγγείλω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θέλετε να φύγουν τα παιδάκια; Θέλετε να φύγετε, παιδιά, να μην ακούσετε για τον «ΣΚΑΪ»;

**ΠΡΟΕΔΡΕΥΩΝ (Χαράλαμπος Αθανασίου):** Μα, είναι πολλή ώρα τα παιδιά, μισό λεπτό, είναι και από την πατρίδα μου, αφήστε να τα αναγγείλω, γιατί θέλουν να φύγουν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να, λένε να κάτσουν! Α, είναι από τη Λέσβο; Τιμητική έχετε!

**ΠΡΟΕΔΡΕΥΩΝ (Χαράλαμπος Αθανασίου):** Στο σημείο αυτό διακόπτω τον κύριο Πρόεδρο με την κατανόησή του.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι εννιά μαθήτριες και μαθητές και τέσσερις συνοδοί - εκπαιδευτικοί από την πατρίδα μου, τη Μυτιλήνη –είναι εδώ και η κ. Κομνηνάκα, Βουλευτής από τη Μυτιλήνη- από το 9ο Δημοτικό Σχολείο Μυτιλήνης.

Η Βουλή σάς καλωσορίζει, παιδιά!

(Χειροκροτήματα από όλες τις πτέρυγες της Βουλής)

Ευχαριστώ, κύριε Πρόεδρε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν έχει ξαναγίνει αυτό! Πρέπει να σας πω ότι αυτό που έκανε ο Πρόεδρος δεν έχει γίνει από το 1974 και μετά, μεγάλη σας τιμή! Ξαναχειροκροτήστε τα παιδιά!

(Χειροκροτήματα από όλες τις πτέρυγες της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ για την κατανόηση, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να είστε καλά!

Πάμε, λοιπόν, στα σοβαρά.

Έλεγα, κύριε Τρύφωνα, κύριε Αλεξιάδη μου, πώς είναι δυνατόν ο κ. Τσίπρας να πηγαίνει στον «ΣΚΑΪ». Απορώ, απορώ, απορώ! Είπαμε να γίνουμε και ολίγον συστημικοί, να γίνουμε και ολίγον, αλλά θα σας πω κάτι: Ολίγον Αριστεροί δεν μπορεί να είστε. Ή θα είστε Αριστεροί ή ολίγον έγκυοι, δεν γίνεται, να το ξεκαθαρίσουμε.

Πάμε, λοιπόν και στον κ. Ζελένσκι. Είχε το θράσος αυτός ο τύπος -και απευθύνομαι σε όλους τους βορειοελλαδίτες τώρα, γιατί έχει ξεφύγει η κατάσταση- να βγάλει μία λίστα δυόμισι χιλιάδων φυσικών προσώπων, ο κ. Ζελένσκι και θεωρεί ότι πρέπει να διωχθούν όλοι αυτοί στον κόσμο. Μεταξύ αυτών και ο Σαββίδης του ΠΑΟΚ, ο Σαββίδης, ο επιχειρηματίας που έβαλε λεφτά. Εγώ ξέρω ότι έχει ελληνικό διαβατήριο. Ξέρω ότι είναι Πόντιος, δεν είναι Ρώσος. Αν είναι Ρώσος, να του πάρετε το διαβατήριο πίσω, που το έδωσε η Νέα Δημοκρατία επί Σαμαρά και να ξέρουμε με ποιους έχουμε να κάνουμε. Όμως, επειδή μιλάω την ποντιακή, ξέρει πολύ καλά ποντιακά ο κ. Σαββίδης, πάρα πολύ καλά ποντιακά. Είναι Έλλην και Πόντιος. Και δίνουμε το δικαίωμα στον κάθε Ζελένσκι να λέει «δεν μου αρέσει ο Μαρινάκης, δεν μου αρέσει ο Σαββίδης, δεν μου αρέσει ο Αλαφούζος». Ποιος; Ο Ζελένσκι και να κάνει υποδείξεις στην ελληνική Κυβέρνηση, ο «μίστερ τίποτα» μέχρι χθες, που έγινε ξαφνικά παράγων διεθνής και έχει άποψη για όλους και για όλα!

Και τώρα κλείνοντας θα σας πω, κύριε Υπουργέ, τα τρομακτικά λάθη που έχετε κάνει, τρομακτικά στο όριο της «κόκκινης» γραμμής του εθνικού εγκλήματος. Για πρώτη φορά δεν κλήθηκε -ακούστε τώρα!- η ρωσική πρεσβεία στους εορτασμούς στο Ναβαρίνο! Ανήκουστα πράγματα για μια χώρα που τιμάει το παρελθόν της. Διότι όσοι ξέρετε, με τη Συνθήκη της Αδριανουπόλεως η Ελλάς ανεξαρτητοποιήθηκε, πραγματικά, μέχρι τότε ήταν φόρου υποτελής. Είναι δυνατόν να μην καλείς στο Ναβαρίνο τη Ρωσία; Για ποιον λόγο; Εξηγήστε μου τον λόγο, αλλά του δώσαμε τη δυνατότητα του κ. Τσούνη, του Αμερικανού Πρέσβη, να κάνει δηλώσεις μετά την Πρόεδρο της Δημοκρατίας στην παρέλαση. Το έχετε καταλάβει αυτό;

Τελειώνει η παρέλαση, η μεγάλη η στρατιωτική, κύριε Αλεξιάδη μου, και αντί να κάνουν δηλώσεις τα κόμματα, έκανε δήλωση ο Τσούνης πρώτος, ο Πρέσβης των Ηνωμένων Πολιτειών. Αυτό ξέρετε τι σημαίνει σημειολογικά; Ότι εδώ είναι αμερικανικό προτεκτοράτο. Κάνετε λάθος! Οποιοσδήποτε Τσούνης ή Πάιατ θα περιμένει τους Βουλευτές να κάνουν δηλώσεις και μετά θα κάνει δηλώσεις αυτός. Αυτό σημαίνει «σέβομαι τον πολιτισμό και την ιστορία μου».

(Χειροκροτήματα από την πτέρυγα της Ελληνικής Λύσης)

Κύριε Υπουργέ, αφοπλίσατε τα ελληνικά νησιά. Δεν λέω «αποστρατικοποιήσατε», είμαι πολύ προσεκτικός. Αφοπλίσατε, πήρατε τα θωρακισμένα από εκεί, τα στείλατε στην Ουκρανία, είπε ψέματα ο Έλληνας Πρωθυπουργός και ο Υπουργός Εθνικής Άμυνας σε εμένα προσωπικά εδώ, όταν είπε ότι θα αντικατασταθούν. Δεν θα αντικατασταθούν. Αφήσατε κερκόπορτα στα νησιά μας και τι κάνατε τώρα; Κάνετε και το εξής έγκλημα –το επαναλαμβάνετε- έρχεται ο Σολτς 28η Οκτωβρίου και λέει ο Έλληνας Πρωθυπουργός ότι το ζήτημα των επανορθώσεων και αποζημιώσεων δεν μπορεί να φέρει ρήξη στις διμερείς σχέσεις, να τις επηρεάσει. Σοβαρά μιλάει ο Πρωθυπουργός; Ποιος είναι ο κύριος αυτός που από τη μία κηρύσσει πόλεμο στη Ρωσία, από την άλλη λέει «χαρίζω τις επανορθώσεις»; Ποιος είναι ο Έλληνας Πρωθυπουργός; Εξηγήστε μου! Ψηφίστηκε για αυτό;

Και μαθαίνω και μια κομπίνα, κύριε Μυλωνάκη -δεν ξέρω αν ισχύει αυτό- με τις γαλλικές φρεγάτες, ότι αντί να πάρουμε κανονικές φρεγάτες, θα πάρουμε τα μισά όπλα, χωρίς αντιπυραυλικό και χωρίς SCALP Naval. Εγώ όταν τηλεφώνησα στον Πρωθυπουργό τότε και του είπα για τα Ραφάλ και τις φρεγάτες, είχα απαιτήσει και του είχα πει να πάρει και αυτά. Εγώ δεν ψήφισα και η Ελληνική Λύση σκυλευμένες φρεγάτες χωρίς όπλα! Εμείς ψηφίσαμε πάση δυνάμει και όπλα να έχουν αυτά τα συγκεκριμένα οπλικά συστήματα. Ή, λοιπόν, μίζα πάει να πάρει η Κυβέρνηση ή κάτι άλλο εξυπηρετεί. Να απολογηθεί γι’ αυτό, κύριε Αλεξιάδη! Δεν μπορείς να παίρνεις αυτοκίνητο χωρίς λάστιχα. Δεν μπορείς να παίρνεις αυτοκίνητο χωρίς μηχανή. Κάτι δεν πάει καλά εδώ. Να και άλλη ιστορία που πρέπει να δούμε.

Και εδώ να αποδείξω τη λογική της Νέας Δημοκρατίας διά απλού επιχειρήματος. Αποσύραμε τα άρματα από τα νησιά αλλά θα τα αντικαταστούσαμε με άλλα άρματα, τα οποία δεν είναι, όμως, κατάλληλα για τα νησιά. Γι’ αυτό πρέπει να πας στον Έβρο. Άρα, φταίνε τα άρματα και όχι η Νέα Δημοκρατία. Καταλάβατε τη λογική τους; Είναι η ίδια λογική που η επταετία έκανε εκείνο το εγκληματικό λάθος και απέσυρε τον Στρατό από την Κύπρο. Το λέω και το επαναλαμβάνω: Πρέπει αύριο το πρωί -κινδυνεύουν τα νησιά πλέον!- να βρούμε τρόπο να τα εξοπλίσουμε για να είμαστε έτοιμοι να απαντήσουμε σε κάθε τακτική των Τούρκων, των Μογγόλων!

(Χειροκροτήματα από την πτέρυγα της Ελληνικής Λύσης)

Η κατάντια της Κυβέρνησης κρύβεται σε μία απλή δήλωση ενός Υπουργού σας, που δεν την έχει ακούσει κανείς σας, φαντάζομαι, γιατί θα είχατε εξοργιστεί όλοι οι Βουλευτές: «Η Τουρκία δεν έχει κάνει κάτι παράνομο για να της επιβληθούν κυρώσεις». Αυτά τα είπε ένας άνθρωπος που ξέρει, ο κ. Συρίγος, Υπουργός της Νέας Δημοκρατίας. Είπε, δηλαδή, ότι δεν μπορούμε να επιβάλλουμε κυρώσεις, γιατί η Τουρκία δεν έκανε κάτι παράνομο.

Συγγνώμη, αλλά οι υπερπτήσεις, οι παραβιάσεις, οι παραβάσεις, οι απειλές πολέμου, το «casus belli», δεν είναι παράνομες ενέργειες; Τι είναι; Το πλοίο κάτω από την Κρήτη πέρυσι τι ήταν; Νόμιμη ενέργεια;

Και εδώ, φίλες και φίλοι, φτάνουμε στη «δύση» της λογικής. Κάποτε η ένταξη της Τουρκίας στην Ευρωπαϊκή Ένωση ήταν η «κόκκινη» γραμμή. Σήμερα δεν είναι. Κάποτε η Χάγη ήταν η «κόκκινη» γραμμή. Κάποτε ο αφοπλισμός των νησιών ήταν η «κόκκινη» γραμμή. Σήμερα δεν είναι. Σε λίγο καιρό με την πολιτική της Νέας Δημοκρατίας θα λένε: «Κάποτε υπήρχε μια χώρα που την έλεγαν Ελλάδα». Λοιπόν, αυτό η Ελληνική Λύση δεν θα το επιτρέψει. Θα αγωνιστεί για να το αποτρέψει.

(Χειροκροτήματα από την πτέρυγα της Ελληνικής Λύσης)

Συγχαρητήρια, λοιπόν, και στον ΣΥΡΙΖΑ και στη Νέα δημοκρατία. Τους διαβάζω την τελευταία συμφωνία Ιταλίας - Σκοπίων στις 14 Οκτωβρίου του 2022: «Θα διδάσκεται η μακεδονική γλώσσα στα ιταλικά σχολεία», σύμφωνα με την Υπουργό Πολιτισμού της Ιταλίας. Θα καταθέσω στα Πρακτικά το κείμενο. Η μακεδονική γλώσσα στην Ιταλία, κύριε Αλεξιάδη! Αυτή είναι η μεγάλη Συμφωνία των Πρεσπών, για την οποία έχει ειπωθεί ότι «τη δέχονται» και «έχει συνέχεια το κράτος» και «μπράβο». Και ο κ. Μητσοτάκης έκανε αγκαλιές τον κ. Ζάεφ, που ποτέ δεν θα τον έλεγε «Μακεδόνα». Και έχετε και τη δεύτερη «σφαλιάρα». Θα σας την πω σε λίγο.

Στην Ελλάδα, φίλες και φίλοι, επιτρέπονται και απαγορεύονται ορισμένα πράγματα ανάλογα με την ψευδό-ιδεολογική πυξίδα του καθενός. Στην Ελλάδα της Νέας Δημοκρατίας, του ΣΥΡΙΖΑ, του ΠΑΣΟΚ και των υπολοίπων κομμάτων απαγορεύεται να λέμε «Βόρειος Ήπειρος», αλλά επιβάλλεται να λέμε «Βόρεια Μακεδονία».

Σε εμάς, λοιπόν, δεν επιβάλλεται να λέμε «Βόρεια Μακεδονία», γιατί είναι ψευτο-Μακεδονία και επιτρέπεται να λέμε «Βόρειος Ήπειρος», γιατί είναι εθνική υποχρέωση. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Και θα σας πω και κάτι τελευταίο. Ή θα ζήσουμε σαν άνθρωποι και θα παλέψουμε σαν άνθρωποι, για να γίνουμε λιοντάρια ή θα είμαστε κύνες και θα πεθάνουμε σαν κύνες. Εννοώ τα κατοικίδια, τα τετράποδα.

Εδώ κλείνω με το εξής. Εμείς θα λέμε πάντοτε αυτά που δεν μπορείτε να πείτε εσείς. Θα τα λέμε, θα τα φωνάζουμε, γιατί για μας είναι επαναστατική πράξη η αλήθεια. Θα λέμε: «Πατρίδα, χριστιανισμός, οικογένεια». Γιατί για μας χωρίς οικογένεια δεν υπάρχει Ελλάδα, δεν υπάρχουμε εμείς. Δεν ζεις, πραγματικά, χωρίς οικογένεια. Χωρίς πατρίδα δεν ξέρεις πού ζεις, που νιώθεις, βιωματικά, πού εδράζεις την ύπαρξή σου. Και χωρίς Θεό δεν ξέρεις να ζεις. Αυτοί είμαστε εμείς, οι άλλοι είστε εσείς.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Πρόεδρε.

Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας, ο κ. Γιάννης Βρούτσης.

Αμέσως μετά θα μπούμε στον κατάλογο των ομιλητών. Εννοείται ότι οι Κοινοβουλευτικοί Εκπρόσωποι μπορούν να παίρνουν τον λόγο, με πρώτο τον κ. Αλεξιάδη.

Κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το Βήμα της Βουλής είναι το βήμα της δημοκρατίας. Από εδώ ο κάθε Βουλευτής, ο κάθε Αρχηγός κόμματος έχει το αναφαίρετο δικαίωμα να τοποθετείται επί παντός επιστητού. Και αυτή είναι η ομορφιά της δημοκρατίας. Όμως, σε όλα πρέπει να προϋπάρχουν και κάποια όρια.

Όταν νομοθετούμε μέσα σε αυτή την Αίθουσα, σημαίνει ότι τουλάχιστον ένα τμήμα της ομιλίας μας αυτοπροσδιορίζεται σε αυτό το οποίο κάνει και διεξάγει ως εργασία η Βουλή. Γιατί σήμερα από τις μέχρι τώρα τοποθετήσεις της Αξιωματικής Αντιπολίτευσης και των άλλων κομμάτων γι’ αυτό το μείζον νομοθετικό έργο που παράγει η Κυβέρνηση, δεν έχουμε ακούσει κουβέντα.

Κυρίες και κύριοι συνάδελφοι, θα συμφωνήσω με κάποιες γενικές παρατηρήσεις που ακούστηκαν, γιατί το συγκεκριμένο ζήτημα είναι ένα ζήτημα, κύριε Αλεξιάδη, που σε αυτό τουλάχιστον συμφωνούμε διαχρονικά. Δεν απαλλάχθηκε ούτε ο ΣΥΡΙΖΑ όταν κυβέρνησε.

Μία από τις παθογένειες του ελληνικού κράτους είναι η πολυνομία, η οποία διαβρώνει το σύστημα στο σύνολό του υπό την έννοια της μη απλούστευσης, της πολυπλοκότητας της νομοθεσίας, η οποία δυσκολεύει την ενημέρωση του πολίτη, δυσκολεύει γενικά το επιχειρηματικό κλίμα αλλά και την εξυπηρέτηση του πολίτη στα θέματα τα οποία τον αφορούν, και, κυρίως, σε ζητήματα που είναι μείζονος σημασίας όπως είναι τα φορολογικά, δηλαδή τα οικονομικά. Εδώ θα συμφωνήσουμε. Είναι κάτι που ακόμα ως ελληνική πολιτεία δεν το έχουμε πετύχει.

Κύριε Υπουργέ, εγώ πιστεύω ότι πρέπει κάποια στιγμή -και απευθύνομαι σε όλους τους Βουλευτές- να υιοθετήσουμε και το πλαίσιο των νομοθετικών πρωτοβουλιών ώστε να γίνεται μέσα σε ένα χρονικό διάστημα συγκεκριμένο και να μην μπορούμε να ξεφεύγουμε μέσα από αυτό και όσον αφορά και τον αριθμό των νομοθετικών πρωτοβουλιών. Γιατί στο τέλος τέλος αυτό που υπηρετούμε όλοι και θέλουμε ως ελληνική πολιτεία να παράγουμε είναι η απλούστευση των νομοθετικών πρωτοβουλιών μέσα από την ενημέρωση του πολίτη, για να είναι καλά ενημερωμένος, και να μην υπάρχουν ζητήματα τα οποία αφορούν απουσία ενημέρωσης η οποία φέρνει με τη σειρά της άλλα προβλήματα.

Αυτό, δηλαδή, το οποίο επιχειρεί σήμερα η Κυβέρνηση είναι κάτι αυτονόητο, είναι κάτι σωστό, είναι κάτι θετικό και είναι κάτι το οποίο έπρεπε να αποδεχθεί όλη η Βουλή. Εδώ δεν υπάρχει στοιχείο πολιτικής αντιπαράθεσης. Εδώ έρχεται το Υπουργείο Οικονομικών και κάνει το αυτονόητο. Σε μία πολυδαίδαλη –θα συμφωνήσω και εγώ- νομοθεσία που υπάρχει πάνω στα φορολογικά έρχεται σε ένα τμήμα απ’ αυτό, στο πολύ σημαντικό και κρίσιμο, που λέγεται Κώδικας Φορολογικής Διαδικασίας, και κωδικοποιεί όλη την προϋπάρχουσα νομοθεσία.

Είναι κάτι κακό, κύριε Αλεξιάδη; Φυσικά, όχι. Είναι κάτι το οποίο θα εξυπηρετήσει τις επιχειρήσεις, θα εξυπηρετήσει τον πολίτη, θα εξυπηρετήσει συνολικά την κοινωνία. Γιατί μέσα από αυτή την απλούστευση των διαδικασιών που έρχεται από την κωδικοποίηση, στο τέλος τέλος θα βγει ωφελημένος ο ίδιος ο πολίτης.

Μέσα, λοιπόν, από εβδομήντα ένα άρθρα και υποενότητες κωδικοποιεί όλη τη συγκεκριμένη νομοθεσία, όπως κάναμε περίπου πριν από δεκαπέντε με είκοσι μέρες με τον Κώδικα Είσπραξης Δημοσίων Εσόδων. Αυτό που κάναμε, δηλαδή, πριν από δεκαπέντε μέρες το επαναλαμβάνουμε και τώρα.

Και με ιδιαίτερη χαρά ακούω τον Υφυπουργό να λέει ότι έρχεται και η άλλη κωδικοποίηση σε μείζονα ζητήματα της φορολογικής νομοθεσίας, όπως είναι ο Φόρος Προστιθέμενης Αξίας, όπως είναι η φορολογία περιουσίας, όπως είναι το εισόδημα, όπως είναι η έμμεση φορολογία και διάφορα άλλα υποσύνολα του γενικότερου φορολογικού συστήματος της χώρας. Αυτά είναι σε θετική κατεύθυνση.

Μετά και τη δημιουργία της Κεντρικής Επιτροπής Κωδικοποίησης, το συγκεκριμένο νομοθέτημα που κωδικοποιεί, αφού έγινε η ανάλογη επεξεργασία μέσα στο Υπουργείο Οικονομικών από γνώστες του συγκεκριμένου αντικειμένου, υπαλλήλους του Υπουργείου Οικονομικών, ήρθε στα χέρια της Κεντρικής Επιτροπής Κωδικοποίησης, η οποία σήμερα το εισηγείται να το νομοθετήσουμε και να το ψηφίσουμε.

Αυτό το απλό βρήκαμε χίλιες δυο προφάσεις, χίλια δυο επιχειρήματα να το υπονομεύσουμε, να σταθούμε απέναντί του. Κατανοητά όλα. Εδώ είναι το βήμα της δημοκρατίας. Μπορεί ο καθένας να τοποθετείται ελεύθερα. Το είπαμε και στην αρχή, το ξέρουμε. Όμως, πείτε και κάτι για το συγκεκριμένο κείμενο.

Υπάρχει λόγος να μην ψηφιστεί η κωδικοποίηση; Μα, είναι δυνατόν να μην ψηφίσουμε την κωδικοποίηση; Μπορεί να έχεις διαφορές επί του συγκεκριμένου κειμένου όσον αφορά το περιεχόμενο της φορολογικής διαδικασίας ή των φόρων. Κατανοητό. Αλλά, εδώ κωδικοποιούμε. Είναι κάτι για την απλούστευση του πολίτη, είναι τουλάχιστον κάτι το έλασσον που μπορούμε να συμφωνήσουμε ως Βουλή. Όχι, και σε αυτό ακόμα να τοποθετηθούμε αρνητικά.

Για να καταλάβουμε τη σημασία, το πόσο ενδιαφέρον έχει αυτό το κείμενο της κωδικοποίησης, θα σας πω ότι ενδεικτικά στις επιμέρους ενότητες περιλαμβάνει: Το φορολογικό μητρώο, που καταλαβαίνουμε την αξία του. Το αποδεικτικό ενημερότητας. Πόσοι πολίτες καθημερινά το έχουν ανάγκη! Την τήρηση λογιστικών βιβλίων και στοιχείων. Την υποβολή της φορολογικής δήλωσης. Τις ενδοομιλικές συναλλαγές. Τους φορολογικούς ελέγχους. Το πώς προσδιορίζεται ο φόρος, οι τόκοι και τα πρόστιμα. Τη διαδικασία των προσφυγών πώς αυτή ασκείται και με ποια διαδικασία. Τη διαδικασία του αμοιβαίου διακανονισμού και το έγκλημα της φοροδιαφυγής και τις ποινικές κυρώσεις που επιβάλλονται κατόπιν εντοπισμού της φοροδιαφυγής.

Όλα αυτά περιλαμβάνονται στο κείμενο και κωδικοποιούνται. Τίποτα περισσότερο τίποτα λιγότερο. Αυτό συζητάμε σήμερα. Και καλείται η Βουλή να συμφωνήσει στο αυτονόητο.

Κύριε Υπουργέ, κυρίες και κύριοι συνάδελφοι, εγώ πιστεύω ότι με καλή πρόθεση και λογική πρέπει να ψηφιστεί. Μπορεί να έχετε διαφωνίες σε επιμέρους ζητήματα αλλά το συγκεκριμένο κείμενο πρέπει να ψηφιστεί, γιατί είναι κώδικας, δεν είναι πρωτογενής νομοθεσία. Νομοθετούμε για την απλούστευση των διαδικασιών και για την εξυπηρέτηση των πολιτών και των επιχειρήσεων.

Θα μου επιτρέψετε να κάνω μια ειδική αναφορά για να δώσω προς τον κόσμο που μας παρακολουθεί και προς τη Βουλή την αξία οργανωτικών πρωτοβουλιών και μεταρρυθμίσεων από το ελληνικό κράτος σε ζητήματα ανάλογα σε πρόσφατο χρόνο, διότι το Υπουργείο Οικονομικών ήταν πιο μπροστά από το Υπουργείο Εργασίας στο οποίο υπηρέτησα.

Θυμίζω ότι το 2013, ως Υπουργός Εργασίας ανέλαβα ένα σύστημα ασφαλιστικών εισφορών και είσπραξής τους απόλυτα κατακερματισμένο. Πλήρωνε όποιος ήθελε, όταν ήθελε, ό,τι ήθελε. Αυτή ήταν η διαδικασία των εισπράξεων ασφαλιστικών εισφορών στο Υπουργείο Εργασίας μέχρι το 2013. Τότε φτιάξαμε στην Ελλάδα για πρώτη φορά το ΚΕΑΟ, το Κέντρο Είσπραξης Ασφαλιστικών Εισφορών. Δέχτηκα την περίοδο εκείνη δριμύτατη κριτική για τη δημιουργία του η οποία ασκείτο μέχρι που ανέλαβε και ο ΣΥΡΙΖΑ και κατάλαβε την αξία του, καθώς οργανώσαμε για πρώτη φορά στη χώρα μας μέσα από αυτή τη μεταρρύθμιση της ίδρυσης του Κέντρου Είσπραξης Ασφαλιστικών Εισφορών, που είχα την τιμή ως Υπουργός να το δημιουργήσω, οργανωμένο τρόπο είσπραξης των ασφαλιστικών εισφορών, με κανόνες, με πλαίσιο.

Θα δώσω απλά ένα νούμερο για να καταλάβουμε την αξία αυτής της μεταρρύθμισης: Από το 2013, κύριε Σταμενίτη, μέχρι σήμερα το ΚΕΑΟ σε ετήσια βάση παίρνει υπέρ του κράτους 1 δισεκατομμύριο ευρώ μέσα από την οργάνωση των εσόδων. Αυτή η μεταρρύθμιση του 2013 φέρνει από τότε κάθε χρόνο 1 δισεκατομμύριο ευρώ επιπλέον έσοδα από οφειλές των ασφαλιστικών εισφορών από εταιρείες και από φυσικά πρόσωπα. Βλέπουμε ότι με πρωτοβουλίες και μεταρρυθμίσεις οι οποίες έχουν στόχο την οργάνωση του κράτους, την καθαρότητα στους κανόνες λειτουργίας του, ωφελημένο είναι και το κράτος αλλά και οι πολίτες.

Η πρότασή μου είναι η εξής: Το ΚΕΑΟ σήμερα λειτουργεί και έχει αποκτήσει μια πολύ σημαντική εμπειρία. Το Κέντρο Είσπραξης Ασφαλιστικών Εισφορών του Υπουργείου Εργασίας πρέπει να ενοποιηθεί με τις υπηρεσίες εσόδων του Υπουργείου Οικονομικών. Πρέπει να υπάρξει ενιαίο πλαίσιο λειτουργίας και ενιαίο πλαίσιο κανόνων, ασφαλιστικών εισφορών και φόρων, κύριε Υπουργέ. Ήρθε η ώρα που πρέπει να ανοίξουμε το συγκεκριμένο ζήτημα της ενοποίησης του συνόλου των εσόδων του κράτους φορολογικών και ασφαλιστικών.

Μέχρι πρότινος δεν γνωρίζαμε για τις ασφαλιστικές εισφορές. Σήμερα έχουμε μία απόλυτα καθαρή εικόνα, καθαρούς κανόνες στο Υπουργείο Οικονομικών, καθαρούς κανόνες αντίστοιχα και στο Υπουργείο Εργασίας με το Κέντρο Είσπραξης Ασφαλιστικών Εισφορών. Ήρθε η ώρα αυτοί οι δύο διαφορετικοί χώροι να ενοποιηθούν, να υπάρχει ενιαίος τρόπος είσπραξης ασφαλιστικών και φορολογικών οφειλών. Νομίζω ότι αυτό θα μας βρει σύμφωνους. Χαίρομαι που γνέφει θετικά ο κ. Αλεξιάδης. Ως γνώστης των οικονομικών -και από το Υπουργείο Οικονομικών- βλέπει ότι είναι θετικό και μέσα από τη δημιουργία οικονομιών κλίμακος αλλά και μέσα από τη βελτίωση της αποτελεσματικότητας του κράτους. Αυτό θα επιφέρει η ενοποίηση αυτών των δύο υπηρεσιών που πλέον έχουν οργανωθεί πάρα πολύ καλά.

Κλείνω με ένα ζήτημα, κύριε Πρόεδρε, το οποίο αφορά την ιδιαίτερη περιοχή στην οποία έχω εκλογική αναφορά, τις Κυκλάδες. Με μία πρόσφατη απόφαση του Υπουργείου Ναυτιλίας, του αγαπητού και επιτυχημένου Υπουργού Ναυτιλίας, του κ. Πλακιωτάκη, από τη συγκεκριμένη γραμμή που ενώνει Κυκλάδες, Δωδεκάνησα και Κρήτη έμεινε απέξω το νησί της Μήλου. Σήμερα το πρωί υπέβαλα αναφορά προς τον Υπουργό Ναυτιλίας καλώντας την ευαισθησία του, για να ξαναμπεί το νησί της Μήλου σε αυτή τη γραμμή μεταξύ Κυκλάδων, Δωδεκανήσου και Κρήτης, στην οποία για είκοσι, τριάντα χρόνια ανελλιπώς βρίσκεται συνδεδεμένο, διότι, ουσιαστικά, θα οδηγηθεί το νησί σε απομόνωση από τροφοδοσία. Είμαι σίγουρος για την επίλυση του θέματος, καθώς γνωρίζω την ευαισθησία του κ. Πλακιωτάκη και εύχομαι να μας ακούσει και εδώ από τη Βουλή ή τουλάχιστον να απαντήσει στην αναφορά. Θα απαντήσει και θα δώσει λύση στο πρόβλημα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ, κύριε Βρούτση.

Μπαίνουμε στον κύκλο των ομιλητών με πρώτο τον κ. Διονύσιο Σταμενίτη από τη Νέα Δημοκρατία, μετά θα μιλήσει ο κ. Συρμαλένιος από τον ΣΥΡΙΖΑ και στη συνέχεια ο Κοινοβουλευτικός Εκπρόσωπος του ΣΥΡΙΖΑ, ο κ. Αλεξιάδης.

Κυρίες και κύριοι συνάδελφοι, θα ήθελα την κατανόησή σας γιατί η κ. Αθανασίου πρέπει να πάει στην επιτροπή. Μήπως μπορεί κάποιος να παραχωρήσει τη θέση του; Θα επανέλθω, να τα πούμε.

Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ:** Παίρνοντας αφορμή από αυτό που είπε ο προηγούμενος ομιλητής, ο Πρόεδρος της Ελληνικής Λύσης ,ότι πρέπει να λέμε αλήθειες, να πω ότι καλό είναι να λέμε αλήθειες. Αναφέρομαι στο θέμα της ενέργειας.

Η επιλογή της απολιγνιτοποίησης ήταν περιβαλλοντική αλλά και οικονομική, δηλαδή περιβαλλοντικοί λόγοι αλλά και οικονομικοί λόγοι οδήγησαν τη χώρα μας από το 2010 να αλλάξει τον τρόπο και την επιλογή στο να έχουμε ενέργεια. Και το ΠΑΣΟΚ και η Νέα Δημοκρατία και ο ΣΥΡΙΖΑ το έκαναν αυτό και ήταν επιλογή οικονομική μέχρι το 2022, οπότε η τιμή του φυσικού αερίου εκτοξεύτηκε στα ύψη. Γιατί; Διότι έγινε εισβολή της Ρωσίας στην Ουκρανία και ο Πούτιν αποφάσισε να εργαλειοποιήσει την ενέργεια, δηλαδή να ανοίγει και να κλείνει τους αγωγούς, να σπάει τα συμβόλαια. Εμείς είμαστε ξεκάθαρα με το Διεθνές Δίκαιο. Αυτό είναι μια ξεκάθαρη θέση της Κυβέρνησης Νέας Δημοκρατίας. Γι’ αυτό και είμαστε εναντίον της εισβολής και ζητούμε να υπάρχουν κυρώσεις εναντίον του Πούτιν, όπως απαιτούμε να εφαρμοστεί το Διεθνές Δίκαιο και στην Κύπρο και στα άλλα ζητήματα που έχουμε. Όσον αφορά το θέμα της ενέργειας, εμείς είμαστε με την πράσινη ενέργεια και αυτή είναι η επιλογή που πρέπει να κάνουμε και όχι φυσικά με το κάρβουνο που υποστηρίζουν κάποιοι εδώ μέσα.

Σήμερα στην Ολομέλεια έρχεται το νομοσχέδιο του Υπουργείου Οικονομικών για την Κύρωση του Κώδικα Φορολογικής Διαδικασίας. Πρόκειται για μια σημαντική και ουσιαστική νομοθετική πρωτοβουλία που αφορά όλους τους εφαρμοστές και τους ερμηνευτές της φορολογικής νομοθεσίας, οι οποίοι εντάσσονται στο πεδίο της εφαρμογής του κώδικα. Αφορά τη διοίκηση και τα δικαστήρια καθώς και τους επαγγελματίες του κλάδου, όπως οι δικηγόροι και οι λογιστές, αλλά αφορά και όλους τους φορολογούμενους πολίτες και τις επιχειρήσεις.

Είναι κοινώς αποδεκτό ότι ο υφιστάμενος Κώδικας Φορολογικής Διαδικασίας περιέχει ρυθμίσεις οι οποίες είτε δεν έχουν προσαρμοστεί στις μεταβολές των τελευταίων δέκα ετών είτε έχουν εκπληρώσει τον σκοπό για τον οποίο θεσπίστηκαν.

Επίσης αποτελεί κοινό τόπο ότι οι διατάξεις που διέπουν τον Κώδικα Φορολογικής Διαδικασίας είναι απαραίτητο να οργανωθούν σε ένα ενιαίο συνεκτικό νομοθετικό κείμενο που θα ξεπερνά ζητήματα όπως η αναντιστοιχία στο περιεχόμενο ή η έλλειψη νομοτεχνικής συνέπειας, τόσο μεταξύ των διαφορετικών άρθρων, όσο και εντός των ίδιων των άρθρων του κώδικα.

Με αυτά τα δεδομένα το Υπουργείο Οικονομικών προχωρά στην κωδικοποίηση των διατάξεων που διέπουν τη φορολογική διαδικασία η οποία πρέπει να τονίσουμε ότι περιλαμβάνει συγκεκριμένες πράξεις, όπως ο προσδιορισμός και η είσπραξη των φορολογικών εσόδων, καθώς και οι επιβαλλόμενες διοικητικές και ποινικές κυρώσεις σε περίπτωση μη συμμόρφωσης με τις φορολογικές υποχρεώσεις. Αξίζει να σημειώσουμε εδώ ότι με το νομοσχέδιο δεν επέρχεται καμμία μεταβολή στην ουσία των διατάξεων που κωδικοποιούνται αλλά θα επιλύονται και θα αντιμετωπίζονται τα ζητήματα που ανέφερα προηγουμένως.

Κυρίες και κύριοι συνάδελφοι, εννέα χρόνια μετά τη θεσμοθέτηση του ισχύοντος κώδικα και δεδομένης της ανάγκης επικαιροποίησης, το Υπουργείο Οικονομικών φέρνει προς ψήφιση και συζήτηση το σχέδιο νόμου που περιλαμβάνει:

Πρώτον, την απόδοση των κωδικοποιημένων διατάξεων με τρόπο συστηματικοποιημένο και περισσότερο κατανοητό, και όπου είναι απαραίτητο την αναδιάταξη της δομής των παραγράφων και των εδαφίων, ώστε να αποδίδουν με σαφή και κατανοητό τρόπο το νόημα των κανόνων που εισάγουν.

Δεύτερον την άρση των γλωσσικών - ορολογικών αναντιστοιχιών και ασυνεπειών όπου αυτές υπάρχουν στο περιεχόμενο επιμέρους ρυθμίσεων του ίδιου κώδικα.

Τρίτον, την παράλειψη διατάξεων στον νέο κώδικα, των οποίων το ρυθμιστικό περιεχόμενο έχει εξαντληθεί, είτε λόγω της φύσης τους είτε λόγω του μεταβατικού τους χαρακτήρα.

Τέταρτον, την αφαίρεση σειράς διατάξεων του υφιστάμενου κώδικα, είτε διότι έχουν καταργηθεί σιωπηρά από νεότερες διατάξεις είτε διότι πλέον ελλείπουν ή έχουν καταργηθεί οι προϋποθέσεις εφαρμογής τους.

Πέμπτον, την εναρμόνιση της ορολογίας που χρησιμοποιείται στη φορολογική νομοθεσία με την ορολογία που χρησιμοποιείται στον κώδικα, έτσι ώστε να μην υπάρχει ασύνδετη σχέση λόγω της νομοθέτησης ή τροποποίησης μετά την εισαγωγή του Κώδικα Φορολογικής Διαδικασίας.

Και τέλος έκτον, την προσαρμογή της ονομασίας των εμπλεκόμενων οργάνων της φορολογικής διοίκησης στην οργανωτική μεταβολή που επέφερε η σύσταση της Ανεξάρτητης Αρχής Δημοσίων Εσόδων.

Σημαντική ρύθμιση που επέρχεται με την επικαιροποίηση των διατάξεων του κώδικα είναι η πλήρης αποσαφήνιση του ποινολογίου που εφαρμόζεται για τις φορολογικές παραβάσεις, δηλαδή τι προβλέπεται και για ποια περίπτωση, καθώς επίσης και η αποσαφήνιση για το πότε παραγράφεται το δικαίωμα του δημοσίου όσον αφορά την επιλογή φόρων και προστίμων. Επιγραμματικά να σημειώσω ότι με τον νέο κώδικα καθορίζονται τα πρόστιμα για φορολογικές παραβάσεις που αφορούν την υποβολή ανακριβούς δήλωσης ή την μη υποβολή δήλωσης, παραβάσεις που έχουν να κάνουν με τον ΦΠΑ, τους φόρους που έχουν παρακρατηθεί, την παρεμπόδιση ελέγχου, την υπόθαλψη αλλά και τη συνέργεια σε οικονομικά εγκλήματα.

Αγαπητές και αγαπητοί συνάδελφοι, πριν από έναν μήνα περίπου η Βουλή ψήφισε την κύρωση του Κώδικα Είσπραξης Δημοσίων Εσόδων και όπως μας ενημέρωσε ο Υφυπουργός Οικονομικών, κ. Βεσυρόπουλος, στη συνεδρίαση της Επιτροπής Οικονομικών, ήδη έχουν δρομολογηθεί οι διαδικασίες για την κατάρτιση προς κύρωση στη Βουλή του ΦΠΑ και του Κώδικα των Λοιπών Έμμεσων Φορολογιών. Διακρίνουμε, λοιπόν, μια ξεκάθαρη μεταρρυθμιστική προσπάθεια που ευνοεί και επιτρέπει, αν θέλετε, τη σταδιακή δημιουργία κουλτούρας σχέσεων εμπιστοσύνης ανάμεσα στον πολίτη, φορολογούμενο και στην κρατική διοίκηση, αλλά και μια προσπάθεια που θα διευκολύνει τους πολίτες να εκπληρώσουν ορθότερα τις υποχρεώσεις τους και να γνωρίζουν και τα δικαιώματά τους, ενώ δεν πρέπει να παραβλέπουμε ότι ένα από τα οφέλη είναι και η διευκόλυνση και η ανεμπόδιστη παραγωγή έργου για την φορολογική διοίκηση και τα δικαστήρια κυρίως όσον αφορά το κομμάτι της ερμηνείας του δικαίου.

Όπως τόνισα και στην τοποθέτησή μου για την κύρωση του Κώδικα Είσπραξης Δημοσίων Εσόδων, η Κυβέρνηση της Νέας Δημοκρατίας προχωρά σταδιακά με στοχευμένες παρεμβάσεις, αντιμετωπίζει ουσιαστικά το μεγάλο πρόβλημα της πολυνομίας και της κακονομίας που υπάρχει στη χώρα μας. Είναι μια μεγάλη προσπάθεια που εντάσσεται στον στόχο για εκσυγχρονισμό συνολικά του κράτους και των λειτουργιών του, η οποία ανεξαρτήτως κομματικών και πολιτικών τοποθετήσεων πρέπει να στηριχθεί, αν σκεφτούμε πρώτον, πόσα κόστισε στη χώρα μας και πόσο ταλαιπωρεί τους πολίτες η πολυνομία αλλά και δεύτερον, ότι τα αποτελέσματα και τα οφέλη που θα επιφέρει αποτελούν σημαντική παρακαταθήκη για το μέλλον.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Σταμενίτη.

Έχω την τιμή ανακοινώσω στο Σώμα ότι οι Υπουργοί Δικαιοσύνης, Οικονομικών, Ανάπτυξης και Επενδύσεων, Εξωτερικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Εσωτερικών, Μετανάστευσης και Ασύλου, Αγροτικής Ανάπτυξης και Τροφίμων, οι Υπουργοί Επικρατείας, καθώς και οι Αναπληρωτές Υπουργοί Οικονομικών και Εσωτερικών κατέθεσαν στις 31-10-2022 σχέδιο νόμου: «Προστασία προσώπων που αναφέρουν παραβιάσεις ενωσιακού δικαίου - Ενσωμάτωση της Οδηγίας (ΕΕ) 2019/1937 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019 (L 305) και λοιπές ρυθμίσεις του Υπουργείου Δικαιοσύνης».

Παραπέμπεται στην αρμόδια Διαρκή Επιτροπή.

Τον λόγο έχει ο κ. Νικόλαος Συρμαλένιος από τον ΣΥΡΙΖΑ.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε.

Το νομοσχέδιο που συζητάμε σήμερα για την κωδικοποίηση της φορολογικής διαδικασίας είναι ένα ακόμα νομοσχέδιο που κωδικοποιεί διατάξεις του Υπουργείου Οικονομικών. Προφανώς η ψηφιοποίηση και η κωδικοποίηση της νομοθεσίας είναι μία χρήσιμη και απαραίτητη δουλειά όταν μάλιστα υπάρχει και πληθώρα νόμων από το παρελθόν, τις τελευταίες δεκαετίες αν θέλετε, που απαιτούν να υπάρχει συνεχής κωδικοποίηση έτσι ώστε να γίνεται και χρηστική, να υπάρχει χρηστικό αποτέλεσμα απέναντι στους πολίτες και όσους έχουν ανάγκη να κάνουν χρήση αυτής της νομοθεσίας, και πιστεύω ότι σε συνδυασμό με την εξέλιξη της τεχνολογίας πραγματικά η κωδικοποίηση μπορεί να επιφέρει ένα εξαιρετικό αποτέλεσμα.

Εγώ θα έλεγα παραδείγματος χάριν ότι όχι μόνο στο Υπουργείο Οικονομικών αλλά σε όλα τα Υπουργεία -η κωδικοποίηση είναι ένα τεράστιο έργο για όλη τη διοίκηση- θα έπρεπε όποια διάταξη ψηφίζεται αυτομάτως να αντικαθιστά τις προηγούμενες ισχύουσες διατάξεις, έτσι ώστε ο χρήστης να βλέπει καθαρά το τελικό αποτέλεσμα στα κείμενα τα οποία αναζητεί και βλέπει. Πολύ φοβάμαι, όμως, ότι αυτή η κωδικοποίηση χωρίς να υπάρχει η υποχρέωση και η δέσμευση μέσα στο Ταμείο Ανάκαμψης, για να μπορέσουμε να «τρέξουμε» το Ταμείο Ανάκαμψης, δεν θα υπήρχε. Και βεβαίως υπάρχει ένα πολύ μεγάλο μείον, ότι δεν έγινε καμμία δημόσια διαβούλευση. Και το λέω αυτό διότι αυτή η κωδικοποίηση έρχεται να τροποποιήσει τον υφιστάμενο κώδικα των τελευταίων εννέα ετών, όπου σε αυτά τα εννέα χρόνια έχουν επέλθει ουσιώδεις νομοθετικές μεταβολές τόσο στη φορολογία του εισοδήματος, όσο και στα Ελληνικά Λογιστικά Πρότυπα, όπως επίσης υπάρχει και ουσιώδης σύσταση της ΑΑΔΕ που αντικατέστησε τη Γενική Γραμματεία Δημοσίων Εσόδων.

Και σε ό,τι αφορά τα προηγούμενα ζητήματα, καταλαβαίνετε ότι οι λογιστές οι οποίοι έχουν επωμιστεί ένα πολύ μεγάλο βάρος για όλη αυτή την εφαρμογή των λογιστικών προτύπων δεν έχουν γνώμη, δεν έχει ακουστεί η δική τους γνώμη. Λέω για τους λογιστές, αλλά υπάρχει μια σειρά άλλοι κλάδοι που θα έπρεπε να έχουν συμμετάσχει σε αυτή τη διαδικασία. Συζητάμε, λοιπόν, επί της τεχνικής και της μεθοδολογίας, δεν συζητάμε σήμερα επί της ουσίας της πολιτικής η οποία έχει ψηφιστεί με όλα αυτά τα νομοσχέδια που κωδικοποιούνται, στα περισσότερα από τα οποία φυσικά διαφωνούμε.

Και βεβαίως, στις μέρες που ζούμε, σε ένα ζοφερό πλαίσιο καλπάζουσας ακρίβειας και συνεχιζόμενης ενίσχυσης της αισχροκέρδειας, δεν θα μπορούσα να μην αναφερθώ στα συνεχιζόμενα σκάνδαλα από τις απευθείας αναθέσεις. Καθημερινά βγαίνουν και νέα στοιχεία για τις απευθείας αναθέσεις που υπάρχουν. Ένα θέμα σοβαρό ανάμεσα σε όλα αυτά, το οποίο έχει αναδειχθεί, είναι το θέμα των πλειστηριασμών. Μιλάμε για σαράντα τέσσερις χιλιάδες πλειστηριασμούς προγραμματισμένους να γίνουν μέσα στο 2022. Και δεν μιλάω μόνο για τη διάσταση που έδωσε ο κ. Αλεξιάδης στην εισηγητική του ομιλία χθες στην επιτροπή, για την οποία υπάρχει δέσμευση και κενό από την πλευρά της πολιτικής ηγεσίας του Υπουργείου Οικονομικών να απαντήσει. Αλλά υπάρχει ένα τεράστιο ζήτημα. Το ιδιωτικό χρέος σήμερα φθάνει πάνω από 258 δισεκατομμύρια τόσο προς τα ασφαλιστικά ταμεία, προς τη Φορολογική Διοίκηση, όσο και προς τις τράπεζες.

Τα στοιχεία που έχουμε μέχρι τον Ιούνιο του 2022 μας λένε ότι το πλήθος οφειλετών, τα μητρώα οφειλετών στα ασφαλιστικά ταμεία έχουν ανέλθει στα δύο εκατομμύρια τριακόσιες ενενήντα μία χιλιάδες οκτακόσιους τριάντα. Στη Φορολογική Διοίκηση ο αριθμός των οφειλετών είναι τέσσερα εκατομμύρια διακόσιες τριάντα χιλιάδες εννιακόσιοι και το συνολικό ληξιπρόθεσμο υπόλοιπο που οφείλουν αυτοί οι οφειλέτες είναι 112.630.000.000, ενώ προς τις τράπεζες τα υπόλοιπα δανείων ανέρχονται στα 163.335 δισεκατομμύρια, με τα μη εξυπηρετούμενα να φτάνουν τα 15.499.000.000. Και βεβαίως σε ό,τι αφορά τη μεγάλη μείωση των μη εξυπηρετούμενων, των λεγόμενων κόκκινων δανείων, αυτή η μεγάλη μείωση οφείλεται στην πώλησή τους στα διάφορα fund, στους λεγόμενους servicers, σαν κι εκείνο βεβαίως του ανεκδιήγητου Βουλευτή κ. Πάτση, μέχρι την περασμένη εβδομάδα στις γραμμές της παράταξης της Νέας Δημοκρατίας, που κάπου φαίνεται του ξέφυγε κάτι, δεν πρόσεξε και έτσι έγινε αντιληπτός, ενώ φυσικά βεβαίως συναγελαζόταν και έκανε δουλειές επί δύο χρόνια με ανώτατα κυβερνητικά στελέχη και βεβαίως και με τον Πρωθυπουργό.

Όταν λέω δουλειές, και στην εξωτερική πολιτική και σε μια σειρά άλλα ζητήματα, για τα οποία έχουμε καταθέσει και συγκεκριμένες ερωτήσεις.

Κι εδώ ας μας πει η πολιτική ηγεσία αν θα βάλει χέρι σε σχέση με τους πλειστηριασμούς στην απόφαση 822/2022 του Αρείου Πάγου, με την οποία μπλοκάρεται η δυνατότητα των διαχειριστών των κόκκινων δανείων να προχωρούν σε μέτρα αναγκαστικής εκτέλεσης, αποδεχόμενη σχετική τροπολογία που πιέζουν την Κυβέρνηση ή αν θα παραμείνει στην επαναφορά του θέματος στον Άρειο Πάγο που έχει κάνει η Κυβέρνηση για να μεταφερθεί το θέμα στην επόμενη κυβέρνηση.

Ανεξάρτητα, όμως, από όλα αυτά, εδώ χρειάζεται μια πλήρης αναπροσαρμογή και αναπροσανατολισμός στην αντιμετώπιση του θέματος κόκκινα δάνεια, για να μη συνεχίζεται η αποτυχημένη πολιτική που δεν πέτυχε ούτε με τον «ΗΡΑΚΛΗ». Πρώτα απ’ όλα, πρέπει να υπάρξει πλήρης αναθεώρηση του Πτωχευτικού Κώδικα, ο οποίος χρεοκοπεί ακόμα και τα φυσικά πρόσωπα.

Κλείνοντας, κύριε Πρόεδρε, θέλω να πω και εγώ μια κουβέντα, να υπερθεματίσω στην τροπολογία που κατέθεσαν οι συνάδελφοι από τον ΣΥΡΙΖΑ για την καταβολή της προσωπικής διαφοράς και για αποκατάσταση της ισοτιμίας και της ισότητας απέναντι σε όλους τους υπαλλήλους του Υπουργείου Οικονομικών ή αυτούς που έχουν μεταταχθεί. Σας λέω ότι υπάρχουν υπηρεσίες που έκλεισαν το 2013, παραδείγματος χάριν ΔΟΥ στα νησιά, και οι άνθρωποι μετατάχθηκαν σε άλλες υπηρεσίες και δεν παίρνουν αυτή την προσωπική διαφορά.

Για όλα αυτά και κυρίως για τα μεγάλα ζητήματα, χρειάζεται μια μεγάλη πολιτική ανατροπή στη χώρα και αυτή έρχεται.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κ. Τρύφων Αλεξιάδης, Κοινοβουλευτικός Εκπρόσωπος του ΣΥΡΙΖΑ, έχει τον λόγο.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Ας ξεκινήσουμε με τις καλές κουβέντες. Σοβαρό νομοθέτημα ο Κώδικας Φορολογικής Διαδικασίας και θετική η κωδικοποίηση και συγχαρητήρια στα υπηρεσιακά στελέχη του Υπουργείου Οικονομικών.

Συγχαρητήρια σε εσάς, κύριε Βεσυρόπουλε. Δεν θα ακούσετε συχνά συριζαίο ομιλητή να λέει συγχαρητήρια σε Υπουργό, αλλά εσείς αξίζετε τα συγχαρητήρια γι’ αυτό που κάνατε και στην πολιτική ηγεσία και σε όσους συνέβαλαν.

Εμείς δεν αντιγράφουμε τις μικρότητες και τους φανατισμούς που δίδαξαν στελέχη της Νέας Δημοκρατίας, όταν κυβερνούσε ο ΣΥΡΙΖΑ, και ελπίζω να μην το ξανακάνουν τα στελέχη αυτά της Νέας Δημοκρατίας μετά τις εκλογές, όταν θα ξαναγίνουν αντιπολίτευση.

Ας διδαχθούμε κάποια πράγματα, γιατί ακούσαμε κριτική σε αυτή την Αίθουσα ακόμα και για διατάξεις, όπως ο φόρος στην πλαστική σακούλα -θα το λέω όσο έχω δύναμη να το λέω-, τον οποίο ψήφισε η Νέα Δημοκρατία και μετά μας κατηγορούσε για «υπερφορολόγηση».

Τα θετικά, λοιπόν, θετικά, τα αρνητικά τα αναδεικνύουμε και σε λίγο θα φτάσουμε και στα αρνητικά, για να μη νομίζετε ότι θα λέμε μόνο θετικά. Απλά εμείς δεν έχουμε τη μικρότητα, το ξαναλέω, που είχαν άλλες πολιτικές δυνάμεις σε αντίστοιχη θέση.

Τι έπρεπε, όμως, να γίνει πριν την κωδικοποίηση; Πριν την κωδικοποίηση έπρεπε να προηγηθεί ο στοιχειώδης κοινωνικός επιστημονικός διάλογος με τα επιμελητήρια, με το Οικονομικό Επιμελητήριο, με το ΕΒΕΑ, με τους λογιστές, με την ΠΟΦΕΕ, με τους μικρομεσαίους, με τη ΓΣΕΒΕΕ, με το Τεχνικό Επιμελητήριο, με τους δικηγορικούς συλλόγους. Έπρεπε να προηγηθεί διάλογος με τις επιχειρήσεις, με τους εργαζόμενους, με την κοινωνία, για να αλλάξουμε τα κακώς κείμενα στο φορολογικό μας σύστημα και να έρθουμε μετά να νομοθετήσουμε, όχι να γίνει το ανάποδο.

Και κύριε Βεσυρόπουλε και κύριε Σταϊκούρα -δεν είναι εδώ, αλλά απευθύνομαι στην πολιτική ηγεσία-, ακόμα και στέλεχος δικό σας, ο κ. Βρούτσης κατέθεσε μια πρόταση, μια πολύ σωστή πρόταση. Απλά να τον πληροφορήσω ότι εμπεριέχει τις προτάσεις που έχουμε καταθέσει εδώ και έναν χρόνο για συνολική ρύθμιση των χρεών στο δημόσιο ως ΣΥΡΙΖΑ και όχι να πηγαίνει κάποιος να ρυθμίζει το χρέος του στην εφορία, να ρυθμίζει το χρέος στο ασφαλιστικό ταμείο, στην τράπεζα κ.λπ.. Άλλωστε η πρώτη κυβέρνηση που ξεκίνησε κάτι τέτοιο είναι η κυβέρνηση του ΣΥΡΙΖΑ, με τις διαδικασίες του εξωδικαστικού μηχανισμού που ρύθμισε συνολικά τα χρέη και στο δημόσιο και στον ιδιωτικό τομέα.

Αλλά εδώ αποδεικνύεται με τη σωστή πρόταση που έκανε ο κ. Βρούτσης, ότι η Κυβέρνηση δεν έκανε διάλογο ούτε καν στο εσωτερικό της, πριν φέρει το νομοσχέδιο αυτό! Το λέω, λοιπόν, για να το ξεκαθαρίσουμε.

Σωστό πράγμα η κωδικοποίηση και μακάρι οι πολιτικές δυνάμεις να βρούμε μια μόνιμη διαδικασία, έναν μόνιμο μηχανισμό για να υπάρχει αυτόματη κωδικοποίηση βασικών νομοθετημάτων και όχι να έχουμε αυτό το νομοθέτημα και άλλα προβλήματα μια κατάσταση που δεν μπορεί κανείς να καταλάβει το τι έχει ψηφιστεί και το τι έχει γίνει. Σε επόμενη συζήτηση θα σας πω πόσους νόμους έχει ψηφίσει η Νέα Δημοκρατία από τον Ιούλιο του 2019 μέχρι σήμερα.

Θετική η κωδικοποίηση, αλλά δεν λύνει η κωδικοποίηση του παρόντος νόμου, όπως η κωδικοποίηση του ΚΕΔΕ, το πρόβλημα. Το πρόβλημα το λύνει η αναμόρφωση του συστήματος, η δημιουργία ενός νέου μεταμνημονιακού πλαισίου μιας φορολογικής νομοθεσίας που θα υπηρετεί τη σημερινή συγκυρία.

Αναγκαστήκαμε την περίοδο των μνημονίων σε πολυνομοθεσία όσες κυβερνήσεις είχαμε την ευθύνη, αλλά αυτό πρέπει να το κλείσουμε. Πώς κλείνει; Με το να έρθει μια κυβέρνηση -ελπίζω να είναι η επόμενη κυβέρνηση-, να καλέσει τους κοινωνικούς, τους επιχειρηματικούς, τους φορείς των εργαζομένων σε έναν ουσιαστικό κοινωνικό διάλογο που να συζητήσουμε το τι πρέπει να αλλάξει, να δούμε το τι μπορεί να αλλάξει και να το κάνουμε πράξη και να έχουμε ένα σταθερό φορολογικό σύστημα και μια σταθερή νομοθεσία σε πολλούς τομείς.

Ας έρθω, όμως, τώρα σε ένα ερώτημα, κύριε Υπουργέ. Ελπίζω μέχρι το τέλος της διαδικασίας να το απαντήσετε. Εάν δεν γίνει αυτό σήμερα, εγώ θα έρθω με κοινοβουλευτικές διαδικασίες να ζητήσω απάντηση.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Διαβάζω εδώ στη σελίδα 5 του αντίστοιχου κεφαλαίου για το Ταμείο Ανάκαμψης ότι ο προϋπολογισμός του έργου αυτού είναι 2,5 εκατομμύρια ευρώ. Κατ’ αρχάς, θετικό να γίνεται η κωδικοποίηση, αλλά 2,5 εκατομμύρια ευρώ; Παράκληση να έχουμε μία εικόνα στη Βουλή σήμερα. Αν δεν είναι σήμερα, ας έχουμε τη δέσμευσή σας ότι θα το έχουμε τις επόμενες ημέρες. Εάν δεν το έχουμε, εμείς θα προχωρήσουμε σε κοινοβουλευτικά μέτρα. Πώς αναλύεται αυτό το ποσό; Ποιοι το εισέπραξαν; Υπάρχουν αναθέσεις από πίσω;

Μη δούμε καμμία εταιρεία που ασχολείται από ταχυμεταφορές μέχρι ναυπηγεία να έχει πάρει ανάθεση για να κάνει κωδικοποίηση της νομοθεσίας, γιατί βλέπουμε διάφορα περίεργα. Θέλουμε πλήρη διαφάνεια, στηρίζουμε αυτή τη διαδικασία, αλλά πλήρη διαφάνεια για να έχουμε όλα τα στοιχεία.

Σε ό,τι αφορά το περιεχόμενο του νομοσχεδίου, διότι σωστά ακούστηκε η κριτική, αλλά ας έρθουμε στο περιεχόμενο του νομοσχεδίου. Ποιους αφορά το νομοσχέδιο;

Το νομοσχέδιο αυτό, η κωδικοποίηση, ο Κώδικας Φορολογικής Διαδικασίας αφορά όλους τους Έλληνες πολίτες που έχουν επιλέξει την Ελλάδα ως φορολογική έδρα, άλλους πολίτες άλλων χωρών που έχουν επιλέξει να έρθουν στην Ελλάδα και να φορολογηθούν εδώ, έχουν δηλαδή φορολογική κατοικία στην Ελλάδα. Κι εδώ είναι ένα πεδίον δόξης λαμπρό, εάν έχει διάθεση το Υπουργείου Οικονομικών να συζητήσει με τα κόμματα και την κοινωνία για το τι μπορούμε να κάνουμε. Αφορά τους ξένους επενδυτές, αφορά σχεδόν τους πάντες.

Και αν πάμε στο τι αφορά, δηλαδή αν γυρίσουμε στο σπίτι μας και μας ρωτήσει η οικογένειά μας -η εγγονή μου δεν με ρωτάει ακόμη τέτοια πράγματα, θεωρεί ότι κάνω κάποια άλλη δουλειά, δεν μπορώ ακόμα να της εξηγήσω τεσσάρων χρόνων που είναι, τι δουλειά κάνω αλλά οι υπόλοιποι της οικογένειας- τι συζητήσαμε σήμερα, θα τους πούμε ότι συζητήσαμε σήμερα ένα νομοσχέδιο που αφορά τα λογιστικά αρχεία, την υποχρεωτική ηλεκτρονική διαβίβαση πληροφοριών, τις φορολογικές δηλώσεις, αυτά για τα οποία οι λογιστές είναι στα «κάγκελα» και με το δίκιο τους, αυτά για τα οποία οι λογιστές, οι επιχειρηματίες, ο κόσμος που δεν ψήφισε ΣΥΡΙΖΑ στις προηγούμενες εκλογές, ψήφισε και Νέα Δημοκρατία -καταλαβαίνει το λάθος και θα το διορθώσει στις επόμενες- σας κάνουν προτάσεις.

Έπρεπε να προηγηθεί διάλογος πριν έρθει η κωδικοποίηση και έπρεπε να λυθούν αυτά τα προβλήματα; Διότι υπάρχουν προβλήματα. Δικοί σας εκπρόσωποι, συνδικαλιστές, φορείς κ.λπ., λένε ότι υπάρχουν προβλήματα. Θα γυρίσουμε, λοιπόν, στο σπίτι το βράδυ και θα πούμε ότι ψηφίσαμε ένα νομοσχέδιο, στην οικογένειά μας, στους φίλους μας, για παράδειγμα, που αφορά τους φορολογικούς ελέγχους, που αφορά την παραγραφή. Έπρεπε να προηγηθεί διάλογος; Βεβαίως και έπρεπε να προηγηθεί διάλογος. Έπρεπε να προηγηθεί διάλογος για τους φορολογικούς ελέγχους, για το πώς δηλαδή θα προστατεύσουμε εφημερίδες και μέσα ενημέρωσης που ασκούν κριτική στην Κυβέρνηση από φορολογικούς ελέγχους, όπως έχω καταγγείλει εγώ, και από το Βήμα της Βουλής και άλλες φορές. Διότι έχουμε τέτοιες καταγγελίες και έχουμε ήδη και δημοσιεύματα.

Θα προστατεύσουμε από φορολογικούς ελέγχους επιχειρήσεις που ανήκουν σε πολιτικό που ενοχλεί την Κυβέρνηση, όπως έχει καταγγείλει ο ίδιος εδώ από το Βήμα της Βουλής; Θα προστατεύσουμε δηλαδή την αξιοπιστία των φορολογικών μηχανισμών, που δυστυχώς από προηγούμενες κυβερνήσεις χρησιμοποιήθηκαν πάρα πολλές φορές για να ευνοήσουν πολιτικούς φίλους ή για να τιμωρήσουν πολιτικούς αντιπάλους και για να έχουμε αξιόπιστα φορολογικά έσοδα;

Αυτά, λοιπόν, είναι ζητήματα τα οποία δεν θελήσατε να τα συζητήσουμε, δεν θελήσατε να βρούμε κοινό τόπο, δεν θελήσατε να προστατεύσουμε το πολιτικό σύστημα της χώρας, να προστατεύσουμε την αξιοπιστία των φορολογικών μηχανισμών, την ιδιαιτερότητά τους, την ανεξαρτησία τους.

Μια και λέω για ανεξαρτησία των φορολογικών μηχανισμών, και από τη θέση του συνδικαλιστή εφοριακού και από πολιτική θέση στον ΣΥΡΙΖΑ, είμαστε υπέρ της πλήρους ανεξαρτησίας των φορολογικών μηχανισμών από συνδικαλιστικές, πολιτικές, επιχειρηματικές, θεολογικές ή άλλες παρεμβάσεις. Διότι όλοι αυτοί οι φορείς επιδρούσαν στον φορολογικό μηχανισμό για ευνόητους λόγους. Ήμασταν και είμαστε υπέρ του να λειτουργεί ο φορολογικός μηχανισμός ανεξάρτητα.

Γι’ αυτό προχωρήσαμε και στη νομοθεσία για την ΑΑΔΕ. Δεν ήταν η τέλεια νομοθεσία, ήταν προϊόν συμβιβασμού σαν και άλλους που κάναμε, και ήταν ό,τι καλύτερο μπορούσαμε να κάνουμε στις δεδομένες συνθήκες. Αλλά να ακούμε κριτική από το ΜέΡΑ25 -και ελπίζω να πάρει τον λόγο και να μιλήσει μετά-, το οποίο ήταν το κόμμα του οποίου ο αρχηγός -υπάρχουν τα δημοσιεύματα, Φεβρουάριος του 2015- μετά από συνεδρίαση στο εξωτερικό βγήκε και πανηγύρισε «ότι έχουμε ήδη πετύχει ένα, δύο, τρία και μεταξύ αυτών ότι συμφώνησε στην πλήρη ανεξαρτητοποίηση της ΓΓΔΕ και στη μετατροπή της μπλα μπλα μπλα», τι εννοούσε δηλαδή; Τι άλλο θα γινόταν; Διότι όταν εμείς ξεκινήσαμε τον διάλογο τον Ιούλιο του 2015 οι θεσμοί μάς είπαν «αυτό έχει συμφωνηθεί ήδη από τον προηγούμενο Υπουργό Οικονομικών», όχι από τον κ. Τσακαλώτο. Άρα όχι κριτική από αυτούς που συμμετείχαν στη δημιουργία του προβλήματος, όπως είναι τα προηγούμενα κόμματα εξουσίας, ΠΑΣΟΚ, Νέα Δημοκρατία, Νέα Δημοκρατία, ΠΑΣΟΚ, αλλά και ο συγκεκριμένος πολιτικός.

Έρχομαι, όμως, σε μια βαριά καταγγελία, βαριά γιατί γνωρίζω καλά την ελληνική, ξέρω πολύ καλά τι λέω, γνωρίζω και τα πρόσωπα, γνωρίζω τον κ. Σταϊκούρα και τον κ. Βεσυρόπουλο πολλά χρόνια από το Υπουργείο Οικονομικών, από διαφορετικές θέσεις ευθύνης, αλλά τους γνωρίζω. Είναι μια βαριά καταγγελία που αφορά τον Υπουργό Οικονομικών, βεβαίως τον κ. Σταϊκούρα. Σε προηγούμενη συνεδρίαση της Επιτροπής Οικονομικών Υποθέσεων κατήγγειλε και είπε συγκεκριμένα -λέω τις λέξεις του για να μην παρεξηγηθώ- «Προτάθηκε προς το Υπουργείο Οικονομικών από εκπροσώπους χρηματοδοτικών φορέων η ανάληψη νομοθετικής πρωτοβουλίας σχετικής με το θέμα της κατάθεσης τροπολογίας για τους πλειστηριασμούς».

Τι είπε ο Υπουργός Οικονομικών; Κάτι σαν αυτό που είπε ένας άλλος Βουλευτής και πρώην δημοσιογράφος από τα νότια τότε με το θέμα της ΡΑΕ για το ποιοι κυβερνούν αυτόν τον τόπο και το τι κάνουν οι επιχειρήσεις στα θέματα της ενέργειας. Κατήγγειλε, λοιπόν, ότι υπήρχε παρέμβαση επιχειρήσεων, η οποία θα «τακτοποιούσε» απόφαση του Αρείου Πάγου που δεν άρεσε σε κάποιες επιχειρήσεις. Εμείς καλέσαμε στην επιτροπή τους παρόντες εκπροσώπους των χρηματοδοτικών φορέων, της Ελληνικής Ένωσης Τραπεζών, της Ένωσης Εταιρειών Διαχείρισης Απαιτήσεων κ.λπ.. Τους παρόντες εκπροσώπους τους καλέσαμε να τοποθετηθούν εάν ισχύουν αυτά που είπε ο κύριος Υπουργός. Κανένας φορέας δεν επιβεβαίωσε τον κύριο Υπουργό.

Ο κύριος Υπουργός, λοιπόν ,ή είπε ψέματα στην επιτροπή ότι δέχτηκε πιέσεις και πρέπει να το ανακαλέσει -διότι δεν μπορεί να πετάει μια γενική και αόριστη καταγγελία που να αφορά τους πάντες- ή οφείλει να σταματήσει να συγκαλύπτει συμφέροντα, επιχειρηματικά συμφέροντα που θέλουν να φάνε τα σπίτια του κόσμου, και να βγει και να πει «ναι, η τάδε εταιρεία, την τάδε του μηνός, με το τάδε e-mail ή στην τάδε συνάντηση μού πρότεινε αυτά τα πράγματα». Αλλιώς ή λέει ψέματα ή συγκαλύπτει!

Και ελπίζω, όμως, εσείς, κύριε Βεσυρόπουλε, -ο κύριος Υπουργός μου είπε ότι για λόγους ανωτέρας βίας δεν μπόρεσε να είναι εδώ και να μιλήσει σήμερα- να απαντήσετε και να ξεκαθαρίσετε αυτά τα ζητήματα.

Κλείνω με το θέμα της τροπολογίας που καταθέσαμε. Κλείνω με το θέμα της τροπολογίας που λύνει ζητήματα που αφορούν τις πρόσθετες αμοιβές, μάλλον την αποκατάσταση της αδικίας που υπάρχει σε υπαλλήλους του Υπουργείου Οικονομικών αλλά και σε υπαλλήλους άλλων Υπουργείων στο θέμα της προσωπικής διαφοράς. Ξέρετε και εσείς, κύριε Βεσυρόπουλε, και από τη συνδικαλιστική σας προϋπηρεσία στο Υπουργείο Οικονομικών την αδικία που υπάρχει σε υπαλλήλους του Υπουργείου Οικονομικών. Θεωρώ ότι πρέπει να λυθεί αυτή η αδικία. Εμείς κάνουμε μια προσπάθεια. Δεν θέλουμε να έχουμε πολιτικό όφελος. Αν η Κυβέρνηση δηλώσει σήμερα, με εσάς ή με κάποιον άλλον εκπρόσωπό της, ότι σε επόμενο νομοσχέδιο θα λυθεί αυτό το πρόβλημα, εμείς θα αποσύρουμε την τροπολογία. Θέλουμε όμως σαφέστατη απάντηση, γιατί υπάρχει συγκέντρωση σήμερα στις 16.00΄ η ώρα με τους εκπροσώπους όλων των ομοσπονδιών του Υπουργείου Οικονομικών, που δεν είναι ΣΥΡΙΖΑ, είναι και από άλλα κόμματα. Πρέπει, λοιπόν, να έχουμε μία απάντηση. Θα κάνετε αποδεκτή την τροπολογία; Αν όχι, θα δεσμευτείτε ότι σε επόμενο νομοσχέδιο θα λύσετε το πρόβλημα και για το Υπουργείο Οικονομικών και για τα άλλα Υπουργεία, διότι είναι ένα πρόβλημα αδικίας;

Τώρα, κλείνοντας, επειδή ακούστηκε κάτι από τον Αρχηγό της Ελληνικής Λύσης και μας κατηγόρησε ότι χειροκροτούμε απλά για τη νίκη Λούλα, εμείς θέλουμε να ξεκαθαρίσουμε ότι δεν χειροκροτούμε απλά, πανηγυρίζουμε και μας δίνει δύναμη αυτή η νίκη, μας δίνει δύναμη για να στείλουμε τους εγχώριους Μπολσονάρο και Όρμπαν στην αντιπολίτευση και θα το κάνουμε με όση δύναμη έχουμε!

Ευχαριστώ πολύ για τον χρόνο σας.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού «Κύρωση του μνημονίου κατανόησης στον τομέα του πολιτισμού μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Πολιτισμού του Βασιλείου της Σαουδικής Αραβίας.».

Θα δώσουμε τον λόγο, λοιπόν, στην κ. Αθανασίου. Έγινε συνεννόηση με τον κ. Κωνσταντόπουλο, τον οποίο και ευχαριστούμε, για μια αμοιβαία αλλαγή. Θα ακολουθήσει ο κ. Κωνσταντόπουλος και μετά ο κ. Αρσένης, Κοινοβουλευτικός Εκπρόσωπος του ΜέΡΑ25.

Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ πάρα πολύ, κύριε Πρόεδρε.

Πριν ξεκινήσω με το νομοσχέδιο, θα ήθελα να δώσω μια απάντηση στον συνάδελφο κ. Σταμενίτη για τις αλήθειες του λιγνίτη. Ποια είναι η αλήθεια; Ότι πουλάμε τον λιγνίτη στις γείτονες χώρες για να αγοράζουμε ηλεκτρισμό στο όνομα της περιβαλλοντικής κρίσης ή ότι το φυσικό αέριο στις ΗΠΑ πωλείται περίπου 6 δολάρια ανά εκατομμύριο BTU και στην Ευρώπη πάνω από 40 δολάρια; Φταίει ο πόλεμος για την κερδοσκοπία των μεσαζόντων; Διότι είναι οκταπλάσια η τιμή που πωλείται στην Ευρώπη σε σχέση με τις ΗΠΑ. Αυτές είναι αλήθειες. Κι εμείς σαν Ελληνική Λύση θα μαχόμαστε για αυτές.

Το παρόν νομοσχέδιο τώρα πραγματεύεται θέματα που αφορούν τη φορολογική μεταχείριση Ελλήνων πολιτών. Παρατηρούνται στο υπό επεξεργασία νομοσχέδιο, για μια ακόμα φορά, πάρα πολλές εξουσιοδοτικές διατάξεις, τόσο σε υπουργούς όσο και στον διοικητή της φορολογικής διοίκησης.

Συγκεκριμένα, τα πρόσωπα αυτά παρουσιάζονται ως τα ανώτατα αρμόδια όργανα για να καθορίζουν θέματα που αφορούν στη φορολογική μεταχείριση Ελλήνων φορολογουμένων. Είναι συνηθισμένη πλέον τακτική της Κυβέρνησης της Νέας Δημοκρατίας να ορίζει συγκεκριμένα πρόσωπα που υπάγονται και υπακούν σε αυτή, όπως υπουργοί της, ώστε να καθορίζουν όπως επιθυμούν και με στόχο την ικανοποίηση συγκεκριμένων συμφερόντων κατηγοριών πολιτών, μέσα από την έκδοση υπουργικών αποφάσεων. Οι υπουργικές αποφάσεις, ως επί το πλείστον, αποτελούν φωτογραφικές διατάξεις, οι οποίες αποσκοπούν στο να ρυθμίζουν εξατομικευμένα θέματα φίλα προσκειμένων.

Επιπλέον, δεν λείπουν και οι εξουσιοδοτικές διατάξεις προς τον διοικητή της Φορολογικής Διοίκησης. Συγκεκριμένα, αποδίδονται σε αυτόν αυξημένες εξουσίες, ώστε να καθορίζει ο ίδιος τα περισσότερα και σημαντικότερα θέματα της Φορολογικής Διοίκησης. Πάντα, ένα κομματικά τοποθετημένο πρόσωπο ελέγχει μια οικονομική υπηρεσία του κράτους.

Το γεγονός ότι ένα πρόσωπο θα καθορίζει και θα ρυθμίζει με αποφάσεις του ειδικότερα θέματα αυτόματα, συνεπάγεται ότι υπάρχουν περιθώρια και κυρίως κίνδυνοι υποκειμενικής μεταχείρισης. Αξιοπρόσεκτο είναι ότι στο παρόν νομοσχέδιο προβλέπονται ασφυκτικές προθεσμίες για τον φορολογούμενο. Ειδικά στην περίπτωση, στην οποία πρέπει να παρέχει πληροφορίες προς τη Φορολογική Διοίκηση.

Ο νομοθέτης είναι αρκετά αυστηρός με τον φορολογούμενο, αφού τον καλεί μέσα σε πέντε εργάσιμες μέρες να υπακούει και να ανταποκρίνεται στα αιτήματα της Φορολογικής Διοίκησης, παρέχοντας τις πληροφορίες που η τελευταία του ζητά. Ο νομοθέτης δεν λαμβάνει υπ’ όψιν του ότι είναι σχεδόν αδύνατο ορισμένες κατηγορίες πολιτών, όπως οι ηλικιωμένοι να ανταποκριθούν σε τόσες σύντομες προθεσμίες.

Ένα σημείο ακόμα στο οποίο πρέπει να σταθούμε είναι εκείνο που αναφέρεται στην απόδοση ΑΦΜ και σε φυσικά ή νομικά πρόσωπα. Αξιοπρόσεκτη είναι η περίπτωση όπου επιτρέπεται η απόδοση ΑΦΜ και σε εξαιρετικές περιπτώσεις που δεν αποτελούν τις τυπικές περιπτώσεις που υποβάλλουν φορολογική δήλωση και καταβάλλουν φόρους.

Η δυνατότητα απόδοσης ΑΦΜ από τον διοικητή, σε εξαιρετικές περιπτώσεις, συνεπάγεται αυθαιρεσίες και παρανομίες, όπως, για παράδειγμα, να αποδίδει ΑΦΜ σε περιπτώσεις νομικών ή φυσικών προσώπων που δεν καταβάλλουν φόρους, αλλά που στοχεύουν να λάβουν επιδόματα και οικονομικές ενισχύσεις από το κράτος.

Εδώ θα πρέπει να λάβουμε, επίσης, υπ’ όψιν τους κινδύνους οι οποίοι υφίστανται από την απόδοση ΑΦΜ σε αλλοδαπά φυσικά πρόσωπα, τα οποία δεν έχουν ουσιαστικά καμμία φορολογική παρουσία στην Ελλάδα, πολλές φορές ούτε έχουν την πρόθεση να αποκτήσουν. Ωστόσο, με την απόδοση σε αυτούς ΑΦΜ διευκολύνεται η είσοδος και παραμονή τους στη χώρα, δίχως να πληρούνται άλλες ουσιαστικές προϋποθέσεις, οι οποίες να δικαιολογούν είτε την απόδοση ΑΦΜ είτε την παραμονή στη χώρα.

Δηλαδή, προβληματιζόμαστε μήπως όλη αυτή η διαδικασία αποτελέσει τελικώς διευκόλυνση της νομιμοποίησης της εισόδου και της παραμονής αλλοδαπών στη χώρα, οι οποίοι αλλιώς δεν θα είχαν συγκεντρώσει τις νόμιμες προϋποθέσεις εισόδου και παραμονής. Παρέχεται έτσι άκοπα και απροβλημάτιστα στους παράνομα, πολλές φορές, εισερχόμενους μία εκ των απαιτούμενων προϋποθέσεων για να δικαιολογήσουν την παραμονή τους στην πατρίδα μας και την περαιτέρω εδραίωση της παρουσίας τους.

Το γενικότερο πλαίσιο του Φορολογικού Κώδικα δεν φαίνεται να είναι διαφανές, αντικειμενικό και αδιάβλητο, αφού σε κάθε περίπτωση εμπλέκονται υπουργικά πρόσωπα ή πρόσωπα της φορολογικής διοίκησης, όπως ο διοικητής, γεγονός που συνεπάγεται ότι υπάρχουν περιθώρια υποκειμενικής μεταχείρισης, αφού, επί παραδείγματι, με απόφαση του καθορίζονται οι κατηγορίες προσώπων οι οποίοι θα πρέπει να παρέχουν πληροφορίες.

Εξ αντιδιαστολής, λοιπόν, ο διοικητής θα αποφασίζει και για τις κατηγορίες των πολιτών οι οποίες δεν θα καλούνται να παρέχουν πληροφορίες. Δηλαδή, μπορεί να απαλλάσσει φίλα προσκείμενους.

Συνοψίζοντας, λοιπόν, βλέπουμε ότι το κράτος συνεργάζεται άψογα όταν πρόκειται να πιέσει ευάλωτες κατηγορίες πολιτών για την είσπραξη οφειλών προς το δημόσιο, αφού, στις ανωτέρω διατάξεις, προβλέπεται ότι η φορολογική διοίκηση μπορεί να αντλεί οποιαδήποτε πληροφορία από κρατική υπηρεσία και φορείς, ακόμα και από πιστωτικά ιδρύματα, αδιαφορώντας για το αν δημιουργούνται ζητήματα προστασίας προσωπικών δεδομένων πολιτών. Ενώ, την ίδια στιγμή έχει τη δυνατότητα να αμνηστεύει ισχυρούς μεγαλοοφειλέτες, οι οποίοι, ωστόσο, έχουν δύναμη, ασκούν επιρροή και δύνανται να επηρεάσουν καταστάσεις. Εφαρμόζονται, δηλαδή, από την πολιτεία δύο μέτρα και δύο σταθμά ως προς τη φορολογική μεταχείριση των πολιτών της, δημιουργώντας, αλλά και ενισχύοντας κατ’ αυτόν τον τρόπο το αίσθημα αδικίας προς τους ασθενέστερους πολίτες στους οποίους η πολιτεία εξαντλεί την αυστηρότητά της ως προς το φοροδοτικό σύστημα, την ίδια στιγμή κατά την οποία είτε αδυνατεί, είτε αμελεί, είτε διστάζει να υποχρεώσει τους ισχυρούς οφειλέτες να φανούν συνεπείς στις φορολογικές τους υποχρεώσεις.

Τούτο, μάλιστα, ενισχύεται και από το ότι τα χρέη πολλών κομμάτων προς το ελληνικό δημόσιο διογκώνονται, τη στιγμή κατά την οποία ο πληθωρισμός αυξάνεται σε δυσθεώρητα ύψη. Τη στιγμή, επίσης, κατά την οποία οι πολίτες με κόπωση από τη δεκαπενταετή οικονομική, υγειονομική και πλέον ενεργειακή, απ’ ότι φαίνεται, επισιτιστική κρίση αδυνατούν να ανταπεξέλθουν σε βασικές ανάγκες της καθημερινότητάς τους, βιώνοντας καταστάσεις οι οποίες, ακόμα και μεσούσης της ελληνικής οικονομικής κρίσης των προηγούμενων ετών, φαίνονταν αδιανόητες.

Ας έχουμε υπ’ όψιν μας ότι πλέον πολλοί πολίτες αδυνατούν να πληρώσουν τους λογαριασμούς τους. Αδυνατούν να βάλουν καύσιμα στο αυτοκίνητό τους, είτε πετρέλαιο στους καυστήρες των κατοικιών τους, αδυνατούν να πάρουν βελτιωμένα τρόφιμα στα μικρά παιδιά τους. Και αν υποτεθεί ότι αναφερόμαστε σε πολίτες ΑΜΕΑ είτε συγγενείς ΑΜΕΑ, αντιμετωπίζουν και την ψυχρότητα και αναλγησία της πολιτείας, την έλλειψη δομών και οποιαδήποτε υποστηρικτική πολιτική, καθιστώντας το κράτος εχθρικό προς αυτούς αντί για φίλο και αρωγό.

Τέλος, πρέπει να είμαστε άκρως επιφυλακτικοί με όλο το σύστημα που ακολουθείται κατά τη φορολογική διαδικασία αφού δεν είναι λίγες οι φορές που οι ίδιοι οι υπάλληλοι της Φορολογικής Διοίκησης ενεργούν και δουλεύουν σε βάρος του ίδιου του κράτους και προς εξυπηρέτηση ιδίων συμφερόντων, πραγματοποιώντας ειδικές μεταχειρίσεις σε κατηγορίες πολιτών, αρεστών σε αυτούς. Ποιος ελέγχει αυτούς τους υπαλλήλους;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Σε ένα λεπτό τελειώνω, κύριε Πρόεδρε.

Η Ελληνική Λύση έχει εδώ και χρόνια διατυπώσει σαφείς αναλυτικές εμπεριστατωμένες και ρεαλιστικές προτάσεις για τη δημιουργία ενός δίκαιου φορολογικού συστήματος στη χώρα που παράλληλα θα βοηθήσει και στη μείωση της φοροδιαφυγής. Η Κυβέρνηση δυστυχώς συνεχίζει να κωφεύει και το ισχύον άδικο φορολογικό σύστημα και η επιβολή στους πολίτες δυσβάστακτων φόρων, οδηγεί σε αντίθετα από τα επιδιωκόμενα αποτελέσματα.

Κύριοι συνάδελφοι, κύριοι Υπουργοί, είναι πλέον μεγαλύτερη από ποτέ η ανάγκη ίσης φορολογικής μεταχείρισης ισχυρών και αδυνάτων. Συνάδελφοι μου από την βόρεια Ευρώπη μου ανακοίνωσαν ότι είχε πρόσφατα αυξηθεί η μηνιαία εισφορά τους στο Εθνικό Σύστημα Υγείας τους και τους έκανε πολύ ευχαριστημένους γιατί πλέον το κράτος τους θα είναι σε θέση να παράσχει ακόμα καλύτερες υγειονομικές υπηρεσίες στους πολίτες του.

Αντίστοιχα θα αισθανόταν για την αύξηση της φορολόγησης τους, διότι αυτό θα παρείχε στη χώρα τους τη δυνατότητα ευχερέστερης παροχής υπηρεσιών προς τους πολίτες της. Και τούτο διότι υπάρχει αμοιβαία εμπιστοσύνη πολίτη και πολιτείας - κράτους. Εμείς αυτή την εμπιστοσύνη απέχουμε πολύ από το να την αποκτήσουμε διότι λείπει η εμπιστοσύνη του πολίτη προς το κράτος και τανάπαλιν.

Κι όμως, να γνωρίζετε, υπάρχουν πολλοί πολίτες οι οποίοι είναι διατεθειμένοι να προσφέρουν στην πατρίδα μας και να είναι συνεπείς στις φορολογικές τους υποχρεώσεις, όχι από φόβο, ο οποίος είναι το κυρίως όπλο σας, αλλά από φιλότιμο, από συνείδηση και από το αίσθημα υποχρέωσης συνεισφοράς προς την πατρίδα μας και θα ήθελαν να έβλεπαν και εκ μέρους της πολιτείας αναλογική συνεισφορά αδύναμων και ισχυρών, αδιάφθορη χρήση του δημόσιου πλούτου, αντικειμενική και διαφανή διαχείριση των κόπων τους και πλήρη ανταποδοτικότητα σε όσα καλούνται να παράσχουν προς το κράτος.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Αθανασίου.

Θα δώσουμε τον λόγο τώρα στον κ. Δημήτριο Κωνσταντόπουλο από το Κίνημα Αλλαγής και μετά θα πάρει τον λόγο ο Κοινοβουλευτικός Εκπρόσωπος του ΜέΡΑ25.

Έχετε τον λόγο, κύριε Κωνσταντόπουλε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ κύριε Πρόεδρε.

Κυρίες και κύριοι συνάδελφοι, κύριοι Υπουργοί, μπήκε Νοέμβριος -και καλό μήνα- με την ακρίβεια ωστόσο να έχει μονιμοποιηθεί, πλήττοντας τα πενιχρά εισοδήματα των νοικοκυριών και αυξάνοντας το κόστος λειτουργίας των επιχειρήσεων.

Ωστόσο, αγαπητοί συνάδελφοι, η αίσθηση μιας κανονικότητας εναπόκειται στην επιδοματική πολιτική της Κυβέρνησης, τη στιγμή που συγκεκριμένοι πλουτίζουν σε βάρος του συνόλου της κοινωνίας.

Κύριε Υπουργέ, τον Οκτώβριο οι προμηθευτές ενέργειας κέρδισαν περίπου 500 εκατομμύρια πουλώντας σε τιμή υπερδιπλάσια από την αγορά, με το συνολικό κόστος των επιδοτήσεων να ανέρχεται σε 1,1 δισ. ευρώ. Μάλιστα από τα υπερκέρδη προήλθαν μόλις τα 250 εκατομμύρια ευρώ, ενώ κοντά στα 850 εκατομμύρια ευρώ προήλθαν από τα κρατικά ταμεία και τους φόρους δηλαδή των πολιτών.

Εδώ, αγαπητοί συνάδελφοι, είναι σαφές ότι δεν υπάρχει κανένα ίχνος κοινωνικής δικαιοσύνης, καμμία ουσιαστική προσπάθεια για επενδύσεις που αφορούν την ενεργειακή θωράκιση της χώρας, ενώ την ίδια στιγμή το κράτος αντιμετωπίζεται ως λάφυρο. Μάλιστα, είδαμε να στήνεται από Βουλευτή της Κυβέρνησης μια ολόκληρη επιχείρηση κερδοσκοπίας επάνω στην πρώτη κατοικία των πολιτών. Δηλαδή όταν τα κόκκινα δάνεια ξεπερνούν το 1,2 εκατομμύριο κάποιοι τι κάνουν; Πλουτίζουν, ενώ επτακόσιες χιλιάδες ακίνητα, αγαπητοί συνάδελφοι, θα βγουν σε πλειστηριασμό μέχρι το 2025, με αρκετά εξ αυτών να είναι πρώτες κατοικίες.

Ωστόσο, οι ρυθμίσεις των κόκκινων δανείων είναι ελάχιστες μόλις χίλιες τριακόσιες. Σχετικά με την υπόθεση Πάτση, αγαπητοί συνάδελφοι και το σκάνδαλο Πάτση είναι χρέος της παρούσας Βουλής να ρίξει άπλετο φως.

Κυρίες και κύριοι συνάδελφοι, εμείς το ΠΑΣΟΚ - Κίνημα Αλλαγής, προτείναμε για τα κόκκινα δάνεια να προηγηθούν οι δανειολήπτες των ξένων fund, δηλαδή να προηγηθούν οι νοικοκυραίοι να μη χάσουν τα σπίτια τους. Κάντε το πράξη κύριε Υπουργέ. Σας το είπαμε, σας το ξαναείπαμε στο χέρι σας είναι, αποδεχτείτε το.

Κυρίες και κύριοι, η εμπιστοσύνη των πολιτών στους θεσμούς, στο Κοινοβούλιο και σε εμάς τους ίδιους κρίνεται από την καθημερινή μας στάση, τις αρχές και τις αξίες μας. Γιατί; Διότι τέτοια φαινόμενα πλήττουν βαθιά τους δεσμούς μεταξύ κοινωνίας και κράτους.

Κάνουν, αγαπητοί συνάδελφοι, τους πολίτες να αποστρέφονται την πολιτική και να δυσπιστούν ως προς την εφαρμογή των νόμων. Και το λέω αυτό και με αφορμή το σημερινό νομοσχέδιο και την κύρωση του Κώδικα Φορολογικής Διαδικασίας.

Το λέω, κύριε Υπουργέ, γιατί υπάρχουν και εδώ κάποια σημεία που είναι προβληματικά και δημιουργούν αρκετές απορίες.

Ο κώδικας αυτός, κύριε Υπουργέ, ρυθμίζει τη διαδικασία προσδιορισμού βεβαίωσης και είσπραξης των εσόδων του δημοσίου, καθώς και διοικητικές κυρώσεις σε περίπτωση μη συμμόρφωσης. Συντάχτηκε από την Κεντρική Επιτροπή Κωδικοποίησης, σύμφωνα με το άρθρο 66 παράγραφος 3 του ν.4622/2019, με τον νόμο δηλαδή για το επιτελικό κράτος, που εμείς το ΠΑΣΟΚ - Κίνημα Αλλαγής δεν ψήφισε.

Η κριτική μας, ωστόσο, για τον νόμο αυτό επιβεβαιώθηκε, αγαπητοί συνάδελφοι, καθώς στην πορεία αποδείχθηκε ότι δεν εξυπηρέτησε και δεν προώθησε τις αρχές της διαφάνειας και της αποτελεσματικότητας. Και μάλιστα, να θυμίσω ότι ήταν ένας νόμος που τροποποιήθηκε πολλάκις, δηλαδή που τροποποιήθηκε πολλές φορές, με την πρώτη τροποποίηση μάλιστα να γίνεται πριν καν στεγνώσει το μελάνι του. Δηλαδή, πριν αλέκτωρα φωνήσαι τρις, ο νόμος τροποποιήθηκε.

Αγαπητοί συνάδελφοι, προφανώς και είμαστε υπέρ κάθε προσπάθειας για την καταπολέμηση της πολυνομίας και τη συστηματοποίηση -θα έλεγα την αποσαφήνιση- και τον εκσυγχρονισμό των ρυθμίσεων, αλλά με την προϋπόθεση ότι γίνεται με επίκεντρο τους πολίτες και όχι υπό πίεση πελατειακών δικτύων, όπως αναφέρθηκε και από τον εισηγητή μας, τον κ. Αρβανιτίδη.

Από την άλλη πλευρά, αγαπητοί συνάδελφοι, επιμένουμε ρητά ότι αυτή η στήριξή μας στον σκοπό της κωδικοποίησης δεν σημαίνει ότι αλλάζει το ΠΑΣΟΚ στάση προς τις επιμέρους διατάξεις του κώδικα που δεν είχαμε ψηφίσει ως παράταξη, όταν αυτές κατατέθηκαν και ήρθαν στη Βουλή προς συζήτηση, όπως για παράδειγμα, τη μετατροπή της Γενικής Γραμματείας Δημοσίων Εσόδων σε Ανεξάρτητη Αρχή Δημοσίων Εσόδων, υπό την εποπτεία των δανειστών με τον ν.4389/2016 ή τη φορολογική μεταρρύθμιση της Νέας Δημοκρατίας με τον ν.4646/2019.

Άλλο ένα σημείο, κύριε Υπουργέ, όπου θέλω να σταθώ είναι οι συνεχείς τροποποιήσεις που έχουν συντελεστεί στον υφιστάμενο κώδικα τα τελευταία εννέα χρόνια της ισχύος του. Στα ογδόντα δύο άρθρα μόνο τρία έχουν μείνει χωρίς τροποποίηση, ενώ πολλά έχουν υποστεί πάνω από δέκα τροποποιήσεις. Δηλαδή, στα ογδόντα δύο άρθρα έχουν παραμείνει ως είχαν τρία άρθρα. Όλα τα υπόλοιπα, δηλαδή, τι έγιναν; Τροποποιήθηκαν. Βγάλτε τα συμπεράσματά σας.

Πολλές εξ αυτών των τροποποιήσεων έχουν γίνει από την Κυβέρνηση της Νέας Δημοκρατίας από το 2019 μέχρι το 2022. Πρόκειται, ωστόσο, για τροποποιήσεις που δημιουργούν πολλαπλά προβλήματα, καθώς είτε επηρέασαν άλλες συναφείς διατάξεις είτε είχαν κάποια επίπτωση στην ενότητα των ρυθμίσεων του κώδικα.

Επιπλέον, κύριε Υπουργέ, να θυμίσω ότι τα τελευταία χρόνια έχει επέλθει μια σειρά από νομοθετικές ρυθμίσεις εντός του κώδικα, όπως οι μεταβολές στη φορολογία εισοδήματος και οι αλλαγές στη νομοθεσία για τα Ελληνικά Λογιστικά Πρότυπα, που εκ των πραγμάτων επηρεάζουν τις διατάξεις του κώδικα.

Επίσης, συντελέστηκαν οργανωτικές μεταβολές, όπως η σύσταση της ΑΑΔΕ σε αντικατάσταση της Γενικής Γραμματείας Δημοσίων Εσόδων, που επηρέασαν και αυτές εκ των πραγμάτων το περιεχόμενο του κώδικα σε πολλές περιπτώσεις. Ωστόσο, τι είδαμε; Ότι δεν ακολουθήθηκε η αντίστοιχη νομοθετική εναρμόνιση με ανάλογη προσαρμογή των ρυθμίσεων του Κώδικα Φορολογικής Διαδικασίας.

Αποτέλεσμα όλων αυτών, αγαπητοί συνάδελφοι, είναι να υπάρχουν πολλές ανενεργές διατάξεις, αναντιστοιχίες και έλλειψη νομοτεχνικών συνεπειών.

Όσον αφορά στο πεδίο της νομοθετικής διαδικασίας, θα ήθελα να υπογραμμίσω ότι βλέπουμε συχνά το οξύμωρο οι ίδιοι οι Υπουργοί που τη μια μέρα κωδικοποιούν την επόμενη μέρα, κύριε Υπουργέ, τι κάνουν;

Νομοθετούν ή καταθέτουν τροπολογίες για θέματα τα οποία κάποιοι διάδοχοί τους και πάλι θα κωδικοποιήσουν, ενώ την ίδια στιγμή, αγαπητοί συνάδελφοι και πάλι θα τροποποιούν άναρχα κάποιο άλλο νομοθετικό πλαίσιο.

Κυρίες και κύριοι συνάδελφοι, αυτός ο φαύλος κύκλος πρέπει επιτέλους να κλείσει, αν θέλουμε πραγματικά να πλήξουμε την πολυνομία, την κακονομία και την αντινομία που τελικά υποτίθεται ότι καταπολεμά η κωδικοποίηση. Διαφορετικά, η γραφειοκρατία θα γιγαντώνεται και με δική μας ευθύνη.

Κλείνοντας, αγαπητοί συνάδελφοι, για εμάς, για το ΠΑΣΟΚ, η κωδικοποίηση δεν είναι πανάκεια. Και λέω ότι δεν είναι πανάκεια, γιατί δεν σταματά από μόνη της την πολυνομία.

Επομένως, αυτό που πρέπει να αξιολογείται είναι αν οι τροποποιήσεις, κύριε Υπουργέ, φέρνουν πραγματική λύση στα κοινωνικά, οικονομικά θέματα που ρυθμίζονται ή αν είναι απλώς αποτελέσματα μιας πίεσης πελατειακών συμφερόντων.

Διότι, κύριε Υπουργέ, οφείλουμε να θεσπίζουμε κανόνες δικαίου που να ανταποκρίνονται στις ανάγκες των πολλών και δεν λύνουν απλώς προβλήματα των λίγων. Γι’ αυτό και ζητάμε από την Κυβέρνησή σας, της Νέας Δημοκρατίας, από εσάς, να σταθείτε δίπλα στα προβλήματα των πολιτών και όχι των μεγάλων πελατειακών συμφερόντων και να αντιμετωπίσετε με συνέπεια την προσπάθεια κωδικοποίησης, χωρίς συνεχείς πρόχειρες τροποποιήσεις που υπονομεύουν τη διαφάνεια. Άρα διαφάνεια, διαύγεια, αξιοκρατία παντού, για την αξιοπρέπεια των πολιτών και φυσικά, για την αξιοπρέπεια μιας δίκαιης κοινωνίας.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τέσσερις εκπαιδευτικοί συνοδοί τους από το Γυμνάσιο Χιλιομοδίου Κορινθίας.

Σάς καλωσορίζουμε.

(Χειροκροτήματα από όλες τις πτέρυγες της Βουλής)

Καλούμε στο Βήμα τον Κοινοβουλευτικό Εκπρόσωπο του ΜέΡΑ25, τον κ. Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες, Βουλευτές, Υπουργοί, είναι προφανές ότι μετά το σκάνδαλο και την ιστορία Πάτση, το ΜέΡΑ25 συνεχίζει και ζητάει επιτακτικά τώρα να ανακοινωθούν τα ονόματα των μπροστινών και των πραγματικών μετόχων των αρπακτικών fund, των αρπακτικών ταμείων που αυτή τη στιγμή ξεσπιτώνουν τους πολίτες. Τους χρεοκοπούν και τους πιστώνουν. Είναι προφανές ότι θέλουμε να μάθουμε και απαιτούμε να μάθουμε πόσο κοντά είναι στο πρωθυπουργικό περιβάλλον οι ιδιοκτήτες τους.

Όμως και προς τον ΣΥΡΙΖΑ: Μιλάτε για προστασία της πρώτης κατοικίας. Και όμως, στηρίζετε το σχέδιο «ΗΡΑΚΛΗΣ» που ακριβώς αυτό είναι που έχει πάρει όλη την πρώτη κατοικία και τα μαγαζιά των ανθρώπων στα αρπακτικά fund, τα οποία τα κρατάνε και θα πάρουν και τα δισεκατομμύρια εγγυήσεων, βγάζοντας έξω τους ανθρώπους.

Ξαφνικά ο ΣΥΡΙΖΑ λέει ότι «ίσως να έχω ένα πρόβλημα με το σχέδιο «ΗΡΑΚΛΗΣ». Άκουσα τον εκπρόσωπό του να λέει στο ραδιόφωνο ότι «το πρόβλημά μας με το σχέδιο «ΗΡΑΚΛΗΣ» είναι ότι εγγράφονται 19 δισεκατομμύρια στο δημόσιο χρέος, ενώ στην Ιταλία δεν εγγράφονται.

Δηλαδή, το πρόβλημα του ΣΥΡΙΖΑ με τα σχέδιο «ΗΡΑΚΛΗΣ» δεν είναι οι εξώσεις, οι πλειστηριασμοί, οι κατασχέσεις, οι απάτες, όπου έχουμε μια εταιρεία να αγοράζει μπιρ παρά 3% της ονομαστικής αξίας ένα δάνειο, ενώ οι πολίτες δεν επιτρέπεται να το κάνουν αυτό. Θυμάμαι τους Υπουργούς του ΣΥΡΙΖΑ «μα, αν τα αγόραζαν και οι πολίτες στο ίδιο ποσοστό, τότε θα κατέρρεε το τραπεζικό σύστημα, δεν θα δανειζόταν κανείς ξανά», αυτά που λέει και η Νέα Δημοκρατία.

Αυτά δεν είναι πρόβλημα, όμως, για τον ΣΥΡΙΖΑ. Δεν είναι πρόβλημα ότι τα αγοράζουν στο 6% ή στο 3% και μετά φτιάχνουν δάνειο από τις ελληνικές τράπεζες από τις οποίες παίρνουν τα κόκκινα δάνεια, τα αγοράζουν. Δεν αποπληρώνουν το δάνειο, φτιάχνουν δικές τους εταιρείες όπου πουλάνε επίσης κοψοχρονιά τα σπίτια αυτά και μετέπειτα, πούλησαν κοψοχρονιά, παίρνουν και τις κρατικές εγγυήσεις.

Εσάς το θέμα σας δεν είναι αυτό. Μόνο ότι εγγράφονται στο χρέος. Όλα τα άλλα είναι κανονικά, μια χαρά.

Όσον αφορά στην άλλη μεγάλη, εμβληματική πολιτική της Νέας Δημοκρατίας, που μπαίνει μπροστά σήμερα, το καλάθι του νοικοκυριού, πρόκειται πραγματικά για τα αμπαλάρισμα του απολύτως τίποτα σε παρέμβαση του Υπουργού κ. Γεωργιάδη στην αγορά.

Ακούστε τις δηλώσεις του κ. Γεωργιάδη: «Δεν έχει πλαφόν το καλάθι. Είναι η προσπάθεια της κάθε αλυσίδας να δείξει τη χαμηλότερή της τιμής συγκεντρωμένη. Το πώς θα φτιάξει το καλάθι, εάν θα βάλουν επώνυμα προϊόντα ή όχι, είναι δικιά τους δουλειά.».

Επίσης, να σας θυμίσω τι έλεγε ο νόμος. Έλεγε πως βάζουν μέσα στο καλάθι όποτε θέλουν, όποιο προϊόν θέλουν και η τιμή απλώς να είναι κάπως φθηνότερη από τα άλλα, απροσδιόριστα. Αυτό είναι το καλάθι που παίρνει μπρος σήμερα, ένα αμπαλάρισμα. Στην ουσία είναι αυτό που είχαν δικαίωμα έτσι κι αλλιώς να κάνουν τα σουπερμάρκετ και τους κάνετε και δωρεάν μάρκετινγκ.

Κανένα αποτέλεσμα στο κόστος ζωής των ανθρώπων, γιατί δεν υπάρχει καμμία προδιαγραφή γι’ αυτό το καλάθι και κανένας όρος ούτε όσον αφορά στην τιμή, ούτε όσον αφορά στο είδος των προϊόντων που να εγγυάται ότι τα νοικοκυριά θα μπορέσουν να βάλουν ένα πιάτο φαΐ μπροστά στα παιδιά τους. Κανένα απολύτως! Πρόκειται για ένα σόου, αβαντάζ υπέρ των μεγάλων σουπερμάρκετ, υπέρ αυτών των καρτέλ για ακόμη μια φορά.

Όσον αφορά το νομοσχέδιο που συζητάμε τώρα, είναι ξεκάθαρα ακόμα ένα νομοσχέδιο της «Μητσοτάκης Α.Ε.» που έρχεται, λέει, να κωδικοποιήσει και να ενισχύσει στην πράξη περαιτέρω όλους τους σχετικούς νόμους, τους αντιλαϊκούς νόμους όλων των προηγούμενων μνημονιακών κυβερνήσεων με στόχο τη μεγαλύτερη αποτελεσματικότητα και ταχύτητα στην υφαρπαγή, στην αφαίμαξη της πλειοψηφίας του λαού φορολογικά και που οδηγεί βέβαια σε μεγαλύτερη προστασία των ολιγαρχών-μετόχων της «Μητσοτάκης Α.Ε.».

Και βέβαια με όλα αυτά μιλάμε για την ομαλή ροή των φορολογικών εσόδων από τις τσέπες μας στη χοάνη των δανειστών μέσω της τροϊκανής ΑΑΔΕ που είναι νόμος του ΣΥΡΙΖΑ και γι’ αυτό ο ΣΥΡΙΖΑ λέει πόσο καλός είναι. Ακούσαμε προηγουμένως εκπρόσωπο του ΣΥΡΙΖΑ να λέει ότι είναι σωστή η ΑΑΔΕ. Σωστή, λέει, γιατί με δεδομένες τις συνθήκες ήταν το καλύτερο που μπορούσαμε να κάνουμε, είναι εξαιρετική. Τι είναι αυτά που λέει ΜέΡΑ25, όταν ήταν η πρόταση του Βαρουφάκη η δημιουργία της ΑΑΔΕ.

Εδώ πέρα, όταν έχετε καταφέρει να κάνετε το «όχι» του δημοψηφίσματος σε «ναι», όταν το «όχι» στο μνημόνιο -το «όχι» του 62% του κόσμου- το ερμηνεύσατε σε «ναι», προφανώς τώρα το να ερμηνεύσετε τις δηλώσεις κ. Βαρουφάκη και να τις διαστρεβλώσετε όσον αφορά την ΑΑΔΕ, θα είναι λεπτομέρεια για εσάς.

Η πρόταση του κ. Βαρουφάκη τότε ήταν για την υπερκομματική διοίκηση της ΑΑΔΕ, της Γενικής Γραμματείας Δημοσίων Εσόδων. Εσείς τι κάνατε; Τότε ο κ. Βαρουφάκης ζητούσε μια ανεξάρτητη αρχή από την ολιγαρχία, για να μπορέσει επιτέλους να εξετάσει τις λίστες Λαγκάρντ και όλα αυτά που κρύφτηκαν και εξαφανίστηκαν, αλλά και να εφαρμόσει τον αλγόριθμο που θα αντιμετώπιζε τη φοροδιαφυγή και σας παραδόθηκε, επίσης, από τον κ. Βαρουφάκη. Με απόφαση του κ. Τσακαλώτου ο αλγόριθμος που αντιμετωπίζει τη μεγάλη φοροδιαφυγή πήγε στον κάλαθο των αχρήστων.

Όσο για την ΑΑΔΕ, δεν είναι καθόλου ανεξάρτητη. Είναι εξαρτημένη στα χέρια των δανειστών. Οι δανειστές αυτή τη στιγμή δεν ελέγχουν μόνο την ΑΑΔΕ με τα τεράστια σκάνδαλα αυτή τη στιγμή των απευθείας αναθέσεων που γίνονται εκεί πέρα, αλλά έχουν να ελέγχουν τα ταμεία, όπως ελέγχουν και το φορολογικό λογισμικό, το taxis.

Όλα αυτά το ΜέΡΑ25 ζητάει να επιστρέψουν στο δημόσιο. Ζητάει, δηλαδή, να αποκτήσουμε ξανά τον έλεγχο των φορολογικών μας εργαλείων που πήγαν με νόμο του ΣΥΡΙΖΑ στους δανειστές. Είναι πρωτοφανές, δεν υπάρχει άλλο κράτος στον κόσμο που δεν ελέγχει το φορολογικό του λογισμικό, που δεν ελέγχει τα τελωνεία του και που δεν ελέγχει τις φορολογικές του υπηρεσίες.

Μιλάει το νομοσχέδιο για φορολογικά έσοδα. Ποια είναι αυτή η οικονομία που στήνουν οι μνημονιακές κυβερνήσεις τόσα χρόνια; Ποιο είναι το μοντέλο που νομοθετείται; Είναι η οικονομία της χρεοκοπίας των πολιτών και του ξεσπιτώματός τους. Το ξεσπίτωμα αυτό δεν είναι τίποτα άλλο, παρά η καρδιά των επενδύσεών σας. Εταιρείες διαχείρισης χρέους, δρομολόγηση εξώσεων και πλειστηριασμών, το μοντέλο που οι «Πάτσηδες» θησαυρίζουν και πολλοί μένουν άστεγοι. Αυτές είναι οι δήθεν επενδύσεις που έρχονται σε αυτή τη χώρα, επενδύσεις-αρπακτικά που σπεκουλάρουν πάνω στη ρευστοποίηση της χώρας.

Και το μοντέλο πάει χέρι-χέρι με το real estate, με το gentrification, την ιδιωτικοποίηση του δημόσιου χώρου και τη ρευστοποίηση του περιβάλλοντος. Σκουριές, εξορύξεις, Ελληνικό, παντού. Είναι το ίδιο μοντέλο που ανατρέπει ακόμη και τις κοινωνικές πολιτικές στέγασης. Χάνουν τα σπίτια τους πενήντα χιλιάδες Έλληνες Τσιγγάνοι. Πενήντα χιλιάδες Έλληνες Τσιγγάνοι γυρνούν στους καταυλισμούς, στους αρουραίους και στην ηπατίτιδα, εξαιτίας της πολιτικής σας να προχωράτε στις ρευστοποιήσεις των σπιτιών τους, στις εξώσεις, στους πλειστηριασμούς.

Παρ’ όλο που δόθηκαν στους Τσιγγάνους δάνεια με κοινωνικά κριτήρια, στο πλαίσιο κοινωνικής πολιτικής με την εγγύηση του ελληνικού δημοσίου, εσείς τους ξεσπιτώνετε, όπως και τους παλιννοστούντες. Πρόκειται για δάνεια που δόθηκαν με κριτήριο ποιος έχει τα λιγότερα. Μία μητέρα δεκαοκτώ χρονών, μονογονεϊκή οικογένεια και άνεργη πήρε προτεραιότητα να πάρει αυτό το δάνειο, γιατί αυτά τα δάνεια δεν ήταν δάνεια, ήταν κοινωνική πολιτική. Τώρα και αυτούς τους πετάτε στον δρόμο. Όχι στον δρόμο, τους στέλνετε πίσω στους καταυλισμούς, στην ηπατίτιδα και στους αρουραίους. Και δεν είναι δικά μου τα λόγια αυτά, είναι των γυναικών Τσιγγάνων που τα είπαν και στη συνέντευξη Τύπου.

Δεν χορταίνετε με όλα αυτά όμως. Όσο φτωχαίνει ο λαός μας, όσο φτωχαίνουν τα νοικοκυριά, τόσο ανοίγει η όρεξη των ολιγαρχών και εσείς τρέχετε να την ικανοποιήσετε αυτήν την όρεξη.

Πριν από λίγο ήμουν στην κινητοποίηση του Συλλόγου Υπαλλήλων Μετοχικού Ταμείου Πολιτικών Υπαλλήλων. Γιατί το ιδιωτικοποιείτε στην πράξη και αυτό; Για εννέα φιλέτα! Για εννέα φιλέτα στο κέντρο της Αθήνας. Για εννέα φιλέτα αυτή τη στιγμή παίρνετε την ιδιωτική περιουσία εργαζομένων -αλλά ιδιωτική περιουσία!- την κινητή και ακίνητη περιουσία του Μετοχικού Ταμείου είναι που είναι η περιουσία των μετόχων και των μερισματούχων.

Είναι μη κρατική περιουσία από την ίδρυση του Μετοχικού Ταμείου Πολιτικών Υπαλλήλων έως σήμερα. Αποκτήθηκε από κληροδοτήματα -διαθήκες δηλαδή- και από τις καταθέσεις των μετόχων, των δημοσίων υπαλλήλων. Οι ιδιοκτήτες της ακίνητης περιουσίας είναι οι εν ενεργεία δημόσιοι υπάλληλοι, οι συνταξιούχοι δημόσιοι υπάλληλοι, χήρες, χήροι, ορφανά και ανάπηρα τέκνα. Η παρέμβαση σε αυτή την περιουσία συνιστά παραβίαση των περιουσιακών δικαιωμάτων τους και καταλύει την έννοια της ιδιοκτησίας, όπως αυτή περιγράφεται στο Σύνταγμα της Ελλάδας, στον Αστικό και Ποινικό Κώδικα και στο κληροδοτικό δίκαιο. Είναι ένα μικρό απόσπασμα από την ανακοίνωσή τους.

Και βέβαια, ακούσαμε από τον ΣΥΡΙΖΑ, όταν ο πρόεδρός του επισκέφθηκε τις εγκαταστάσεις της ΕΑΒ, να λέει ξαφνικά για τα 14 δισεκατομμύρια των εξοπλιστικών προγραμμάτων, από τα οποία τίποτα δεν θα πάει στις ελληνικές επιχειρήσεις, τίποτε από τα οποία δεν πάει στα ναυπηγεία, δεν πάει στην ΕΑΒ και τα λοιπά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα μια μικρή ανοχή, κύριε Πρόεδρε. Εάν χρειαστεί, θα χρησιμοποιήσω, αν μου επιτρέπετε, τον χρόνο της δευτερολογίας και της τριτολογίας.

Σωστό είναι αυτό. Είναι απαράδεκτο. Όμως εσείς το ψηφίσατε. Εσείς το ψηφίσατε! Τα περισσότερα κόμματα εδώ πέρα, εκτός από εμάς και το ΚΚΕ, το ψηφίσατε.

Και δεν είναι μόνο αυτό. Μηχανεύονται τώρα την απώλεια πιστοποίησης για τα C-130 από την ΕΑΒ και που είναι μία πιστοποίηση που έχουν ίσως άλλα τρία εργοστάσια στον κόσμο. Θέλουν να διαλύσουν την ΕΑΒ. Σε ποιον τυχάρπαστο ιδιώτη θα τα χαρίσετε όλα αυτά;

Και ξέρετε τι άλλο ψηφίσατε η Κυβέρνηση και όλοι εσείς; Όλη η συντήρηση των κορβετών, των Ραφάλ κ.λπ., θα γίνεται στο εξωτερικό. Κάθε φορά που θα χρειάζεται συντήρηση -εκτός από τη μικρή συντήρηση που είναι στο αεροδρόμιο- θα πρέπει να πάνε στο εξωτερικό. Από τα 14 δισεκατομμύρια υπάρχουν κρυφά πολλά δισεκατομμύρια κόστη. Εδώ είναι η ουσία.

Πώς, κυρίες και κύριοι της Κυβέρνησης, συμφωνήσατε κάτι τέτοιο πρωτόγνωρο; Πέρασε αυτό από το Υπουργείο Εθνικής Άμυνας; Πέρασε από τους επιτελείς ή ήταν προσωπική απόφαση Μητσοτάκη; Γιατί αυτό μοιάζει με κάποιον που πάει για shopping για ιδιοτελείς σκοπούς. Δεν έχει καμμία σχέση ούτε με την πεπατημένη αναφορικά με τους εξοπλισμούς που είναι αρκετά μελανές οι σελίδες της. Αυτό είναι πρωτόγνωρο. Είναι πολλαπλάσια η ζημιά στο δημόσιο από κάθε άλλη φορά, με δεδομένα τα τεράστια σκάνδαλα που έχουν γίνει.

Και βέβαια, κομμάτι όλου αυτού του κόλπου ήταν και τα ναυπηγεία Σκαραμαγκά. Εδώ λείπει ο Υπουργός, αλλά κύριε Υφυπουργέ, θέλω να απευθυνθώ σε σας. Τόσον καιρό για να κάνουν τις συντηρήσεις για το Πολεμικό Ναυτικό -αλλά και πριν τις συντηρήσεις ακόμη- αυτοί οι άνθρωποι παίρνανε το 70% των αποδοχών τους, το 30% δεν το πληρώνονταν. Το Διεθνές Διαιτητικό Δικαστήριο αποφάσισε να δοθούν από το δημόσιο στην εταιρεία 70 εκατομμύρια. Και ο Άρειος Πάγος συμφώνησε. Προσέφυγαν οι εργαζόμενοι στο πρωτοδικείο και κέρδισαν τη δίκη, για να πάρουν τα 70 εκατομμύρια για τα δεδουλευμένα τους. Συνάντησε ο Υπουργός τους εργαζόμενους στις 5 Μάϊου. Στις 5 Μαΐου απαντάει και στην ερώτηση για το θέμα του ΜέΡΑ25. Στους εργαζόμενους είπε την ίδια μέρα «θα τα πάρετε», στο ΜέΡΑ25 είπε -και έτσι έμαθαν και οι εργαζόμενοι- «κάναμε ένσταση». «Κάναμε ένσταση, για να μην πάρουν οι εργαζόμενοι τα 70 εκατομμύρια». Τόση υποκρισία! Την ίδια μέρα που έδινε το χέρι ο Υπουργός στους εργαζόμενους και τους έλεγε «το τακτοποίησα, θα τα πάρετε τα χρήματα», απαντούσε στο ΜέΡΑ25 εγγράφως ότι ξεκίνησε η διαδικασία της ένστασης.

Ζητάμε να δοθούν αυτά τα χρήματα στους εργαζόμενους, ζητάμε να διασφαλιστούν οι θέσεις απασχόλησής τους, αλλά βέβαια ξέρουμε πολύ καλά ότι δεν πουλήσατε, κατά τη γνώμη σας, το μεγαλύτερο ναυπηγείο της χώρας real estate, για να γίνει από τον κ. Προκοπίου μονάδες LNG. Και γι’ αυτό φέρατε και δεκάδες φωτογραφικές τροπολογίες από τότε και μετά, για να το νομιμοποιήσετε.

Εισφορά αλληλεγγύης. Αναρωτιόμαστε: Καταργήθηκε πράγματι; Είστε και αρμόδιος, κύριε Υφυπουργέ. Είναι δύο κομμάτια η εισφορά αλληλεγγύης. Είναι 1% επί του εισοδήματος άνω του 12.000 ευρώ. Το καταργήσατε. Το άλλο κομμάτι είναι 2% από το πρώτο ευρώ για κάθε δημόσιο υπάλληλο. Δεν καταργήθηκε και είναι το μεγαλύτερο κομμάτι της εισφοράς αλληλεγγύης. Θέλουμε την απάντησή σας.

Ο κόσμος, δεν περιμένει απάντηση, είναι στους δρόμους! Στις 9 Νοέμβρη κατεβαίνει στους δρόμους και για αυτό, αλλά κατεβαίνει στους δρόμους στη γενική πανελλαδική απεργία ζητώντας, αυξήσεις στους μισθούς. Αυτό που λέμε ως ΜέΡΑ25 από την πρώτη μέρα, αυτόματη τιμαριθμική αναπροσαρμογή. Έχουμε εννιά, δέκα, έντεκα πληθωρισμό; Όταν είχαμε σε αυτή τη χώρα πληθωρισμό, είχαμε και αυτόματη αύξηση μισθών, συντάξεων, επιδομάτων των ανθρώπων που το έχουν ανάγκη. Αυτό χρειαζόμαστε σήμερα. Αρκετά με τα φιλοδωρήματα. Αρκετά με τα επιδόματα-δωράκια για δύο και τρεις μήνες. Οι άνθρωποι δικαιούνται τα χρήματά τους. Δεν θέλουμε κανένα επίδομα, θέλουμε μόνιμες αυξήσεις για να μπορούν να τα βγάζουν πέρα, να μπορούν να φέρουν ένα πιάτο φαΐ μπροστά στα παιδιά τους με αξιοπρέπεια.

Και βέβαια, κατάργηση του νόμου Χατζηδάκη που διώχνει τον συνδικαλισμό, κατάργηση των αναστολών υγειονομικών. Έχετε μείνει πλέον η μόνη χώρα με αυτά τα μέτρα και βέβαια να θεωρηθούν εργατικά ατυχήματα όλες οι απώλειες ζωής υγειονομικών εν μέσω COVID, long COVID κιόλας.

Εσείς, αντί για αυτά καταργήσατε το Ταμείο Πρόνοιας, 1% τον μήνα από κάθε δημόσιο υπάλληλο πήγαινε στο Ταμείο Πρόνοιας. Το ερώτημα είναι το εξής: Τα αποθεματικά τι τα κάνετε; Έχετε κρατήσει 2.500 ευρώ από κάθε υπάλληλο αυτή τη δεκαετία. Τι θα γίνουν αυτά τα χρήματα; Θέλουμε να μας απαντήσετε. Τι θα τα κάνετε αυτά τα χρήματα; Θα τα επιστρέψετε αναδρομικά στους εργαζόμενους είτε είναι σήμερα συνταξιούχοι είτε εργάζονται ακόμα ή θα τα λεηλατήσετε και αυτά;

Προφανώς, επαναφέρουμε το αίτημα για την προσωπική διαφορά. Είναι ένα αίτημα το οποίο το φέρνουμε ξανά και ξανά σε αυτή τη Βουλή και σε πολλές Ολομέλειες. Να τελειώνει η ιστορία με την προσωπική διαφορά, να δοθεί προσωπική διαφορά σε όλους τους εργαζόμενους. Δεν είναι δυνατόν αυτή τη στιγμή να έχουμε εργαζόμενο να δουλεύει για τα μισά χρήματα από τον διπλανό του που κάνει ακριβώς την ίδια δουλειά. Αυτό οδηγεί στη διάλυση του ηθικού του δημοσίου τομέα και ο στόχος είναι ένας. Η διάλυση του δημοσίου.

Όσον αφορά όσα ακούστηκαν από τον κ. Βρούτση για την πολυνομία και από τον ΣΥΡΙΖΑ, συνιστούν πραγματικά -και δεν αναφέρομαι προσωπικά στον κ. Βρούτση, αναφέρομαι εκ μέρους της Κυβέρνησης που εκπροσώπησε- μια υποκρισία της Νέας Δημοκρατίας.

Έχουμε μια Κυβέρνηση η οποία σε κάθε νομοσχέδιο μας φέρνει δεκάδες τροπολογίες, κατά κανόνα, περισσότερες από το σώμα του νομοσχεδίου σε αριθμό σελίδων και άρθρων για κάθε πιθανό θέμα. Πολυνομία είναι αυτό που νομοθετείτε. Θα μας μιλήσετε τώρα για αντιμετώπιση πολυνομίας; Εσείς που σε κάθε νομοσχέδιο τροποποιείτε ακόμη και το προηγούμενο που είχατε φέρει την προηγούμενη εβδομάδα; Που κάθε νομοσχέδιο κάθε Υπουργείου έχει θέματα όλων των υπόλοιπων Υπουργείων; Που εγώ ως πολεοδόμος ή χωροτάκτης ή ένας λογιστής ή ο οποιοσδήποτε δεν μπορεί να ξέρει τι ισχύει στην επιστήμη του πλέον γιατί αλλάζει κάθε εβδομάδα, που πρέπει να υπάρχει εξειδικευμένος δικηγόρος για να πει στον πολίτη ποιο είναι το δικαίωμά του με βάση τον νόμο; Εσείς θα μας μιλήσετε για πολυνομία; Καταργήστε την πολυνομία που νομοθετείτε κάθε μέρα, αυτό να καταργήσετε.

Το ΜέΡΑ25, προφανώς, καταψηφίζει αυτόν τον νόμο και καλεί όλα τα κόμματα να μιλάνε με ειλικρίνεια στους πολίτες και να ζητάνε συγγνώμη θαρρετά για τα λάθη τους. Να παραδέχονται τα λάθη τους, αντί να συγκαλύπτουν τα λάθη τους ο ένας πίσω από τα λάθη του επόμενου. Αρκετά με αυτό το παιχνίδι!

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Θα συνεχίσουμε τώρα…

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, ζητώ τον λόγο παρακαλώ για ένα λεπτό ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Γεώργιος Λαμπρούλης):** Ναι, αλλά για ένα λεπτό, κύριε Αλεξιάδη, για να συνεχίσουμε τον κατάλογο.

Ορίστε, έχετε τον λόγο.

**ΤΡΥΦΩΝ ΑΛΕΞΙΑΔΗΣ:** Δεν θα χρειαστεί περισσότερο.

Σεβόμαστε πλήρως το δικαίωμα στην πολιτική διαφωνία και στη διαφορετική άποψη και ειδικά στο εσωτερικό των κομμάτων, όπου βλέπουμε τελευταία σε κάποια κόμματα, η λειτουργία του Αρχηγού να οδηγεί τους Βουλευτές του, τον ένα μετά τον άλλο να αποχωρούν. Σεβόμαστε, όμως, είναι δικαίωμα του κάθε κόμματος. Δεν είναι, όμως, δικαίωμα του κάθε κόμματος αυτά, που ακούστηκαν για τη θέση του ΣΥΡΙΖΑ σε σχέση με τους πλειστηριασμούς τα χρέη κ.λπ.. Είναι πολιτική διαστρέβλωση και ως Κοινοβουλευτικός Εκπρόσωπος έπρεπε να το θέσω αυτό.

Είναι σαφέστατη η θέση του ΣΥΡΙΖΑ και να σταματήσουν κάποιοι να κρύβονται. Η θέση μας για προστασία της πρώτης κατοικίας από πλειστηριασμούς είναι σαφής.

Επειδή, όμως, ακούστηκε και κάτι άλλο, ότι παραδόθηκε στον ΣΥΡΙΖΑ όταν ανέλαβε κυβέρνηση τον Ιούλιο του 2015, ο αλγόριθμος για ελέγχους. Αυτό παραλάβαμε, αυτό! Ένα λευκό χαρτί. Και επειδή ήμουν ο αρμόδιος Υπουργός, που ανέλαβε τα θέματα φορολογικής πολιτικής, αν έστω και τώρα κάποιος έχει να δημοσιοποιήσει κάτι, να το δημοσιοποιήσει. Αν έχει να παραδώσει κάτι, να το παραδώσει. Όχι μπαρούφες, μεγαλοστομίες και σχεδιασμούς στον αέρα. Όχι τέτοια, λευκό χαρτί παραλάβαμε στο θέμα των λεγόμενων φορολογικών ελέγχων.

Έστω και τώρα, όμως, προκαλώ αυτούς που λένε ότι έχουν είτε αλγόριθμους είτε μυστικά πρακτικά και διάφορα τέτοια, να τα καταθέσουν και να τα δημοσιοποιήσουν, αλλιώς ας σιωπήσουν και όχι να ακούμε κηρύγματα για ειλικρίνεια.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Αλεξιάδη. Δώσατε τις διευκρινίσεις που θεωρούσατε αναγκαίο να δώσετε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, μπορώ να πάρω τον λόγο γιατί απευθύνθηκε στο ΜέΡΑ25;

**ΠΡΟΕΔΡΕΥΩΝ (Γεώργιος Λαμπρούλης):** Κύριε συνάδελφε, νομίζω ότι δεν χρειάζεται. Σε ποιον απευθύνθηκε;

**ΤΡΥΦΩΝ ΑΛΕΞΙΑΔΗΣ:** Δεν ανέφερα καν το ΜέΡΑ25.

**ΠΡΟΕΔΡΕΥΩΝ (Γεώργιος Λαμπρούλης):** Διόρθωσε κατά τη γνώμη του κάποιες απόψεις, που εκφράστηκαν σε ό,τι αφορά τις θέσεις του ΣΥΡΙΖΑ και σ’ αυτό το δεύτερο σημείο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Εκφράσαμε κι εμείς τις απόψεις μας …

**ΠΡΟΕΔΡΕΥΩΝ (Γεώργιος Λαμπρούλης):** Ποιες απόψεις εκφράσατε εσείς; Απευθυνθήκατε στον ΣΥΡΙΖΑ για ένα συγκεκριμένο ζήτημα. Ο κ. Αλεξιάδης, όπως ο ίδιος δήλωσε προηγουμένως και ως όφειλε κατά τη γνώμη του -Κοινοβουλευτικός Εκπρόσωπος είναι- παρενέβη και κατέθεσε τη δική του άποψη, την άποψη του κόμματός του. Από εκεί και πέρα δεν υπάρχει προσωπική αιχμή. Μην καθυστερούμε τη διαδικασία τώρα.

**ΚΡΙΤΩΝ - ΗΛΙΑΣ ΑΡΣΕΝΗΣ:** … (Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Τι θέλετε ακριβώς; Εντάξει, ωραία. Πάρτε τον λόγο για ένα λεπτό.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κοιτάξτε: Ο κ. Αλεξιάδης ήδη «έκανε γαργάρα», όπως λέει ο λαός μας, όλο το θέμα περί πρότασης Βαρουφάκη για την ΑΑΔΕ. Ήδη αυτό το πέταξε, οπότε αυτό μετασχηματίστηκε ξαφνικά σε κάτι άλλο. Αυτό για το περιεχόμενο του αλγόριθμου θα απαντηθεί αρμοδίως.

Όσον αφορά, όμως, αυτά που λέει ο κ. Αλεξιάδης εκ μέρους του ΣΥΡΙΖΑ -όχι ο ίδιος προσωπικά- ότι θα προστατεύσει την πρώτη κατοικία, εμείς θέσαμε ένα πάρα πολύ απλό ερώτημα και αυτό δεν απαντιέται: Πώς, λέει ο ΣΥΡΙΖΑ, θα προστατεύσει την πρώτη κατοικία και στηρίζει το σχέδιο «ΗΡΑΚΛΗΣ», το οποίο βγάζει όλους τους ανθρώπους που έχουν σπίτι είτε μαγαζί σε πλειστηριασμούς, στον δρόμο, ξεσπιτώνει …

**ΠΡΟΕΔΡΕΥΩΝ (Γεώργιος Λαμπρούλης):** Εντάξει τώρα, δεν θα το πάμε έτσι, τι λέει ο ΣΥΡΙΖΑ, τι λέει το ΜέΡΑ25. Οι θέσεις των κομμάτων είναι αποτυπωμένες ξεκάθαρα. Από εκεί και πέρα είναι θέμα του λαού -να το πω έτσι- να κρίνει και να αποφασίσει.

Ο κ. Αμανατίδης έχει τον λόγο. Μετά από τον κ. Αμανατίδη ακολουθούν ο κ. Κουρουμπλής, η κ. Αντωνίου και έπεται συνέχεια.

Ορίστε, κύριε συνάδελφε.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ πολύ, κύριε Πρόεδρε.

Αγαπητέ κύριε Υπουργέ, αγαπητοί συνάδελφοι που είστε εδώ, όπως είναι γνωστό, απαραίτητη προϋπόθεση για την ομαλή λειτουργία των θεσμών του κράτους είναι η ύπαρξη ενός σύγχρονου, επικαιροποιημένου και σαφούς νομοθετικού πλαισίου. Οποιεσδήποτε «γκρίζες», αδιευκρίνιστες διατάξεις είναι ασφαλώς γνωστό ότι λειτουργούν σε βάρος του ιδίου του νόμου, των στόχων του και πρώτιστα εναντίον των πολιτών οι οποίοι έχουν συγκεκριμένα συμφέροντα τα οποία θα πρέπει να εξυπηρετεί ο κάθε νόμος. Ειδικότερα για την ομαλή, δίκαιη και αποτελεσματική είσπραξη των εσόδων του κράτους απαιτούνται καθαρές διατυπώσεις χωρίς παρερμηνείες.

Επομένως, η κωδικοποίηση και η απλούστευση της φορολογικής νομοθεσίας σε συνδυασμό με τη μείωση των φόρων αποτελεί αναπτυξιακή φορολογική παρέμβαση, προωθείται μέσα από το παρόν σχέδιο νόμου και αυτό επιβεβαιώνεται από το έγκυρο «ECONOMIST», με την Ελλάδα να ανεβαίνει δεκαέξι θέσεις στην παγκόσμια κατάταξη βελτίωσης του επιχειρηματικού περιβάλλοντος.

Επιπρόσθετα, με το παρόν σχέδιο νόμου καθορίζεται η διαδικασία προσδιορισμού και είσπραξης των εσόδων του δημοσίου, καθώς και οι κυρώσεις για τη μη συμμόρφωση, σύμφωνα με την ισχύουσα νομοθεσία. Είπε νωρίτερα και κάποιος συνάδελφος ότι έπονται η κωδικοποίηση της φορολογίας περιουσίας και του Εθνικού Τελωνειακού Κώδικα, προκειμένου να υπάρχει επιτέλους στη χώρα μας συστηματική και οργανωμένη νομοθεσία σε οικονομικά θέματα, όπως άλλωστε είχε δεσμευτεί προεκλογικά και η κυβέρνηση της Νέας Δημοκρατίας.

Οι προβλεπόμενες ρυθμίσεις αφορούν στον φόρο εισοδήματος, στον φόρο προστιθέμενης αξίας, στον ΕΝΦΙΑ, στον φόρο κληρονομιάς, δωρεών, γονικών παροχών και κερδών από παίγνια, στους φόρους, τέλη, εισφορές, χρηματικές κυρώσεις και στους τόκους. Οι ρυθμίσεις, που προτείνονται είναι προϊόν εμπεριστατωμένης έρευνας και διεργασιών, αφορούν πρακτική καλής νομοθέτησης που συντελεί στην εμπέδωση της ασφάλειας δικαίου ως έκφανση του ιδίου του κράτους δικαίου και ταυτόχρονα είναι σύμφωνες και με τα προβλεπόμενα στο άρθρο 76 του Συντάγματος.

Ουσιαστικά το παρόν σχέδιο νόμου δεν επιφέρει καμμία αλλαγή στις υφιστάμενες διατάξεις, αλλά τις κωδικοποιεί και με βάση αυτή την κωδικοποίηση επιτυγχάνεται η δημιουργία ενός σύγχρονου νομοθετήματος, που συμβαδίζει με την υπόλοιπη κείμενη νομοθεσία.

Βασικό μέλημα του σχεδίου νόμου είναι κατ’ αρχάς να απλοποιηθούν οι διατάξεις. Οι πολίτες θα πρέπει να εξυπηρετούνται, γνωρίζοντας τις υποχρεώσεις τους απέναντι στο κράτος, με μια ξεκάθαρη και αξιόπιστη νομοθεσία χωρίς δαιδαλώδεις διατάξεις για τον Έλληνα πολίτη. Τρίτον, οι επαγγελματίες να μην αντιμετωπίζουν διττές ή αμφίσημες πολλές φορές ερμηνείες του νόμου. Επομένως, οι κανόνες του παιχνιδιού πρέπει και θα είναι γνωστοί από την αρχή και ορατοί από όλους.

Ειδικότερα, ο προτεινόμενος κώδικας, όπως είναι γνωστό -δεν θα τον αναλύσω, δεδομένου ότι είναι κωδικοποίηση των υφιστάμενων διατάξεων- περιλαμβάνει εβδομήντα ένα άρθρα, τα οποία χωρίζονται και είναι κατανεμημένα σε δεκατρία τμήματα, καθώς υπάρχει και το παράρτημα, βασισμένο στις διατάξεις του ν.4174/2013. Αποτελεί κωδικοποίηση υφιστάμενων διατάξεων, που διέπουν τη διαδικασία προσδιορισμού και είσπραξης των εσόδων του δημοσίου, καθώς και τις κυρώσεις για τη μη συμμόρφωση στη νομοθεσία. Με άλλα λόγια, δεν επέρχεται καμμία μεταβολή στην ουσία των διατάξεων.

Οι διατάξεις του υφιστάμενου κώδικα έχουν υποστεί στο παρελθόν -και αυτή είναι η αιτία της κωδικοποίησης- πλήθος τροποποιήσεων που επηρεάζουν συχνά προϋπάρχουσες και δημιουργούν παρερμηνείες, ενώ παρουσιάζονται και αναντιστοιχίες μεταξύ διαφορετικών άρθρων, σα συνέπεια ακριβώς των πολλών αλλαγών που έγιναν.

Συνεπώς, είναι επιβεβλημένη η κωδικοποίηση του Κώδικα Φορολογικής Διαδικασίας, αφού όπως είναι γνωστό, εφαρμόζεται από το 2014 με διάσπαρτες διατάξεις σε διαφορετικούς νόμους. Στο διάστημα αυτό έχουν γίνει τροποποιήσεις άρθρων με συστηματικό τρόπο ή και μεμονωμένα. Αν συνέχιζε, δηλαδή, να λειτουργεί ο Κώδικας Φορολογικής Διαδικασίας με τον ίδιο ασύνδετο τρόπο, δηλαδή με αλληλοσυγκρουόμενες ενίοτε διατάξεις, θα υπονομευόταν ουσιαστικά ο ίδιος και επιπλέον θα ταλαιπωρούνταν και οι πολίτες.

Για τον λόγο αυτό το παρόν σχέδιο αποδίδει τις κωδικοποιούμενες διατάξεις με πιο εύληπτο και συστηματοποιημένο τρόπο, αίρει τις γλωσσικές και ορολογικές ασυνέπειες και αναντιστοιχίες, απαλείφει σειρά από διατάξεις του υφιστάμενου κώδικα είτε επειδή έχουν καταργηθεί σιωπηλά, όπως είπα, από νεότερες είτε διότι ελλείπουν οι προϋποθέσεις εφαρμογής τους. Παραλείπει διατάξεις που το ρυθμιστικό τους περιεχόμενο έχει ήδη εξαντληθεί, όπως προείπα, εναρμονίζει την ορολογία του κώδικα μ’ αυτή που απαντάται στη φορολογική νομοθεσία, όπου υπάρχει και πρέπει να υπάρχει ευθεία αντιστοιχία. Προσαρμόζει τη νομοθεσία των εμπλεκόμενων οργάνων της φορολογικής διοίκησης στην οργανωτική μεταβολή που επέφερε η σύσταση της Ανεξάρτητης Αρχής Δημοσίων Εσόδων, της γνωστής ΑΑΔΕ. Συντελεί στην ασφάλεια δικαίου που αφορά, περιλαμβάνει και επηρεάζει τη διοίκηση, τα δικαστήρια, τους φορολογούμενους πολίτες, αλλά και τις επιχειρήσεις, καθώς και τους επαγγελματίες του κλάδου, όπως είναι οι δικηγόροι και οι λογιστές, δηλαδή βελτιώνει και κάνει τη ζωή όλων των εμπλεκόμενων πιο εύκολη. Έχει βραχυπρόθεσμους και μακροπρόθεσμους στόχους.

Με τις ρυθμίσεις του σχεδίου νόμου επιτυγχάνεται μεγαλύτερη αποδοτικότητα και αποτελεσματικότητα για τους θεσμούς, τη δημόσια διοίκηση, τη διαφάνεια, την αγορά, την οικονομία, τον ανταγωνισμό, την κοινωνία, τις κοινωνικές ομάδες και τη δίκαιη μεταχείριση των πολιτών.

Αγαπητοί συνάδελφοι, επειδή πολλοί πολίτες έχουν υποστεί δυσμενείς και δυσάρεστες συνέπειες εξαιτίας της αοριστίας ενός νόμου -είπαμε νωρίτερα για τις «γκρίζες ζώνες»- έχουμε χρέος να εκσυγχρονίζουμε διαρκώς το κράτος, το οποίο θα πρέπει να είναι φιλικό και προσιτό στους πολίτες. Η Κυβέρνησή μας, λοιπόν, είναι δίπλα τους και ενισχύει την αμφίδρομη σχέση κράτους και πολιτών.

Ο ελληνικός λαός, συγκρίνοντας κυβερνήσεις και ασκούμενες πολιτικές, θα επιβεβαιώσει την εμπιστοσύνη του στην Κυβέρνηση του Κυριάκου Μητσοτάκη και θα την αναγνωρίσει ως την καλύτερη για όσα πέτυχε στους τομείς του δημόσιου βίου και ως τον εγγυητή για το μέλλον της χώρας. Η εμπιστοσύνη αυτή αποτελεί την κινητήρια δύναμη για να συνεχίσουμε το έργο μας με τον ίδιο ζήλο, για να εδραιώσουμε τη σταθερή άποψη των πολιτών ότι η επόμενη κυβέρνηση θα είναι μια ισχυρή κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη, προκειμένου να ολοκληρώσει το δημιουργικό έργο που ξεκίνησε τον Ιούλιο του 2019.

Με τις σκέψεις αυτές και όσα ακούστηκαν νωρίτερα, υπερψηφίζω το παρόν σχέδιο νόμου και δεν βλέπω λόγο για διαφορετική άποψη από τους παρευρισκόμενους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τον κ. Παναγιώτη Κουρουμπλή από τον ΣΥΡΙΖΑ. Μετά θα ακολουθήσει η Κοινοβουλευτική Εκπρόσωπος του Κινήματος Αλλαγής κ. Γιαννακοπούλου, η κ. Αντωνίου και μετά ο κ. Χήτας, Κοινοβουλευτικός Εκπρόσωπος της Ελληνικής Λύσης.

Κύριε Κουρουμπλή, έχετε τον λόγο.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Καλό μήνα σε όλες και σε όλους!

Κύριε Πρόεδρε, συζητούμε την κωδικοποίηση της φορολογικής νομοθεσίας και κανένας λογικός άνθρωπος δεν μπορεί να αντιλέξει ότι μια τέτοια διαδικασία είναι και χρήσιμη, είναι και ωφέλιμη γιατί αγγίζει ένα πελώριο ζήτημα διαχρονικό. Αν διαβάσει κανείς Εμμανουήλ Ροΐδη, θα δει ότι από τότε έχει εντοπισθεί το ζήτημα της πολυνομίας και των επιπτώσεων που έχει, της κακονομίας και της αντινομίας.

Όμως, η κωδικοποίηση κάθε φορά πρέπει να έχει δύο προαπαιτούμενα, να εμπεδώνει τη σχέση εμπιστοσύνης του πολίτη προς το κράτος και να καθιερώνει το αίσθημα κράτους δικαίου.

Το 2016 ως Υπουργός Εσωτερικών προωθήσαμε τότε ως Κυβέρνηση τη δημιουργία της Εθνικής Επιτροπής για την Κωδικοποίηση της Νομοθεσίας.

Κύριε Πρόεδρε, τηλεφώνησα στον τότε Αρχηγό της Νέας Δημοκρατίας, τον κ. Μητσοτάκη, και του είπα ότι είναι ένα κρίσιμο ζήτημα που αφορά τον τόπο, θα προσπαθήσει να απαντήσει σε αυτό το περίφημο ζήτημα της πολυνομίας που τόσα δεινά έχει φέρει στις επενδύσεις και σε μια σειρά άλλα ζητήματα αναπτυξιακά και ανταποκρίθηκε ο τότε Αρχηγός, για να είμαι ειλικρινής, και τοποθετήσαμε στην επιτροπή έναν καθηγητή πανεπιστημίου καθ’ υπόδειξη της Αξιωματικής τότε Αντιπολίτευσης.

Εδώ, όμως, τώρα έχουμε ένα ζήτημα που πραγματικά αδικεί την προσπάθεια -εγώ θέλω να είμαι ειλικρινής- και της πολιτικής ηγεσίας, αλλά και αυτό καθαυτό το νομοθέτημα, διότι δεν έχει εξασφαλίσει τη συμμετοχή των φορέων για να μπορέσουμε να ξέρουμε ότι οι διατάξεις αυτές που τελικά έχουν κωδικοποιηθεί εμπεδώνουν κατ’ αρχάς, το αίσθημα εμπιστοσύνης του πολίτη προς το κράτος.

Υπάρχει, όμως, και μια άλλη βασική αρχή, που ακούει στο όνομα «εμπέδωση του αισθήματος του κράτους δικαίου». Μιλάμε, λοιπόν, για φορολογικά έσοδα.

Κύριε Υπουργέ, το 2018 ο ΣΥΡΙΖΑ για πρώτη φορά υποχρέωσε τους εφοπλιστές, τους φτωχούς Έλληνες εφοπλιστές, να πληρώνουν ένα ποσό 40 εκατομμυρίων τον χρόνο στο κράτος. Και ερωτώ και θέλω να σας παρακαλέσω, καθώς το δικαιούμαι ως Βουλευτής του ελληνικού Κοινοβουλίου, να με ενημερώσετε, όταν πάρετε τον λόγο, αν αυτή η υποχρέωση αυτή τη στιγμή που μιλάμε έχει εκπληρωθεί.

Πώς, λοιπόν, ζητάμε μέσα από μια τέτοια διαδικασία να καθιερωθεί το κράτος δικαίου, όταν είμαστε απίστευτα σκληροί σε ανθρώπους που χρωστάνε 500 ευρώ και, όπως καταγγέλλει η Ένωση Διοικητικών Δικαστών, που ουσιαστικά με την επιστολή της αυτή θίγει πολύ κρίσιμα ζητήματα για το νομοθέτημα, και, μάλιστα, τονίζει ότι το 53% των ανθρώπων, που οφείλουν είναι κάτω από 500 ευρώ και το 2% είναι αυτό που οφείλει τα πολλά χρήματα;

Και το ερώτημα είναι: Ο νόμος αγγίζει με τον ίδιο τρόπο, με δίκαιο τρόπο, όλους ή αφήνει τους ισχυρούς στο απυρόβλητο, όπως είναι η περίπτωση των Ελλήνων εφοπλιστών, στους οποίους, μάλιστα, προχωρήσατε λόγω της φτώχειας που τους διακατέχει, διότι γράφετε και δημοσιεύετε ότι κατά την πανδημία αύξησαν τις περιουσίες τους κατά 95%, και τους καταργήσατε, κύριε Υπουργέ, σε μια περίοδο που κραυγάζει η ακρίβεια την οποία λούζονται και βιώνουν οι περισσότεροι των Ελλήνων, τον φόρο αλλοδαπών πληρωμάτων πάνω από 50 εκατομμύρια τουλάχιστον τον χρόνο.

Είναι εξαιρετικά δυσμενείς αυτές οι καταστάσεις, όταν σήμερα δεν αμφισβητεί κανείς αυτό που θα σας πω. Και δεν το λέει αυτό ο ΣΥΡΙΖΑ για να πείτε ότι είναι μια αντιπολιτευτική κορώνα, το λένε όλα τα κόμματα, το αναγνωρίζουν και πολλοί Βουλευτές της παράταξής σας, το γράφουν οι εφημερίδες. Την Κυριακή μια εφημερίδα, πλουραλιστική θα έλεγα εγώ, που δεν μπορεί κανείς να ισχυριστεί ότι πρόσκειται φιλικά προς τον ΣΥΡΙΖΑ, η «REAL NEWS», κυκλοφόρησε με τίτλο: «Η κερδοσκοπία στο ράφι». Επαναλαμβάνω: «Η κερδοσκοπία στο ράφι». Και ποιοι υφίστανται αυτή την κερδοσκοπία; Η συντριπτική πλειοψηφία του ελληνικού λαού.

Για να πω και ορισμένες μου σκέψεις για την περιρρέουσα κατάσταση που αφορά τους πλειστηριασμούς, κύριε Υπουργέ, οφείλει η πολιτική ηγεσία του Υπουργείου, έχει ηθική υποχρέωση. Εγώ θα σας πω ότι πιστεύω ότι ο κ. Σταϊκούρας στην επιτροπή ήταν ειλικρινής ότι κάποιοι πιέζουν να καταργηθεί με τροπολογία η διάταξη του Αρείου Πάγου. Πρέπει, όμως, να μάθει το Κοινοβούλιο ποιοι είναι αυτοί. Πρέπει να ξέρουμε αν το τραπεζικό σύστημα ή άλλοι φορείς, όπως είναι τα fund, παρεμβαίνουν στην άσκηση νομοθετικού έργου. Αυτό γινόταν επί τρόικας. Δεν μπορεί να γίνεται και τώρα.

Είναι εξαιρετικά πολύ κρίσιμο ζήτημα για το πολιτικό μας σύστημα, διότι σήμερα απειλούνται σε περίοδο μεγάλης οικονομικής και κοινωνικής κρίσης, θα έλεγα και μεγάλης κρίσης στα εθνικά μας ζητήματα, οικογένειες να χάσουν το σπίτι τους. Και είναι ένα εξαιρετικά κρίσιμο ζήτημα που πρέπει σαν πολιτικό σύστημα να προσεγγίσουμε.

Πρέπει να δούμε με ποιο τρόπο θα υπερασπιστούμε το δικαίωμα των Ελλήνων να έχουν την κατοικία τους, διότι βλέπουμε τι συμβαίνει με την υλοποίηση του «ΗΡΑΚΛΗ», με τα κόκκινα δάνεια, με τη μεταφορά, κύριε Πρόεδρε, στα περίφημα fund. Βλέπουμε με τι ποσοστό της αξίας των ακινήτων αγοράστηκαν και με ποιον άπληστο και ασύδοτο τρόπο επιχειρούν να αρπάξουν περιουσίες ολόκληρες και να διαμορφώσουν ένα άλλο τοπίο στον χώρο της ακίνητης περιουσίας του ελληνικού λαού.

Είναι, λοιπόν, ζητήματα για τα οποία καλείστε να δώσετε πολύ συγκεκριμένες απαντήσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ευχαριστούμε.

Θα δώσουμε τον λόγο τώρα στην Κοινοβουλευτική Εκπρόσωπο του ΚΙΝΑΛ, κ. Γιαννακοπούλου. Μετά θα ακολουθήσει ο κ. Κόνσολας και μετά τον κ. Κόνσολα, ο κ. Χήτας.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, δεν μπορώ να μην ξεκινήσω και να μη σταθώ στο τι συνέβη χθες κατά την έναρξη της δίκης για το Μάτι.

Χθες ζήσαμε κάτι απερίγραπτο, κυρίες και κύριοι συνάδελφοι, ένα γεγονός το οποίο κυριολεκτικά ευτελίζει τις διαδικασίες της δικαιοσύνης και θίγει την ευαισθησία όλων των Ελλήνων και ιδιαίτερα όσων έζησαν την τραγωδία στο Μάτι, όσων έχασαν τους ανθρώπους τους με φρικώδη κυριολεκτικά τρόπο και όσων είδαν τις περιουσίες τους να καταστρέφονται μέσα σε λίγες ώρες.

Τέσσερα ολόκληρα χρόνια μετά την τραγωδία, η δίκη με το που ξεκίνησε διακόπηκε. Γιατί; Διότι δεν είχε εξασφαλιστεί η κατάλληλη αίθουσα, με αποτέλεσμα σε έναν πολύ μικρό χώρο έξω από το ΣΤ΄ Τριμελές Πλημμελειοδικείο Αθηνών να στοιβάζονται συνήγοροι υπεράσπισης, οι κατηγορούμενοι, διάδικοι, οι πολιτικώς ενάγοντες, κοινό, ακροατήριο, εγκαυματίες, άνθρωποι οι οποίοι υπήρξαν θύματα αυτής της τραγωδίας. Ούτε καν για αυτούς δεν υπήρχε μια στοιχειώδης πρόβλεψη να υπάρχει ένας στοιχειώδης σεβασμός.

Αυτό λοιπόν το οποίο συνέβη αναδεικνύει, κυρίες και κύριοι της Συμπολίτευσης, κύριε Υπουργέ, τις σημαντικότατες ευθύνες της πολιτείας, η οποία δεν έπραξε το αυτονόητο καθήκον της: να εγγυηθεί την απονομή της δικαιοσύνης. Η έναρξη της δίκης και η δυνατότητα να πραγματοποιηθούν οι διαδικασίες της θα αποτελούσε τουλάχιστον -τουλάχιστον!- τη στοιχειώδη ένδειξη σεβασμού απέναντι στη μνήμη των εκατόν τεσσάρων νεκρών.

Πρόκειται λοιπόν για ένα συμβάν τριτοκοσμικής χώρας -όσο βαριά και αν ακούγεται αυτή η έκφραση, αυτή είναι η ουσία, κύριε Υπουργέ, τριτοκοσμικής χώρας- και δημιουργεί εύλογη ανησυχία για την έναρξη, αλλά και για την ολοκλήρωση της δίκης, με τις ταχύτερες δυνατές διαδικασίες. Η πολιτεία πρέπει να πάρει τις ευθύνες της. Είναι αδιανόητη αυτή η κατάσταση και κάθε ολιγωρία, κάθε καθυστέρηση θα είναι βαρύ βαρύτατο ατόπημα. Και δεν είναι απλά και μόνο θέμα ποινικής τιμωρίας, αλλά πρωτίστως είναι ένα θέμα ηθικής δικαίωσης των συγγενών και των θυμάτων.

Και βεβαίως, επειδή ελλοχεύει ο κίνδυνος παραγραφής, κάτι τέτοιο νομίζω ότι αντιλαμβάνεστε -αντιλαμβανόμαστε όλοι σε αυτή την Αίθουσα- ότι θα αποτελούσε βαρύτατο θεσμικό άγος -το λιγότερο που θα μπορούσα να πω- και καταλαβαίνουμε όλοι ότι είναι ζήτημα πρωτίστως τιμής για την πολιτεία, αλλά και για την ίδια τη δικαιοσύνη να μην παραγραφεί η υπόθεση αυτής της τραγωδίας.

Τώρα, η χώρα μας βρίσκεται σε ένα κυριολεκτικά κρίσιμο, πολύ κρίσιμο σημείο. Από τη μία, έχουμε το κύμα της ακρίβειας και του πληθωρισμού. Έχουμε τις συνεχείς ανατιμήσεις, οι οποίες συμπιέζουν τον οικογενειακό προϋπολογισμό, οι οποίες τροφοδοτούν τεράστιες δυσκολίες, απόγνωση -χωρίς να υπερβάλλουμε καθόλου- σε μεγάλα τμήματα της κοινωνίας. Βλέπουμε την ακρίβεια ακόμη και σε προϊόντα πρώτης ανάγκης, στην ενέργεια, στα καύσιμα, στα τρόφιμα να συνεχίζει την ανηφόρα. Βλέπουμε έναν πληθωρισμό, ο οποίος ανεβαίνει σταθερά και διάχυτες εκφράσεις αισχροκέρδειας, οι οποίες δημιουργούν φαινόμενα μιας διευρυνόμενης φτώχειας, μιας δυσκολίας των νοικοκυριών να ανταποκριθούν, ενώ φέρνει και χιλιάδες μικρές και μεσαίες επιχειρήσεις μπροστά στον κίνδυνο ενός λουκέτου.

Διάβαζα χθες, κύριε Υπουργέ, τους πανηγυρισμούς από την Κυβέρνησή σας για τη σχετική υποχώρηση του πληθωρισμού. Ωστόσο έχουμε -αν θέλετε να βλέπουμε την πραγματικά μεγάλη εικόνα- μία ακόμα δραματική επαλήθευση ότι η ακρίβεια μονιμοποιείται, όπως προκύπτει και από τη σημερινή ανακοίνωση της EUROSTAT για τον εναρμονισμένο δείκτη τιμών καταναλωτή, που στη χώρα μας τον Οκτώβρη έτρεξε με ρυθμό 9,8%.

Η αλήθεια είναι μία και είναι πικρή. Παρά τη σχετική υποχώρησή του, σε σχέση με τον προηγούμενο μήνα, ο πληθωρισμός εξακολουθεί να ροκανίζει όλο και περισσότερο τα πενιχρά εισοδήματα των νοικοκυριών που δαπανούν το μεγαλύτερο μέρος του διαθέσιμου εισοδήματός τους για βασικά καταναλωτικά αγαθά, στα οποία –σύμφωνα με την ΕΛΣΤΑΤ- οι αυξήσεις είναι ακόμα και διπλάσιες του μέσου όρου του δείκτη τιμών καταναλωτή.

Φαντάζομαι, κύριε Υπουργέ, ότι αυτή η αλήθεια, αυτή η πικρή αλήθεια, δεν προσφέρεται ούτε για επικοινωνιακά παιχνίδια ούτε για πανηγυρισμούς πάνω σε αυτήν την τόσο δύσκολη κατάσταση.

Παράλληλα, οι πληθωριστικές πιέσεις σε συνδυασμό με την αύξηση των επιτοκίων δανεισμού αυξάνουν το κόστος λειτουργίας των επιχειρήσεων, που με τη σειρά τους το μετακυλίουν στον καταναλωτή. Αυτή είναι η πραγματικότητα.

Οι επιπτώσεις, λοιπόν, του πληθωρισμού δεν μπορούν –και έχει μαλλιάσει η γλώσσα μας να το λέμε- να αντιμετωπιστούν απλά και μόνο με επιδοματικές πολιτικές, οι οποίες καταλήγουν πάλι ουσιαστικά στις τσέπες των λίγων και των ισχυρών. Γιατί αυτό ουσιαστικά κάνετε με τα διαρκή επιδόματα, επιδόματα, επιδόματα. Τι κάνετε; Επιδοτείτε τα υπερκέρδη των λίγων και ισχυρών, των ολιγοπωλίων. Πολύ περισσότερο, δεν μπορεί να αντιμετωπιστεί όλη αυτή η τόσο δύσκολη κατάσταση με τα μέτρα επικοινωνιακού χαρακτήρα της Κυβέρνησης της Νέας Δημοκρατίας, αφού αυτά, δυστυχώς, για τους Έλληνες πολίτες έχουν αποβεί ατελέσφορα.

Μπορεί και πρέπει να αναχαιτιστεί –λέμε εμείς- μόνο με μέτρα άμεσης αποτελεσματικότητας, μέτρα τα οποία κατ’ επανάληψη έχει προτείνει το ΠΑΣΟΚ – Κίνημα Αλλαγής. Υπάρχει άμεση ανάγκη για πρόσθετες, για διαφορετικές, για γενναίες παρεμβάσεις, όπως είναι η μείωση του ειδικού φόρου κατανάλωσης στα καύσιμα, η μείωση του φόρου προστιθέμενης αξίας στα είδη πρώτης ανάγκης από το 13% στο 6% και η θέσπιση πλαφόν στη λιανική τιμή της ενέργειας, η ρύθμιση του συνόλου των οφειλών σε εκατόν είκοσι δόσεις και βεβαίως, συνεχείς και διαρκείς έλεγχοι, οι οποίοι θα οδηγούν και σε συγκεκριμένες κυρώσεις. Δεν θα είναι απλά και μόνο για επικοινωνιακά πυροτεχνήματα, όπως κατ’ επανάληψη έχουμε δει από τους αρμόδιους Υπουργούς της Κυβέρνησής σας.

Είναι λοιπόν –και θέλω να σας το πω- απολύτως ακατανόητο για ποιο λόγο, γιατί, γιατί η Κυβέρνησή σας κωφεύει απέναντι σε αυτές τις προτάσεις που –αν θέλετε- εκτός από προτάσεις του ΠΑΣΟΚ, της Αντιπολίτευσης, είναι και προτάσεις των φορέων, των επιμελητηρίων, ομοσπονδιών. Για ποιο λόγο δεν το ακούτε;

Η Ελλάδα, δυστυχώς, φτωχοποιείται και όχι απλά φτωχοποιείται, η κοινωνία της επιδοματοποιείται, με τις όποιες καθυστερημένες αντιδράσεις της Κυβέρνησης να μην δίνουν μια ουσιαστική λύση, λειτουργώντας –κατά κάποιο τρόπο- ως εφήμερο παυσίπονο, ως ασπιρίνη.

Αυτό, άλλωστε, φαίνεται και από την πλειοψηφία, από το σύνολο σχεδόν των δημοσκοπήσεων, που διαρκώς αναφέρετε, ομνύετε στις δημοσκοπήσεις. Αυτό δεν το βλέπετε στις δημοσκοπήσεις που έρχονται στα χέρια σας, ότι ο κόσμος, η πλειοψηφία της κοινής γνώμης αξιολογεί τα μέχρι στιγμής μέτρα της Κυβέρνησης ως μη αποτελεσματικά, ως μη επαρκή; Δεν το διαβάζετε; Δεν σας απασχολεί;

Όμως, η Κυβέρνηση επιμένει σε μία από τα ίδια. Ακόμη και με το καλάθι του νοικοκυριού αποπροσανατολίζετε ουσιαστικά τους καταναλωτές με ένα ανεπαρκές βοήθημα. Όλες οι τιμές –και το ξέρουμε αυτό πολύ καλά- είναι εκατοστιαίες μονάδες πάνω, σε σχέση με πέρυσι. Όποιος πάει σε ένα σουπερμάρκετ, αντιλαμβάνεται ότι αγοράζει τα ίδια πράγματα με 30% τουλάχιστον, κατά μέσο όρο, αυξημένο το συνολικό κόστος σε σχέση με πέρυσι. Και αυτό το λέει πρωτίστως μια αλάνθαστη στατιστική, κύριε Υπουργέ, κυρίες και κύριοι της Συμπολίτευσης, η στατιστική του οικογενειακού προϋπολογισμού, η στατιστική του διαθέσιμου εισοδήματος του μέσου νοικοκυριού.

Εν ολίγοις, ακόμα κι αν επιτύχει –όσο και αν κρατάμε μικρό καλάθι για το καλάθι του νοικοκυριού, κύριε Υπουργέ-, αυτό το μέτρο, θα είναι μία ασπιρίνη και μόνο. Χρειάζονται άλλα μέτρα, δομικά μέτρα, τα οποία θα μπορέσουν να αποτελέσουν κυριολεκτικά ανάχωμα και να πατήσουν φρένο στην ακρίβεια και ήδη αναφέρθηκα στις προτάσεις μας.

Τώρα, κυρίες και κύριοι, σε σχέση με τον λόγο σύγκλησης της σημερινής Ολομέλειας, ο οποίος είναι η συζήτηση του νομοσχεδίου το οποίο φέρνει το Υπουργείο Οικονομικών και πραγματεύεται την κύρωση του Κώδικα της Φορολογικής Διαδικασίας, είναι σημαντικό; Σημαντικότατο! Βεβαίως και είναι σημαντικότατο αυτό το νομοσχέδιο –κατ’ αρχάς θα σας απαντήσω- γιατί με αυτό το νομοσχέδιο, με την κωδικοποίηση των εν λόγω διατάξεων, των φορολογικών διατάξεων, μπορεί να επηρεαστούν και θα επηρεαστούν καίρια τα δημόσια οικονομικά, η οικονομική ανάπτυξη, η ευημερία –αν θέλετε- της χώρας και των πολιτών.

Ας αξιολογήσουμε, όμως, κατά πόσο με τις φερόμενες διατάξεις επιτυγχάνονται και οι στόχοι και οι προσδοκίες αυτού.

Κανείς, λοιπόν, σε αυτή την Αίθουσα δεν νομίζω ότι μπορεί να αμφισβητήσει τη σπουδαιότητα, αλλά και την αναγκαιότητα της κωδικοποίησης του εν λόγω νομοθετήματος, κωδικοποίηση η οποία συγκεντρώνει σε έναν νόμο και εβδομήντα ένα συνολικά άρθρα τις διάσπαρτες διατάξεις των νομοθεσιών, συντελώντας με αυτό τον τρόπο -αν θέλετε- και σε ασφάλεια δικαίου -που λέμε εμείς οι νομικοί- και προσθέτοντας νομοτεχνική συνέπεια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ και λίγο τον χρόνο της δευτερομιλίας μου, αν έχετε την καλοσύνη, κύριε Πρόεδρε.

Συνάμα δε, συμβάλλουν στη διευκόλυνση της κατανόησης, της μελέτης, της τήρησης, αλλά και της εφαρμογής της κείμενης νομοθεσίας.

Το φερόμενο, λοιπόν, σχέδιο νόμου με τα παραρτήματα που έχει, στοχεύει στο να συγκεντρώσει, όπως είπαμε, τις υφιστάμενες διατάξεις που έχουν να κάνουν με τη βεβαίωση, με την είσπραξη των εσόδων του δημοσίου και τις κυρώσεις. Είναι ένας τομέας -αν θέλετε- του φορολογικού δικαίου, πολυδιάσπαστος και με συνεχείς νομοθετικές αλλαγές.

Ας προσπαθήσουμε μόνο, κυρίες και κύριοι συνάδελφοι, να θυμηθούμε σε αυτήν εδώ πέρα την Αίθουσα ποιος είναι ο αριθμός των αλλαγών ιδιαίτερα επάνω στη φορολογική νομοθεσία την τελευταία δεκαετία, οι περισσότερες δε των οποίων έχουν γίνει τα τελευταία χρόνια. Έχουν γίνει ατελείωτες τροποποιήσεις επί τροποποιήσεων, καθιστώντας άγνωστη την οποιαδήποτε έννοια σταθερότητας ή βεβαιότητας δικαίου στο εγχώριο φορολογικό σύστημα. Από τα ογδόντα δύο άρθρα του κώδικα μόνο τρία -μόνο τρία!- έχουν παραμείνει αναλλοίωτα. Τα υπόλοιπα εβδομήντα εννιά έχουν υποστεί κατά καιρούς τροποποιήσεις και από τη σημερινή Κυβέρνηση και κάποια μάλιστα άρθρα από αυτά πολλαπλές, όχι μόνο μία αλλαγές.

Άρα, βεβαίως και κατ’ αρχάς είμαστε θετικοί στην προσπάθεια του φερόμενου νομοθετήματος. Όμως, με το ότι είμαστε θετικοί στην κωδικοποίηση σε καμμία περίπτωση δεν πρέπει να θεωρηθεί ως δεδομένη -αν θέλετε- η θέση μας απέναντι σε συγκεκριμένες διατάξεις και στο περιεχόμενο του νόμου και σε συγκεκριμένες τροποποιήσεις στις οποίες, βεβαίως και έχουμε ασκήσει, ασκούμε και θα ασκούμε την κριτική μας, αξιολογώντας επί της ουσίας το σχέδιο νόμου. Δηλαδή, με απλά λόγια, σας επισημαίνουμε ρητά ότι με αυτή τη στήριξή μας στην κωδικοποίηση δεν σημαίνει ότι αλλάζει και η στάση μας όσον αφορά τις επιμέρους κωδικοποιούμενες διατάξεις τις οποίες έχουμε καταγγείλει -συγκεκριμένες από αυτές- ή δεν έχουμε ψηφίσει ως παράταξη, όταν είχαν έρθει εδώ πέρα στη Βουλή των Ελλήνων.

Άρα, καταλήγοντας δηλώνουμε και σας λέμε ότι μακάρι με αυτό τον τρόπο να μπορούσαμε να καταπολεμήσουμε τα φαινόμενα τα οποία -αν θέλετε- είναι και το μεγαλύτερο πρόβλημα αυτή τη στιγμή της ελληνικής πολιτείας, δηλαδή, την πολυνομία, την κακονομία, την αντινομία, που τελικά όλα αυτά οδηγούν στην ανομία. Αυτό είναι το πολύ μεγάλο πρόβλημα -αν θέλετε- της χώρας μας. Μακάρι, λοιπόν, απλά και μόνο με την κωδικοποίηση να λύνονταν αυτά τα προβλήματα. Όμως, αν θέλουμε να είμαστε ειλικρινείς, δεν αποτελεί πανάκεια, όπως είπε και ο ειδικός αγορητής μας, ο κ. Αρβανιτίδης. Η κωδικοποίηση δεν αποτελεί απλά και μόνο πανάκεια, προκειμένου να σταματήσει από μόνη της την πολυνομία. Αυτό που πρέπει, πρωτίστως, να δούμε είναι αν οι τροποποιήσεις είναι αποτέλεσμα -αν θέλετε- της ίδιας της δυναμικής των κοινωνικοοικονομικών θεμάτων τα οποία ρυθμίζονται, ή εάν οι τροποποιήσεις και οι αλλαγές που προκύπτουν είναι αποτέλεσμα πίεσης πελατειακών συμφερόντων. Και πρέπει να φροντίζουμε να κάνουμε κανόνες δικαίου οι οποίοι προβλέπουν την πρώτη, δηλαδή, τη δυναμική των κοινωνικοοικονομικών εξελίξεων και δεν προέρχονται από τη δεύτερη, από την πίεση των πελατειακών συμφερόντων.

Άρα, από μέρους μας αναμένουμε την εφαρμογή της νομοθεσίας στην πράξη -αυτό είναι το πιο σημαντικό- προσβλέποντας σε μία φορολογική βεβαιότητα και σταθερότητα, ευελπιστώντας συνάμα ότι δεν θα υπάρξουν νεότερες τροποποιήσεις των ήδη τροποποιηθέντων διατάξεων και ενδεχομένως φωτογραφικές, όπως πολλές φορές έχουμε δει από την Κυβέρνησή σας, ή προς εξυπηρέτηση συγκεκριμένων προσώπων ή συμφερόντων.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Γιαννακοπούλου.

Πριν περάσουμε στον επόμενο ομιλητή, έχουμε την εξαιρετική τιμή, κυρίες και κύριοι συνάδελφοι, να υποδεχόμαστε σήμερα στην Ολομέλεια το 29ο Δημοτικό Σχολείο Λάρισας, συμπατριώτες, σαράντα οκτώ δηλαδή μαθήτριες και μαθητές, καθώς και τέσσερις συνοδούς-εκπαιδευτικούς, που παρακολουθούν τη συνεδρίασή μας από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ».

Σας καλωσορίζουμε και πάλι για ακόμα μία φορά!

(Χειροκροτήματα από όλες τις πτέρυγες της Βουλής)

Συνεχίζουμε με τον επόμενο ομιλητή που είναι ο κ. Κόνσολας Εμμανουήλ από τη Νέα Δημοκρατία.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, πράγματι καλωσορίζουμε τα νέα παιδιά, τους μαθητές, το μέλλον της χώρας και ευχόμαστε να είναι υγιείς, καλές επιτυχίες! Μας δίνει δύναμη το γεγονός ότι μετά την πανδημία από όλη την Ελλάδα έρχονται μαθητές, μαθήτριες και καθηγητές και μαζί με αυτούς πολλές φορές και γονείς, γιατί εδώ στο σπίτι της δημοκρατίας, στο σπίτι όλων μας, που είναι η πεμπτουσία της δημοκρατίας, συζητούμε θέματα που αφορούν την ίδια την κοινωνία. Το ίδιο το μέλλον των νέων εκπορεύεται μέσα από τη συζήτηση αυτή και μάλιστα και αυτό το νομοσχέδιο δίνει τη δυνατότητα της εκλογίκευσης διαδικασιών που δημιουργούν παθογένειες με τον χρόνο.

Και πρέπει να εκφράσω, κύριε Πρόεδρε, την ικανοποίησή μου που από αυτό το Βήμα συνάδελφοι της Αντιπολίτευσης έκριναν θετικό το νομοσχέδιο επί της αρχής, παρά τις διαφωνίες που υπάρχουν ενδεχομένως στις επιμέρους διατάξεις. Θέλω να πω ότι ο κύριος Υπουργός τόσο στις επιτροπές όσο και εδώ παρακολουθεί με ενδιαφέρον και σημειώνει τις ενδεχόμενες διορθώσεις, παρεμβάσεις που κάνετε, προκειμένου να προχωρήσουμε ακόμα πιο βαθιά την κωδικοποίηση της φορολογικής διαδικασίας, θέματα τα οποία ο κ. Πασχαλίδης, ο εισηγητής, έχει εξαντλήσει στην τοποθέτησή του με απόλυτη ακρίβεια και με απόλυτη συνέπεια σε αυτό που διέπει το νομοσχέδιο αυτό.

Είναι ένα νομοσχέδιο αυτό που συζητάμε με ένα ακόμα σημαντικό μεταρρυθμιστικό πρόσημο της Κυβέρνησης που στοχεύει και σε μετρήσιμα αποτελέσματα. Πρόκειται για τη νομοθετική κωδικοποίηση των ισχυουσών διατάξεων του Κώδικα Φορολογικής Διαδικασίας και αποτελεί και αυτό το νομοθέτημα προϊόν επεξεργασίας από την Κεντρική Επιτροπή Κωδικοποίησης που εργάζεται για αυτόν τον σκοπό εδώ και καιρό.

Υπάρχει, άραγε, κάποιος πολίτης που πιστεύει πως η κωδικοποίηση σε άξονες πολιτικής δεν χρειάζεται, προκειμένου να μπορεί να ενημερωθεί διαχρονικά στην ισχύουσα νομοθεσία και στο τι τον ενδιαφέρει, για να προχωρήσει μπροστά με αναπτυξιακό πρότυπο στις δουλειές του, στις επιχειρήσεις του, στην εργασία του; Κανείς, νομίζω.

Αποτελεί και αυτό το νομοθέτημα, λοιπόν, προϊόν πολύ σημαντικό που υλοποιεί τους στόχους της Κυβέρνησης και έρχεται ως συνέχεια της συνολικής προσπάθειας που κάνει η Κυβέρνηση για την κωδικοποίηση του συνόλου της νομοθεσίας και όχι μόνο στο πεδίο της φορολογικής πολιτικής. Ουσιαστικά ο νέος Κώδικας Φορολογικών Διαδικασιών θα αντικαταστήσει τον ισχύοντα νόμο, τον ν.4174/2013.

Η νομοθετική αυτή πρωτοβουλία της Κυβέρνησης είναι επιβεβλημένη, από τη στιγμή που οι διατάξεις του κώδικα που ισχύει εδώ και δέκα χρόνια -το τονίζω και το επαναλαμβάνω, ο κώδικας ισχύει εδώ και δέκα χρόνια!- έχουν υποστεί μια σειρά τροποποιήσεων στο περιεχόμενό τους σε διάφορες χρονικές φάσεις και χρειάζεται να προχωρήσουμε τολμηρά μπροστά στην κωδικοποίηση, για να υπάρχει ένα σχηματοποιημένο ενιαίο σώμα πολιτικών πάνω στο οποίο μπορούμε όλοι μαζί να συζητήσουμε και να διαφωνήσουμε, αλλά να προχωρήσουμε στην ψήφισή του για να μπορεί να υπάρχει εκσυγχρονισμός στη νομοθεσία αυτή.

Παράλληλα, υπήρξαν και αυτόνομες νομοθετικές παρεμβάσεις -το είπαν και οι συνάδελφοι από τα άλλα κόμματα- που επηρέασαν διατάξεις του υφιστάμενου κώδικα, καθώς και εγγενείς εξελίξεις που δημιουργούν, φυσικά, νέα δεδομένα.

Ο μετασχηματισμός της δυναμικής της κοινωνίας, της οικονομίας, αλλά και των εναλλαγών των κυβερνήσεων δημιουργούν μία σύνθεση και μια σύνθετη πολιτική εικόνα στο τοπίο αυτό, που χρειάζεται πλέον να μιλήσουμε διεξοδικά, συστηματικά, αλλά και στοχευμένα, για να μπορέσουμε αυτές τις γηγενείς αδυναμίες να τις θεραπεύσουμε και να προχωρήσουμε μπροστά.

Αναφέρω μόνο το γεγονός ότι η σύσταση της Ανεξάρτητης Αρχής Δημοσίων Εσόδων, που αντικατέστησε τη Γενική Γραμματεία Δημοσίων Εσόδων, ήταν νομοθετήματα που ενδεχόμενα προχώρησαν μπροστά τη φορολογική πολιτική. Μία εξέλιξη, όμως, που επιβάλλει ανάλογες νομοθετικές προσαρμογές στον Κώδικα Φορολογικής Διαδικασίας, προκειμένου να μην καταγράφονται αντιστοιχίες στο περιεχόμενό τους και αναντιστοιχίες, παθογένειες, δηλαδή, -κάποιες φορές υπάρχουν αντιστοιχίες, κάποιες φορές υπάρχουν αναντιστοιχίες και παθογένειες- είναι ο νέος Κώδικας Φορολογικής Διαδικασίας, που θα πρέπει να στοχεύσει:

Στην απόδοση των κωδικοποιημένων διατάξεων με έναν πιο κατανοητό τρόπο, προκειμένου να είναι σαφές το νόημα των κανόνων που εισάγει. Στην άρση αναντιστοιχιών στην ορολογία ή το νόημα συγκεκριμένων διατάξεων. Στην απάλειψη ρυθμίσεων που έχουν καταστεί ανενεργές. Και επίσης, στην εναρμόνιση με τη λοιπή φορολογική νομοθεσία και με τη νομοθεσία που διέπει τη σύσταση και λειτουργία της Ανεξάρτητης Αρχής Δημοσίων Εσόδων, κάτι το οποίο δεν συμβαίνει σήμερα.

Παράλληλα, επιτρέψτε μου να πω μια πολύ σημαντική παράμετρο που είναι ζητούμενο, όχι μόνο για την κοινοβουλευτική εκπροσώπηση, αλλά για τους ίδιους τους πολίτες, για τους λειτουργούς της φορολογικής διοίκησης, αλλά και τους φορολογούμενους.

Η νομοθετική αυτή πρωτοβουλία της Κυβέρνησης στοχεύει στην ενίσχυση των κανόνων και της αίσθησης της ασφάλειας του δικαίου. Και επιτρέψτε μου, κύριε Υπουργέ, να εκφράσω την ικανοποίησή μου για αυτή την παράμετρο που ρυθμίζεται στο νομοσχέδιο, που είναι πολύ σημαντική για τον απλό πολίτη, για τον πολίτη που φορολογείται και περιμένει δικαιοσύνη και αντιμετώπιση επί του δικαίου.

Ο νέος κώδικας διευκολύνει κατά σειρά τη φορολογική διοίκηση, διευκολύνει τη δικαιοσύνη, διευκολύνει τους φορολογούμενους πολίτες και τις επιχειρήσεις, τους λογιστές, τους φοροτεχνικούς, τους νομικούς, τους συμβούλους των εργαζομένων, των επαγγελματιών και των επιχειρήσεων. Δεν ενισχύεται μόνο η ασφάλεια δικαίου, που αφορά τη βεβαίωση και είσπραξη των φορολογικών εσόδων. Ενισχύεται -επιτρέψτε μου να το τονίσω- και η εμπιστοσύνη των φορολογουμένων προς το κράτος και, παράλληλα, διευκολύνονται στην εκπλήρωση των υποχρεώσεών τους έναντι της φορολογικής διοίκησης.

Όπως ανέφερε ο Υπουργός Οικονομικών κ. Βεσυρόπουλος στη σχετική Επιτροπή Οικονομικών κατά τη συζήτηση του νομοσχεδίου, η νομοθετική και μεταρρυθμιστική αυτή παρέμβαση δεν είναι η πρώτη, αλλά ούτε και η μοναδική. Και πρέπει να το τονίσουμε. Υπάρχει παραγωγή έργου από την Κυβέρνηση. Προηγήθηκαν και ολοκληρώθηκαν οι δύο άλλες, ενώ ακολούθησαν και άλλες διατάξεις στη συζήτηση του δημόσιου διαλόγου και θα ακολουθήσουν και άλλες στον τομέα του θεσμικού πλαισίου που άπτεται της φορολογικής πολιτικής.

Το Υπουργείο συνεργάζεται με τους φορείς, ακούει τους πολίτες. Και πρέπει να πω ότι στο πλαίσιο αυτής της δημόσιας διαβούλευσης πριν από έναν περίπου μήνα ψηφίστηκε από την Ολομέλεια της Βουλής ο νέος Κώδικας Είσπραξης Δημοσίων Εσόδων, με τον οποίο υλοποιήθηκε το πλαίσιο που διέπει την είσπραξη των δημοσίων εσόδων.

Με ιδιαίτερη ικανοποίηση ακούσαμε μάλιστα ότι επίκειται η κωδικοποίηση του ΦΠΑ και των λοιπών έμμεσων φορολογιών, που είναι πολύ σημαντική παράμετρος ιδιαίτερα σε μια παραγωγή πλούτου, όπου χρειάζεται εκσυγχρονισμός, προκειμένου να υπάρχει απρόσκοπτη λειτουργία από την πρωτογενή οικονομία στη φορολογική διοίκηση και τις πολιτικές που εφαρμόζει η Κυβέρνηση.

Κυρίες και κύριοι συνάδελφοι, πιστεύω ότι είναι κοινή παραδοχή το γεγονός ότι μέσα από την κωδικοποίηση και απλούστευση της φορολογικής νομοθεσίας ενισχύεται ακόμα ο ευρύτερος εκσυγχρονισμός, αλλά και ο ψηφιακός μετασχηματισμός της φορολογικής διοίκησης.

Και είναι αλήθεια η επισήμανση που έκανε ο κ. Πασχαλίδης κατά την εισήγησή του, ότι οι όποιες εκφράσεις αντίθετου πολιτικού λόγου για την Κυβέρνηση γι’ αυτό το σχέδιο που καταθέτει σήμερα δεν συνιστούν ορθολογική κοινοβουλευτική πράξη, δεν συνιστούν θετική συνεισφορά απέναντι στο κοινοβουλευτικό έργο και απέναντι στη χώρα.

Εμείς κρατάμε το γεγονός ότι τα κόμματα συμφωνούν επί της αρχής. Και η Κοινοβουλευτική Ομάδα της Νέας Δημοκρατίας στη βάση αυτή στηρίζεται συνολικά στο μεταρρυθμιστικό έργο και την προοπτική της ελληνικής πολιτείας, μέσα από το κυβερνητικό έργο της Νέας Δημοκρατίας και της Κυβέρνησης, που υιοθέτησε και νομοθετεί αυτά τα πολύ σημαντικά ζητήματα, και θα υπερψηφίσει το νομοσχέδιο του Υπουργείου Οικονομικών για τον νέο Κώδικα Φορολογικής Διαδικασίας.

Κύριε Πρόεδρε, ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης)**: Καλούμε στο Βήμα τώρα τον Κοινοβουλευτικό Εκπρόσωπο της Ελληνικής Λύσης, τον κ. Χήτα. Γνωρίζετε ότι έχετε τον μισό χρόνο, κύριε Χήτα.

Στη συνέχεια, θα μιλήσουν η κ. Αντωνίου, ο κ. Κυρανάκης και θα συνεχίσουμε με τον κατάλογο.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Δεν ακούει το Υπουργείο, κύριε συνάδελφε. Δεν ακούει το Υπουργείο. Ούτε το Υπουργείο ακούει τους Έλληνες πολίτες ούτε η Κυβέρνηση. Αποκλείεται να ακούει. Γιατί αν ακούγατε, άλλα θα φέρνατε εδώ πέρα. Δεν ακούει τίποτα. Δεν ακούτε τη βοή του κόσμου, τίποτα δεν ακούτε. Και οδηγήστε με μαθηματική ακρίβεια στην καταστροφή.

Κύριε Υπουργέ, το θέμα δεν είναι να κωδικοποιούμε. Τα είπαμε και πριν από έναν μήνα. Το θέμα είναι τι κωδικοποιούμε. Όπως λέγαμε πριν από έναν μήνα στον τελευταίο κώδικα που φέρατε ότι κωδικοποιείτε ένα «τέρας», το ίδιο ισχύει και τώρα. Το μόνο που σας ενδιαφέρει είναι το πώς θα κωδικοποιήσετε τους τρόπους που θα εισπράττετε από τον κόσμο. Αυτό σας ενδιαφέρει, πώς θα πάρετε, πώς θα εισπράξετε. Διαφωνούμε ως προς το τι υπάρχει μέσα στον κώδικα, όχι ως προς την κωδικοποίηση, το τυπικό της υπόθεσης. Εκεί έγκειται η μεγάλη μας διαφωνία.

Κύριε Υπουργέ, αν γνώριζαν τουλάχιστον οι Έλληνες πολίτες ότι αυτά που πληρώνουν, οι φόροι και όλα αυτά, θα πιάσουν τόπο και θα γίνει κάτι καλό γι’ αυτούς, ας πάει και το παλιάμπελο. Εδώ φέρνετε τέτοιου είδους νομοσχέδια για το πώς θα κάνετε εισπράξεις, φέρνετε εισπρακτικούς μηχανισμούς και τους κωδικοποιείτε, όταν την ίδια ώρα αυτή η Κυβέρνηση -δεν αναφέρομαι προσωπικά σε εσάς, ούτε είστε υποχρεωμένος να απολογηθείτε, ούτε εσείς ούτε οι Βουλευτές σας- εκτρέφει «Πάτσηδες».

Τι ανταπόκριση πρέπει να έχει δηλαδή αυτό το νομοσχέδιο ή κάποιο άλλο στην πλατιά μάζα του κόσμου; Τι νομίζετε ότι σκέπτεται ο κόσμος όταν σας βλέπει; -την Κυβέρνηση εννοώ- όταν εκτρέφετε «Πάτσηδες», όταν εκτρέφετε μεθόδους σύμφωνα με τις οποίες ένας με τέσσερα εκατομμύρια, τα οποία δεν ξέρουμε πώς τα βρήκε, ίσως τα πήρε ως δάνειο από την τράπεζα, μπορεί να αγοράσει 65 εκατομμύρια κόκκινα δάνεια;

Τι περιμένετε, που λέτε ότι ακούτε τον κόσμο; Δεν τον ακούτε. Αν τον ακούγατε, θα τρέχατε να κρυφτείτε. Γιατί ξέρετε τι λέει ο κόσμος; Ας μην το πούμε εδώ στη Βουλή. Ντροπή πραγματικά!

Και φυσικά, το πλέον εξοργιστικό με εσάς είναι ότι κανείς δεν ξέρει τίποτα. Οι «Πάτσηδες» φύτρωσαν, δεν υπήρχαν. Πώς βγαίνουν τα χόρτα και τα ζιζάνια; Έτσι φύτρωσε και ο Πάτσης. Δεν έχει παρελθόν, δεν υπήρξε ποτέ κομματικό στέλεχος, δεν έγινε καμμία έρευνα όταν θέλατε να τον βάλετε υποψήφιο, δεν είχε κανένα παρελθόν με την Κυβέρνησή σας, με κορυφαία στελέχη, ακόμη και με τον ίδιο τον Πρωθυπουργό. Φύτρωσε ο Πάτσης. Τι περιμένετε τώρα; Εσείς δεν έχετε καμμία ευθύνη ως Κυβέρνηση. Το καταδικάσατε, τον διαγράψατε και η ζωή συνεχίζεται. Αυτούς εκτρέφετε, τους «Πάτσηδες».

Και ξαναλέω, δεν μπορείτε να παίζετε και να βιάζετε τη νοημοσύνη του κόσμου. Ο κόσμος καταλαβαίνει. Εσείς δεν έχετε καμμία ευθύνη: Ο Πάτσης φύτρωσε, οι παρακολουθήσεις δεν ξέρουμε πώς έγιναν. «Ποιο «Predator» και ποια ΕΥΠ; Εμείς δεν ξέρουμε τίποτα». Ούτε εκεί ξέρετε τίποτα. Ούτε για τον Πάτση ξέρετε τίποτα. Ούτε για τις απευθείας αναθέσεις ξέρετε τίποτα. Ποιος κάνει τις απευθείας αναθέσεις; Ποιος μοιράζει τα εκατομμύρια; Εγώ τα μοιράζω; Ποιος μοιράζει εκατομμύρια με απευθείας αναθέσεις; Δεν ακούτε τον κόσμο για να δείτε τι λέει ο κόσμος για εσάς μετά από όλα αυτά.

Την ίδια ώρα, κύριε Υπουργέ, έξω επικρατεί τρόμος. Ξέρετε τι θα πει «τρόμος»; Μιλάμε για ολική καταστροφή των νοικοκυριών. Ολική! Δεν έχει μείνει τίποτα όρθιο. Διάβαζα ένα tweet του κ. Βιλιάρδου στο οποίο αναφέρει ότι το 48,2%, χωρίς τα επιδόματα, των Ελλήνων -μια και σας αρέσουν τα νούμερα και οι αριθμοί- είναι φτωχό. Με τα επιδόματα πάει στο 30%. Μιλάμε για λεηλασία. Μιλάμε για τρόμο κανονικό. Την ίδια ώρα, όπως σωστά γράφει ο άνθρωπος, η πολιτική διαφθορά κάνει πάρτι. Δεν μιλάμε για πολιτική διαφθορά, όταν μιλάμε για απευθείας αναθέσεις; Όταν έχετε στελέχη που προσπαθούν να κονομήσουν από τα σπίτια του Έλληνα; Το καταλαβαίνετε αυτό; Είναι ανατριχιαστικό. Και θεωρείτε ότι δεν έχετε καμμία ευθύνη ως κόμμα, ως παράταξη, ως Κυβέρνηση; Σοβαρά μιλάτε; Έτσι σας είπαν να λέτε; Λοιπόν, δεν είναι έτσι, είναι αλλιώς. Και έχεις την ακρίβεια που έχει σαρώσει τα πάντα.

Πρόσφατα αναφερθήκαμε σε έρευνα που καταδεικνύει ότι στους δέκα Έλληνες μόνο οι δύο -ακούστε, παιδιά, και αν είστε περήφανοι γι’ αυτό πηγαίνετε και ζητήστε την ψήφο των Ελλήνων- ενδιαφέρονται για την ποιότητα της τροφής που αγοράζουν. Ξέρετε πόσο σημαντικό είναι αυτό; Δεν τους ενδιαφέρει τι θα αγοράσουν, τι θα φάνε, αρκεί να πάρουν κάτι να χορτάσουν. Είναι τραγικό. Στην Ελλάδα του 2022 δεν τους φτάνουν τα χρήματα. Και προχωράτε σε κινήσεις εντυπωσιασμού. Το καλάθι της νοικοκυράς! Το καλάθι της συμφοράς είναι. Δεν είναι της νοικοκυράς. Το καλάθι της συμφοράς! Τίποτα άλλο δεν είναι αυτό. Είναι ντροπή πραγματικά.

Οφείλετε ως Κυβέρνηση -ακούστε μας για άλλη μία φορά- να θεσμοθετήσετε άμεσα την αναστολή του ΦΠΑ στα είδη πρώτης ανάγκης. Θα πεθάνει ο κόσμος από την πείνα. Δεν το καταλαβαίνετε; Τι κάνετε; Το καλάθι της νοικοκυράς και παραμύθια της Χαλιμάς! Οφείλετε να μάθετε να χτυπάτε το πρόβλημα στη ρίζα του και όχι να το αφήνετε να μεγαλώνει και μετά να προσπαθείτε να αντιμετωπίσετε μια κατάσταση.

Στα καύσιμα, ιδίως στο ντίζελ κίνησης, τα ίδια. Υπάρχουν περιοχές που έχει πάει 2,30. Και δεν είναι μόνο ο άνθρωπος που θα πάει να βάλει το ντίζελ. Η αύξηση της τιμής του πετρελαίου κίνησης μεταφέρεται, μετακυλίεται και στο κόστος μεταφορών, στις τιμές των αγαθών, στις τιμές των υπηρεσιών. Δεν το καταλαβαίνετε αυτό; Πραγματικά, δεν ξέρω. Σε αυτά θέλω να μας απαντήσετε. Και οι κώδικες καλοί είναι, αλλά απαντήστε σε αυτά και αν οι «Πάτσηδες» φυτρώνουν ή τους εκτρέφετε εσείς. Αυτά θέλει να ακούσει ο κόσμος.

Εχθές, κύριε Υπουργέ, μιας και εκπροσωπείτε σήμερα την Κυβέρνηση, η νέα Ιταλίδα Πρωθυπουργός, η Μελόνι, ανακοίνωσε ότι οι γιατροί και οι νοσοκόμοι που δεν εμβολιάστηκαν κατά του κορωνοϊού, μπορούν να ξαναρχίσουν από χθες να επιστρέφουν στις θέσεις εργασίας τους. Στην Ελλάδα τι γίνεται; Γιατί αυτή η εμμονή; Γιατί αυτή η κακία; Γιατί αυτή η απανθρωπιά; Γιατί αυτό το μίσος για τους ανθρώπους αυτούς; Τελείωσε ο κορωνοϊός. Πάρτε τους ανθρώπους πίσω. Και δεν είναι μόνο αυτές οι επτάμισι χιλιάδες, είναι και αυτοί που ιδιωτεύουν, που τους έχετε πάρει την άδεια και δεν μπορούν να ανοίξουν τα ιατρεία τους. Τι περιμένετε δηλαδή; Και δεν το έχει κάνει μόνον η Ιταλία, το έκαναν και άλλες χώρες. Εσείς συνεχίστε έτσι.

Ένα παρασκήνιο, κύριε Υπουργέ. Ακούστε, κύριε Πρόεδρε, ωραίο είναι αυτό, τα παραπολιτικά που λέμε. Είχαμε ένα τριήμερο εορταστικό στην πόλη μας τη Θεσσαλονίκη. Κάποια στιγμή μετά τη δοξολογία του Αγίου Δημητρίου βγαίνει ο Πρόεδρος της Ελληνικής Λύσης από την εκκλησία και συναντά τον κ. Παναγιωτόπουλο και λέει, δίκην εξυπνακισμού ή πειράγματος, όπως θέλετε πείτε το, «έλα και στην παρέλαση αύριο να δεις και τα Marder που θα παρελάσουν κι αυτά». «Εγώ θα πάω να τα δω. Εσύ θα τα στείλεις στα νησιά ή θα τα στείλεις στον Έβρο;». Άλλα λέτε, άλλα κάνετε. Συγγνώμη που το λέω, αλλά αυτά είναι ψέματα. Όταν ήρθε ο Πρωθυπουργός εδώ και ο Υπουργός Εθνικής Άμυνας και λέει ότι τα Marder θα αντικαταστήσουν τα τεθωρακισμένα οχήματα μεταφοράς προσωπικού που είχαμε στα νησιά και δεν το κάνετε, είστε ψεύτες. Συγγνώμη που το λέω, αλλά αυτό τι είναι;

Και κλείνω, κύριε Πρόεδρε. Εδώ έχουμε και Βουλευτές της Νέας Δημοκρατίας οι οποίοι δεν είναι και τόσο κεντρώοι όπως η Νέα Δημοκρατία.

Κύριε Υπουργέ, ξέρω ότι μεγαλώσατε και γαλουχηθήκατε στη βόρεια Ελλάδα, στη Βέροια. Ακούστε: Το όνειρό μας, λέει, το μακεδονικό, έγινε πραγματικότητα. Υπογράψαμε, λέει, συμφωνία με την Ευρωπαϊκή Ένωση στα μακεδονικά. Ακούστε: Η Βόρεια Μακεδονία υπέγραψε συμφωνία με την Ευρωπαϊκή Ένωση η οποία περιλαμβάνει τις υπογραφές όλων των κρατών και της Ελλάδας και της Βουλγαρίας. Τώρα πια δεν χρειάζεται να πιστεύουμε. Τώρα ξέρουμε ήδη ποιο ήταν το θάρρος, η αποφασιστικότητα και το όραμα. Τα καταφέραμε, λέει. Μακεδόνες με μακεδονική γλώσσα αναγνωρισμένη από όλο τον κόσμο. Χαίρε, Μακεδόνες μου! η ιστορία έχει γραφτεί! Ζόραν Ζάεφ.

Χαιρετίσματα στον κ. Μητσοτάκη, που θα έβαζε βέτο! Βέτο θα έβαζε, θα ασκούσε βέτο και μάλωνε τη Βουλγαρία ο κ. Μητσοτάκης που ασκούσε η Βουλγαρία βέτο, για την κατάπτυστη κατά τα άλλα, όπως λέγατε, Συμφωνία των Πρεσπών! Και με αυτά τα μούτρα τα πολιτικά θα πάτε να διεκδικήσετε την ψήφο στη Μακεδονία πάνω; Να πείτε τι στον κόσμο; Να πείτε στον κόσμο ότι αυτές είναι μακεδονικές ομάδες, Macedonia σκέτο. Να πείτε «Macedonia’s Official Tourism Website», το επίσημο τουριστικό site των Σκοπίων; Θα τα καταθέσω στα Πρακτικά αυτά. Αυτά είναι τα έργα και οι ημέρες σας και σε αυτά να απαντήσετε στον κόσμο, σε έναν κόσμο που πεινάει, σε έναν κόσμο που βλέπει να χάνει την πατρίδα του κομμάτι-κομμάτι. Εσείς ασχολείστε με τους κώδικες.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα θα πάρει η κ. Τόνια Αντωνίου από το Κίνημα Αλλαγής. Ακολουθούν ο κ. Κυρανάκης και ο κ. Ζαχαριάδης.

Κυρία Αντωνίου, έχετε τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα τη θέσπιση του νέου Κώδικα Φορολογικής Διαδικασίας με την οποία δεν επέρχεται καμμία μεταβολή στην ουσία των διατάξεων που κωδικοποιούνται, όπως ανέφερε στην επιτροπή ο κ. Βεσυρόπουλος. Ο κ. Βεσυρόπουλος είπε όμως κατά λέξη και κάτι άλλο, ότι «μέσω της κωδικοποίησης της φορολογικής νομοθεσίας προάγεται η ασφάλεια του δικαίου και δημιουργούνται σχέσεις εμπιστοσύνης ανάμεσα στον φορολογούμενο και το κράτος». Συμφωνούμε μαζί του. Αυτό όμως που προάγει περισσότερο από όλα την εμπιστοσύνη ανάμεσα στο φορολογούμενο και το κράτος είναι όταν ο φορολογούμενος έχει πλήρη και διαφανή εικόνα για το πώς αξιοποιούνται τα χρήματα που πληρώνει στο κράτος. Σε αυτό η Νέα Δημοκρατία αποτυγχάνει εσκεμμένα και συστηματικά.

Θα αναφέρω ένα σχετικό κραυγαλέο παράδειγμα: Στις 10 Οκτωβρίου του 2022 συζητήθηκε στη Βουλή επίκαιρη ερώτησή μου σχετικά με το ποσό που καταβλήθηκε στον προϋπολογισμό της Ευρωπαϊκής Ένωσης από το ελληνικό κράτος ύστερα από σχετικές έρευνες του OLAF για απώλειες από δασμούς λόγω υποκοστολόγησης μεγάλων ποσοτήτων εισαγόμενων κλωστοϋφαντουργικών προϊόντων και παπουτσιών από την Κίνα.

Ο κ. Βεσυρόπουλος δεν έδωσε καμμία ουσιαστική απάντηση για την ουσία μιας υπόθεσης, που αποπνέει οσμή σκανδάλου και απόκρυψης. Απλά επιβεβαίωσε ότι η Ελλάδα πλήρωσε τον Μάιο του 2022 ένα ποσό με επιφύλαξη που αφορούσε τους διαφυγόντες δασμούς της περιόδου 2018 - 2019. Δεν μας είπε ποιο είναι το ποσό που, αντί να το πληρώσουν οι λαθρέμποροι, το πληρώνουν οι Έλληνες φορολογούμενοι. Είναι 3,5 εκατομμύρια ευρώ; Είναι 35 εκατομμύρια ευρώ; Είναι 350 εκατομμύρια ευρώ; Ποιο είναι τελικά το ποσό, κύριε Υπουργέ; Τα στελέχη της Κυβέρνησης θα μας απαντήσουν; Πόσο είναι αυτό το ποσό που έπρεπε, επαναλαμβάνω, να το πληρώσουν οι λαθρέμποροι και το πληρώνουν οι Έλληνες φορολογούμενοι;

Σήμερα το πρωί ως Κοινοβουλευτική Ομάδα καταθέσαμε ερώτηση και αίτηση κατάθεσης εγγράφων για να πάρουμε όλα αυτά τα στοιχεία που έχουν αποκρύψει από τους φορολογούμενους οι πολιτικές ηγεσίες του Υπουργείου Οικονομικών και η ηγεσία της ΑΑΔΕ. Το ποσό εκτιμάται σε εκατοντάδες εκατομμύρια, αφού τα διαφυγόντα έσοδα από τη μη είσπραξη δασμών αγγίζουν το ιλιγγιώδες ποσό του 17% των παραδοσιακών ιδίων πόρων της Ευρωπαϊκής ένωσης για τα έτη 2018-2019, κάτι που υποδηλώνει ότι τα οργανωμένα κυκλώματα τελωνειακής απάτης, λειτουργούσαν ως Λερναία Ύδρα. Αν, λοιπόν, κόπτεσθε για την εμπιστοσύνη του Έλληνα φορολογούμενου να μας διαθέσετε άμεσα όλα τα στοιχεία.

Αναφέρω ενδεικτικά ορισμένα από τα κρίσιμα ερωτήματα:

Ποιο είναι το ποσό που καταβλήθηκε τον περασμένο Μάιο, κύριε Υπουργέ; Πώς αναλύεται σε καταλογισθέν κεφάλαιο και καταλογισθέντες τόκους και ποιες περιόδους αφορούν; Πότε καταλογίστηκε επίσημα και πότε κοινοποιήθηκε στην ελληνική Κυβέρνηση; Με ποια ταμειακή διαδικασία καταβλήθηκε και ποια είναι η επίπτωσή του στην εκτέλεση του προϋπολογισμού του 2022;

Πόσοι έλεγχοι σε ποιες περιόδους διενεργήθηκαν και σε ποια λιμάνια παρατηρήθηκε η διαπιστωθείσα παραβατικότητα από την OLAF; Πόσες φορές συμμετείχαν οι ελληνικές αρχές στους ελέγχους αυτούς; Αξιοποίησαν τα σχετικά ευρήματα των ελέγχων της OLAF;

Σε ποιες ενέργειες καταλογισμού ευθυνών έχετε προβεί για όσους διενεργούσαν τις υποκοστολογημένες εισαγωγές που προκάλεσαν τον καταλογισμό απολεσθέντων δασμών; Υπάρχει καταγραφή των φυσικών και νομικών προσώπων που έχουν τελέσει τις παραβάσεις, κύριε Υπουργέ;

Ποια είναι τα αρμόδια όργανα της ΑΑΔΕ τα οποία απέτυχαν να ανταποκριθούν άμεσα και αποτελεσματικά στις οδηγίες και στα πορίσματα των ελέγχων της OLAF;

Σε ποιες ενέργειες καταλογισμού ευθυνών έχετε προβεί για όσους με πράξεις ή παραλείψεις τους διευκόλυναν τις υποκοστολογημένες εισαγωγές που προκάλεσαν τον καταλογισμό των απολεσθέντων δασμών;

Γιατί δεν έχει υπάρξει οποιαδήποτε ενημέρωση από το Υπουργείο Οικονομικών και την ΑΑΔΕ για τη διενέργεια των ελέγχων της OLAF, για τα πορίσματα των ελέγχων, για τον καταλογισμό του ποσού και των τόκων για την καταβολή του ποσού μέχρι την κατάθεση της επίκαιρης ερώτησης; Γιατί ούτε ο Υπουργός, ούτε ο Υφυπουργός Οικονομικών, ούτε ο διοικητής της ΑΑΔΕ ενημέρωσαν τη Βουλή στις 2 Ιουνίου κατά τη συζήτηση επί της έκθεσης Απολογισμού της Ανεξάρτητης Αρχής Δημοσίων Εσόδων για το έτος 2021 και του προγραμματισμού δραστηριοτήτων της για το έτος 2022, ενώ είχαν ήδη καταβάλει το ποσό;

Πόσο ρεαλιστική είναι η προσπάθεια αμφισβήτησης της ίδιας της στατιστικής μεθοδολογίας της Ευρωπαϊκής Ένωσης, στην οποία αναφέρθηκε ο κ. Βεσυρόπουλος κατά την απάντησή του, δεδομένου ότι υπάρχει ήδη αρνητικό δεδικασμένο από το 2018 για το Ηνωμένο Βασίλειο για αντίστοιχη υπόθεση;

Κύριοι της Κυβέρνησης, έχει εκτιμηθεί η επίπτωση όλων αυτών για τις εγχώριες μικρομεσαίες βιοτεχνίες και εμπορικές επιχειρήσεις της χώρας, οι οποίες υπονομεύονται και συνθλίβονται μέσα από τον αθέμιτο ανταγωνισμό; Έχετε μιλήσει με εμπόρους να σας πουν τι γίνεται στην αγορά λόγω του λαθρεμπορίου; Η Οικονομική Εισαγγελία έχει ασχοληθεί με το συγκεκριμένο θέμα; Υπάρχουν πορίσματα σχετικά με την υπόθεση; Έχει ασχοληθεί, κύριε Υπουργέ, η Εθνική Αρχή Διαφάνειας με τη συγκεκριμένη υπόθεση και σε ποιον βαθμό σχετίζεται η παραίτηση του τέως διοικητή της με την εν λόγω υπόθεση; Γνωρίζετε κάτι να ενημερώσετε το Σώμα;

Εμείς, αγαπητοί συνάδελφοι, δεσμευόμαστε να βρούμε και να δώσουμε στους Έλληνες φορολογούμενους τις απαντήσεις σε αυτά τα ερωτήματα. Γιατί εμείς, η παράταξή μας, το ΠΑΣΟΚ, είναι η παράταξη που θεσμοθέτησε τη «ΔΙΑΥΓΕΙΑ». Εννοούμε τη λέξη εμπιστοσύνη του πολίτη και δεν τη χρησιμοποιούμε, κύριε Υπουργέ, προσχηματικά όπως η Νέα Δημοκρατία.

Και κλείνω την τοποθέτησή μου με το εξής, έχοντας ακούσει τον προηγούμενο συνάδελφο από το Βήμα. Μιλάμε για τον Πάτση και τους «Πάτσηδες», για τα «πάρτι» που κάνουν πάλι τα «γαλάζια» παιδιά και το «Μαξίμου Α.Ε.». Όσον αφορά αυτό που συζητάμε τώρα, αυτή τη στιγμή, που έχω θέσει από το Βήμα της Βουλής, μιλάμε αγαπητέ συνάδελφε, για πολύ μεγάλο «πάρτι»!

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τώρα τον λόγο στον κ. Κωνσταντίνο Κυρανάκη από τη Νέα Δημοκρατία και θα ακολουθήσει ο Κοινοβουλευτικός Εκπρόσωπος του Κομμουνιστικού Κόμματος Ελλάδας.

Ορίστε, κύριε Κυρανάκη, έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Κύριε Πρόεδρε, αν έχω την άδειά σας θα ήθελα να μιλήσω από το έδρανο.

**ΠΡΟΕΔΡΕΥΩΝ (Γεώργιος Λαμπρούλης):** Βεβαίως, είναι επιλογή σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Ευχαριστώ πολύ.

Θα ήθελα να ξεκινήσω απευθυνόμενος στην Κοινοβουλευτική Εκπρόσωπο του ΠΑΣΟΚ - ΚΙΝΑΛ πριν αποχωρήσει από την Αίθουσα, αν είναι εφικτό, η οποία ανέφερε για πολλοστή φορά αυτό που λέει σύσσωμη η Αντιπολίτευση το τελευταίο διάστημα, το οποίο κατά τη γνώμη μου και κατά τη γνώμη κάθε λογικού ανθρώπου είναι ένα απίστευτο ψέμα, ότι επιδοτούμε συνεχώς την αισχροκέρδεια στην ενέργεια.

Και γιατί είναι ψέμα αυτό, κυρία συνάδελφε; Διότι όταν έχει μπει σε εφαρμογή ένας μηχανισμός ανάκτησης εσόδων ο οποίος στους πρώτους δυόμισι μήνες λειτουργίας του μπορεί και ανακτά περίπου δυόμισι δισεκατομμύρια ευρώ βάζοντας αυτός ο μηχανισμός όλους τους παρόχους και τους παραγωγούς να έχουν την υποχρέωση να δίνουν χρήματα στα κρατικά ταμεία, δηλαδή να βγάζουν χρήματα από τη δική τους τσέπη και να τα δίνουν στα κρατικά ταμεία, στο Ταμείο Ενεργειακής Μετάβασης, ώστε να μπορούν αυτά τα χρήματα να μπαίνουν αυτόματα σε εκπτώσεις που παίρνει ο κάθε καταναλωτής, η κάθε επιχείρηση, στον λογαριασμό του κάθε μήνα -είτε έχει ΔΕΗ είτε έχει έναν άλλο πάροχο βλέπει αυτή την έκπτωση και ξέρει ότι τα χρήματα αυτά προέρχονται από την πολιτική της Κυβέρνησης η οποία ουσιαστικά φορολογεί στην πηγή και παίρνει μέχρι τώρα δυόμισι και παραπάνω δισεκατομμύρια από παραγωγούς και παρόχους- το να έρχεται η Αντιπολίτευση συνεχώς, καθημερινά, είτε στη Βουλή είτε σε μέσα ενημέρωσης, σε πάνελ, σε εκπομπές και να λέει ότι επιδοτούμε δήθεν με χρήματα των φορολογουμένων την αισχροκέρδεια είναι ένα συκοφαντικό ψέμα και πρέπει κάποια στιγμή να σταματήσει. Γιατί κάποια στιγμή πρέπει στη χώρα αυτή να συμφωνούμε αν έξω είναι μέρα ή αν είναι νύχτα, να μπορούμε να κάνουμε αντιπαράθεση με πραγματικά δεδομένα.

Άρα λοιπόν, κυρία συνάδελφε, να λέμε την αλήθεια. Και αν κάπου έχει κάνει λάθος η Κυβέρνηση, ναι, να το πούμε. Εμείς προτιμάμε να είμαστε μια Κυβέρνηση η οποία αναγνωρίζει και διορθώνει τα λάθη της παρά να είμαστε μια Κυβέρνηση η οποία ψάχνει για λάθη και δεν βρίσκει. Προτιμούμε να πολιτευόμαστε με ειλικρίνεια, γιατί έτσι χτίζεται η εμπιστοσύνη.

Έρχομαι, λοιπόν, στο θέμα της κωδικοποίησης και επικροτώ την προσωπική σας προσπάθεια, κύριε Υπουργέ, διότι θυμάμαι ότι και στην προηγούμενή σας θητεία στην κυβέρνηση Σαμαρά - Βενιζέλου με δική σας προσωπική προσπάθεια είχε ξεκινήσει τότε η κωδικοποίηση και για τον Κώδικα Φορολογικής Διαδικασίας και για τον φορολογικό κώδικα, για τον οποίον ενθαρρύνω τις προσπάθειες που κάνετε να ολοκληρωθεί και αυτή η κωδικοποίηση. Διότι ακόμη και σήμερα που μιλάμε δεν έχουμε όλους τους φόρους σε ένα ενιαίο νομοθετικό κείμενο για να μπορεί να ανατρέχει ο κάθε φορολογούμενος, είτε είναι φυσικό πρόσωπο είτε είναι επιχείρηση, και να μπορεί να βγάλει άκρη, εν πάση περιπτώσει. Θέλω, λοιπόν, επικροτώντας παράλληλα, να σας εξηγήσω και να σας ενθαρρύνω να προστατέψετε αυτή την προσπάθεια κωδικοποίησης με τον εξής τρόπο.

Για ποιον λόγο φτάσαμε ως εδώ, δέκα χρόνια μετά την προηγούμενη κωδικοποίηση; Διότι έρχεται με το υπάρχον νομοθετικό σύστημα ο κάθε Υπουργός και βάζει μία διάταξη άσχετη με το αντικείμενο του νομοσχεδίου, η οποία μπορεί να τροποποιεί το δικό σας νομοθέτημα. Έρχεται σε ένα νομοθέτημα του Υπουργείου Παιδείας, του Υπουργείου Δικαιοσύνης, του Υπουργείου Αγροτικής Ανάπτυξης και όταν κρίνεται ότι πρέπει να αλλάξει μία διάταξη στον Κώδικα Φορολογικής Διαδικασίας έρχεται σε ένα δικό του νομοσχέδιο με δική σας τροπολογία και μπαίνει εκεί αυτή η τροποποίηση. Αυτό πρέπει να τελειώσει, κύριε Υπουργέ, γιατί η προσπάθεια που κάνουμε σήμερα για κωδικοποίηση είναι καλή προσπάθεια, όλοι οι συνάδελφοι από την Αντιπολίτευση είναι υπέρ. Το είπε και η κ. Αντωνίου λίγο πριν ότι όλοι είμαστε υπέρ της κωδικοποίησης και συμφωνούμε ότι αυτό ενισχύει την εμπιστοσύνη πολιτών και κράτους, από κάθε κυβέρνηση. Για να μπορέσουμε από εδώ και πέρα, λοιπόν, να διασφαλίσουμε ότι κάθε αλλαγή του Κώδικα Φορολογικής Διαδικασίας θα είναι σε αυτό το κείμενο που ψηφίζουμε σήμερα θα πρέπει, όταν υπάρχει μία τροποποίηση ισχύοντος νόμου, να έρχεται σε αυτή την Αίθουσα και να ψηφίζεται και να συζητείται και να αποφασίζεται αυτοτελώς. Για να μπορεί να υπάρχει ασφάλεια δικαίου -είναι το επιχείρημα το οποίο σωστά χρησιμοποιήσατε και στις επιτροπές και εδώ σήμερα-, για να συνεχιστεί αυτή η ασφάλεια δικαίου πρέπει οι τροποποιήσεις ισχύοντος νόμου να συζητούνται και να ψηφίζονται αυτοτελώς.

Θα σας παρακαλέσω, κύριε Υπουργέ, στο Υπουργικό Συμβούλιο και σε όποιο άλλο όργανο θεωρείτε ότι μπορεί να ακουστεί αυτή η φωνή, να το κάνετε. Έχετε μόνο να κερδίσετε.

Σας ενθαρρύνω, κλείνοντας, να βάλουμε και μία τάξη στον Φορολογικό Κώδικα. Όλοι οι φόροι που ισχύουν σήμερα στη χώρα μας να μπουν σε ένα ενιαίο κείμενο -το γνωρίζω ότι έρχεται και πρέπει να διασφαλίσουμε ότι εκεί αυτή η προσπάθεια θα προστατευθεί από άσχετες τροπολογίες στο μέλλον- και να μπορέσουμε να δούμε και έναν τρόπο ανταποδοτικής φορολόγησης, να ξέρει ο πολίτης και η επιχείρηση πού πηγαίνουν τα χρήματα τα οποία πληρώνουν σε φόρους, αν πληρώνει για παιδεία, αν πληρώνει για υγεία, αν πληρώνει για κοινωνικό κράτος, να ξέρει ότι εκείνη την ώρα που πληρώνει δεν πληρώνει επειδή έχει εισόδημα ή επειδή κυκλοφορεί με το αυτοκίνητό του ή επειδή αγόρασε ένα ακίνητο ή επειδή τελεί μία πράξη ή σε μία κατάσταση, αλλά πληρώνει φόρους για να μπορέσει να έχει από το ελληνικό κράτος σε αντάλλαγμα μία δωρεάν παροχή, μία δωρεάν υπηρεσία την οποία δεν μπορεί να διασφαλίσει μόνος του.

Δεν μπορεί κάποιος που έχει σπίτι να χτίσει έναν δρόμο γύρω από το σπίτι του ούτε υποδομές ύδρευσης και ηλεκτροδότησης ή οτιδήποτε άλλο. Πληρώνουν έναν φόρο για να μπορέσει το κράτος να διασφαλίσει τα αυτονόητα, ότι θα μπορέσει να πάει με έναν δρόμο στο σπίτι του.

Άρα, λοιπόν, να δούμε, κύριε Υπουργέ, στην επόμενη νομοθετική παρέμβαση και πώς μπορεί να υπάρξει αυτή η ανταποδοτική φορολόγηση, για να ξέρει ο κάθε πολίτης ακριβώς πού πηγαίνουν τα χρήματά του.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καραθανασόπουλε, ζήτησε τον λόγο η κ. Γιαννακοπούλου, λόγω, προφανώς, της αναφοράς που έγινε από τον κ. Κυρανάκη. Θερμή παράκληση, κυρία Γιαννακοπούλου, για ένα λεπτό όμως.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Μία απάντηση πρέπει και οφείλω να δώσω.

**ΠΡΟΕΔΡΕΥΩΝ (Γεώργιος Λαμπρούλης):** Δεν σας στερώ το δικαίωμα, απλά, θερμή παράκληση για τον χρόνο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σέβομαι και τον Κοινοβουλευτικό Εκπρόσωπο του Κομμουνιστικού Κόμματος Ελλάδας και δεν θέλω να πάρω χρόνο.

Όμως, ξέρετε, δεν μπορώ να μην απαντήσω σε αυτά τα οποία μας εγκάλεσε ο κ. Κυρανάκης και βέβαια τα περί δήθεν ψευδών.

Κατ’ αρχάς, κύριε Κυρανάκη, πρέπει να πάρετε απόφαση ότι πλέον -και νομίζω είναι σαφές- το ΠΑΣΟΚ θα σας κάνει πάρα πολύ αυστηρή κριτική, γιατί δυστυχώς ο τρόπος με τον οποίο αντιμετωπίζετε την τεράστια κρίση ακρίβειας είναι το λιγότερο αναποτελεσματικός. Και απάντηση θα πάρετε. Πάρτε το απόφαση! Θα σας κάνουμε αυστηρή αντιπολίτευση. Θα σας ταράξουμε στην αυστηρή αντιπολίτευση, με στοιχεία, λοιπόν. Με στοιχεία και σας καλώ να απαντήσετε.

Για ποιον λόγο λέμε ότι επιδοτείτε τα υπερκέρδη των εταιρειών ενέργειας; Τα στοιχεία είναι αποκαλυπτικά, μιλούν από μόνα τους. Σύμφωνα με τα στοιχεία της ΡΑΕ, κύριε Κυρανάκη, οι προμηθευτές αγόρασαν το ρεύμα 233 ευρώ τη μεγαβατώρα στην πανάκριβη ελληνική χονδρεμπορική -που σημειωτέων τον Οκτώβρη ήταν πρώτη στην Ευρώπη- και πούλησαν αυτό που αγόρασαν 233 ευρώ, 600 ευρώ τη μεγαβατώρα, δηλαδή σε υπερδιπλάσια τιμή από την αγορά κερδίζοντας μόνο γι’ αυτόν τον μήνα τουλάχιστον 500 εκατομμύρια ευρώ. Διότι μιλάμε πάντα με στοιχεία.

Άρα, τι κάνει ο περίφημος μηχανισμός της Κυβέρνησής σας; Ουσιαστικά κάθε μήνα δημιουργεί εκατοντάδες εκατομμύρια υπερκέρδη, νέα υπερκέρδη σε όλους τους προμηθευτές, μέσω των πανάκριβων τιμολογίων τα οποία ανακοινώνουν. Και για να εξισορροπήσετε αυτόν τον στρεβλό μηχανισμό τι κάνετε; Μονίμως κάθε μήνα δίνετε ξανά ποσά, δυσθεώρητα ποσά επιδοτήσεων, τα οποία δεν προέρχονται απλά και μόνο σε καμμία περίπτωση από τα υπερκέρδη, αλλά από τον κρατικό προϋπολογισμό.

Και κλείνω με το εξής: Μόνο το κόστος των επιδοτήσεων τον μήνα Οκτώβριο είναι 1,1 δισεκατομμύριο ευρώ, όταν από τα υπερκέρδη τα οποία κατακρατά ο μηχανισμός προήλθαν μόλις τα 250 εκατομμύρια. Τα υπόλοιπα 850 εκατομμύρια, κύριε Κυρανάκη, δυστυχώς χρηματοδοτήθηκαν από τον ελληνικό προϋπολογισμό και με αυτόν τον τρόπο, δυστυχώς, στερούν άλλα πράγματα τα οποία θα μπορούσαν να γίνουν.

Άρα να είμαστε σαφείς, να μιλάμε πάντα με αριθμούς. Η πολιτική ανεπάρκεια της Κυβέρνησης είναι ξεκάθαρη. Προσπαθείτε ουσιαστικά να αντικαταστήσετε τη στρεβλή πολιτική που κάνετε με ένα αναποτελεσματικό σύστημα.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Καραθανασόπουλος, ο Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Κύριε Πρόεδρε, ζητώ τον λόγο. Έγινε ονομαστική αναφορά.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει ούτε προσωπικό ούτε διαστρέβλωση. Έδωσε κάποιες εξηγήσεις στη βάση όσων αναφέρθηκαν, κύριε Κυρανάκη, ως Κοινοβουλευτική Εκπρόσωπος. Αν επιθυμεί ο Κοινοβουλευτικός σας Εκπρόσωπος, να έρθει να τοποθετηθεί.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Είπε «Σας καλώ να απαντήσετε». Δεν είναι παρών ο Κοινοβουλευτικός Εκπρόσωπος.

**ΠΡΟΕΔΡΕΥΩΝ (Γεώργιος Λαμπρούλης):** Να ήταν εδώ ο Κοινοβουλευτικός Εκπρόσωπος. Όπου και αν είναι, ας έρθει να απαντήσει.

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Με κάλεσε να απαντήσω.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, καθίστε κάτω. Δεν έχετε τον λόγο. Θέλετε να δημιουργήσετε θέμα;

**ΚΩΝΣΤΑΝΤΙΝΟΣ ΚΥΡΑΝΑΚΗΣ:** Με αδικείτε.

**ΠΡΟΕΔΡΕΥΩΝ (Γεώργιος Λαμπρούλης):** Δεν καταγράφεται τίποτα από αυτά που λέτε, κύριε Κυρανάκη. Καθίστε κάτω, σας παρακαλώ πολύ. Μην με αναγκάσετε να πάρω άλλα μέτρα. Σας το λέω ευγενικά για τελευταία φορά. Καθίστε στο έδρανό σας, παρακαλώ πολύ.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, η στιχομυθία που παρακολουθήσαμε, πριν από λίγο, μου θυμίζει μία διαπάλη ανάμεσα στους υπεύθυνους για τα προβλήματα τα οποία βιώνει ο κόσμος, μία διαπάλη ψευδεπίγραφη, που προσπαθούν να συγκαλύψουν τις τεράστιες ευθύνες, τις οποίες έχουν και το ΠΑΣΟΚ και η Νέα Δημοκρατία και βεβαίως, ο ΣΥΡΙΖΑ γι’ αυτή την κατάσταση.

Για την ακρίβεια, για τη φτώχεια, για την εξαθλίωση, για το ότι δεν μπορεί να ικανοποιήσει βασικές του ανάγκες ο λαός, είναι συνυπεύθυνοι και τσακώνονται για να συγκαλύψουν αυτή την ευθύνη και ταυτόχρονα να καλλιεργήσουν και αυταπάτες στον κόσμο ότι τάχα με ένα μαγικό ραβδάκι θα αλλάξουμε την κατάσταση.

Ας έρθουμε στο νομοσχέδιο το οποίο συζητάμε. Είναι η κωδικοποίηση της φορολογικής διαδικασίας. Τι αφορά αυτή η κωδικοποίηση; Αφορά ουσιαστικά το φορολογικό σύστημα. Στον πυρήνα της είναι το φορολογικό σύστημα. Αυτό το φορολογικό σύστημα τι είναι; Είναι ένα φορολογικό σύστημα βάρβαρο, βαθιά άδικο, βαθύτατα ταξικό.

Δύο μόνο στοιχεία φτάνουν να αποδείξουν αυτόν τον ισχυρισμό. Μόλις στο 5% με 6% του συνόλου των φορολογικών εσόδων προέρχεται από τα νομικά πρόσωπα, από τους επιχειρηματικούς ομίλους. Και δεύτερο στοιχείο το 55% με 65% διαχρονικά -άρα καλύπτει και κυβερνήσεις και του ΠΑΣΟΚ και του ΣΥΡΙΖΑ και της σημερινής- αφορά τους έμμεσους φόρους, δηλαδή τους πιο άδικους, τους πιο ταξικούς φόρους, το πιο αντιλαϊκό είδος φορολογίας.

Και από την άλλη μεριά, αυτή την εικόνα έρχονται να συμπληρώσουν οι σκανδαλώδεις φοροαπαλλαγές τις οποίες έχει κάθε φύσεως και μορφής το μεγάλο κεφάλαιο, οι μεγάλοι επιχειρηματικοί όμιλοι, με χαρακτηριστικό παράδειγμα τους εφοπλιστές.

Νέα Δημοκρατία, ΣΥΡΙΖΑ και ΠΑΣΟΚ αρνήθηκαν -το είπε και η εισηγήτριά μας- στην πρόσφατη συνταγματική αναθεώρηση να καταργήσουν τις σκανδαλώδεις, συνταγματικού χαρακτήρα, φοροαπαλλαγές που απολαμβάνει το εφοπλιστικό κεφάλαιο.

Είχε το θράσος ένας Βουλευτής του ΣΥΡΙΖΑ να μιλήσει ότι επιβάλαμε φορολογία στις εφοπλιστές για ποια; Για την εθελοντική εισφορά, για να καλύψουν τα τεράστια ποσά τα οποία έχουν κατακλέψει από το ελληνικό δημόσιο!

Αλήθεια, εφόσον είναι ωραίο αυτό το σύστημα της εθελοντικής εισφοράς, γιατί δεν το εφαρμόζετε για τους εργαζόμενους και τους συνταξιούχους και να πείτε «ο καθένας εθελοντικά θα εισφέρει στα φορολογικά έσοδα ό,τι θέλει», όπως κάνουν και οι εφοπλιστές; Ισονομία δεν λέτε; Όλοι να αντιμετωπίζονται με τον ίδιο τρόπο. Γιατί δεν το κάνετε;

Διότι βεβαίως ξέρετε πολύ καλά ότι τα μόνιμα υποζύγια του φορολογικού συστήματος είναι τα λαϊκά στρώματα. Κι αυτό το φορολογικό κατασκεύασμα έχει τη σφραγίδα και τις υπογραφές και της Νέας Δημοκρατίας και του ΣΥΡΙΖΑ και του ΠΑΣΟΚ.

Και βεβαίως, μία εικόνα είναι χίλιες λέξεις, λένε. Δεν συνηθίζω να χρησιμοποιώ πολλά στοιχεία, αλλά φτάνει ένα, η εικόνα που αναδεικνύει τις ληξιπρόθεσμες οφειλές έναντι στην εφορία. Ποια είναι αυτή η εικόνα, όπως καταγράφεται στην ετήσια έκθεση απολογισμού της ΑΑΔΕ; Ότι το 86,5% του συνόλου που χρωστάνε στην εφορία -και το σύνολο είναι περίπου τέσσερα εκατομμύρια ΑΦΜ- χρωστάει μόλις το 2,5% του συνόλου των ληξιπρόθεσμων οφειλών. Αυτοί που χρωστάνε δηλαδή μέχρι 5.000 ευρώ.

Ε, ένας λογικός άνθρωπος θα έλεγε: «Αν το 86% χρωστάει μόλις το 2,5%, διαγράψτε το, βρε παιδιά! Τι είναι ο κάβουρας, τι είναι το ζουμί του;». Διότι μιλάμε για μικροοφειλές. Αντίστοιχα, μόλις το 0,2% αυτών που χρωστάνε, -δηλαδή, περίπου έξι εκατομμύρια- χρωστάει πόσο; Χρωστάει συνολικά το 78,6% του συνόλου των ληξιπρόθεσμων οφειλών. Δηλαδή, χρωστάνε περίπου 86 δισεκατομμύρια ευρώ σε ένα σύνολο 111 δισεκατομμυρίων ευρώ.

Ορίστε, ιδού πεδίο δόξης λαμπρόν, κύριοι Υπουργοί, κύριοι της Κυβέρνησης, της προηγούμενης και της σημερινής: Από αυτούς πάρτε τα. Πάρτε αυτά τα 86 δισεκατομμύρια που χρωστάει το 0,2%, που είναι οι πλούσιοι, που δεν πλήρωσαν τους φόρους τους, γιατί; Διότι έκαναν περιουσιακά στοιχεία με αυτή την μη πληρωμή των φόρων.

Αντίθετα, αυτοί που χρωστάνε μέχρι πέντε χιλιάρικα, 500 ευρώ, 1.500 ευρώ, 2.000 ευρώ, γιατί τα χρωστάνε; Για να κάνουν περιουσία; Όχι, αλλά γιατί δεν μπορούν να πληρώσουν, γιατί έχουν στεγνώσει, δεν αντέχουν άλλο και δεν αντέχουν εξαιτίας του φορολογικού σας συστήματος, το οποίο είναι άδικο και είναι βάρβαρο.

Και επιπλέον, δεν φτάνει αυτή η βαρβαρότητα της τεράστιας τρομακτικής φοροεπιδρομής που δέχθηκε ο λαός μας, είχαν από την άλλη μεριά να αντιμετωπίσουν το τσάκισμα των εισοδημάτων τους. Πόσο μειώθηκαν την προηγούμενη δεκαετία τα εισοδήματα των μισθωτών; Έχασαν πάνω από το 40%. Οι συνταξιούχοι 55% με 60% είχαν απώλειες από τις συντάξεις τις οποίες είχαν προκαταβάλει με τις ασφαλιστικές τους εισφορές, επαγγελματίες, αυτοαπασχολούμενοι, φτωχομεσαία αγροτιά.

Από τη μία, λοιπόν, τους τσακίσατε, με τους νόμους σας και με τις πολιτικές σας, Νέα Δημοκρατία, ΣΥΡΙΖΑ και ΠΑΣΟΚ, τα εισοδήματα και από την άλλη, τους υπερφορολογήσατε. Και όχι μόνο τους υπερφορολογήσατε, αλλά ο ΣΥΡΙΖΑ, κατά κύριο λόγο, με τον νόμο Κατρούγκαλου εξαπέλυσε και μία εισφοροεπιδρομή στα πλατιά λαϊκά στρώματα και ιδιαίτερα στους αυτοαπασχολούμενους και τους επαγγελματίες.

Από αυτή την άποψη, πάλι είναι αποκαλυπτικά τα στοιχεία του ΕΦΚΑ. Ποιοι χρωστάνε και γιατί χρωστάνε; Χρωστάνε αυτοί οι οποίοι δεν μπορούν να πληρώσουν στον ΕΦΚΑ. Η συντριπτική τους πλειοψηφία είναι αυτοί, γιατί δεν δύνανται. Ενώ αντίθετα, αυτοί που χρωστάνε τα τεράστια ποσά, τα πάνω από 500.000 ευρώ, είναι μόλις το 0,2% και στον ΕΦΚΑ αντίστοιχο ποσοστό -κοιτάξτε σύμπτωση!- και χρωστάει πάνω από το 60% του συνόλου των ληξιπρόθεσμων οφειλών στον ΕΦΚΑ. Οι μεγάλοι επιχειρηματικοί όμιλοι είναι αυτοί. Ποιος μπορεί να χρωστάει πάνω από 1 εκατομμύριο στον ΕΦΚΑ; Αυτοί οι οποίοι δεν καταβάλλουν τις εισφορές τις οποίες έχουν πληρώσει οι εργαζόμενοι και έχουν παράνομα παρακρατήσει τις ασφαλιστικές εισφορές των εργαζομένων. Και από αυτή την άποψη κέρδισαν και δεν κατέβαλαν τις εισφορές.

Και εφόσον αυτή είναι η εικόνα -και η εικόνα, μάλιστα, γίνεται ακόμη πιο βάρβαρη, πιο επώδυνη, αν πάρουμε υπ’ όψιν μας και τα «κόκκινα» δάνεια των λαϊκών στρωμάτων, λόγω ακριβώς αυτής της κατάστασης, λόγω του ότι δεν μπορούσαν να πληρώσουν- εσείς ποιους κυνηγάτε, κύριοι της Κυβέρνησης; Δεν θα ήταν λογικό να κυνηγήσετε τους λίγους που χρωστάνε πολλά; Όχι, δεν κάνετε αυτό. Κυνηγάτε τους πολλούς που χρωστάνε λίγα. Κυνηγάτε, δηλαδή, αυτούς που δεν έχουν και δεν μπορούν να πληρώσουν και δεν κυνηγάτε, αφήνετε στο απυρόβλητο, αυτούς και που έχουν και που μπορούν να πληρώσουν.

Γιατί το κάνετε αυτό; Δεν είναι μόνο η δική σας Κυβέρνηση. Και η προηγούμενη κυβέρνηση τα ίδια έκανε. Διότι είναι πολύ απλό. Αυτός ο οποίος δεν έχει το όποιο περιουσιακό στοιχείο τού έχει εναπομείνει, είναι φανερό πια τι έχει. Όμως, οι επιχειρηματικοί όμιλοι που έχουν κρύψει τα περιουσιακά τους στοιχεία σε offshore εταιρείες, που έχουν αξιοποιήσει την ανωνυμία των μετοχών, που έχουν αξιοποιήσει το απόρρητο του τραπεζικού συστήματος, που έχουν αξιοποιήσει φορολογικούς παραδείσους, λογαριασμούς στην Ελβετία και την ελευθερία κίνησης κεφαλαίων, βεβαίως, σε αυτούς δεν βρίσκετε τι να τους καταλογίσετε. Και αν βγάζετε κάτι από αυτούς στο σφυρί, αυτό σας το έχουν πουλήσει σε δεκαπλάσια αξία από ό,τι άξιζε. Διότι βγαίνει και καμμιά βίλα στο σφυρί, υποτίθεται, αλλά αυτή τη βίλα ο επιχειρηματίας σάς την έχει πουλήσει με τα χρέη που έχει προς την εφορία, τις τράπεζες και τα ασφαλιστικά ταμεία δέκα φορές παραπάνω από την αξία της και πάλι και από αυτό έχει βγάλει. Αντίθετα, αυτός τον οποίον στοχοποιείτε και κυνηγάτε είναι αυτός ο οποίος δεν μπορεί πραγματικά να ανταποκριθεί.

Μάλιστα, δημιουργήσατε και συγκεκριμένους μηχανισμούς: Η κυβέρνηση του ΣΥΡΙΖΑ δημιούργησε τον ηλεκτρονικό πλειστηριασμό, για να διευκολύνει τους πλειστηριασμούς. Ιδιώνυμο αδίκημα η κυβέρνηση του ΣΥΡΙΖΑ στο λαϊκό κίνημα, το οποίο προσπαθούσε να προστατέψει από τους πλειστηριασμούς τη λαϊκή κατοικία και με αυτό το ιδιώνυμο αδίκημα, σέρνονται σήμερα στα δικαστήρια συνδικαλιστές και στελέχη της Κεντρικής Επιτροπής του ΚΚΕ, σε αντίθεση με το δικό σας στέλεχος, που ήταν ένα από τα «κοράκια» -τον Πάτση, πώς τον λένε- το οποίο λιγουρευόταν να πάει να βάλει στο χέρι τα σπίτια των φτωχών και των εξαθλιωμένων.

Και βεβαίως, διευκόλυνε η προηγούμενη κυβέρνηση του ΣΥΡΙΖΑ τη μεταβίβαση των ληξιπρόθεσμων οφειλών, είτε από «κόκκινα» δάνεια είτε από χρέη προς το Δημόσιο, στα διάφορα αρπακτικά, στα διάφορα funds, τους servicers, όπως τους λέτε τώρα.

Το αποτέλεσμα είναι να έρχεται σήμερα ο κώδικας να πατάει πάνω σε αυτή την κατάσταση για να κάνει πιο αποτελεσματικό τον μηχανισμό για το κυνήγι το οποίο πρόκειται να εξαπολύσει η ΑΑΔΕ, το ΚΕΑΟ, οι τράπεζες, τα διάφορα «κοράκια» απέναντι στους φτωχούς και στους εξαθλιωμένους.

Μάλιστα, εδώ υπάρχουν και συγκεκριμένες προτάσεις, κύριε Υπουργέ, τις οποίες δεν κάνει μόνο το ΚΚΕ, αλλά έχει φτάσει στο σημείο να σας τις κάνει και η Ένωση Διοικητικών Δικαστών. Τι σας λέει η Ένωση Διοικητικών Δικαστών στην επιστολή που έστειλε;

Σας κάνει τρεις συγκεκριμένες επισημάνσεις, κύριε Υπουργέ. Σας κάνει η Ένωση Δικαστών τρεις συγκεκριμένες επισημάνσεις στην ανακοίνωσή της. Πρώτον, να απαλειφθεί το τεκμήριο στην παράγραφο 5 του άρθρου 5, ότι ο φορολογούμενος έλαβε γνώση της πράξης που απεστάλη με συνημμένη επιστολή με την παρέλευση δεκαπέντε ημερών, ανεξάρτητα αν πήρε την επιστολή. Αυτό είναι μία αυθαιρεσία. Δηλαδή, αν δεν έχει πάρει την επιστολή, σημαίνει ότι την πήρε, επειδή πέρασαν δεκαπέντε μέρες; Σας το λέει και η Ένωση Διοικητικών Δικαστών.

Το δεύτερο που σας λέει η ένωση είναι να απαλείψετε τη δυνατότητα το Δημόσιο να αναθέτει σε τράπεζες και σε λοιπά νομικά πρόσωπα –«στα αρπακτικά κοράκια»- τη δυνατότητα είσπραξης χρεών προς το Δημόσιο.

Το τρίτο ζήτημα που σας λέει και το οποίο και χθες σας είπαμε και σήμερα σας είπε η εισηγήτριά μας, είναι ότι δεν απαιτείται ενημέρωση, όταν πρόκειται να κατάσχει χρήματα αυτού που χρωστάει και βρίσκονται σε χέρια τρίτων. Και σας λέει ότι αυτό παραβιάζει αποφάσεις δικαστηρίων και θα καταπέσει όσοι προσφύγουν στα δικαστήρια. Ανενημέρωτος και θα του κατάσχετε τα χρήματα, χωρίς να τον ενημερώνετε; Είναι συγκεκριμένα το εδάφιο β) της παραγράφου 3 του άρθρου 47. Και μιλάμε για τους τραπεζικούς λογαριασμούς αυτών που χρωστάνε. Χωρίς ειδοποίηση πάτε και κατάσχετε. Και σας λέει η Ένωση Δικαστών ότι αυτή παραβιάζει αποφάσεις δικαστηρίων και θα καταπέσει οποιοσδήποτε προσφύγει στα διοικητικά δικαστήρια. Και όμως, εσείς επιμένετε σε αυτή τη βάρβαρη πολιτική την οποία έχετε.

Και επιτρέψτε μου, κύριε Πρόεδρε -και θα ολοκληρώσω- να πω δύο κουβέντες για τη μεγάλη συζήτηση που γίνεται για την ακρίβεια. Η ακρίβεια είναι παιδί του συστήματος που υπηρετείτε. Δεν είναι τυχαίο γεγονός και γι’ αυτό δεν είναι τυχαίο ότι σε όλον τον καπιταλιστικό κόσμο υπάρχει τεράστια ακρίβεια, που τσακίζει στην κυριολεξία το βιοτικό επίπεδο των λαϊκών στρωμάτων. Και αυτή η ακρίβεια είναι αποτέλεσμα της οργάνωσης της οικονομικής δραστηριότητας προς όφελος των μεγάλων επιχειρηματικών ομίλων για να διασφαλίσουν και να μεγεθύνουν τα καπιταλιστικά τους κέρδη. Και αυτή η οικονομική δραστηριότητα είναι σε βάρος των εργαζομένων και των υπολοίπων λαϊκών στρωμάτων και των αναγκών τους. Δηλαδή, στον βωμό της κερδοφορίας του κεφαλαίου, το καπιταλιστικό σύστημα που υπηρετείτε θυσιάζει βασικές λαϊκές ανάγκες και δικαιώματα των εργαζομένων και του λαού.

Είναι η επεκτατική πολιτική που τροφοδοτεί τον πληθωρισμό και την οποία ο ΣΥΡΙΖΑ τη δέχεται ως μάνα εξ ουρανού και ως προοδευτική πρόταση. Είναι η απελευθέρωση της αγοράς της ενέργειας και η «πράσινη» μετάβαση που την υποστηρίξατε όλες οι κυβερνήσεις μέχρι τώρα και η οποία διαμόρφωσε ένα πολύ ακριβό ενεργειακό μείγμα και κατέστρεψε εγχώριες παραγωγικές πηγές, όπως είναι ο λιγνίτης.

Είναι η λογική -την οποία έχετε όλοι σας- περί εξωστρέφειας του ελληνικού μοντέλου της παραγωγής. Η εξωστρέφεια είναι συνυφασμένη και τροφοδοτεί την ακρίβεια. Να πω ένα παράδειγμα από τα παλιά που το λένε και τώρα. Όταν ήμουν φοιτητής στην Ιταλία το ελληνικό γιαούρτι στην Ιταλία ήταν πιο φτηνό απ’ ό,τι ήταν στην Ελλάδα. Γιατί; Διότι ο Έλληνας καταναλωτής, ο λαός που έπαιρνε το γιαούρτι πλήρωνε τη διαφορά, για να μπορεί να είναι ανταγωνιστικό στην ιταλική αγορά. Οι επιχειρήσεις το πουλούσαν πολύ πιο φτηνό και αυτά που έχαναν, τα έβγαζαν από τον Έλληνα. Από τα ελληνικά λαϊκά στρώματα μπορούν να κάνουν εξαγωγές και ορίστε το αποτέλεσμα. Η εξωστρέφειά σας από τη μια μεριά δεν καλύπτει τις ανάγκες της λαϊκής οικογένειας και από την άλλη μεριά αναγκάζεται ο λαός να πληρώνει πανάκριβα αυτά τα εμπορεύματα.

Τρίτον, είναι οι ιδιωτικοποιήσεις που όλες οι κυβερνήσεις τις επέβαλαν, όπως και την περαιτέρω εμπορευματοποίηση της υγείας, της παιδείας, της πρόνοιας, του πολιτισμού και του αθλητισμού. Και βεβαίως και πάνω απ’ όλα είναι οι ανταγωνισμοί, οι τεράστιοι, σφοδροί, ιμπεριαλιστικοί ανταγωνισμοί για τον έλεγχο των ενεργειακών πηγών που οδήγησαν στον πόλεμο στην Ουκρανία. Είναι ο εμπορικός πόλεμος ανάμεσα στις Ηνωμένες Πολιτείες και στην Κίνα για τις εφοδιαστικές αλυσίδες και αυτός ο εμπορικός πόλεμος εκτοξεύει ακόμη περισσότερο τις τιμές των εμπορευμάτων.

Και βεβαίως, η ακρίβεια σχετίζεται με την έμμεση φορολογία που συζητάγαμε πιο πριν. Η λύση δεν είναι να μειωθεί ο ΦΠΑ 1-2%. Σιγά τα ωά! Η λύση είναι να καταργηθεί ο ΦΠΑ και οι έμμεσοι φόροι συνολικά. Αυτή είναι η πρόταση. Μία μικρή μείωση του ΦΠΑ δεν πρόκειται να αλλάξει την κατάσταση -όπως είναι οι προτάσεις των άλλων κομμάτων που αποδέχονται την πολιτική της Ευρωπαϊκής Ένωσης- αλλά χρειάζονται λύσεις ριζικές, ριζοσπαστικές και ανατρεπτικές. Καταργήστε τον ΦΠΑ και την έμμεση φορολογία, τους ειδικούς φόρους κατανάλωσης στα καύσιμα και στην ηλεκτρική ενέργεια.

Και το τρίτο στοιχείο της ακρίβειας είναι με τι εισοδηματικά επίπεδα αντιμετωπίζει την ακρίβεια αυτός που την υφίσταται. Όταν με τις πολιτικές σας έχετε τσακίσει τους μισθούς και τις συντάξεις, είναι λογικό ακόμη και 1% και 2% να ανέβει ο τιμάριθμος θα είναι υπερβολικό και όχι 9% και 10% και 12% που τρέχει σε πανευρωπαϊκό επίπεδο, αλλά και στη χώρα μας.

Το γεγονός ότι με βάση τα επίσημα στοιχεία του ΕΦΚΑ το 38% των μισθωτών, δηλαδή οκτακόσιες δέκα χιλιάδες μισθωτοί, αμείβονται με 383 ευρώ τον μήνα μεικτά, είναι δημιούργημα των δικών σας πολιτικών, και της σημερινής Κυβέρνησης και των προηγουμένων. Είναι δημιούργημα του νόμου Βρούτση-Αχτσιόγλου. Είναι δημιούργημα της απελευθέρωσης της αγοράς εργασίας, της μερικής απασχόλησης των συμβασιούχων.

Αυτά, λοιπόν, έχετε διαμορφώσει και από αυτή την άποψη οι προτάσεις και της Κυβέρνησης και των υπόλοιπων κομμάτων βασίζονται στη λογική «να σε κάψω Γιάννη, να σε αλείψω λάδι». Κάνουν, δηλαδή, μια αναδιανομή και καλούν τους λιγότερο φτωχούς να πληρώσουν από το υστέρημά τους για να προστατευθούν οι πραγματικά φτωχοί και εξαθλιωμένοι είτε ως καταναλωτές είτε ως φορολογούμενοι, αφήνοντας στο απυρόβλητο τις αιτίες της ακρίβειας που είναι το καπιταλιστικό κέρδος και τα συμφέροντα των επιχειρηματικών ομίλων.

Και από αυτήν την άποψη η λογική την οποία προβάλλουν τα άλλα κόμματα για να αντιπολιτευτούν την Κυβέρνηση είναι η λογική του μικρότερου κακού που οδηγεί στη συσσώρευση και στην επιδείνωση της θέσης των λαϊκών στρωμάτων, οδηγεί στη διεύρυνση της ψαλίδας ανάμεσα στις δυνατότητες που αντικειμενικά υπάρχουν και στο επίπεδο ικανοποίησης των λαϊκών αναγκών, οδηγεί στη διεύρυνση των ανισοτήτων.

Γι’ αυτόν ακριβώς τον λόγο, αυτό που λέει το ΚΚΕ είναι ότι πρέπει ο εργαζόμενος, τα φτωχά λαϊκά στρώματα, οι επαγγελματίες, οι βιοπαλαιστές αγρότες και οι κτηνοτρόφοι να συγκρουστούν με τις πραγματικές αιτίες των προβλημάτων που αντιμετωπίζουν. Δεν τους πρέπει ένας παθητικός ρόλος που να περιμένουν και να αναμένουν απλά και μόνο το πότε θα γίνουν κυβέρνηση, για να έρθει ένας επίδοξος σωτήρας που θα τους σώσει και πάλι.

Γιατί παραφράζοντας ένα τραγούδι: «Ποιος από τους σωτήρες θα μας προστατεύσει; Ποιος;», θα μας προστατεύσει μόνο ο λαός. Και αυτό είναι το ΚΚΕ.

Πρέπει ο λαός να αναδειχθεί σε πρωταγωνιστή των εξελίξεων, σε οργανωτή της λαϊκής πάλης. Πρέπει να δώσει απάντηση στις 9 του Νοέμβρη με την πανελλαδική απεργία και ταυτόχρονα με ισχυρό ΚΚΕ να βαδίσει στον δρόμο των γενικότερων ρήξεων και ανατροπών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση στην Αίθουσα «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και τρεις συνοδοί Εκπαιδευτικοί από το 4ο Γενικό Λύκειο Καρδίτσας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Η Θεσσαλία έχει την τιμητική της σήμερα, πριν η Λάρισα και τώρα η Καρδίτσα.

Τον λόγο τώρα έχει ο κ Κωνσταντίνος Ζαχαριάδης από τον ΣΥΡΙΖΑ. Ακολουθεί ο κ. Σπανάκης και μετά ο κ. Σαρακιώτης. Ολοκληρώνεται ο κατάλογος με τον κ. Υψηλάντη και μετά ο Υπουργός.

Κύριε Ζαχαριάδη, έχετε τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, η συζήτηση σήμερα στην Ολομέλεια γίνεται στη σκιά ενός πολύ μεγάλου σκανδάλου, το οποίο προκαλεί και για το παράνομο του ζητήματος και βεβαίως για το ανήθικο του πράγματος. Την τελευταία εβδομάδα που έχει έρθει στο φως της δημοσιότητας το θέμα του κ. Πάτση, όλοι κάνουν ότι δεν ήξεραν δεν γνώριζαν. Όμως, όσοι τουλάχιστον παρακολουθούμε τον ημερήσιο Τύπο ξέρουμε ότι στα γραφεία μας έρχονται και ηλεκτρονικά, πολλές φορές και σε χαρτί, τα πρωτοσέλιδα όλων των εφημερίδων.

Μου κάνει τρομερή εντύπωση το ότι στα γραφεία των Υπουργών, των εκατόν πενήντα έξι, εκατόν πενήντα επτά Βουλευτών της Συμπολίτευσης, των εκατοντάδων, χιλιάδων μετακλητών υπαλλήλων που βλέπουν τα πρωτοσέλιδα καθημερινά δεν έπεσε το μάτι ενός σε ένα πρωτοσέλιδο που λέει αυτό το πράγμα.

Εν πάση περιπτώσει, «γκουγκλάροντας» στο internet βρίσκουμε πληροφορίες ήδη από το 2010 για τη δραστηριότητα του κ. Πάτση. Και πραγματικά αναρωτιέμαι: Όταν ένα κόμμα φτιάχνει τα ψηφοδέλτια του σε μία μονοεδρική Περιφέρεια, δηλαδή σε μία Περιφέρεια που αυτός που την κερδίζει το παίρνει όλο, παίρνει το 100%, δεν κοιτάζει εκεί πέρα ποιος είναι ο άνθρωπος που βάζει; Δεν είναι σαν τον Νότιο Τομέα -βλέπω εδώ τον φίλο μου τον κ. Σπανάκη-, που είναι καμμιά δεκαπενταριά, εικοσαριά υποψήφιοι ή σαν τη Β΄ Πειραιά που είναι ο κ. Αλεξιάδης και εκεί είναι καμμιά δεκαριά. Εκεί είναι τρεις, τέσσερις. Δεν ρώτησαν ποιος είναι αυτός και πώς μπαίνει εκεί μέσα; Και πέσανε ξαφνικά από τα σύννεφα όλοι και ο κουμπάρος του που ήταν τότε το «νούμερο δύο» του Πρωθυπουργού και όλοι αυτοί με τους οποίους σχημάτιζε έναν πολιτικό περίγυρο.

(Στο σημείο αυτό την Προεδρική Έδρα καταλαμβάνει ο Z΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Αλλά δεν είναι μόνο αυτό. Πριν από ένα μήνα δεν συζητάγαμε για τον συνάδελφο από τη Μαγνησία που με χαμηλό πόθεν έσχες είχε ανοίξει τη δυνατότητα να πάρει επιχορήγηση 4 εκατομμυρίων και δάνειο 6 εκατομμυρίων; Πραγματικά αναρωτιέμαι. Και αυτό δεν είναι σωστό για τη λειτουργία του πολιτικού συστήματος γιατί προφανώς και οι εκατόν πενήντα πέντε συνάδελφοι -δεν ξέρω πόσοι- που έχουν παραμείνει αυτή την στιγμή στην Κοινοβουλευτική Ομάδα της Νέας Δημοκρατίας, δεν είναι έτσι.

Κάποιοι έχουμε μπει στο Κοινοβούλιο, από όλες τις παρατάξεις, για να κάνουμε δουλειά και κάποιοι έχουν μπει για να κάνουν δουλειές. Την ίδια ώρα που βλέπουμε αναγκαστικά μέτρα πίεσης στα εισοδήματα, αύξηση στα επιτόκια που πιέζουν τα δάνεια των πολιτών και πλειστηριασμούς, ο άλλος παίρνει δάνειο για να πάει να πάρει τα δάνεια του κόσμου και να τον πιέσει να χάσει το σπίτι του. Αυτό τι εικόνα δημιουργεί για το πολιτικό σύστημα της χώρας; Συν το ότι έχουμε μια καραμπινάτη παραβίαση της νομοθεσίας για το ζήτημα των offshore εταιρειών.

Εδώ πήγε να γίνει ποδοπάτημα το καλοκαίρι του 2016 όταν η κυβέρνηση του Αλέξη Τσίπρα νομοθετούσε την απαγόρευση συμμετοχής σε offshore εταιρείες. Η Επιτροπή Πόθεν Έσχες εδώ πέρα κάνει κάποια δουλειά; Ξέρετε ποια είναι η εικόνα στον μέσο πολίτη, να φαίνεται κάποιος ο οποίος, ενώ έχουμε κάνει τρεις δηλώσεις πια, δεν έχει ελεγχθεί γι’ αυτά τα ζητήματα.

Έτσι βγαίνει το «όλοι ίδιοι είναι». Έτσι βγήκε πριν από δεκαπέντε χρόνια το «όλοι μαζί τα φάγαμε». Όμως ούτε όλοι είμαστε ίδιοι -και το πιστεύω για τους συναδέλφους της Νέας Δημοκρατίας- ούτε όλοι μαζί τα φάγαμε, ούτε θα αφήσουμε το πολιτικό σύστημα να κυλήσει σε έναν τέτοιο βούρκο. Εδώ χρειάζονται πραγματικές πρωτοβουλίες για διαφάνεια. Και δυστυχώς αυτά δεν μπορεί να τα κάνει ο κ. Μητσοτάκης, γιατί είναι μέρος αυτού του προβλήματος.

Αυτό το οποίο σωστά έλεγε η αείμνηστη Φώφη Γεννηματά για το «Μαξίμου Α.Ε.» είναι μια πραγματικότητα και αποδεικνύεται καθημερινά. Η Κυβέρνηση λειτουργεί σαν ανώνυμη εταιρεία. Η δημοκρατία, όμως, δεν είναι ανώνυμη εταιρεία. Ο Πρωθυπουργός δεν είναι CEO. Ο κ. Δημητριάδης δεν ήταν CFO. Εδώ θέλει κανόνες. Εδώ ο κόσμος περνάει μεγάλη δυσκολία. Εδώ καταργήσαμε την επιδότηση στο ντίζελ που χρησιμοποιεί ο αγρότης και ο μικροεπιχειρηματίας και είναι το ντίζελ πάνω από τα 2 ευρώ και αυτό φουντώνει την ακρίβεια παντού. Ταυτόχρονα κάποιοι κάνουν δουλειές και έχουνε κάνει τα δισεκατομμύρια στραγάλια.

Και έχει περάσει αυτό το οποίο λέει ο ΣΥΡΙΖΑ για «7,5 δισεκατομμύρια απευθείας αναθέσεις» σαν ένα σύνθημα. Πολλές φορές από το ένα αυτί μπαίνει και από το άλλο βγαίνει. Δεν είναι έτσι. Αυτά τα 7,5 δισεκατομμύρια είναι σκάνδαλα των 50, των 100, των 150, των 200 χιλιάδων, του 1 εκατομμυρίου, ένα-ένα. Μπορεί κάποιος να μιλάει για ώρες και να απαριθμεί αυτό το οποίο έχει γίνει στην Ελλάδα τα τελευταία χρόνια. Ένα-ένα σκάνδαλο είναι αυτά τα 7,5 δισεκατομμύρια. Είναι τα χρήματα του ελληνικού λαού. Είναι το κομπόδεμα του. Είναι αυτό το οποίο πρέπει να έχουμε ως απόθεμα για την επόμενη μέρα.

Και βεβαίως, επειδή δεν είμαστε αφελείς, ξέρουμε πάρα πολύ καλά ότι μέρος των υποκλοπών και μέρος των παρακολουθήσεων έχει να κάνει και με ζητήματα οικονομικά. Δεν είναι άσχετα τα ζητήματα μεταξύ τους. Προφανώς, αυτοί οι οποίοι είχαν ή έχουν εγκαταστήσει αυτό το σκοτεινό σύστημα -πρωτοφανές για τα ευρωπαϊκά δεδομένα- παρακολουθήσεων και μέσω ΕΥΠ και μέσω «Predator», είχαν και οικονομικό κριτήριο.

Διαβάστε προσεκτικά τις αναρτήσεις στο Twitter του κ. Κουράκη και διαβάστε προσεκτικά και αυτά τα οποία λέει η «ναυαρχίδα» του κυβερνητικού τύπου, «ΤΑ ΝΕΑ», «ΤΟ ΒΗΜΑ», ο κ. Λαμπρόπουλος. Δεν είναι Συριζαίοι αυτοί οι άνθρωποι. Δεν άνοιξε ξανά το θέμα στη δημόσια συζήτηση από το «DOCUMENTO». Από «ΤΑ ΝΕΑ» άνοιξε.

Η εφημερίδα «ΤΑ ΝΕΑ» πριν από είκοσι μέρες έβγαλε και μία δημοσκόπηση: 30% μπροστά η Νέα Δημοκρατία, στα αζήτητα το δεύτερο, τρίτο, τέταρτο κόμμα. Απόλυτη κυριαρχία του κ. Μητσοτάκη. Υποκλοπές, παρακολουθήσεις τέλος! Τώρα ξανανοίγει το θέμα. Τι έγινε;

Δεν μπορούμε να πάμε έτσι σε εκλογές. Πρέπει να δοθούν απαντήσεις. Το θέμα είναι πολύ πιο σύνθετο και πολύ πιο σκοτεινό από αυτό το οποίο είχαμε αισθανθεί στις 4 Αυγούστου 2022 που ο κ. Δημητριάδης αποχώρησε από τη θέση του επειδή ο ΣΥΡΙΖΑ του έκανε τοξική αντιπολίτευση και επειδή είχε υπερβεί τον χρόνο που κάθονται στις Ηνωμένες Πολιτείες Αμερικής σε ανάλογη θέση. Αυτή ήταν η διαρροή που έδωσε τότε το Μέγαρο Μαξίμου στους δημοσιογράφους.

Κύριε Πρόεδρε, ευχαριστώ. Και θα προχωρήσουμε τη συζήτηση σε όλα τα επίπεδα για να έρθει το φως σε αυτά τα ζητήματα και στο Κοινοβούλιο, αλλά και όπου αλλού μπορούμε.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Καλησπέρα σας, καλή εβδομάδα και καλό μήνα.

Κι εγώ νόμιζα, κύριε Ζαχαριάδη, θα μου ζητήσετε και ένα λεπτό να μιλήσετε και για την κύρωση.

Καλείται στο Βήμα ο κ. Βασίλειος-Πέτρος Σπανάκης από τη Νέα Δημοκρατία.

Ορίστε, κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, άκουσα πριν από λίγο από τον συνάδελφο του ΣΥΡΙΖΑ ότι δεν μπορεί να πάμε έτσι σε εκλογές. Φαίνεται ότι βλέπει την αποτύπωση των δημοσκοπήσεων και ότι η διαφορά μεταξύ της Νέας Δημοκρατίας και του ΣΥΡΙΖΑ αντί να μικραίνει μεγαλώνει. Θα ήθελα όμως να τον διαβεβαιώσω από αυτό το Βήμα ότι στους μήνες που μένουν έχουμε ακόμη να κάνουμε πολλή δουλειά μπροστά μας. Γιατί εμείς κάνουμε δουλειά επί της ουσίας.

Θα μπορούσε κανείς να πει πολλά ερωτήματα όσον αφορά τη φορολογική σας πολιτική, γιατί σε αυτή την Αίθουσα βλέπω έμπειρους στα φορολογικά, όπως είναι ο κ. Αλεξιάδης, η κ. Παπανάτσιου…

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Δεν ήσασταν εδώ για να ακούσετε.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** ...όμως θα ήθελα να αναδείξω τις διαφορές μας. Γιατί δεν είμαστε ίδιοι. Διότι η Νέα Δημοκρατία έχει τεράστιες διαφορές με τον ΣΥΡΙΖΑ, όπως -και δεν σας κρύβω- ότι σε αυτό το νομοσχέδιο δεν ταυτιστήκατε με το ΠΑΣΟΚ, γιατί βλέπω ότι σε άλλα νομοσχέδια ταυτίζεστε και σε μια γενικότερη γραμμή που ακολουθείτε.

Κυρίες και κύριοι συνάδελφοι, η Κυβέρνηση ακολουθεί με συνέπεια μία πολιτική για τη μείωση των φορολογικών επιβαρύνσεων, την ενίσχυση της οικονομικής δραστηριότητας και τη διευκόλυνση πολιτών και επιχειρήσεων. Σε αυτή την κατεύθυνση συμβάλλει και η κωδικοποίηση και απλούστευση της φορολογικής νομοθεσίας, μέσω της οποίας προάγεται η ασφάλεια του δικαίου και δημιουργούνται πραγματικές σχέσεις εμπιστοσύνης ανάμεσα στον φορολογούμενο και το κράτος.

Ο νέος Κώδικας Φορολογικής Διαδικασίας αποτελεί ένα επικαιροποιημένο και συνεκτικό νομοθέτημα, ένα εργαλείο αποτελεσματικό για τη φορολογική διοίκηση, τους φορολογούμενους, τα δικαστήρια, τους επαγγελματίες λογιστές και φυσικά τους δικηγόρους.

Ο Κώδικας Φορολογικής Διαδικασίας καθορίζει μία σειρά από ζητήματα όπως τη διαδικασία προσδιορισμού των προστίμων για την υποβολή ανακριβούς φορολογικής δήλωσης, τις φορολογικές παραβάσεις σχετικά με τον ΦΠΑ, τους παρακρατούμενους φόρους, την παρεμπόδιση του ελέγχου, την υπόθαλψη και συνέργεια σε οικονομικά εγκλήματα.

Καμμία μεταβολή δεν επέρχεται στην ουσία των διατάξεων που κωδικοποιούνται και αυτό πρέπει να το πούμε. Στο πλαίσιο της κωδικοποίησης μεταφέρονται οι ήδη ισχύουσες διατάξεις για τη φορολογική διαδικασία. Μέσω της κωδικοποίησης ενοποιούνται οι υφιστάμενες διατάξεις, αίρονται πιθανές αναντιστοιχίες στο περιεχόμενο και στην ορολογία τους και καταργούνται ρυθμίσεις ανενεργές, σιωπηρά καταργημένες, καθώς και ρυθμίσεις που έχουν εξαντλήσει το ρυθμιστικό τους περιεχόμενο.

Το προτεινόμενο σχέδιο κώδικα περιλαμβάνει 71 άρθρα, κατανεμημένα σε δεκατρία τμήματα και παραρτήματα που έχουν στόχο την κωδικοποίηση των υφιστάμενων διατάξεων που διέπουν την διαδικασία προσδιορισμού βεβαίωσης και είσπραξης των εσόδων του δημοσίου, καθώς και τις κυρώσεις για τη μη συμμόρφωση με τη νομοθεσία.

Από τη θεσμοθέτηση του Κώδικα Φορολογικής Διαδικασίας ψηφίστηκαν -σε διάφορες χρονικές φάσεις- δεκάδες διατάξεις που τον τροποποιούν. Εκτός από τις τροποποιήσεις διατάξεων του ίδιου του κώδικα τα τελευταία χρόνια έχουν επέλθει σειρά από νομοθετικές παρεμβάσεις εκτός του κώδικα, οι οποίες επηρεάζουν ρυθμίσεις του, όπως μεταβολές στη φορολογία του εισοδήματος και στη νομοθεσία για τα ελληνικά λογιστικά πρότυπα.

Επιπλέον, έχουν γίνει σοβαρές οργανωτικές μεταβολές που επηρεάζουν το περιεχόμενο του Κώδικα, όπως η σύσταση της Ανεξάρτητης Αρχής Δημοσίων Εσόδων σε αντικατάσταση της πρώην Γενικής Γραμματείας Δημοσίων Εσόδων. Στις περιπτώσεις αυτές δεν ακολούθησε η αντίστοιχη νομοθετική εναρμόνιση με ανάλογη προσαρμογή του περιεχομένου του Κώδικα Φορολογικής Διαδικασίας.

Έτσι, λοιπόν, έρχεται σήμερα το Υπουργείο Οικονομικών να προχωρήσει -αν θέλετε- σε ένα νοικοκύρεμα, σε ένα συμμάζεμα και σε αυτό το σημείο επιτρέψτε μου να συγχαρώ την πολιτική, αλλά και τους υπηρεσιακούς παράγοντες του Υπουργείου Οικονομικών και της Ανεξάρτητης Αρχής Δημοσίων Εσόδων για τη συγκεκριμένη κύρωση και τις προσπάθειες που έχουν κάνει.

Να τονίσω ότι με αυτή την κύρωση που θα ψηφιστεί σήμερα οι ελεγχόμενοι και οι ελεγκτές θα έχουν πιο ξεκάθαρη εικόνα για το τι προβλέπεται, όπως μεταξύ άλλων για την τήρηση των λογιστικών αρχείων, την υποβολή των δηλώσεων, τις ενδοομιλικές συναλλαγές, τον προσδιορισμό και την είσπραξη του φόρου, καθώς και για περιπτώσεις φοροδιαφυγής.

Η κωδικοποίηση αποτελεί πρακτική καλής νομοθέτησης που έχει στόχο να εξαλείψει αναντιστοιχίες και την έλλειψη νομοθετικής συνέπειας. Ακούσαμε τον Υπουργό να αναφέρεται στην προσπάθεια που έχει γίνει με τη νομοθετική κωδικοποίηση έξι συνολικά φορολογιών: του Κώδικα Είσπραξης Δημοσίων Εσόδων, του Κώδικα Φορολογικής Διαδικασίας, των λοιπών έμμεσων φορολογιών, του Φόρου Προστιθέμενης Αξίας, της φορολογίας περιουσίας και του Εθνικού Τελωνειακού Κώδικα, ενώ έχουν δρομολογηθεί οι απαιτούμενες διαδικασίες για την κατάρτιση προς κύρωση από τη Βουλή του ΦΠΑ και του κώδικα των λοιπών έμμεσων φορολογιών.

Κυρίες και κύριοι συνάδελφοι, σε συνέχεια της κύρωσης του Κώδικα Είσπραξης Δημοσίων Εσόδων -την οποία ψηφίσαμε πρόσφατα- με το νομοσχέδιο που συζητάμε σήμερα διαμορφώνεται ένα ολοκληρωμένο θεσμικό πλαίσιο για τις διαδικασίες προσδιορισμού και είσπραξης των δημοσίων εσόδων.

Το σχέδιο νόμου: «Κύρωση Κώδικα Φορολογικής Διαδικασίας» στοχεύει στην ενίσχυση της ασφάλειας του δικαίου που διέπει τη βεβαίωση και την είσπραξη των φορολογικών εσόδων και κατ’ επέκταση στην ευχερέστερη και αποτελεσματικότερη εφαρμογή του, τόσο από τη διοίκηση όσο και από τους φορολογούμενους πολίτες και επιχειρήσεις.

Με το νομοθέτημα αυτό η Κυβέρνηση της Νέας Δημοκρατίας, η Κυβέρνηση του Κυριάκου Μητσοτάκη συνεχίζει παρεμβάσεις για τον εκσυγχρονισμό της φορολογικής διοίκησης και την ενίσχυση της ανάπτυξης της οικονομίας της χώρας μας.

Γι’ αυτόν τον λόγο καλώ όλες τις παρατάξεις, όλες τις πτέρυγες του Κοινοβουλίου μας να υπερψηφίσουν αυτή την κύρωση.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και εμείς, κύριε Σπανάκη.

Καλείται στο Βήμα ο κ. Ιωάννης Σαρακιώτης από τον ΣΥΡΙΖΑ - Προοδευτική Συμμαχία και να ετοιμάζεται ο κ. Υψηλάντης από τη Νέα Δημοκρατία. Στη συνέχεια όσοι από τους εισηγητές θέλουν να δευτερολογήσουν θα έχουν τον λόγο για ένα, δύο λεπτά και θα κλείσουμε με τον Υπουργό.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, υποτίθεται ότι η νομοθετική διαδικασία προβλέπει να εισακούονται οι φορείς, τουλάχιστον θεσμικά, μέσω της διαβούλευσης και μετέπειτα μέσω της διαδικασίας της ακρόασης των φορέων.

Βέβαια, να εισακούγονται ουσιαστικά και όχι διεκπεραιωτικά. Θα μπορούσατε γι’ αυτόν τον λόγο, κύριε Υπουργέ, να προχωρήσετε σε μια διαβούλευση επί του ζητήματος που συζητούμε σήμερα και εν συνεχεία να προχωρήσουμε -αφού είχατε ενσωματώσει δίκαιες ενστάσεις και παρατηρήσεις- στην κωδικοποίηση. Όμως, η κακή πρακτική της Κυβέρνησης, την οποία βιώνουμε σχεδόν σε όλα τα νομοσχέδια, επαναλήφθηκε και με το παρόν που συζητούμε σήμερα. Πλήρης αδιαφορία για τις προτάσεις και τις εισηγήσεις των εμπλεκόμενων φορέων. Βέβαια, για ποιον λόγο να μας φανεί κάτι τέτοιο περίεργο; Γίναμε γι’ ακόμη μία φορά στο ίδιο έργο θεατές, όπως άλλωστε γίναμε για μείζονα ζητήματα -τα οποία έχουν να κάνουν με το μέλλον της κοινωνίας μας, το μέλλον της οικονομίας- και αναφέρομαι στο Ταμείο Ανάκαμψης και τη διαχείριση των πόρων αυτού. Όμως, για να είμαι και δίκαιος με την Κυβέρνηση της Νέας Δημοκρατίας, στη συγκεκριμένη περίπτωση της διαχείρισης του Ταμείου Ανάκαμψης υπήρξαν κάποιες απόψεις οι οποίες εισακούστηκαν, ήταν οι απόψεις των τραπεζιτών.

Κατά την έναρξη της συζήτησης για τη διανομή των πόρων του ταμείου πριν από ένα μεγάλο χρονικό διάστημα, οι συστημικές τράπεζες σε δημόσιες συζητήσεις που είχαν λάβει χώρα τότε ζητούσαν να έχουν εκείνες την ευθύνη διαχείρισης των κονδυλίων. Ένα χρονικό διάστημα μετά βλέπουμε ότι ικανοποιείται αυτό το αίτημα από την Κυβέρνηση του κ. Μητσοτάκη. Ικανοποιείται πλήρως και στην πράξη. Ξεχάστηκε η αναπτυξιακή τράπεζα, παραγκωνίστηκε ο θεσμός των μικροπιστώσεων, χρηματοδοτικά εργαλεία τα οποία θεσμοθετήθηκαν από την προηγούμενη κυβέρνηση, από την κυβέρνηση του ΣΥΡΙΖΑ, με στόχο, με άξονα τη δίκαιη κατανομή των δημόσιων πόρων. Όμως είχαν ένα κακό κατ’ εσάς, δημιουργήθηκαν, αναπτύχθηκαν με γνώμονα τη στήριξη της κοινωνίας συνολικά και των μικρομεσαίων επιχειρήσεων.

Το μόνο σας ενδιαφέρον -γιατί ενδιαφερθήκατε για την αναπτυξιακή τράπεζα- ήταν να δωρίσετε μερικές δεκάδες χιλιάδες ευρώ στην κ. Πιτσίκα, τη γνωστή σύμβουλο του Πρωθυπουργού, για να διορίσει εκλεκτά γαλάζια στελέχη στον εν λόγω θεσμό, αφού πρώτα η ίδια είχε διοριστεί σε θέσεις επιτροπών και από τον κ. Δένδια και από τον κ. Γεραπετρίτη. Η σύμβουλος του Πρωθυπουργού, η κ. Πιτσίκα, έλαβε πάνω από 400.000 ευρώ απευθείας αναθέσεις από τα ΕΛΤΑ, από την ΕΡΤ, από τον ΑΔΜΗΕ. Έκανε προεκλογικά το περίφημο μητρώο στελεχών, εκεί από όπου ξεπήδησαν όλα αυτά τα ξεχωριστά στελέχη και βεβαίως δεν την ξεχάσατε μετά την ανάληψη της διακυβέρνησης της χώρας από τη Νέα Δημοκρατία. Κάτι περίσσεψε -κάποιες εκατοντάδες χιλιάδες ευρώ- και για τη σύμβουλο του Πρωθυπουργού από τα συνολικά 7 δισεκατομμύρια ευρώ τα οποία έχετε διοχετεύσει μέσω απευθείας αναθέσεων σε φίλους και σε ημετέρους. Λεφτόδεντρα, λοιπόν, υπάρχουν για συμβούλους, για παρατρεχάμενους, για γαλάζιους κομματάρχες.

Όμως για τη μείωση του ειδικού φόρου κατανάλωσης ή για τη μείωση του ΦΠΑ στα είδη πρώτης ανάγκης, όπως έχει προτείνει ο Πρόεδρος του ΣΥΡΙΖΑ Αλέξης Τσίπρας από πέρυσι τον Σεπτέμβρη, διαβλέποντας την οικονομική κρίση την οποία θα βιώναμε, δεν υπάρχει δημοσιονομικός χώρος. Αν μειωθεί -μας λέτε- το ΦΠΑ στο ψωμί, θα μπούμε στα μνημόνια. Όπως δεν υπάρχει χώρος και για τους μικρομεσαίους. Τον Φλεβάρη του 2019 πριν τις εκλογές ο κ. Μητσοτάκης υποσχόταν ότι θα ερχόταν η μεγάλη πολιτική αλλαγή η οποία θα ευνοούσε τους μικρομεσαίους. Σήμερα, τι κάνει η Κυβέρνηση; Κατευθύνει από το Ταμείο Ανάκαμψης από τον πυλώνα των δανείων μισό δισεκατομμύριο ευρώ μόλις σε δεκατρείς επιχειρήσεις. Πού βρίσκονται οι μικρομεσαίες επιχειρήσεις και συνολικά η μεσαία τάξη στον σχεδιασμό σας; Ακόμη και στη ΔΕΘ, όπου παραδοσιακά ο εκάστοτε Πρωθυπουργός ανακοίνωνε μέτρα στήριξης μικρομεσαίων, πρώτη φορά φέτος ο κ. Μητσοτάκης σιώπησε.

Προφανώς υπάρχουν άλλες προτεραιότητες και τις προτεραιότητες αυτές τις αντιλαμβάνονται και τα στελέχη της Κυβέρνησης. Ο ένας Βουλευτής λαμβάνει έγκριση για να χρηματοδοτηθεί η επιχειρηματική του δραστηριότητα ύψους 4 εκατομμυρίων ευρώ, ο άλλος Βουλευτής σας αγοράζει κόκκινα δάνεια αξίας 64 εκατομμυρίων ευρώ έναντι μόλις 4 εκατομμυρίων ευρώ, τα οποία τα λαμβάνει ακόμη και αυτά με τραπεζικό δανεισμό από την ίδια την τράπεζα. Και όταν ερωτάται ο κ. Πάτσης πώς μπόρεσε και έλαβε ένα τόσο μεγάλο δάνειο εν μέσω οικονομικής κρίσης, τι απάντησε; «Ρωτήστε τη διοίκηση της τράπεζας». Σαν να μας είπε ότι δεν είμαι μόνος στο φαγοπότι, δεν είμαι μόνο στην παρέα, ρωτήστε και τους υπόλοιπους. Όλοι γνώριζαν. Το είπε και ο κ. Πάτσης, όλοι ήξεραν. Όλη η χώρα το ήξερε, ο κ. Μητσοτάκης το ήξερε, το ήξερε και το κόμμα. Ο άνθρωπος βεβαίως του οποίου ο γιος ήταν και συντονιστής. Είχε επιλεγεί για τον ρόλο του συντονιστή στο κόμμα της Νέας Δημοκρατίας για τα κόκκινα δάνεια. Ομερτά, συγκάλυψη και πέπλο σιωπής.

Σιωπή βεβαίως και από τον Υπουργό Δικαιοσύνης, τον κ. Τσιάρα. Αναρωτιέται κανείς, δεν αισθάνεται ο Υπουργός την ανάγκη να λογοδοτήσει από το Βήμα της Βουλής για τις δουλειές που έκανε η σύζυγός του με τον κ. Πάτση; Εξαφανισμένος λοιπόν και ο κ. Τσιάρας. Ακολουθεί τη γνωστή τακτική «μη μιλάς, θα ξεχαστεί όπου να ΄ναι, θα ξεσπάσει ένα νέο σκάνδαλο, ένας νέος Πάτσης, οπότε ας το να βγάλει ο επόμενος τα κάστανα από τη φωτιά». Είστε οι δήθεν αντικρατιστές, οι υποτιθέμενοι υπέρμαχοι της ιδιωτικής πρωτοβουλίας, αλλά η έφοδός σας στα δημόσια ταμεία μπορεί να παρομοιαστεί μόνο με επιδρομή ακρίδων. Στο όνομα της διασπάθισης του δημοσίου χρήματος υπέρ των εκλεκτών σας έχετε ευτελίσει κάθε στρατηγικό στόχο της χώρας, όπως εκείνων της κοινωνίας της πληροφορίας, 26 εκατομμύρια ευρώ και τετρακόσια εβδομήντα πέντε έργα σε απευθείας αναθέσεις. Μήπως είναι και αυτά για τον COVID, όπως προκλητικά διατείνεστε σε άλλες περιπτώσεις τις οποίες έχουμε αποκαλύψει όλο το προηγούμενο χρονικό διάστημα;

Στο όνομα του COVID δικαιολογήσατε κάθε φαινόμενο διαπλοκής και διαφθοράς, όπως στο όνομα του πολέμου στην Ουκρανία προσπαθείτε να δικαιολογήσετε κάθε φαινόμενο ανικανότητας και αδιαφορίας, ιδίως όσον αφορά το ενεργειακό κόστος το οποίο έχει εκτοξευθεί και πλήττει δυσανάλογα νοικοκυριά και επιχειρήσεις.

Να δούμε, όμως, τι αναφέρουν οι άνθρωποι της πραγματικής οικονομίας. Θα φέρω ένα παράδειγμα το οποίο έχει παίξει στα μέσα μαζικής ενημέρωσης της Φθιώτιδας. Κόστος ηλεκτρικού ρεύματος για ψυγεία προϊόντων: Αύγουστος του 2020, 7.500 ευρώ, Αύγουστος του ̓21, 19.000 ευρώ, Αύγουστος του ̓22, 60.000 ευρώ. Αυτή είναι η στήριξη στην επιχειρηματικότητα την οποία υποσχόσασταν προεκλογικά, όταν από το ̓21 βρεθήκαμε στην πρώτη θέση όσον αφορά το κόστος της ενέργειας για τις επιχειρήσεις, καθώς και στην τιμή της χονδρικής δεν εξελισσόταν κανένας πόλεμος. Δεν είχε εισβάλει ο Πούτιν στην Ουκρανία. Ήταν ακρίβεια ξεκάθαρα Μητσοτάκη. Και ενώ βλέπατε την ενεργειακή κρίση να καλπάζει, να πλησιάζει, τι πρωτοβουλία λάβατε; Να πουληθεί το 17% της ΔΕΗ και να απολέσει το δημόσιο τον έλεγχο. Τα αποτελέσματα τα βιώνουμε όλοι σήμερα στην τσέπη μας.

Κάθε φορά πορεύεστε αντίθετα σε κάθε λογική. Οι ευρωπαϊκές χώρες κρατικοποιούν στρατηγικής σημασίας εταιρείες προκειμένου να αντιμετωπίσουν την κρίση, εσείς ιδιωτικοποιείτε. Οι ευρωπαϊκές χώρες μείωσαν το 2021 την εξάρτησή τους από το φυσικό αέριο όσον αφορά την ηλεκτροπαραγωγή, εσείς βίαιη απολιγνιτοποίηση και αύξηση του μεριδίου του φυσικού αερίου, πανηγυρίζοντας κιόλας. Έχετε καταστεί το γαλατικό χωριό του ανορθολογισμού.

Θύματα δυστυχώς της απουσίας στρατηγικού σχεδιασμού και ανάληψης πρωτοβουλιών είναι οι πολίτες, οι οποίοι, όμως, δεν ξεχνούν και θα σας δώσουν άμεσα την απάντηση που σας αρμόζει.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ, αλλά έχετε καταπατήσει τον Κανονισμό. Για την κύρωση δεν μιλήσατε καθόλου. Περάσατε και δύο λεπτά. Με φέρνετε και εμένα σε δύσκολη θέση. Να σας αφήσω, δεν θέλω να νομίζουν ότι οι Βουλευτές είναι σε γυάλα, ότι δεν ξέρουν τι γίνεται στην επικαιρότητα, αλλά εννέα λεπτά δεν είπατε κουβέντα για την κύρωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού προηγουμένως ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και τρεις εκπαιδευτικοί συνοδοί τους από το 26ο Δημοτικό Σχολείο Πάτρας.

Η Βουλή σάς καλωσορίζει.

(Χειροκροτήματα)

Τον λόγο τώρα έχει ο κ. Βασίλειος - Νικόλαος Υψηλάντης από τη Νέα Δημοκρατία.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, η σημερινή συνεδρίαση της Ολομέλειας της Βουλής πιστεύω από την πλευρά της Αντιπολίτευσης αντιμετωπίστηκε όχι για να αναδειχθεί το εγχείρημα του νέου κώδικα Φορολογικής Διαδικασίας και τα σημεία εκείνα τα οποία έχουμε συγκλίσεις ή αποκλίσεις, αλλά μια πάλι γενική θεώρηση της πολιτικής κατάστασης στον τόπο, χωρίς όμως να αναλογίζονται ότι λέγοντας αυτά ενώπιον του ελληνικού λαού ξεχνούν ότι οι ίδιοι ουδέποτε αντιμετώπισαν τα κακά -τα οποία τους παρουσιάστηκαν όσο ήταν στα πράγματα- στη ρίζα τους. Αντιθέτως άφηναν να κυλούν, άφηναν τους επιτήδειους να εκτρέφουν και να δίνουν καταστάσεις τέτοιες οι οποίες ερχόντουσαν πραγματικά σε βάρος και σε αντίθεση με τα πραγματικά συμφέροντα του ελληνικού λαού, σε αντίθεση με αυτή την Κυβέρνηση. Όποτε και έχει παρουσιαστεί κάποιο ατόπημα, κάποιο πράγμα το οποίο πρέπει να αντιμετωπιστεί, κόβεται σύριζα και όχι με τη μέθοδο του ΣΥΡΙΖΑ.

Αυτή είναι και η μεγάλη μας διαφορά και αυτή είναι η μέθοδος εκείνη η οποία ακολουθείται με συνέπεια, προκειμένου ο ελληνικός λαός να δίνει ακόμα και σήμερα -όπως εμφανίζονται στις δημοσκοπήσεις- την εμπιστοσύνη του και στον Κυριάκο Μητσοτάκη και στην Κυβέρνησή του.

Δεν μπορείτε να το καταλάβετε; Δεν μπορείτε να καταλάβετε ότι ερχόμενοι εδώ και αναφερόμενοι σε πράγματα τα οποία δεν έχουν σχέση με τα συζητούμενα δεν σας δίνει πόντους; Αντιθέτως, θα έλεγα, σας αφαιρεί. Και μια που συζητάμε για συνέπεια ακόμα και αυτός ο Κώδικας Φορολογικής Διαδικασίας είναι μια δέσμευση του Κυριάκου Μητσοτάκη ώστε να υπάρξει μια κωδικοποίηση όλων εκείνων των διατάξεων της φορολογικής νομοθεσίας στη ζωή, την καθημερινότητά μας με τις κωδικοποιήσεις οι οποίες έχουν μπει ήδη στη διαδικασία η μία μετά την άλλη να ψηφίζονται από τη Βουλή μας. Γίνονται δε στο πλαίσιο της πρακτικής μιας καλής νομοθέτησης και εδραιώνουν την ασφάλεια δικαίου ως ειδικότερης έκφανσης του κράτους δικαίου. Είναι μια διεργασία που εδράζεται στο Σύνταγμα στις παραγράφους 6 και 7 του άρθρου 76 με θεσμικό ρόλο την κεντρική επιτροπή κωδικοποίησης η οποία σύμφωνα με το άρθρο 66 του νόμου 4622/2019 διαθέτει το γενικό τεκμήριο αρμοδιότητας για την κωδικοποίηση και την αναμόρφωση του δικαίου.

Έτσι, ερχόμαστε σήμερα στην ψήφιση του κώδικα αυτού για εννέα έτη μετά την εφαρμογή του μέχρι σήμερα υφιστάμενου Κώδικα Φορολογικής Διαδικασίας ο οποίος έχει υποστεί ένα πλήθος τροποποιήσεων στο περιεχόμενό του σε διάφορες χρονικές φάσεις μέσω μεμονωμένων ή και πιο συστηματικών αλλαγών. Οι τροποποιήσεις δεν λάμβαναν υπ’ όψιν εάν επηρεάζονται αλληλένδετες με τις τροποποιούμενες διατάξεις του κώδικα ή έχουν επίπτωση στην ορολογία στη συνέπεια και στην ενότητα των ρυθμίσεων του κώδικα. Επιπρόσθετα έχουν συντελεστεί πάμπολλες νομοθετικές παρεμβάσεις εκτός του κώδικα οι οποίες θα επηρεάζουν ρυθμίσεις, όπως μεταβολές στη φορολογία εισοδήματος και στη νομοθεσία για τα ελληνικά λογιστικά πρότυπα. Συντελέστηκαν ακόμα οργανωτικές μεταβολές που επηρεάζουν το περιεχόμενο του κώδικα, όπως είναι αυτή της σύστασης της Ανεξάρτητης Αρχής Δημοσίων Εσόδων σε αντικατάσταση της Γενικής Γραμματείας Δημοσίων Εσόδων.

Στις περιπτώσεις αυτές δεν ακολούθησε η αντίστοιχη νομοθετική εναρμόνιση με ανάλογη προσαρμογή του περιεχομένου του Κώδικα Φορολογικής Διαδικασίας. Στη διαδρομή αυτή παρουσιάστηκαν αναντιστοιχίες στο περιεχόμενο ή έλλειψη νομοτεχνικής συνέπειας μεταξύ διαφορετικών άρθρων αλλά και στον ίδιο τον πυρήνα των άρθρων του κώδικα και της διατήρησης, πρώτον, ρυθμίσεων πλέον ανενεργών είτε γιατί έχουν πλέον αντικατασταθεί σιωπηρά με νεότερες διατάξεις, είτε γιατί έχουν καταργηθεί από νεότερες διατάξεις οι προϋποθέσεις και οι όροι εφαρμογής τους. Δεύτερον, ρυθμίσεων των οποίων το ρυθμιστικό περιεχόμενο έχει εξαντληθεί. Έτσι ο υπό ψήφιση Κώδικας Φορολογικής Διαδικασίας καθιστά περισσότερο εύληπτες τις κωδικοποιούμενες διατάξεις κατά τρόπο συστηματοποιημένο με την απαραίτητη αναδιάταξη που απαιτείται της δομής, των παραγράφων και των εδαφίων. Αίρει τις γλωσσικές ή ορολογικές ασυνέπειες και τις αναντιστοιχίες στο περιεχόμενο επιμέρους ρυθμίσεων του ίδιου του κώδικα. Αναλογιστείτε ότι επιτέλους διαγράφεται μετά από δεκαετίες από της καταργήσεώς της ο όρος «προίκα», ο θεσμός της προίκας, τόσο στον τίτλο όσο και στις επιμέρους διατάξεις του κώδικα.

Απαλείφει σειρά διατάξεις του υφιστάμενου κώδικα είτε διότι έχουν καταργηθεί σιωπηρά από νεότερες διατάξεις είτε διότι πλέον ελλείπουν ή έχουν καταργηθεί οι προϋποθέσεις εφαρμογής τους. Παραλείπει από την εισαγωγή στο νέο κώδικα διατάξεων που είτε λόγω της φύσης τους είτε λόγω του μεταβιβαστικού τους χαρακτήρα, το ρυθμιστικό τους περιεχόμενο έχει εξαντληθεί. Εναρμονίζει την χρησιμοποιούμενη στον κώδικα ορολογία με την ορολογία που απαντάται στη φορολογική νομοθεσία η οποία έχει νομοθετηθεί ή τροποποιηθεί μετά την εισαγωγή του Κώδικα Φορολογικής Διαδικασίας. Προσαρμόζει την ονομασία των εμπλεκόμενων οργάνων της φορολογικής διοίκησης.

Τέλος, αναγκαία συνέπεια της κωδικοποίησης αποτέλεσε και η μερική αναρίθμηση υφιστάμενων διατάξεων. Ο εισηγητής μας ο κ. Πασχαλίδης αναφέρθηκε αναλυτικά στις αλλαγές που έχουν συντελεστεί στις διατάξεις κατά τρόπο εμφατικό. Θα ήθελα να επισημάνω ότι ο υπό ψήφιση Κώδικας Φορολογικής Διαδικασίας αποτυπώνει πλέον κατά τρόπο σύγχρονο, εύληπτο και συνεκτικό τις φάσεις διαπίστωσης, αμφισβήτησης, βεβαίωσης και είσπραξης των φορολογικών αλλά και από άλλες πηγές εσόδων του κράτους. Θα μπορούσα να αναφερθώ συνοπτικά σε όλες αυτές ωστόσο ο χρόνος δεν το επιτρέπει.

Κλείνοντας, θέλω να επισημάνω ότι ουσιαστικές αντιρρήσεις πέραν από κάποιες αντιπολιτευτικές προβλεπόμενες παρατηρήσεις και μεμονωμένες αναμενόμενες ιδεολογικές αντιδράσεις, κύριε Υπουργέ, δεν έχουν υπάρξει. Συνεπώς καθιστά βέβαια όχι μόνον από την πλευρά της Συμπολίτευσης υπερψήφισης του κώδικα αλλά και από ένα σημαντικό μέρος της Αντιπολίτευσης.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υψηλάντη. Από τους εισηγητές και ειδικούς αγορητές δεν θέλει κανείς τον λόγο.

Θα δώσω τον λόγο στον Υφυπουργό Οικονομικών, κ. Απόστολο Βεσυρόπουλο.

Κύριε Υφυπουργέ, αν θέλετε να αναφερθείτε και στην τροπολογία που έχει καταθέσει ο ΣΥΡΙΖΑ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, η κωδικοποίηση και απλούστευση της φορολογικής νομοθεσίας αποτελεί μία από τις μεταρρυθμιστικές παρεμβάσεις της Κυβέρνησης του Κυριάκου Μητσοτάκη στον τομέα της φορολογικής πολιτικής. Η θεσμική αυτή παρέμβασή μας αποτελεί μια προσπάθεια ιδιαίτερα σημαντική που εντάσσεται μάλιστα ως μεταρρύθμιση στο πλαίσιο του Ταμείου Ανάκαμψης και Ανθεκτικότητας. Πρόκειται για μία αναγκαία διαρθρωτική μεταρρύθμιση προκειμένου οι αναπτυξιακές φορολογικές παρεμβάσεις να αποκτήσουν ουσιαστικό αποτύπωμα.

Στη μεταρρύθμιση αυτή περιλαμβάνεται μεταξύ άλλων η νομοθετική κωδικοποίηση έξι συνολικά φορολογιών: του Κώδικα Είσπραξης Δημοσίων Εσόδων, του Κώδικα Φορολογικής Διαδικασίας, του Φόρου Προστιθέμενης Αξίας, των λοιπών έμμεσων φορολογιών, της φορολογίας περιουσίας και του Εθνικού Τελωνειακού Κώδικα. Παράλληλα, δρομολογήθηκε η διοικητική κωδικοποίηση της άμεσης φορολογίας. Η κύρωση του ΚΕΔΕ ολοκληρώθηκε με τον νόμο 4978/2022 ενώ παράλληλα έχουν δρομολογηθεί οι απαιτούμενες διαδικασίες για την κατάθεση προς κύρωση από τη Βουλή του ΦΠΑ και του κώδικα των λοιπών έμμεσων φορολογιών. Μέχρι τα τέλη του μήνα βάσει χρονοδιαγράμματος θα έχουν ολοκληρωθεί οι προπαρασκευαστικές ενέργειες των σχετικών ομάδων για τη νομοθετική κωδικοποίηση της φορολογίας περιουσίας και του Εθνικού Τελωνειακού Κώδικα και μέχρι την άνοιξη του 2023 θα έχει ολοκληρωθεί η κύρωση των νέων κωδίκων από τη Βουλή.

Το νομοσχέδιο που συζητάμε σήμερα αφορά την Κύρωση του Κώδικα Φορολογικής Διαδικασίας κατόπιν κωδικοποίησης των διατάξεων που διέπουν τη φορολογική διαδικασία, δηλαδή τη διαδικασία του προσδιορισμού και της είσπραξης των φορολογικών εσόδων, καθώς και τις επιβαλλόμενες κυρώσεις διοικητικές και ποινικές σε περίπτωση μη εκπλήρωσης των υποχρεώσεων της φορολογικής νομοθεσίας οι οποίες περιλαμβάνονται στον ν.4174/2013.

Στο σημείο αυτό θα ήθελα να ευχαριστήσω θερμά όλα τα μέλη της ομάδας για τις προπαρασκευαστικές ενέργειες της νομοθετικής κωδικοποίησης του Κώδικα Φορολογικής Διαδικασίας, τα μέλη της σχετικής επιτροπής κωδικοποίησης, τα υπηρεσιακά στελέχη και όλους όσους εργάστηκαν για το νομοσχέδιο που συζητάμε σήμερα. Θα πρέπει να γίνει απολύτως σαφές σε όλους ότι μέσω του σημερινού νομοσχεδίου, όπως και μέσω των υπολοίπων κωδικοποιήσεων της φορολογικής νομοθεσίας δεν επέρχεται καμμία μεταβολή στην ουσία των διατάξεων που κωδικοποιούνται. Τονίζω ότι μέσω της κωδικοποίησης ενοποιούνται οι υφιστάμενες διατάξεις, αίρονται πιθανές αναντιστοιχίες στο περιεχόμενο και την ορολογία τους και καταργούνται ρυθμίσεις ανενεργές, σιωπηρά καταργημένες καθώς και ρυθμίσεις που έχουν εξαντλήσει το ρυθμιστικό τους περιεχόμενο.

Επαναλαμβάνω για ακόμη μία φορά ότι στο πλαίσιο της κωδικοποίησης μεταφέρονται οι ήδη ισχύουσες διατάξεις για τη φορολογική διαδικασία. Αποτέλεσμα της κωδικοποίησης του Κώδικα Φορολογικής Διαδικασίας είναι ένα ενιαίο νομοθέτημα, με εσωτερική συνοχή, συμβατό με την υπόλοιπη κείμενη νομοθεσία, κατανοητό και εύχρηστο για τη διοίκηση και τους διοικούμενους. Ο Κώδικας Φορολογικής Διαδικασίας που φέρνουμε προς κύρωση αποτελεί νομοθέτημα τομή, καθώς ορίζει ενιαίες διαδικασίες προσδιορισμού και είσπραξης, καθώς και επιβαλλόμενες κυρώσεις για όλα τα φορολογικά έσοδα.

Παράλληλα, αλληλεπιδρά με τους ουσιαστικούς φορολογικούς κώδικες όπως οι Κώδικες Φορολογίας Εισοδήματος, ΦΠΑ, αλλά και τον ΚΕΔΕ που εφαρμόζεται συμπληρωματικά με τον Κώδικα Φορολογικής Διαδικασίας. Η κωδικοποίηση του κώδικα που συζητάμε σήμερα ήταν επιβεβλημένη καθώς από την 1η Ιανουαρίου του 2014 που ισχύει και εφαρμόζεται για εννέα σχεδόν έτη έχει υποστεί αλλεπάλληλες τροποποιήσεις, άλλοτε πιο συστηματικά και άλλοτε μεμονωμένα, με περισσότερους από πενήντα νόμους.

Ποια προβλήματα δημιουργήθηκαν μέσω των διαρκών τροποποιήσεων του κώδικα: Συχνά οι τροποποιήσεις του Κώδικα Φορολογικής Διαδικασίας εστίαζαν σε μεμονωμένες κάθε φορά διατάξεις, χωρίς να λαμβάνουν υπ’ όψιν πιθανή αλληλεπίδραση με άλλες διατάξεις του κώδικα, δημιουργώντας ασυνέπεια τόσο στο περιεχόμενο όσο και στην ορολογία, καθώς και στην έλλειψη ενότητας και συνοχής. Παράλληλα, οι διατάξεις του Κώδικα Φορολογικής Διαδικασίας επηρεάστηκαν άμεσα ή έμμεσα τα τελευταία χρόνια μέσω σημαντικών νομοθετικών ρυθμίσεων στην υπόλοιπη φορολογική νομοθεσία.

Τέτοιου είδους ρυθμίσεις αποτελούν ενδεικτικά οι διαρκείς τροποποιήσεις επί του Κώδικα Φορολογίας Εισοδήματος, δηλαδή του ν.4172/2013 καθώς και οι αλλαγές που επήλθαν με τον ν.4308/2014 για τα ελληνικά λογιστικά πρότυπα.

Επιπρόσθετα ο κώδικας επηρεάστηκε και από οργανωτικές μεταβολές που επήλθαν στη φορολογική διοίκηση μετά την κατάρτιση το 2014, όπως η σύσταση της Ανεξάρτητης Αρχής Δημοσίων Εσόδων το 2016.

Μέσω των όσων ανέφερα δημιουργήθηκε αναντιστοιχία στο περιεχόμενο ή νομοτεχνική ασυνέπεια όχι μόνο μεταξύ διαφορετικών άρθρων αλλά και εντός των ίδιων άρθρων του Κώδικα Φορολογικής Διαδικασίας, καθώς και επικαλύψεις ή παρερμηνείες.

Με το προτεινόμενο νομοσχέδιο αντιμετωπίζεται σειρά προβλημάτων που έχουν δημιουργηθεί από τις συνεχείς και πολλαπλές νομοθετικές τροποποιήσεις που έγιναν αποσπασματικά στον κώδικα φορολογικής διαδικασίας τα τελευταία χρόνια. Στα προβλήματα που επιλύθηκαν περιλαμβάνονται τα εξής: Πρώτον, η άρση της ανακολουθίας και της αναντιστοιχίας στο περιεχόμενο επιμέρους ρυθμίσεων του ίδιου του Κώδικα Φορολογικής Διαδικασίας λόγω των πολλαπλών τροποποιήσεων που αυτός υπέστη. Δεύτερον, η αποκατάσταση νοηματικής αλληλουχίας και της ενότητας των διατάξεων του. Τρίτον, η προσαρμογή του περιεχομένου του κώδικα σε μεταβολές της υπόλοιπης νομοθεσίας που τα επηρεάζουν. Τέταρτον, η αποκατάσταση της γλωσσικής ανομοιομορφίας και της ασυνέπειας τόσο εντός του κώδικα όσο και σε σχέση με την κείμενη νομοθεσία. Πέμπτον, η απαλοιφή διατάξεων που έχουν καταστεί ανενεργές, λόγω εφαρμογής νεότερων διατάξεων καθώς και διατάξεων που έχουν εξαντλήσει το ρυθμιστικό τους περιεχόμενο. Έκτον, η ενσωμάτωση των οργανωτικών αλλαγών που επήλθαν λόγω σύστασης της Ανεξάρτητης Αρχής Δημοσίων Εσόδων με τον ν.4389/2016 κατά το μέρος που αφορούν αρμοδιότητες που ρυθμίζονται με τον κώδικα και έβδομον, η απόδοση όλων των διατάξεων με τρόπο περισσότερο εύληπτο και συστηματικό, ώστε να είναι σαφές το νόημα των ρυθμίσεων που εισάγουν.

Μέσω της νέας αυτής μεταρρυθμιστικής προσπάθειας της Κυβέρνησης φέρνουμε προς κύρωση έναν κώδικα επικαιροποιημένο, συστηματικό και συνεκτικό που θα διευκολύνει ουσιαστικά τη φορολογική διοίκηση, τους φορολογουμένους, τα δικαστήρια και τους επαγγελματίες, λογιστές και δικηγόρους.

Με τον Κώδικα Φορολογικής Διαδικασίας που διαμορφώνεται κατόπιν της νομοθετικής κωδικοποίησης καθορίζονται ενιαίες διαδικασίες προσδιορισμού και είσπραξης φορολογικών εσόδων, καθώς και επιβαλλόμενες κυρώσεις για όλα τα φορολογικά έσοδα σε περίπτωση μη συμμόρφωσης με τις φορολογικές υποχρεώσεις.

Κυρίες και κύριοι συνάδελφοι, μέσω της μεταρρύθμισης για την κωδικοποίηση της φορολογικής νομοθεσίας προάγεται η ασφάλεια δικαίου και ενισχύονται οι σχέσεις εμπιστοσύνης ανάμεσα στον φορολογούμενο και το κράτος. Παράλληλα, μέσω της διαμόρφωσης ενός κλίματος ασφάλειας και σταθερών, σύγχρονων, επικαιροποιημένων κανόνων διευκολύνονται σημαντικά η φορολογική διοίκηση και τα δικαστήρια στην εφαρμογή και την ερμηνεία του δικαίου, αλλά και οι πολίτες και οι επιχειρήσεις στην εκπλήρωση των υποχρεώσεών τους.

Με το νομοσχέδιο που συζητάμε σήμερα στη συνέχεια της κύρωσης του Κώδικα Είσπραξης Δημοσίων Εσόδων διαμορφώνουμε πλέον ένα ολοκληρωμένο θεσμικό πλαίσιο για τις διαδικασίες προσδιορισμού και είσπραξης των δημοσίων εσόδων. Παράλληλα, θέτουμε τις βάσεις για την κωδικοποίηση της ουσιαστικής φορολογικής νομοθεσίας, που όπως ανέφερα και στην αρχή της ομιλίας μου έχει ήδη δρομολογηθεί και αναμένεται να κατατεθεί και αυτή ενώπιον σας στο προσεχές διάστημα.

Η Κυβέρνηση του Κυριάκου Μητσοτάκη προχωρά με μια σταθερή πολιτική στην υλοποίηση μεταρρυθμίσεων, με επίκεντρο όχι μόνο τον εκσυγχρονισμό της φορολογικής διοίκησης, αλλά ταυτόχρονα και τη βελτίωση της εξυπηρέτησης πολιτών και επιχειρήσεων. Συνεχίζουμε να προχωράμε σε μεταρρυθμίσεις με ισχυρό αναπτυξιακό αποτύπωμα για την οικονομία και τις επόμενες γενιές.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, παρακαλώ.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Αλεξιάδη.

**ΤΡΥΦΩΝ ΑΛΕΞΙΑΔΗΣ:** Δεν θέλω να θέσω θέματα από την αρχή, αλλά υπάρχουν σε εκκρεμότητα -όσο είναι στο Βήμα ο κύριος Υπουργός και με όλο το θάρρος- δύο σαφή ερωτήματα. Απαντήσεις δεν πήραμε.

Πρώτον, για το θέμα του κ. Σταϊκούρα που δεν είναι εδώ για να απαντήσει και πρέπει να απαντήσει ο κ. Βεσυρόπουλος. Δεύτερον, για το θέμα των 2,5 εκατομμυρίων ευρώ δεν πήραμε απάντηση. Θέλουμε απάντηση. Και τρίτον, για το θέμα της τροπολογίας.

**ΠΡΟΕΔΡΕΥΩΝ (Απόστολος Αβδελάς):** Σχετικά με την τροπολογία, νομίζω ότι δεν γίνεται δεκτή, κύριε Υφυπουργέ. Σωστά;

**ΤΡΥΦΩΝ ΑΛΕΞΙΑΔΗΣ:** Γίνεται δεκτή ή όχι;

**ΠΡΟΕΔΡΕΥΩΝ (Απόστολος Αβδελάς):** Κατ’ αρχάς, είναι κύρωση και δεν μπορεί να κατατεθεί…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Εσωτερικών):** Να απαντήσω, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Ναι, κύριε Υφυπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Εσωτερικών):** Στο πλαίσιο της κύρωσης κωδίκων της φορολογικής νομοθεσίας, είθισται να μη γίνεται κατάθεση τροπολογιών, δεδομένου ότι ο στόχος των συνεδριάσεων όπου συζητούνται τέτοιου είδους νομοσχέδια είναι η κύρωση των κωδίκων ως καθαρών ενιαίων κειμένων, που αφορούν αποκλειστικά και μόνο τις κωδικοποιημένες διατάξεις, χωρίς αυτές να επηρεάζονται από επιμέρους ρυθμίσεις.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Αυτό ακριβώς, κύριε Αλεξιάδη.

**ΤΡΥΦΩΝ ΑΛΕΞΙΑΔΗΣ:** Κύριε Πρόεδρε, στην ομιλία μου είπα αν το περιεχόμενο της τροπολογίας γίνει αποδεκτό από την Κυβέρνηση και λυθεί σε επόμενο νομοσχέδιο, ακόμη και να την αποσύρουμε. Απάντηση επ’ αυτού δεν πήραμε, κύριε Πρόεδρε. Και πολύ καλά κάνατε σε άλλους Βουλευτές παρατήρηση για το περιεχόμενο της ομιλίας τους, αλλά εδώ έχουμε τοποθέτηση Υπουργού που δεν απαντάει σε τοποθετήσεις συγκεκριμένων ερωτημάτων και για το θέμα της τροπολογίας δεν απαντά. Η δικαιολογία για το τυπικό της υπόθεσης, αφήνει στην άκρη το ουσιαστικό. Εμείς εκλαμβάνουμε ότι η Κυβέρνηση δεν θέλει να περάσει η τροπολογία.

**ΠΡΟΕΔΡΕΥΩΝ (Απόστολος Αβδελάς):** Κηρύσσεται περαιωμένη η συζήτηση επί της αρχής του σχεδίου νόμου του Υπουργείου Οικονομικών: «Κύρωση Κώδικα Φορολογικής Διαδικασίας».

Προχωρούμε στην ψήφιση επί της αρχής και του συνόλου και η ψήφισή τους θα γίνει χωριστά.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση Κώδικα Φορολογικής Διαδικασίας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Οικονομικών: «Κύρωση Κώδικα Φορολογικής Διαδικασίας» έγινε δεκτό κατά πλειοψηφία, σε μόνη συζήτηση, επί της αρχής και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 234α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώςτο Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 15.54΄ λύεται η συνεδρίαση για μεθαύριο, ημέρα Πέμπτη 3 Νοεμβρίου 2022 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**